Ivor Janković 
Ivor Karavanić 


OSVIT ČOVJEČANSTVA 


Početci našega biološkog i kulturnog razvoja 


m 


UVOD 


Biološka evolucija čovjeka i razvoj njegovih najranijih materijalnih kultura 
predmet je našega profesionalnog rada već dugi niz godina. Kroz to vrijeme 
imali smo zadovoljstvo predavati naraštajima studenata arheologije, antro- 
pologije i biologije. U popularnim publikacijama, novinama, radijskim i te- 
levizijskim emisijama spoznaje suvremene znanosti pokušali smo približiti 
javnosti. Tome su bile posvećene i četiri izložbe od kojih posebno ističemo: 
Osvit tehnologije (autori Jacqueline Balen i Ivor Karavanić u organizaciji Arhe- 
ološkog muzeja u Zagrebu i u suradnji Odsjeka za arheologiju Filozofskog fa- 
kulteta Sveučilišta u Zagrebu) i Odiseja čovječanstva (autori Ivor Janković, Ivor 
Karavanić i Jacqueline Balen u organizaciji Arheološkog muzeja u Zagrebu i u 
suradnji Odsjeka za arheologiju Filozofskog fakulteta Sveučilišta u Zagrebu, 
Instituta za antropologiju u Zagrebu i Instituta za paleontologiju i geologiju 
kvartara Hrvatske akademije znanosti i umjetnosti). Te smo izložbe popratili 
s istoimenim publikacijama koje su jednostavno i razumljivo pratile tema- 
tiku, a poslije smo se njima koristili za dopunu fakultetskih predavanja. No 
ubrzo se pokazalo da je zanimanje za spomenute teme veliko i da je potreban 
detaljniji pregled kojim bi se omogućilo dublje razumijevanje problematike 
razvoja čovjeka i njegovih materijalnih kultura i koji bi postavio temelje kri- 
tičkom pristupu stručnih i znanstvenih tumačenja. Upravo zato prihvatili smo 
se pisanja ove knjige koja će, nadamo se, poslužiti kao udžbenik ponajprije 
studentima arheologije i antropologije, možda i biologije, i svim zainteresira- 
nim čitateljima. Iako je riječ o znanstvenoj i stručnoj publikaciji, trudili smo 
se iznijeti gradivo na razumljiv način. 

Knjiga je podijeljena na nekoliko većih cjelina. U poglavlju Potraga za čo- 
vjekovim mjestom unutar živog svijeta kratak je povijesni pregled razmišljanja 
o živom svijetu, od vremena kada su ona još bila predmetom propitivanja 
religije i filozofije sve do suvremenih znanstvenih spoznaja. Poglavlje Kako 
proučavati prošlost od ključne je važnosti svima koji žele razumjeti znanstve- 

ne temelje spoznaja izrečenih u sljedećim poglavljima i omogućuje kritičko 
praćenje teksta. Evolucija primata promatra čovjeka kao dio biološke obitelji 
primata i kroz kratak pregled važnijih fosilnih nalaza uvodi čitatelja u glav- 
ni dio knjige — evoluciju čovjeka. Naravno, u našoj je priči čovjek vrlo širok 
pojam i obuhvaća sve pripadnike plemena hominini — sve vrste koje se jav- 
ljaju nakon što se preci naših najbližih živućih rođaka, afričkih čovjekolikih 
majmuna, odvajaju od linije koja vodi ka čovjeku. Kao što će čitatelj doznati, 
sve vrste hominina nisu naši izravni preci. Neki predstavljaju izumrle grane 
koje nisu ostavile živuće potomke. No razumijevanje svih tih dvonožnih pri- 
mata u njihovu specifičnome vremenskom i prostornom smještaju i životnim 
uvjetima bit će od ključne važnosti za razumijevanje evolucije nas samih. 
Niz potpoglavlja središnjega dijela knjige govori o važnijim biološkim prila- 
godbama i načinu života ranih hominina. Prije otprilike dva i pol milijuna 
godina neki su od ranih hominina prvi put počeli izrađivati kameno oruđe. 
Skromne kamene alatke temelj su našega tehničkog i kulturnog razvoja i od 
tog su doba naš biološki i kulturni razvoj neraskidivo povezani. U vrijeme 
pojave prvih materijalnih kultura, ili možda nešto kasnije, javljaju se i prvi 
pripadnici našeg roda, roda Homo. Nakon toga prve ljudske skupine napu- 
štaju svoju afričku pradomovinu i kreću u istraživanje prostranstva Azije, a 
zatim Europe i Australije te krajem pleistocena i Amerike. 

Suvremeni čovjek, Homo sapiens sapiens, u pravom je smislu rezultat bio- 
kulturne evolucije. Uz geografsko širenje pradavnih ljudskih populacija knjiga 
prati njihove biološke i kulturne promjene i prilagodbe. Moderna znanost svo- 
jim je tehničkim razvojem posljednjih desetljeća omogućila nov uvid u pra- 
povijest. Osim arheološke ostavštine, koja nam pruža temelje za proučavanje 
načina života i tjelesnih prilagodbi, razvoj genetike omogućio nam je sasvim 
nov uvid u genetski k&d prapovijesnih ljudi. lako zbog teškoća vezanih za 
kontaminaciju i propadanje DNA nije moguće izolirati uzorke starije od pri- 
bližno pedeset tisuća godina, uzorci mitohondrijske DNA (mtDNA) uspješno 
su izolirani iz desetak neandertalskih fosila, a izolacija dijela nuklearnoga ge- 
noma neandertalca iz špilje Vindije u Hrvatskoj najnoviji je znanstveni pod- 
vig u tom području. U predzadnjem poglavlju riječ je o kulturama gornjeg 
paleolitika i umjetničko-simbolističkom izričaju anatomski modernih ljudi u 
gornjem paleolitiku, a zadnje je poglavlje sažetak izrečenoga gradiva. 

Nakon više od šest milijuna godina evolucije čovjeka i njegovih predaka 
jedina preživjela vrsta hominina moderni su ljudi, Homo sapiens sapiens. Često 
se postavljaju pitanja kao što su: evoluira li još moderan čovjek i hoćemo li 

postati nova vrsta. Možda će čitanje ove knjige omogućiti bolje razumijevanje 
problematike vezane za ta i slična pitanja. Osim što nam je pisanje ove knjige 
pružilo veliko zadovoljstvo, ono nas je potaknulo na ponovno proučavanje 
temeljnih spoznaja i publikacija struke. Nadamo se da će ova knjiga pruži- 
ti užitak čitanja budućim naraštajima koji će svoj rad posvetiti proučavanju 
davne čovjekove prošlosti. 

Mnogobrojni pojedinci i institucije bitno su_ nam pomogli pri stvaranju 
djela. Na savjetima i primjedbama posebno smo zahvalni recenzentima — aka- 
demiku Pavlu Rudanu (Institut za antropologiju, Zagreb), prof. dr. sc. Josipu 
Balabaniću (Hrvatski prirodoslovni muzej, Zagreb) i prof. dr. sc. Tihomili Te- 
žak-Gregl (Odsjek za arheologiju, Filozofski fakultet Sveučilišta u Zagrebu). 
Mnoge savjete i prijedloge dobili smo od Maje Šešelj i Dejane Vlak, koje su 
pridonijele poboljšanju završne verzije teksta. Zahvalni smo pokojnom prof. 
Tomislavu Ladanu koji je jednome od nas (1. K.) dao mnogobrojne savjete pri 
oblikovanju strukovnog nazivlja za litičke rukotvorine, te prof. dr. sc. Igoru 
Čatiću na njegovim terminološkim savjetima. Slikovni materijal ili dozvole 
za fotografiranje materijala dali su nam Zavod za geologiju i paleontologiju 
Hrvatske akademije znanosti i umjetnosti, Max Planck Institute for evoluti- 
onary anthropology, Naturhistorisches Museum Wien, Arheološki muzej u 
Zagrebu. Fotografije su nam nesebično ustupili prof. dr. sc. James C. Ahern, 
dr. sc. Katerina Harvati, dr. sc. Ivan Turk, prof. dr. sc. Joao Zilhao, prof. dr. 
sc. Kathy D. Schick i prof. dr. sc. Nicholas Toth, Maja Šešelj i Filip Beusan. 
Naslovnicu knjige grafički je dizajnirao akademski slikar Winton Afrić, a cr- 
teže su prema našim željama izradile mr. sc. Dejana Vlak i Miljenka Galić. 
Uredništvo Školske knjige prihvatilo je rukopis knjige i omogućilo njezino 
objavljivanje, a na osnovi recenzija prof. dr. sc. Tihomile Težak-Gregl, prof. 
dr. sc. Marina Zaninovića i prof. dr. sc. Marija Šlausa, Senat Sveučilišta u Za- 
grebu prihvatio je da se knjiga tiska kao sveučilišni udžbenik. Na kraju, za- 
hvalni smo mnogim naraštajima studenata koji su svojim pitanjima upozorili 
na potrebu ovakvog štiva. 

Rana razmišljanja o živome svijetu 


Od davnina su ljudi tragali za odgovorima o nastanku svijeta, podrije- 
tlu čovjeka i svojemu mjestu u svijetu koji ga okružuje. Temelji svih vje- 
rovanja i religija vjerojatno su u pokušaju da se objasni čovjekovo mjesto 
u živome svijetu i fenomen smrti. Najraniji poznati pokušaji objektivnog 
pristupa proučavanju živoga svijeta potječu iz stare Grčke. Jonska škola i 
filozofi poput Talesa (oko 625. — 547. pr. Krista), Anaksimandra (oko 611. 
— 547. pr. Krista) i Anaksimena (oko 585. — 528. pr. Krista) racionalno 
pristupaju životu tražeći uzrok u prirodnim fenomenima. Upravo je Tales 
prvi logično pokušao protumačiti zbilju svijeta, čime je filozofija odvojena 
od mitologije. 

Aristotel (348. — 322. pr. Krista) je tražio prirodna objašnjenja i uzroke 
ne zadovoljavajući se mitovima i nadnaravnim objašnjenjima. Bio je Pla- 
tonov učenik i učitelj Aleksandru Makedonskom, ostavio je velik trag u 
znanosti i filozofiji. Posebno su važna njegova djela o živome svijetu, poput 
Historia animalium (osnove biologije životinja), De partibus animalium (prvo 
djelo koje se bavi životinjskom fiziologijom i daje osnove komparativne 
anatomije i fiziologije), De motu animalium (bavi se kretanjem životinja) 
te De generatione animalium (u kojem se bavi pitanjima razvojne biologije). 
Aristotelov je najvažniji doprinos znanosti traženje racionalnog objašnje- 
nja za prirodne fenomene te organizacije živoga svijeta kojemu pristupa sa 
stajališta njegove strukturalne organizacije, fiziologije, reprodukcije i po- 


našanja. Aristotel ne pokušava organizirati strogi hijerarhijski sustav (kao 
što je to činila većina prirodoslovaca u 18. i 19. stoljeću), nego ispravno 
uviđa važnost prirodnih grupa. Dvije osnovne grupe prema Aristotelu 
tako čine organizmi s krvi i bez nje (ta se podjela uvelike podudara s da- 
našnjom podjelom na kralježnjake i beskralježnjake, vidi Fothergill 1952.; 
Moore 1993.). 

U rimsko doba učenjaci se nadovezuju na grčke mislioce. Njihov naj- 
veći doprinos suvremenoj biologiji opsežni su pregledi ranijih razmišljanja 
zahvaljujući kojima su sačuvana djela autora čiji su tekstovi poslije izgu- 
bljeni. Jedan od najvažnijih takvih pregleda jest djelo Plinija Starijeg (23. 
— 79.) Historia naturalis, čije se knjige 7 — 19 bave životinjama, biljkama i 
ljudima. 

Razvoj medicine i anatomije iznimno su važni za biologiju. Grčki znan- 
stvenici poput Hipokrata (oko 460. — 375. pr. Krista) i Galena (oko 130. 
— 200.) nedvojbeno imaju najvažniju ulogu u razvoju te znanosti. Hipokrat 
je postavio osnove znanstvenom pristupu ističući važnost pozornog pro- 
matranja (diagnosis i prognosis). Galen sažima znanja medicine i anatomije 
od Hipokrata do svojeg doba. Tijelo promatra kao organizam sastavljen 
od međusobno povezanih dijelova te smatra da je pri liječenju potrebno: 
usmjeriti pozornost na cjelinu, a ne samo na pojedine dijelove organizma. 
U njegovu radu prepoznajemo osnove komparativne anatomije i razmišlja- 
nja vidljiva u radovima Georgesa Cuviera. 

Nakon što je kršćanstvo postalo službena religija Rimskog Carstva u 
većem dijelu zapadnog svijeta, u stoljećima koja slijede prevladavalo je 
doslovno biblijsko tumačenje stvaranja života na Zemlji koje uključuje ne- 
promjenljivost organizama organiziranih u scala naturae (the Great Chain 
of Being), od najjednostavnijih do najsloženijih oblika s čovjekom na vrhu 
piramide (iznad čovjeka svoje mjesto zauzimaju anđeli, te Bog kao vrhovni 
Stvoritelj). Zemlja je smatrana središtem svemira, a starost joj je procijenje- 
na na 6 000 godina (nadbiskup James Ussher određuje biblijsko stvaranje 
svijeta #004. godine prije Krista). U objašnjavanju prirodnih fenomena sv. 
Augustin (354. — 430.) uzima Bibliju kao izvor koji nudi odgovore na sva 
pitanja, smatrajući da je propitivanje svjetovnih stvari opasno. 

U srednjemu vijeku znanstvenici su svoje rasprave počinjali i završa- 
vali čitajući djela prijašnjih pisaca (posebno mjesto zauzima Aristotel) i 
zaključke su donosili konsenzusom na temelju pročitanog. Taj skolastič- 
ki pristup ne donosi pomake u razumijevanju živoga svijeta budući da 

se ne koristi osnovnim znanstvenim metodama kao što su promatranje 
i eksperiment. Proći će gotovo tisuću godina prije nego što će se u eu- 
ropskoj znanosti ponovno javno postaviti pitanja o organizaciji i prirodi 
živoga svijeta. Na istoku je stanje nešto drugačije i razna polja znanosti, 
posebice medicina, matematika i astronomija, doživljavaju svoj procvat. 
Otkriće tiskarskoga stroja Johanna Guttenberga (oko 1397. — 1468.) omo- 
gućilo je tiskanje većeg broja identičnih kopija knjiga koje su postale lak- 
še dostupne i nisu sadržavale pogreške nastale pri prepisivanju. Osnutak 
sveučilišta u više europskih gradova te otvaranje sveučilišnih knjižnica 
bilo je od posebne važnosti. Tijekom 16. stoljeća osnivaju se muzeji koji 
pridonose većem zanimanju šire javnosti za biološka pitanja. Osnivaju se 
znanstvena društva (na primjer Royal Society u Londonu godine 1662. te 
Francuska akademija 1666.), od kojih mnoga tiskaju znanstvene časopise. 
Veliku važnost za daljnji razvoj znanosti imaju izdanja poput De revolutio- 
nibus orbium coelestrium iz godine 1543. Nikole Kopernika (1473. — 1543.) 
koji stavlja Sunce, a ne Zemlju, u centar solarnog sustava. Te godine izlazi 
i De humani corporis fabrica Andreasa Vesaliusa (1514. — 1564.), najbolji 
udžbenik anatomije od Galenova doba. Ta bogato ilustrirana knjiga bila 
je osnova anatomske znanosti sve do objavljivanja Grayeve anatomije u 
19. stoljeću. 

Od renesanse otkrića i napredak u znanostima pokrenuli su novi val 
propitivanja ustaljenoga mišljenja. Osim Kopernika, veliku važnost imaju 
i zemljopisna otkrića, posebice Novoga svijeta 1492. godine, s kojima se 
razvijaju spoznaje o biološkim oblicima koji nisu spomenuti u Bibliji. Ot- 
krića fosilnih organizama koji se anatomski razlikuju od živućih oblika 
uputila su na mogućnost izumiranja organizama i njihovu promjenljivost. 
Geološka promatranja upozorila su na veću starost Zemlje nego što se tada 
mislilo. Bilo je samo pitanje vremena kada će se raspasti ustaljeno viđenje 
svijeta, s velikim lancem postojanja". Konačan odgovor stigao je 1859. go- 
dine publikacijom Charlesa Darwina On the Origin of Species (O podrijetlu 
vrsta). Darwinovo djelo i njegovo objašnjenje mehanizma evolucije označilo 
je početak modernoga razdoblja u znanosti i postavilo je temelje moderne 
biologije, a uvelike je utjecalo na filozofiju, geologiju, teologiju te druge 
znanosti i svjetonazore (Mayr 1982.).' No, koji su to važniji znanstvenici 

1 Papa Pio XII. je 1950. u enciklici Humani generis razlučio način istraživanja i problematku 

koji su utjecali na razvoj evolucijske svijesti prije Charlesa Darwina? Ovdje 
se nužno ograničavamo samo na najvažnije mislioce. Biološkom znano- 
šću u prvoj polovici 18. stoljeća dominirala su dvojica velikana: Linnaeus 
i Buffon. 

Carl Linnaeus (1707. — 1778.) rodio se u mje- 
stu Raashultu na jugu Švedske. Iako je kao sin 
luteranskog pastora bio predodređen da nastavi 
obiteljsku tradiciju, odlučio se za studij medici- 
ne, najprije na Sveučilištu u Lundu, a zatim na 
Sveučilištu u Uppsali. Doktorat znanosti stječe 
1735. godine na Sveučilištu u Harderwijku, gdje 
je obranio disertaciju o etiologiji malarije (Holm 
1907.). Već tijekom studija mnogo vremena po- 
svećuje svojoj velikoj strasti — botanici. Kao jedan 
od ranih istraživača Laponije opisuje lokalnu flo- 
ru (Flora Lapponica, 1737.) posvećujući posebnu pozornost tradicionalnoj 
medicini i prehrani lokalnog stanovništva (Dideta naturalis, 1733., vidi von 
Sydow 1976.; Koerner 1994.). Zanimanje i eksperimenti okrenuti gospo- 
darskoj iskoristivosti bilja i životinja (posebice školjkaša) donose mu 1767. 
godine plemićku titulu von Linnć. 

Linnaeusov je doprinos velik na raznim poljima (vidi Janković 2007a i 
navedenu literaturu), no svakako je najviše pridonio biološkoj sistematici. 
On je prvi znanstvenik koji se putem komparativne biologije prihvaća kla- 
sifikacije živućih organizama — sustava koji nazivamo taksonomija. Takson 
(taxon) je grupa organizama na bilo kojoj razini klasifikacije (primjerice 
rod: Homo ili red: Primates). Dalje, njegov binominalni sustav za imeno- 
vanje organizama opće je prihvaćen kao temelj suvremene klasifikacije. 
Binominalni sustav uvjetuje da svaki biološki organizam nosi dva imena, 
ime roda (koje pišemo velikim početnim slovom) i ime vrste (koje pišemo 
malim početnim slovom). Za ime naše vrste Linnaeus je odredio Homo sapi- 
ens iako je iz pripremnih rukopisa za djelo Systema naturae uočljivo njegovo 
kolebanje što je važnija značajka naše vrste — mudrost (sapiens u prijevo- 
du znači mudar) ili dnevna aktivnost (budući da je malo nedostajalo da 

egzaktnih znanosti od teologije i filozofije, čime je potvrdio da pitanja biološkog razvoja 
čovjeka stoje izvan kompetencije teologije, te da teorija evolucije, u prirodoznanstvenom 
smislu, nije nespojiva s vjerskim svjetonazorom (vidi Bajsić 1998.). Papa Ivan Pavao II. otišao 
je i korak dalje potvrdivši u potpunosti znanstvenu relevantnost teorije evolucije (Paul II. 
1997.). 

nas nazove Homo diurnus, vidi Koerner 1999.). Unutar vrste Homo sapiens 
(koja prema Linnaeusu uključuje sve potomke Adama) Linnaeus razlikuje 
nekoliko ,rasa": Ferus, Americanus, Europaeus, Asiaticus, Afer i Monstruosus 
(u koju uključuje narode poput stanovnika Patagonije, kanadske Indijance 
itd.; Linnaeus 1758.). Zanimljivo je da unutar roda Homo ubraja i ,šum- 
skog čovjeka" (Orang Outang) i to kao Homo troglodytes (Homo nocturnus ili 
Homo sylvestris), no nije sigurno je li riječ o današnjem orangutanu (Pongo 
pygmaeus) budući da, osim otoka Jave, kao habitat navedene vrste navodi 
i Etiopiju. Rod Homo, zajedno s rodovima Simia, Lemur i Vespertilo (slijepi 
miševi), određuje kao red Primates (ili Nobles) (Linnaeus 1758.). 

Linnaeusov sustav sastojao se od tri kraljevstva: životinja, minerala i 
biljaka i imao je četiri osnovne razine: razred, red, rod i vrstu (uz moguću 
dodatnu razinu koju današnji sistematičari nazivaju podvrstom). U suvre- 
menoj taksonomiji Linnaeusov sustav dobiva i dodatne razine što omo- 
gućava precizniju podjelu organizama (osnovne razine redom su: carstvo, 
koljeno, razred, red, porodica, rod, vrsta) te, prema potrebi, niz dodatnih 
medđurazina: 


Carstvo: 
Koljeno: 
Potkoljeno: 
i LEPKSIE Mammalia] 
Podrazred: 
Red: 
Podred: 

METTOrRAeE Hominoidea 

Porodica: 
Pleme: 
Rod: 

NESIEH Homo sapiens | 


Primjer suvremene taksonomske organizacije čovjeka 

Budući da Linnaeus uzima anatomske sličnosti kao temelj klasifikacije 
(počevši od prve klasifikacije biljaka na temelju njihovih reproduktivnih 
organa u prvom izdanju Systema naturae iz 1735. godine i Clavis systematis 
sexualis iz iste godine), čovjeka ispravno smješta u isti red s ostalim pri- 
matima te ga tako oslobađa od dotadašnje umjetne odvojenosti od ostaloga 
životinjskog svijeta. Zbog toga se često Linnaeusa pogrješno smatra svoje- 
vrsnim pretečom Charlesa Darwina. lako je Linnaeusova taksonomija va- 
žan preduvjet prihvaćanja evolucije, on nije bio evolucionist i nije vjerovao 
u promjenljivost organizama osim u slučajevima hibridizacije, ponajprije 
biljaka (Linnaeus u Metamorphoses plantarum iz 1755. i De sexu plantarum iz 
1760. godine, vidi Larson 1968.). Prema Linnaeusovu viđenju, Bog je stvo- 
rio po jednu vrstu unutar svakog roda, no tijekom vremena hibridizacijom 
nastaje niz novih vrsta (Larson 1967). Zbog toga je, kao i mnogi prije njega, 
smatrao da će bolje razumijevanje oblika života pridonijeti razumijevanju 
Božjeg djela (Naturphilosophie i Natural Theology poznati su izdanci takvog 
pogleda na svijet). 

Georges-Louis Leclerc, Comte de Buffon (1707. — 1788.), rodio se u obi- 
telji bogatih zemljoposjednika u mjestu Montbardu u Francuskoj. Studira 
pravo i medicinu, a poseban interes i talent pokazuje za matematiku i fi- 
ziku. No, sudbina je srećom za njega odabrala drugačiji put. Godine 1739. 
postavljen je na čelo kraljevskih vrtova (Jardin du Roi), poslije okosnice pri- 
rodoslovnog muzeja u Parizu (Mayr 1982.). Razvijajući interes za prirodo- 
slovlje, Buffon 1749. godine počinje izdavačku djelatnost monumentalnih 
razmjera — te godine izlazi prvi svezak njegove Histoire naturelle, gćnćrale 
et particuličre. Za Buffonova života izašlo je 36 svezaka, a sljedećih osam 
izlazi posmrtno pod uredništvom E. de Lacepedea. Odjek tih svezaka bio 
je golem i djelo je potuklo sve izdavačke rekorde u to doba, što pridonosi 
širenju interesa i spoznaja o prirodoslovnoj tematici, a Buffonu 1773. godi- 
ne donosi plemićku titulu. 

Za razliku od suvremenika Carla Linnaeusa (rođenog iste godine), Bu- 
fonova namjera nije bila organizirati cijeli živi svijet, nego ga detaljno opi- 
sati i obraditi posvećujući posebnu pozornost raznim aspektima organiza- 
ma. Veći dio Histoire naturelle predstavljaju detaljne monografije posvećene 
određenim (uglavnom) životinjskim vrstama. Upravo je u takvom pristupu 
Buffonova važnost. Na primjer, shvativši da različiti organizmi posjeduju 
različite prilagodbe koje su vezane za njihov geografski smještaj i okoliš, 

Buffon problematici pristupa na način koji i danas predstavlja osnovu zna- 
nosti biogeografije (Mayr 1982., 1998.; Gould 2000.). 

Buffona se u literaturi često navodi kao prvog 
evolucionista (Fothergill 1952.), što nije sasvim 
opravdano (vidi Mayr 1982.; Eddy 1994.). Buffon, 
posebice u kasnijim radovima, dopušta određenu 
promjenu unutar vrsta te upozorava na važnost 
plodnog potomstva kao osnove određivanja vrste, 
pri čemu naglašava utjecaj klime koja uzrokuje 
odstupanje od tzv. originalnog tipa (moule intćri- 
eur). Razni autori često iznose oprečna mišljenja 
o Buffonovu stajalištu o vrstama smatrajući da 
osnova njegova interesa nije bila sveobuhvatna te- 
orija organizacije živoga svijeta (Mayr 1982.) i da 
toj tematici nije posvetio zasebno mjesto u svojim 

denar o Comte radovima. Njegova se (često oprečna) razmišljanja 
o vrstama mogu pronaći u mnogim svescima Hi- 

stoire naturelle. Ipak, s Buffonom počinju znanstvena razmišljanja o evolu- 
cijskim pitanjima, a neki su aspekti njegova rada svježi i u svjetlu moderne 
biologije. Prvi je znanstvenik koji upućuje na zajedničko podrijetlo: ,,...ne 
samo magarca i konja, već čovjeka, čovjekolike majmune, četveronošce i sve živo- 
tinje valja smatrati pripadnicima iste obitelji..." (Buffon 1766., prevedeno prema 
Mayr 1982, 332.). Buffon vrste smatra manje-više nepromjenljivima. Pri- 
hvaća spontano stvaranje (nastanak) živoga iz neživih tvari putem kemijske 
reakcije, nakon čega organske molekule stvaraju prototip jedinki određene 
vrste (Buffon, Histoire naturelle des minćraux iz 1783.) koji održava postoja- 
nost vrste. lako naglašava mogućnost reprodukcije i plodnoga potomstva u 
određivanju vrste, njegove su vrste sastavljene od jedinki određenog tipa, a 
ne populacija (zato valja razlikovati Buffonove jedinke od jedinki u popula- 
cijskom pristupu moderne evolucijske teorije, o čemu će poslije biti riječi). 
Takvo viđenje jedinki i vrsta zapravo ne dopušta evolucijsku promjenu i 
promjenu jedne vrste u drugu. Možda je zato o Buffonu ispravno govoriti 
kao o preteči evolucijske teorije iako ga ne treba ubrajati u evolucioniste 
(Mayr 1982.). On je među prvim znanstvenicima koji prkose stajalištu Cr- 
kve o starosti Zemlje od samo 6 000 godina. U svesku Histoire naturelle iz 
1778. godine Buffon pretpostavlja da je Zemlja starija od 70 000 godina, 
što temelji na izračunima o njezinoj temperaturi i brzini hlađenja (ta je po- 

grješka u izračunu sasvim razumljiva budući da se u Buffonovo doba nije 
znalo ništa o kozmičkoj radijaciji). 

Georges Cuvier (Lćopold Crćtien Frćdćric Dagobert, Baron Cuvier; 1769. 
— 1832.) rodio se u mjestu Montbeliardu u Francuskoj. Studira na Karolinš- 
koj akademiji u Stuttgartu (1784. — 1788.). Na poziv prijatelja, poznatoga 
francuskog anatoma Etiennea Geoffroya Saint-Hilairea dolazi u Pariz na 
mjesto asistenta, a nedugo zatim i profesora životinjske anatomije u Nacio- 
nalnome prirodoslovnome muzeju u Parizu (Musće National d'Histoire Na- 
turelle). lako u početku nerazdvojni, Cuvier i Saint-Hilaire ubrzo se razilaze 
u znanstvenim razmišljanjima, a Cuvier postaje jedan od najvažnijih znan- 
stvenika. Iako nije bio evolucionist, Cuvieru valja zahvaliti za uspostavu 
moderne paleontološke znanosti u knjizi Recherches sur le ossemens fossiles 
(1812.) koju određuje kao ,proučavanje smjene životinjskih oblika u zemlji- 
nim stijenama". U djelu Lecons d'anatomie comparće (tiskano u pet tomova 
između 1800. i 1805. godine) Cuvier postavlja temelje komparativne ana- 
tomije. Zanimljivo je da naglasak ne stavlja na morfologiju, nego na sustave 
organa i njihovo djelovanje po tzv. ,načelu korelacije dijelova" koji najjasnije 
izlaže u Tableau ćlćmentaire de l'histoire naturelle des animaux iz 1798. godine. 
Cuvier odbacuje Lamarckovu podjelu životinja na kralježnjake i beskralje- 
žnjake i u Le Regne animal, distribuć d'apres son organisation (1817.) predlaže 
podjelu u četiri grupe: Vertebrata, Articulata, Mollusca i Radiata. 

U svojim djelima Cuvier pridaje veliku važnost 
izumiranju životinja. Istražujući geološke sloje- 
ve u dolini Pariza pronalazi mnoge fosilne obli- 
ke i uočava različite vrste životinja u različitim 
slojevima postavljajući načela biostratigrafije. Ta 
ga istraživanja dovode do nama najvažnijeg po- 
lja koje će postati temelj razmišljanja svih onih 
koji će se suprotstaviti darvinističkom viđenju 
i evolucijskom razvoju živoga svijeta. Cuvier je 
nepravedno stavljen u prvi plan kreacionističkih 
razmišljanja. Već je spomenuto kako Cuvier nije 
vjerovao u evoluciju i promjenu vrsta. No, kao in- 
teligentnom znanstveniku, njegov rad na fosilnim životinjama zahtijevao je 
odgovarajuće znanstveno objašnjenje. Suprotno uvriježenu stajalištu oštrih 
protivnika evolucijske misli, Cuvier ne prihvaća kontinuitet u prirodi, dakle 
odbacuje veliki lanac postojanja objašnjavajući promjene faune u različitim 


Georges Cuvier 

geološkim slojevima izumiranjem. On smatra da su se tijekom Zemljine po- 
vijesti događale mnoge lokalne katastrofe koje su rezultirale izumiranjem 
određene vrste, nakon čega na ta područja dolaze novi oblici životinja. To 
je iznimno važno jer smatra kako je fauna koja zauzima mjesto izumrlih 
oblika prije postojala negdje drugdje. Dakle, nije potrebno novo stvaranje, 
nego samo imigracija (vidi navod u Mayr 1982., 368.). To valja imati na 
umu jer se Cuvierovo ime u većini popularnih, no ponekad i znanstveno- 
popularnih te pogotovo pseudoznanstvenih publikacija veže uz tzv. teoriju 
katastrofizma. Taj termin zapravo ne uvodi sam Cuvier. Prvi ga je put upo- 
trijebio britanski filozof William Whewell 1832. godine u prikazu Lyellove 
knjige Principles of Biology (Mayr 1982.). 

Jean-Baptiste de Monet, Chevalier de Lamarck (1744. — 1829.) rodio se u 
obitelji sitnog plemstva u mjestu Bazetin-Le-Petit u Francuskoj. Kao seda- 
mnaestogodišnjak stupa u vojnu službu i u bitki kod Fissinghausena (1761. 
g.) zaslužuje vojnu mirovinu od koje životari nakon izlaska iz vojne službe 
(Carozzi 1964.). Zainteresiran za prirodoslovlje, osobito botaniku, 1778. 
godine objavljuje knjigu o flori Francuske (Flore Francoise) koja vjerojatno 
potiče vodećega francuskog prirodoslovca grofa Buffona da ga zaposli kao 
pratnju svojemu sinu na putovanju Europom (1781. — 1782.; Mayr 1981.). 
Buffonov utjecaj omogućava Lamarcku mjesto botaničara u kraljevskim 
vrtovima. Lamarck je iste godine imenovan ,profesorom zoologije, inseka- 
ta, crva i mikroskopskih životinja“ (Shaner 1927.), titulom u kojoj se krije 
naslijeđe Linnaeusove podjele beskralježnjaka na crve i insekte. Imajući 
na umu taj poduži naslov, nije neobično što je Lamarck ubrzo uveo naziv 
beskralježnjaci o kojima mu izlaze i djela Systčme des animaux sans vertćbres 
(1801.) te sedam svezaka Histoire naturelle des animaux sans vertćbres (1815. 
— 1288.). Lamarcku možemo zahvaliti i na terminu biologija, koju određuje 
kao znanost koja proučava živi svijet (Lamarck 1801., citirano prema Stafleu 
1971.). Lamarck vjeruje u promjenljivost organizama i oštar je protivnik 
teorije katastrofizma, no njegovo je razmišljanje o mehanizmima evolucije 
vrlo složeno. Moguće je pratiti razvoj ideje od razmišljanja u Flore francoise, 
gdje još prihvaća statičnost vrsta i organizama. Počevši od 1800. godine, 
Lamarck se zainteresirao za probleme geologije te za fosile životinja, što 
dovodi do oštrog zaokreta u njegovu razmišljanju i on postaje evolucionist 
(Gould 2000.). Prema Burkhardu (1977.) ključnu ulogu u tome je odigrala 
slučajnost. Naime, nakon smrti kolege Burguičrea Lamarck preuzima zbirku 

školjki te ubrzo primjećuje promjene u njihovu fosilnom slijedu. Evolucija 
postaje očitim objašnjenjem. 

Najvažnije Lamarckovo djelo nedvojbeno je Philosophie zoologique iz 1809. 
godine, prvo znanstveno djelo koje se detaljno bavi mehanizmima evolu- 
cijske promjene. U njemu iznosi mišljenje o transformaciji jedne vrste u 
drugu ističući kako je to polagan proces. Za njega je harmonija prirode i 
organizama moguća putem adaptacije na okoliš. Time postaje prvi znan- 
stvenik koji naglašava važnu vezu između geološkog vremena, promjene 
okoliša i prilagodbe (Mayr 1971., 1982.). Budući da se u svjetlu moderne 
biologije i darvinizma Lamarckovo ime uglavnom veže uz ,teoriju stečenih 
odlika" (theory of acquired characteristics) i navodi kao pogrješna alternativa 
ispravnom Darwinovu viđenju evolucijske promjene, potrebno je ponešto 
reći o Lamarckovoj teoriji i time razjasniti neke zablude koje se vežu za 
toga velikog znanstvenika. 

Lamarck pretpostavlja linearan razvoj organizama u kojemu je moguće 
pratiti povećanje složenosti u strukturi organizama, no u određenom se 
trenutku javljaju adaptivne promjene koje uzrokuju odvajanje evolucijskih 
linija od početnog stabla. Tako se Lamarck dotaknuo i složenih pitanja o 
načinu evolucijske promjene o kojima biolozi raspravljaju i danas (pitanje 
evolucije iz jedne u drugu vrstu, što se naziva anagenezom, ili odvajanje 
evolucijskih linija odnosno kladogeneza). Lamarck postavlja dva ,zakona? 
evolucijske promjene. Prvi ,zakon" pretpostavlja prilagodbu na okoliš (adap- 
taciju) putem uporabe (ili neuporabe) određenih dijelova, a drugi prenoše- 
nje tih prilagodbeno korisnih karakteristika na potomstvo (za Lamarckove 
»zakone" vidi Fothergill 1952, 75.), pri čemu promjene moraju biti prisutne 
u oba spola. lako se njegov mehanizam promjene poslije pokazao pogr- 
ješnim, Lamarck nikako nije bio naivan kako ga neki opisuju. On navodi 
kako okolina utječe na promjenu u organizmima, no ne uzrokuje direktne 
promjene jedinke, nego se one događaju unutarnjom aktivnosti kao reak- 
cijom na okoliš. Lamarck okosnicu svoje teorije nalazi u razmišljanjima 
svojih prethodnika (vidi Osborn 1894., 1908) Buffona, Cabanisa i drugih 
autora, prihvaćajući spontano nastajanje života iz nežive tvari. Ni ideja pro- 
mjene vođene potrebom nije sasvim nova. Za sličan scenarij zauzimali su 
se Cabanis, Condillac i Diderot. Početke evolucijskog razmišljanja Lamarck 
nalazi u radovima djeda Charlesa Darwina — Erasmusa, ali nijedan autor 
prije njega nije iznio kompletnu i sveobuhvatnu teoriju evolucijske promjene 
(Mayr 1971., 1982., 1988.; Corsi 1988., Gould 20024, b). Osnovna razlika 

između evolucijskih mehanizama Lamarcka i Darwina jest u tome da je za 
Lamarcka varijacija rezultat okoliša, a za Darwina ona postoji prije te na 
nju okruženje djeluje putem prirodnog odabira (Mayr 1982.). 

Rasprave koje ti znanstvenici vode vrlo su važne za razvoj i prihvaćanje 
ideje o evoluciji. No, u to vrijeme jedna od glavnih zapreka prihvaćanju 
evolucije bilo je uvriježeno mišljenje o mladoj geološkoj dobi Zemlje te- 
meljeno na izračunu stvaranja našeg planeta 4004. godine prije Krista. Za 
prihvaćanje istine o starosti našega planeta najzaslužniji je škotski znan- 
stvenik Sir Charles Lyell (1797.—1875.), s pravom nazvan ocem moderne 
geološke znanosti. Rodio se u škotskome mjestu Forfashireu kao sin bota- 
ničara. Nakon završenih klasičnih studija na Oxfordu 1819. godine studi- 
ra pravo. Loš vid i nedostatak interesa za pravo vraća Lyella njegovoj pra- 
voj strasti — geologiji. Između 1823. i 1826. godine tajnik je, a od 1835. 
do 1837. i od 1849. do 1851. godine predsjednik londonskoga Geološkog 
društva (Geological Society; Bailey 1959.). Od 1831. profesor je geologije na 
King's Collegeu u Londonu. Nesumnjivo najvažnije Lyellovo djelo jest Prin- 
ciples of Geology izdano u tri toma između 1830. i 1833. godine, u koje- 
mu postavlja temelje moderne geološke znanosti. Lyell popularizira teoriju 
uniformitarijanizma (objašnjenje prema kojemu je današnji izgled Zemlje 
rezultat prirodnih procesa koji djeluju i danas), koju je postavio James Hu- 
tton. Nakon objave Principles of Geology samo je nekolicina skeptika i dalje 
sumnjala u geološku starost Zemlje i nije prihvatila uniformitarijanizam kao 
objašnjenje današnjeg izgleda Zemlje, čime je pružen geološki vremenski 
okvir potreban za djelovanje Darwinova prirod- 
nog odabira. lako su bili prijatelji, Lyell u početku 
nije prihvatio Darwinove mehanizme evolucije i 
tek je pred kraj života i u publikacijama kao što 
su The Geological Evidence of the Antiquity of Man 
(1863.) te kasnijim izdanjima Principles of Geology 
(od 1865. godine) vidljivo njegovo približavanje 
Darwinovim idejama (za više o Lyellu i njegovu 
radu vidi Bailey 1962.). 


Charles Lyell 

Znanstveni temelji proučavanja evolucije: od Darwina 
do evolucijske sinteze 


Charles Robert Darwin (1809. — 1882.) nedvojbeno je jedan od najvaž- 
nijih znanstvenika uopće. Rodio se 12. veljače 1809. godine u Shrewburyu 
u Engleskoj kao peto dijete dr. Roberta Darwina i unuk dr. Erasmusa 
Darwina, obojice cijenjenih liječnika. Darwinov se djed i sam zanimao 
za evoluciju u svojem djelu Zoonomia. Nakon završena studija u Cam- 
bridgeu, Darwin se kao prirodoslovac (pratnja kapetanu broda Robertu 
FitzRoyu) ukrcava na jedrenjak HMS Beagle i tijekom petogodišnjeg pu- 
tovanja (1831. — 1836.) proučava geologiju, floru i faunu raznih krajeva. 
Zanimljiv pregled tog putovanja objavljuje u putopisu The Voyage oj the 
Beagle, a detaljna stručna zapažanja iznosi u nekoliko publikacija (primje- 
rice Journal of researches into the natural history and geology of the countries 
visited during the voyage of the H. M. S. Beagle round the world, The structure 
and distribution of coral reefs, Geological observations on the volcanic islands, 
visited during the the voyage of the H. M. S. Beagle, Geological observations on 
South America). To je putovanje od ključne važnosti za razvoj evolucijske 
teorije. Posebno su važna zapažanja 
o razlikama među vrstama koje su 
naseljavale manje otoke arhipelaga 
Galapagosa. Darwin je uočio kako 
mnoge životinje koje na kopnu čine 
istu vrstu od otoka do otoka poka- 
zuju znatne razlike. Te su razlike 
zapravo posljedica njihove prilagod- 
be na različito okruženje i ekosu- 
stav svakog pojedinog otoka. Pozna- 
te su Darwinove zebe koje razliku- 
je oblik kljuna prilagođen različitoj 
prehrani. Također, je uočio razlike 
u oklopu kornjača na različitim oto- 
cima. Pitanje kako su mogle nastati 
te male no za opstanak ključne, ra- 
zlike zaokupit će Darwina sljedećih 
nekoliko desetljeća. Nakon povratka Charles Darwin 

s putovanja Darwin je zahvaljujući 
svojim izvještajima postao poznat 
i priznat znanstvenik mnogo prije 
nego što se prihvatio pisanja svo- 
ga ključnog djela O podrijetlu vrsta 
(On the Origin of Species by Means of 
Natural Selection or the Preservation 
of Favoured Races in the Struggle for 
Life iz 1859). 

Darwin je proveo nekoliko de- 
setljeća radeći na onom što je sam 
zvao The Big Species Book, to jest On 
the Origin of Species. U to doba ne- 
umorno se dopisivao sa znanstve- 
nicima, uzgajivačima i putnicima u 
egzotične krajeve, a i sam se prihva- 
tio eksperimenata s uzgojem (pri- 
mjerice golubova). S velikim žarom 
odgovarao je na pristigla pisma (vidi 

Fascimil naslovnice prvog izdanja O podrijetlu Browne 2002.). Pitanje je kada bi 
zi to djelo i u kojem obliku ugledalo 

svjetlo dana da prirodoslovac Alfred 
Russel Wallace (1823. — 1913.) također nije objasnio evolucijsku promjenu 
putem prirodnog odabira, o čemu je pisao Darwinu. lako je knjigu sma- 
trao nedovršenom (u predgovoru prvom izdanju Darwin piše kako je riječ 
samo o sažetku, to jest nedovršenom djelu u radu), na nagovor prijatelja iz 
znanstvenog svijeta Darwin odlučuje objaviti svoje rezultate. Charles Lyell 
i botaničar Joseph Hooker prvog srpnja 1858. godine čitaju Darwinova i 
Wallaceova predavanja na sastanku Linneova društva u Londonu. Ovdje su 
iznesene glavne misli koje su naredne godine (24. studenog 1859.) objavlje- 
ne u djelu On the Origin of Species. Prvo izdanje knjige rasprodano je istog 
dana, a za Darwinova života sam autor je nadgledao šest izdanja, neumor- 
no dopunjavajući tekst kako bi odgovorio i na najmanje prigovore (6. izda- 
nje objavljeno je 1876. godine). U čemu je važnost malene zelene knjižice i 
kako je izgledalo prvo izdanje tog djela koje je uzdrmalo temelje dotadašnjih 
razmišljanja i uvriježenih stajališta? Zbog čega je prema rezultatima više 

anketa provedenih na prijelazu iz 20. u 21. stoljeće upravo to djelo postalo 
najvažnijom knjigom objavljenom u proteklom tisućljeću? 

Darwin je prvi autor koji nam daje znanstveno objašnjenje evolu- 
cijskog procesa. Najkraće rečeno, darvinistički proces evolucije temelji 
se na sljedećem: 


> više se organizama rodi nego što ih može preživjeti s obzirom na dostu- 
pne resurse (tu je na Darwina velik utjecaj imalo djelo ekonomista Tho- 
masa Malthusa An Essay on the Principle of Population iz 1798. godine) 


> jedinke svake populacije međusobno se razlikuju (prisutna je varijacija) 


> dolazi do nadmetanja za resurse (Darwin pod Wallaceovim utjeca- 
jem usvaja Herbert Spencerov termin borbe za opstanak — struggle for 
existence) pa organizmi s boljim prilagodbama imaju statistički veće 
izglede za opstanak i reprodukciju te prenošenje tih dobrih osobina na 
svoje potomstvo 


> tijekom više generacija organizmi s povoljnim prilagodbama postat će 
brojniji unutar populacije. 


Treba istaknuti da prirodni odabir (Darwinov glavni, iako ne i jedini, 
mehanizam evolucije) djeluje na jedinke, a populacije evoluiraju. Taj proces 
može se podijeliti u dva koraka: prvi je stvaranje varijacije (genetički razli- 
čitih jedinki) unutar populacije. U prvom dijelu procesa vlada slučajnost 
budući da je mutacije, kao osnovu svake nove varijacije, nemoguće predvi- 
djeti.“. Drugi korak sastoji se od djelovanja odabira i rezultira razlikom u 
preživljavanju potomaka. Taj korak nije sasvim slučajan i — ako su nam 
poznati određeni parametri (poput okoliša, životnih uvjeta i organizama 
koji žive na određenom području) — moguće je pretpostaviti određene 
trendove. Prirodni odabir nije, kako to Dawkins (1976., 1986.) poetično 
naziva, puki ,slijepi urar" ni negativna sila koja poput kosca žanje manje 
prilagođene jedinke, nego kreativna sila koja u konačnici rezultira stvara- 
njem novih ,beskrajnih oblika" (Darwin 1859.). Dalje, kad je shvatio krh- 
ku ravnotežu odnosa u prirodi i značenje varijacije, Darwin nije očekivao 
savršene prilagodbe, što je jasno vidljivo iz navoda u knjizi Podrijetlo vrsta 
(Darwin 1859., 201.?): ,Prirodni odabir samo teži da svako organsko biće učini 


2. Zadetaljniji uvid u mehanizme evolucijske promjene vidi naredno poglavlje. 


3 Prijevod]. Balabanića, hrvatsko izdanje C. Darwin, Postanak vrsta, Zagreb, Naklada Ljevak 
(2000), str. 142. 

tako savršenim, ili malo više savršenim, nego što su ostali stanovnici iste zemlje 
s kojima se ono mora boriti za opstanak." lako Darwinovo ime vezujemo za 
termin evolucije, on se tom riječju (zapravo terminom evoluirati) koristi 
samo jedanput, u posljednjoj rečenici knjige. Umjesto toga, radije govori 
o promjenama u potomaka (descent with modification). Darwinov je pristup 
znanosti iznenađujuće moderan. U pismu H. Fawcettu piše ,kako je neo- 
bično da netko ne vidi da svako opažanje mora biti za ili protiv određenog 
stava ako želimo da bude od ikakve koristi" (Darwin i Seward 1903.). Ta- 
kav moderan pristup testiranju hipoteza u znanost će uvesti tek prihvaća- 
nje ideja filozofa Karla Poppera (1935., engleski prijevod 1959.) sredinom 
dvadesetog stoljeća. 

Već je spomenuto kako je ključnu ulogu u publikaciji Darwinove teo- 
rije (ili teorija) imao i poznati prirodoslovac Alfred Russel Wallace (1823. 
— 1913.), koji je neovisno o Darwinu došao do istog mehanizma evolucijske 
promjene, prirodnog odabira. No, znatne su razlike i u njihovim razmišlja- 
njima. Za Darwina je osnovna razina, to jest predmet odabira pojedinac, 
a Wallace govori o grupama. Dalje, za razliku od Darwina, koji je upra- 
vo mnogim primjerima umjetne selekcije posvetio dobar dio svoje knjige, 
Wallace ne vidi nikakvu vezu između prirodne i umjetne selekcije. 

Darwin iz temelja mijenja dotad uvriježena razmišljanja, i to ne samo 
na polju biologije. Najopsežnije analize Darwinova rada donosi nam u nizu 
publikacija Ernst Mayr (1976., 1982., 1988., 1991.). Prema Mayru, Darwin 
je zaslužan za odbacivanje općeprihvaćenih stajališta i vjerovanja te za stva- 
ranje novog sustava čije je značenje vidljivo na svim poljima i u svim gra- 
nama znanosti, filozofije i svjetonazoru uopće. Darwin ima ključnu ulogu 
u odbacivanju razmišljanja, poput: 
> stvaranja svijeta i organizama kao rezultata nadnaravnog djelovanja 


> teleološkog razmišljanja prema kojemu sve teži k određenome kraj- 
njem cilju 

> male starosti Zemlje 

> statičnog pogleda na svijet i živa bića (nepromjenljivost organizama) 


> antropocentrizma, u kojemu čovjek predstavlja zasebno stvoren oblik 
života koji je ,iznad" ostaloga živog svijeta 


(2000), str. 142. 

Darwin uvodi i sasvim nova razmišljanja koja će omogućiti nove pomake 
u znanosti i svjetonazoru, poput: 


> prirodnog odabira kao glavnog mehanizma i vodilje evolucijske pro- 
mjene te 


> populacijskog razmišljanja. 


Upravo je populacijsko razmišljanje ključno za razvoj moderne biologije 
i razumijevanje mehanizama evolucije te je sasvim suprotno dotad uvriježe- 
nom, tipološkom razmišljanju (Mayr 1963., 1970., 1976., 1985.). Tipološko 
shvaćanje vuče korijene iz razmišljanja starogrčkih filozofa, posebice Platona, 
u kojemu je određen tip stvarnost, a varijacija jedinki samo nesavršena mani- 
festacija idealnog tipa (eidos) uzrokovana udaljavanjem od idealnog. Populacij- 
sko razmišljanje ističe upravo varijaciju. Svi pripadnici određene populacije, 
ili vrste, zapravo su genetički različiti te je određenu kategoriju (primjerice 
populaciju ili vrstu) moguće odrediti samo statistički. 

Nerazumijevanje Darwinove teorije i mehanizma evolucijske promje- 
ne nije jedini problem i predmet oprečnih tumačenja njegova rada. Pod 
pojmom darvinizam zapravo se podrazumijeva niz teorija. Prema Mayru 
(1985.) moguće je razlikovati pet teorija, a bave se: 


1. evolucijom u užem smislu riječi (promjenom organizama kroz vrijeme), 
2. zajedničkim podrijetlom živoga svijeta, 

3. postupnom promjenom, 

4. specijacijom, to jest pojavom novih oblika (vrsta) i 


5. prirodnim odabirom. 


lako je ,darvinizam" pobijedio ubrzo nakon 1859. godine, gotovo nije- 
dan znanstvenik 19. stoljeća nije prihvatio sve navedene teorije. Neki su 
problemi riješeni tek evolucijskom sintezom u prvoj polovici 20. stoljeća, o 
čemu će više biti riječi kasnije. Thomas Henry Huxley (1825. — 1895.) veći 
je dio života posvetio upravo borbi za prihvaćanje Darwinovih ideja, no 
sam nikad nije sasvim prihvatio prirodni odabir. Na braniku darvinizma 
u Americi čvrsto je stajao poznati botaničar Asa Gray, koji je pokušavao 
uskladiti svoja vjerska stajališta i tada popularnu doktrinu nazvanu Natural 
Theology s načelom prirodnog odabira. 

Nakon objavljivanja O podrijetlu vrsta Darwin nije spavao na lovorikama 
niti se uključio u borbu s kritičarima budući da su evoluciju branili dru- 

gi znanstvenici, posebice Thomas Henry Huxley, zbog čega su ga prozvali 
»Darwinovim buldogom". Od 1860. do kraja života Darwin gotovo svake 
godine izdaje barem jednu knjigu (ponekad i dvije) te objavljuje 55 znan- 
stvenih radova. Darwinov sin Francis iznosi podatak kako mu je otac na- 
kon objavljivanja The Descent of Man na godinu pisao više od 1 500 pisa- 
ma, a primao ih je mnogo više. Svaki dan Darwin je nekoliko sati pisao i 
odgovarao na brojne upite i komentare. Nezainteresiran za javne nastupe, 
pokušava odgovoriti na pitanja za koja je smatrao da nisu dovoljno dobro 
obrađena u njegovoj knjizi. Budući da je temelj prirodnog odabira varijaci- 
ja, Darwina zanima ishodište razlika unutar populacije te zakonitosti na- 
sljeđivanja. Odgovore na ta pitanja Darwin traži eksperimentirajući s bilj- 
kama, što ga dovodi do teorije pangeneze. Prema toj teoriji, svaka stanica 
organizma proizvodi sitne dijelove (gemule) nosioce nasljednih svojstava. 
Takvo razmišljanje možda zvuči začuđujuće moderno, no gemule ne treba 
izjednačiti s genima. Njegova razmišljanja iznesena su u knjizi Variation of 
Animals and Plants under Domestication (1868.). Za to djelo vezana je zani- 
mljiva anegdota. Naime, to je jedino Darwinovo djelo čije je prvo izdanje 
objavljeno na ruskom jeziku. U žaru zanimanja za Darwina i njegov rad, 
ruskom je prevoditelju poslan još neobjavljeni rukopis koji je preveden za- 
čuđujuće brzo. Tako je engleski ,original? izašao dva mjeseca poslije ruskog 
prijevoda knjige (vidi Browne 2002.). Radeći s nesmanjenim žarom, Dar- 
win 1871. godine objavljuje The Descent of Man, odgovor na pitanje kako 
prirodna selekcija djeluje na čovjeka. Naime, u to je vrijeme Alfred Russel 
Wallace, promijenivši svoja stajališta, pokušao izuzeti čovjeka iz djelovanja 
te evolucijske sile, barem kad je riječ o evoluciji uma i svijesti. U toj knjizi 
Darwin selekcijom pokušava objasniti i evoluciju jezika, a posebno je važ- 
no da ističe kako je prirodni odabir odgovoran i za razvoj religijske svije- 
sti (u tome se slaže s Edwardom Tylorom). No osnovna ideja tog djela jest 
spolni odabir, prema Darwinu osnovni mehanizam oblikovanja ljudskih 
»rasa". Prepun ideja, u djelu On the Expresion of Emotions in Man and Animals 
(1872.) on postavlja pitanja koja su danas temelj evolucijske psihologije i 
sociobiologije.* 
4+ Kao što smo nekoliko puta naglasili, Darwinov rad i život od neizrecivog su značenja za 
mnoga polja znanosti, filozofije i svjetonazora. Nemoguće je na nekoliko stranica iznijeti i 
mali dio problematike kojom se za života bavio taj plodni znanstvenik, a još manje važnost 
njegova rada. Zato zainteresiranim čitateljima preporučujemo neka od sljedećih djela. 


Autobiografija koju je Darwin ponajprije namijenio svojoj obitelji, no koja je srećom pronašla 
put do izdavača približava nam Darwina kao čovjeka. Znanstvenim aspektima i značenjem 

Premda je zakonitosti nasljeđivanja objasnio Darwinov suvremenik, re- 
dovnik Gregor Mendel (1822. — 1884.), njegov je rad ostao nezapažen sve 
do početka dvadesetog stoljeća. Mendelova istraživanja križanja graška ot- 
krivaju odredene zakonitosti u nasljeđivanju. Do tada se smatralo da karak- 
teristike potomka nastaju miješanjem karakteristika roditelja, dakle očeki- 
valo se da će karakteristike potomka biti između onih u roditelja. Mendel 
zaključuje da će neke nasljedne karakteristike biti izražene (dominantne), 
a druge neće biti takve (recesivne). 

Na samom početku dvadesetog stoljeća ponovno se otkrivaju Mendelovi 
eksperimenti, što rezultira brzim razvojem genetike. No, vodeći genetiča- 
ri toga vremena — Hugo de Vries, William Bateson i Wilhelm Johannsen 
— oduševljeni novim pomacima u znanosti koje pruža genetika, ističu mu- 
taciju te odbacuju ulogu prirodne selekcije. Oni smatraju da se promjene 
događaju mutacijama koje su saltacijske prirode (nagli skokovi, a ne po- 
stupna promjena kroz vrijeme). Počevši od 1910. godine provode se važna 
istraživanja u laboratoriju T. H. Morgana na Sveučilištu Columbia u Sjedi- 
njenim Američkim Državama. Eksperimenti na vinskoj mušici (Drosophila) 
upućuju na to da je većina mutacija vrlo mala, što dopušta postupnu pro- 
mjenu u populacijama. To otkriće omogućuje teoretske pomake koji rezul- 
tiraju evolucijskom sintezom. 

Proces pomirbe darvinizma i genetike možemo podijeliti u dvije faze. 
Za prvu su najzaslužniji populacijski genetičari, u prvom redu R. A. Fisher, 
S. Wright i J. B. S. Haldane, koji svojim radom pokazuju da geni s malom 
selektivnom prednosti mogu na dulje vrijeme postati rašireni u populaciji. 
Najvažnija djela te faze sinteze uključuju upravo radove trojice spomenutih 
znanstvenika (Fisher 1918,. 1930.; Wright 1931.; Haldane 1932.). Evolucija 
je tada određena kao promjena u učestalosti gena u populaciji (ova definici- 
ja je i danas popularna među genetičarima). Prva faza sinteze objašnjava 
varijaciju i prilagodbu. No, evolucija je više od promjene genetskog sasta- 
va populacija. Ona je proces koji je rezultirao nebrojenim oblicima života 
koji nas okružuju. Upravo zato glavnu riječ u drugoj fazi evolucijske sin- 


Darwinova rada bavili su se mnogi, no najveći doprinos vidljiv je u analizama E. Mayra 
(1976., 1982., 1988., 1991). Kratak sažetak važnijih Darwinovih radova moguće je pronaći 
u Ridley (ur.) 1987., a među mnogim biografijama ističu se izvrsne knjige Charles Darwin: 

A new life (Bowlby 1991.) te Charles Darwin: Voyaging i Charles Darwin: The power of the 

place autorice J. Browne (1996. i 2002.), koja se, osim biografskih podataka, pozabavila i 
važnim događajima nakon objave On the origin of species smještajući ih u vremenski i politički 
kontekst. 

teze imaju znanstvenici koji se u svagdanjem radu susreću s raznolikošću 
živoga svijeta. Druga faza sinteze bila je povratak Darwinu — bavila se 
problemom nastajanja novih vrsta. Za tu fazu od ključnog su značenja bila 
djela genetičara Theodosiusa Dobzhanskog Genetics and the Origin of Speci- 
es (1937.), Ernsta Mayra, koji se u djelu Systematics and the Origin of Speci- 
es (1942.) bavi problemom sistematike, te biologa Juliana Sorella Huxleya 
(unuka Darwinova prijatelja i ,suborca" Thomasa Henryja Huxleya i brata 
poznatog pisca Aldousa Huxleya). Upravo se naslov njegove knjige Evolu- 
tion: The Modern Synthesis (1942.) poslije uzima za ime cjelokupne sinteze. 
Od ključne je važnosti rad paleontologa Georgea Gaylorda Simpsona koji u 
knjizi Tempo and Mode in Evolution (1944.) upućuje na važnost fosilne građe 
i zoologa Bernharda Renscha i njegove knjige Neuere Probleme der Abstam- 
mungslehre (1947.), a George Ledyard Stebbins u Variation and Evolution in 
Plants (1950.) pozornost daje botanici. Dakle, do 1950. godine darvinistička 
evolucija uklopljena je u nove spoznaje (ponajprije genetike), čime je otvoren 
put modernom proučavanju evolucije i čime su udareni temelji suvremene 
biologije budući da, kao što je naglasio T. Dobzhansky (1973b,125), ,ništa 
u biologiji nema smisla osim u svjetlu evolucije". 


aiu 

Biološke osnove proučavanja evolucije čovjeka 


Evolucija je proces biološke promjene kroz generacije. Sama riječ dolazi 
od latinskog evolutio (evolvere). U rimsko doba taj izraz označava odmatanje 
knjiga koje nisu bile uvezane, nego su imale oblik svitaka koje je trebalo , . 
odmatati. Sve do publikacije Darwinova djela O podrijetlu vrsta (1859. go- 
dine) izraz evolucija se u biološkoj znanosti naizmjence upotrebljavao pri 
objašnjenju embrionalnog razvoja, teoriji rekapitulAcije te za promjene unu- 
tar vrsta ili među vrstama (Richards 1992.). lako Darwin spominje evolu- 
ciju (točnije evoluirati) samo jedanput, u posljednjoj rečenici knjige, nakon 
1859. godine taj termin poprima suvremeno značenje. Valja naglasiti da 
evolucija iako je uglavnom rezultirala sve složenijim oblicima organizama, 
ne znači nužno napredak prema boljem ili složenijem niti je usmjerena u 
određenom smjeru ili k određenom cilju (teleološka; Mayr 1988.). Kako 
evolucija djeluje na unaprijed postavljene ,temelje" (uglavnom prilagodbom 
određenih organa ili dijelova tijela), može doći do povećanja u složenosti 
građe barem unutar nekih evolucijskih linija (Adami i sur. 2000.; Rieseberg 
i sur. 2002.), no, to nije pravilo (Mayr 1965.; Gould 1994.; McShea 2001.; 
Boyaijan i Lutz 1992.). Ta je činjenica bila poznata već i Darwinu, što je 
vidljivo iz zabilježaka u kojima sam sebe upozorava da kad govori o orga- 
nizmima ,nikad ne koristi izraz viši i niži" (citirano prema Mayr 1991). 
Ako poznajemo složene odnose okoliša i organizama u određenom razdo- 
blju njihove evolucijske prošlosti, unutar nekih grupa organizama moguće 

je pratiti određene evolucijske trendove (vidi McNamara 1990. i ondje na- 
vedenu literaturu). 

S otkrićem strukture DNA (deoksiribonukleinska kiselina), za koje su 
Watson i Crick (1953.) kasnije dobili i Nobelovu nagradu, otvorila se sa- 
svim nova razina proučavanja živoga svijeta. Gen je dio DNA koji regulira 
sintezu određenih proteina, ujedno poznatiji kao nosilac nasljednih svoj- 
stava, a nalazi se na određenome mjestu na kromosomu koje zovemo lokus 
(locus), gdje se može javljati u različitim varijantama — alelima. Ako se ja- 
vljaju dva ista alela, reći ćemo da je organizam homozigotan za određeno 
svojstvo, a ako su aleli različiti, organizam je heterozigotan za to svojstvo. 
Pod terminom genotip podrazumijevamo sva genetička svojstva organizma, 
a fenotip je tjelesna ekspresija genotipa (realiziran genotip) i uvjetovan je i 
djelovanjem okoliša. Najjednostavnije rečeno: 

fenotip = genotip + okoliš? 

Nasljedna svojstva mogu biti rezultat djelovanja jednog ili više različitih 
gena. Ako je više gena zaslužno za određeno svojstvo, to svojstvo naziva- 
mo poligenim. Zadnjih desetljeća napredak genetike rezultirao je i njezinim 
korištenjem u rješavanju pitanja evolucije i filogenih veza na području ra- 
zvoja čovjeka. Od velikog su značenja analize mitohondrijske DNA (mtD- 
NA — DNA mitohondrija koji se prenosi isključivo po majci i ne podliježe 
rekombinaciji), izolacije drevne DNA (ancient DNA) iz fosilnih nalaza te i 
analiza drugih dijelova genotipa. 

Glavni mehanizmi evolucijske promjene organizama su prirodni odabir, 
mutacija, protok gena te genetski odmak. O djelovanju prirodnog odabi- 
ra već je bilo riječi. Ponovimo samo kako on djeluje ponajprije na jedin- 
ke, iako su predloženi i modeli prema kojima je osnovna meta odabira 
gen (Williams 1966.; Dawkins 1976.) ili vrsta (Eldredge i Cracraft 1980., 
Ghiselin 1987.; Gould i Lloyd 1999.; Gould 2002.). Mutacija je promjena 
u genetskome materijalu, ,pogrješka" koja se događa slučajno i ne može se 
predvidjeti (mutacija je slučajna i nepredvidiva, što nikako ne znači da je 
evolucija sasvim nepredvidiv proces, kako često ističu oni koji nisu upuće- 
ni u problematiku). Mutacije mogu biti štetne, korisne ili neutralne. Štetne 
mutacije vrlo brzo će nestati iz populacije, a korisne će se brzo proširiti. 
Neutralne mutacije često su bile zanemarivane u proučavanju evolucije, no 
posljednjih desetljeća postalo je jasno da su one itekako važne te pod pro- 
mijenjenim uvjetima vrlo brzo mogu postati ili štetne ili korisne. Protok 


5 Za detaljnije tumačenje genotipa i fenotipa vidi Lewontin 1992. 

gena mehanizam je koji njihovom razmjenom među populacijama smanjuje 
mogućnost specijacije (odvajanja novih vrsta) budući da pridonosi miješa- 
nju genetskog materijala i stvaranju jedinstvene genske zalihe (cjelokupni 
genski potencijal određene populacije). Genetski odmak (genetic drift) važna 
je evolucijska sila, budući da je njezino djelovanje suprotno djelovanju pro- 
toka gena. Odmak uzrokuje stvaranje razlika među populacijama. Ako je 
njegovo djelovanje dovoljno dugo (najčešće kao rezultat fizičke izolacije ili 
barijere), može dovesti do specijacije. Možda je genetski odmak najjedno- 
stavnije objasniti ekstremnim primjerom koji se naziva ,efekt utemeljitelja" 
(founder effect) za koji je znakovito da mali dio originalne populacije koji 
svojim odlikama ne reprezentira odnose karakteristika originalne popula- 
cije biva izoliran te s vremenom određene karakteristike koje su bitno ma- 
nje zastupljene u početnoj populaciji postaju vrlo brojne ili dominantne, a 
druge se mogu sasvim izgubiti. Ta je pojava posebno važna u proučavanju 
evolucije čovjeka budući da su posljednjih nekoliko milijuna godina ljudske 
skupine pretežito živjele u malobrojnim i relativno izoliranim zajednicama. 
Još jedan mehanizam koji valja spomenuti budući da je u prošlosti imao 
velik odjek jest tzv. učinak uskoga grla (bottleneck effect), to jest drastično 
smanjenje populacije, što smanjuje i njezinu gensku zalihu. 

Već smo naglasili da su osnovne jedinice odabira pojedinci jer oni pre- 
življavaju i prenose svoje gene na potomstvo. No, najvažnije evolucijske 
promjene događaju se unutar lokalnih populacija i vrsta jer one evoluira- 
ju, a ne pojedinci. Jedno od neriješenih pitanja biologije jest koji je način 
evolucijske promjene dominantan. Najčešće se suprotstavljaju dva osnovna 
modela promjene. Prema prvome modelu, evolucija se događa postupno 
(tzv. gradualizam) gomilanjem malih promjena u duljem vremenskom raz- 
doblju te jedna populacija ili vrsta postupno evoluira u drugu (tzv. anage- 
neza). Drugi je model isprekidane ravnoteže (punctuated equilibria; Eldredge 
i Gould 1972.; Gould 2002.), gdje se evolucijska promjena događa u geo- 
loški kratkome vremenskom razdoblju (ali ne u generaciji ili dvije, kao što 
se to često pogrješno tumači) grananjem evolucijskih linija iz jedne vrste 
pretka u dvije ili više vrsta potomaka (tzv. kladogeneza). Iako se ti modeli 
u literaturi prikazuju kao dvije nepomirljive suprotnosti, treba naglasiti da 
model isprekidane ravnoteže nije u suprotnosti s Darwinovim modelom 
postupne promjene. Evolucijsko ,mirovanje" često je u slučajevima kada se 
okoliš (klima i životni uvjeti koji uključuju organizme s kojima se određe- 
na vrsta ili populacija nadmeće za resurse) dulje ne mijenja. U takvim sta- 

bilnim uvjetima odabir će favorizirati manju ili neznatnu promjenu budu- 
ći da je veći dio populacije dobro prilagođen okolišu i životnim uvjetima. 
Tijekom toga razdoblja djelovat će tzv. stabilizacijska selekcija. Ako takva 
»ravnoteža" potraje dugo, promjena (posebice unutar fosilne građe) neće biti 
očita i određena će vrsta postojati kroz dulje vremensko razdoblje. Ako se 
dogodi nagla promjena geoloških ili klimatskih uvjeta, ili pak promjena u 
ekosustavu, primjerice dolaskom novih životinja na isto područje, čime se 
mijenjaju složeni odnosi ravnoteže i počinje borba za resurse, jedina dva 
moguća rješenja su brza evolucijska promjena, kojom će populacija često 
evoluirati u novu vrstu, ili izumiranje. Promjena putem evolucije u novu 
vrstu složen je proces koji ovisi o količini pogodne varijacije u populaciji 
koja pruža temelj odabiru i evoluciji, novim vrstama s kojima se određena 
populacija ili vrsta bori za resurse, veličini populacije, veličini i odlikama 
životnog područja te mnogim drugim čimbenicima. Dakle, model ispreki- 
dane ravnoteže ovisi o statičnosti bioloških, klimatskih i drugih čimbenika i 
nije suprotan postupnoj promjeni o kojoj govori Darwin. Ako se okoliš i svi 
spomenuti uvjeti mijenjaju postupno i stalno, evolucija će djelovati na isti 
način — malim promjenama kroz dugo vrijeme, gomilajući sitne promjene 
iz generacije u generaciju, a svako će veće odudaranje prirodni odabir vrlo 
brzo ukloniti. Anageneza i kladogeneza također su dva procesa koje ne tre- 
ba shvatiti kao isključive. Te modele zato ne treba shvatiti kao suprotnost, 
nego je ključno razumijeti događaje u prošlosti. 


2 vrsta “B" ža vrsta “B" A A vrsta “C" 


2 vrsta “A" 2 vrsta “A" 


Shematski prikaz anageneze (lijevo) i kladogeneze (desno) 

vrijeme 


—e gradualizam 


—#> punctuated equilibria 


none 


> 


promjena 
Evolucija putem postupne promjene (gradualizam) i isprekidane 
ravnoteže (punctuated equilibria) 


Kako se u knjizi uglavnom bavimo vrstama i populacijama, valja defi- 
nirati te pojmove. Populacija je dio vrste ograničenoga geografskog raspo- 
na koji ima zajedničku zalihu gena (gene pool), istu prilagodbu na uvjete 
u okolišu i čiji članovi imaju potencijalno jednake izglede za međusobno 
parenje (barem u spolno razmnožavajućih vrsta; Mayr 1963.). 

Definicija populacije je općeprihvaćena među znanstvenicima, no odre- 
diti što je to vrsta znatno je složenije i do danas nema jednistvene definicije. 
U vremenu kad su vrste smatrane nepromjenjivima, tipološki koncept, ute- 
meljen ponajprije na morfološkim odlikama (poznat i pod imenom morfo- 
loški koncept vrste) bio je prihvatljiv kao pristup organizaciji živoga svijeta 
(iako su prirodoslovci u to doba nailazili na iste probleme u pokušaju kla- 
sifikacije kao i suvremeni biolozi). lako svjesni varijacije unutar populacija 
i vrsta, rani prirodoslovci mogli su to tumačiti kao svojevrsno odudaranje 
od tipološkog ideala pojedine vrste (Platonov eidos). Kada je publikacija On 
the Origin of Species pružila znanstveno prihvatljiv mehanizam evolucijske 
promjene, svako tipološko objašnjenje vrste postalo je besmisleno (premda 
je u praksi bilo prisutno i poslije). Biološka klasifikacija se temelji na popu- 
lacijskom pristupu u kojem svaka jedinka predstavlja zaseban i jedinstven 
organizam, različit od drugoga takvog organizma. Usprkos tome, biološke 
su vrste stvarne i važne u svojem postojanju u vremenu i području. Esenci- 
jalističkom i tipološkom shvaćanju vrste nema mjesta u modernoj biologiji. 
Druga krajnost vidljiva je u nominalističkom konceptu prema kojemu su 

vrste shvaćene kao umjetne klase nastale radi lakše organizacije organiza- 
ma i ne predstavljaju biološku realnost. Ni to mišljenje nema opravdanja 
u biološkoj stvarnosti. U literaturi imamo više od 20 definicija vrste (vidi 
Mayden 1997; Holliday 2003.). Ovdje ćemo iznijeti samo neke od njih. 

T. Dobzhansky (1937a, b) vrste smatra onim stupnjem evolucijskog procesa 
kada dotad potencijalno ili stvarno reproduktivni oblici bivaju odvojeni u dvije ili 
više skupina u kojih je miješanje fiziološki nemoguće. Kako Mayr (1940.) isprav- 
no zapaža, ova definicija određuje sam proces specijacije, a ne rezultate tog 
procesa — vrste. 

Koncept koji biolozi najčešće rabe jest biološki koncept vrste, prema 
kojemu vrstu čine populacije organizama koje potencijalno ili stvarno mogu 
razmjenjivati gene i proizvesti plodno potomstvo i reproduktivno su izolirane od 
drugih takvih grupa (Mayr 1942., 1963.). Vrste je, dakle, moguće razlikovati 
na temelju reproduktivne izolacije. Ta odrednica uvelike je korisna znan- 
stvenicima koji se bave živućim sisavcima i organizmima koji se razmno- 
žavaju spolnim putem, iako se kao problem javlja hibridizacija (slučaj kada 
dvije različite vrste imaju potomke koji su uglavnom neplodni). Problemi 
te definicije pojavit će se i kod određenja vrste u organizama koji se raz- 
množavaju nespolnim putem te u izumrlih vrsta. 

Poznati paleontolog G. G. Simpson (1951., 1961.), suočen s nemogućno- 
šću raspoznavanja vrste na temelju biološke definicije, pokušao je odrediti 
vrstu kao evolucijsku liniju predak — potomak koja ima jedinstvenu evolucijsku 
ulogu i tendenciju, različitu od uloge ostalih takvih linija. Na taj način on u 
Mayrovu definiciju unosi vremensku dimenziju. 

J. Cracraft (1980.) u filogenetičkom konceptu smatra da je vrstu moguće 
odrediti kao najmanju prepoznatljivu skupinu organizama koju povezuje odnos 
pretka i potomka. 

Zanimljivo razmišljanje o tome što čini vrstu iznosi L. Plate (1914), pri 
čemu ističe činjenicu da je od ključnog značenja što pripadnici određene vrste 
prepoznaju drugog pripadnika kao potencijalnog partnera. Na to razmišljanje 
nadovezuje se C. Paterson (1985.), koji smatra da vrstu povezuje sustav prepo- 
znavanja potencijalnog partnera. Ne treba naglašavati da taj, iako originalan, 
pristup nije od veće pomoći u proučavanju fosilne građe. 

Genetičar A. Templeton (1989) u svojoj se definiciji oslanja na kohezij- 
ske mehanizme i vrstu određuje kao skupine jedinki koje imaju potencijal za 
Jfenotipsku koheziju, kroz unutarnje kohezijske mehanizme. 

Osim fizičkih odlika, sustava prepoznavanja potencijalnih partnera te 
unutarnjih sila, vrlo važna odrednica vrste jest adaptivna zona. Zato L. Van 
Valen (1973a, b) osnovnu značajku vrste nalazi u tome što njezini pripad- 
nici dijele adaptivnu zonu koja je jedinstvena za određenu vrstu na odre- 
denom prostoru. 

Iz svega je jasno da se do jedinstvene definicije vrste ne će i ne može 
doći budući da se mnogi autori zanimaju za razna pitanja te će isticati ono 
što je njima najzanimljivije. Definicije vrste zato treba shvatiti kao radne i 
treba biti svjestan njihovih ograničenja. Osim toga, u paleoantropologiji 
smo uglavnom ograničeni na fosilne nalaze i njihovu morfologiju, no ne 
treba zaboraviti da ponekad raspolažemo i s mnogo više spoznaja, poput 
ponašanja, geografske rasprostranjenosti, podataka o načinu života itd. U 
radu vezanom za pojavu roda Homo B. Wood i M. Collard (19994, b) autori 
ispravno naglašavaju važnost ekološke niše u taksonomskim raspravama (o 
čemu će poslije detaljno biti riječi). Problem uvida u varijaciju, s kojim se 
redovito susreću svi znanstvenici koji se bave fosilnom građom, možda je 
najbolje iznio E. Mayr (1942., 16): ,taksonom nikad ne smije izgubiti iz vida 
činjenicu da pred sobom nema “vrstu već samo mali i nezadovoljavajuć uzorak 
prirodne populacije koju taj uzorak predstavlja". Dalje, morfologija se mijenja 
tijekom ontogenetičkoga razvoja (razvoj individue od rođenja do smrti), što 
takoder može zakomplicirati sliku. Pripadnost školi biološke sistematike i 
odlike korištene u analizi na kojoj se temelji taksonomska odluka također 
će uvjetovati prepoznavanje manjeg ili većeg broja taksona. Broj vrsta roda 
Homo, ovisno o tome kojeg znanstvenika pitate, varira od samo jedne vrste 
(Homo sapiens) do čak deset vrsta. 

U poglavlju o razvoju evolucijske misli govorili smo o Linnaeusovoj kla- 
sifikacijskoj shemi —taksonomiji i naglasili da se suvremena biologija i dalje 
koristi njegovim, iako nešto proširenim sustavom. Ipak, temeljne su razlike 
u polazištu, pristupu i tumačenju sheme. Linnaeus, poput dijela suvreme- 
nih sistematičara i paleontologa, uzima anatomske sličnosti organizama kao 
osnovu klasifikacije te ih na temelju toga smješta u svoj (statičan) hijerar- 
hijski sustav. Tu je sličnosti kraj. Nakon 1859. godine postalo je jasno da 
pokušaji organizacije živoga svijeta moraju biti utemeljeni na evolucijskoj 
bliskosti. lako nam fosilni nalazi rijetko pružaju više od okamenjenih kosti- 
ju i zuba (osim u rijetkim slučajevima kada je moguće izolirati tzv. drevnu 
DNA, o čemu će poslije biti više riječi), način na koji suvremeni paleontolozi 
pristupaju samoj analizi sasvim je drugačiji. Suvremena biološka sistemati- 

ka određena je kao znanost koja proučava raznolikost organizama i njiho- 
ve međusobne odnose (Simpson 1961.) i dio je klasifikacije koja pokušava 
grupirati organizme na temelju njihove bliskosti. Paleoantropolozi također 
pokušavaju odgovoriti na složena pitanja o geografskoj rasprostranjenosti 
populacija i vrsta koje proučavaju (biogeografija) te o vremenskoj dimenziji 
(filogenijom, koja pokušava proniknuti u evolucijsku prošlost i odnose or- 
ganizama). Rezultati analiza često se prikazuju popularnim ,evolucijskim 
stablima" ili filogenijom. Prvo takvo stablo upotrijebio je nedugo nakon ti- 
skanja Darwinove knjige njemački znanstvenik Ernst Haeckel. 

Osnova svakog pokušaja biološke klasifikacije (barem za znanstveni- 
ke koji proučavaju fosilne nalaze) jest morfologija, to jest anatomija orga- 
nizama. Proučavanjem određenih anatomskih detalja dobiva se uvid u 
evolucijsku prošlost određene vrste te određuje njezin vremenski smještaj 
i odnos prema ostalim bliskim vrstama. Dakle, paleoantropolozi (i paleon- 
tolozi) proučavaju gradu određenih odlika. Ipak, za pokušaj rekonstrukci- 
je evolucijskih odnosa sve odlike neće imati istu važnost. Neke su odlike 
zajedničke velikom broju organizama. Primjerice, kralježnjake određujemo 
upravo na temelju prisutnosti te karakteristike. No, ako nas zanimaju evo- 
lucijski odnosi sisavaca, posjedovanje kralježnice nije kriterij koji će nam 
biti od veće koristi. Tada ćemo se okrenuti nekim drugim pokazateljima 
koji sisavce razlikuju od ostalih pripadnika potkoljena Vertebrata. Odlike 
se tako dijele u dvije skupine: homologne, čija je sličnost građe posljedica 
evolucijskog naslijeđa, to jest naslijeđena je od zadnjega zajedničkog pretka 
te homoplastičke (homoplazije), čija sličnost nije uvjetovana naslijedem od 
pretka, nego je rezultat prilagodbe. Prema stupnju srodnosti među orga- 
nizmima možemo razlikovati paralelizam, konvergenciju i analogiju (vidi 
Simpson 1961., 78. — 79.) 

Naravno, ako nas zanimaju evolucijski odnosi, mnogo će važnije biti 
homologije. Prvu definiciju homologije u biologiji donosi R. Owen (1855.) 
opisujući ih kao iste organe u različitih životinja bez obzira na varijaciju i 
funkciju. Nasuprot njima postavlja analogne organe koji nisu strukturalno 
slični, nego funkcionalno. Nakon 1859. godine mladi evolucionisti kritizi- 
raju Owena te se R. Lankester godine 1870. koristi tim terminom za organe 
koji su naslijeđeni od zajedničkog pretka (vidi Cartmill 1994.). U suvremenoj 
biologiji rabi se Owenov termin, iako je smisao bliži Lankesterovoj defini- 
ciji pa više suvremenih autora upozorava na probleme koncepta i definicije 
homologije (vidi Eldredge i Cracraft 1980.; Cartmill 1994.). Kao primjer 

homologije moguće je navesti strukturalne sličnosti krila šišmiša, peraje 
dupina te čovjekove ruke i šake. U sva tri sisavca ti su organi sastavljeni 
od istih kostiju iako im je funkcija različita. Razlog sličnosti uvjetovan je 
evolucijskim naslijeđem. Homoplastičke sličnosti možemo ilustrirati primje- 
rom krila u šišmiša (sisavac), pčele (kukac) i lastavice (ptica). lako je riječ 
o evolucijskim linijama koje su se davno odvojile i čiji zajednički predak 
nije imao tu strukturu, krila su u sva tri organizma nastala kao rezultat 


funkcionalne potrebe (letenje). 


Primjer homologije: građa prednjeg uda Primjer homoplazije: građa krila šišmiša 
čovjeka (lijevo) i kita (desno) (lijevo) i ptice (desno) 


No, kao što razlikujemo homologije od homoplazija, ni sve homologije 
nisu jednake. Neke homologije bit će također rezultat naslijeđa od zadnjega 
zajedničkog pretka. Takve homologije nazivamo pleziomorfnim ili primi- 
tivnim odlikama (ako su prisutne u više grupa, nazivamo ih simpleziomor- 
fnim), kako bismo ih razlikovali od apomorfnih ili naprednih odlika, onih 
koje se razlikuju od njihova stanja u pretka. Poput homologije i homoplazije, 
i to su relativni termini i ovisit će o tome što promatramo. Primjerice, ako 
promatramo pleme hominini, opozabilnost (otklon) palca šake biti će plezi- 
omorfna odlika zato što je prisutna od samog početka razvoja reda primata 
(budući da je zajednička svim primatima, nazivamo ju simpleziomorfnom). 

No, ako usporedimo naša stopala sa stopalom, primjerice, čimpanze ili go- 
rile, uočit ćemo znatnu razliku jer je naš palac postavljen u ravninu s osta- 
lim prstima (nužan preduvjet dvonožnom hodu, o čemu će poslije detaljno 
biti riječi). Ta će odlika biti apomorfna u odnosu prema ostalim primati- 
ma. Budući da je prisutna u svih pripadnika plemena hominini, možemo 
je nazvati zajedničkom, to jest sinapomorfnom odlikom. Ako bi određena 
apomorfna odlika bila jedinstvena za samo jednu vrstu, nazivali bismo je 
autapomortnom. Ako se pitate je li uistinu potrebno iznositi toliko naizgled 
kompliciranih pojmova, nadamo se da ćemo na sljedećih nekoliko stranica 
opravdati njihovo uvođenje. Razumijevanje temeljnih pojmova važno je za 
komunikaciju unutar struke, a zainteresiranom će čitatelju biti od velike 
pomoći u razumijevanju razloga mnogih neslaganja i teoretskih postavki 
na kojima se temelje različite biološke klasifikacijske sheme. 

Nekoliko je škola biološke klasifikacije. Fenetička škola (ili numerička tak- 
sonomija) za klasifikaciju se koristi fenotipskim odlikama u što većem bro- 
ju, pri čemu se često služi složenim statističkim postupcima (Sokal i Sneath 
1963.; Sneath i Sokal 1973.). Rezultate donosi u obliku fenograma — dija- 
grama koji grupira organizme prema ukupnom broju sličnosti. Takva klasi- 
fikacija govori mnogo o adaptaciji, ali se ne temelji isključivo na evolucijskoj 
bliskosti. Upravo je zato bila predmet kritike znanstvenika koji pripadaju 
tzv. školi evolucijske sistematike koja proučava sličnosti i razlike odlika u 
svjetlu njihove evolucijske povijesti (vidi Mayr 1981.). Budući da su se pri- 
padnici te škole većinom bavili paleontologijom i taksonomijom te mahom 
pripadali prvoj generaciji nakon evolucijske sinteze, njihov interes vezan je 
za evolucijsku bliskost te pridaju pozornost i adaptaciji i čimbenicima poput 
geogralsko-ekološke rasprostranjenosti i sl. lako shvaćaju odlučujuću važnost 
homolognih odlika, smatrajući da uvid u prošlost zahtijeva i spoznaje izvan 
strogo evolucijskih sekvenci odvajanja linija, oni se uz apomorfne odlike ko- 
riste i biranim pleziomorfnim odlikama. 

Za razliku od škole evolucijske sistematike, pripadnici tzv. kladističke 
škole biološke klasifikacije u svojim se analizama koriste isključivo apo- 
morfnim, to jest sinapomorfnim odlikama, što je vidljivo i u definiciji ter- 
mina grade (grupe organizama koje povezuje osnovna razina organizacije) 
i termina clade (grupe organizama koje povezuje zajednički predak; Huxley 
1958.; Wiley 1981.) 


6 Za detaljniji metodološki princip kladističke analize vidi Kitching i sur. 1998. 

Začetnik kladističke škole Nijemac Willi Hennig postavio je 1950. godine 
temelje metodologije i načela te škole (Hennig 1950., 1966.). Pokušavajući 
rasvijetliti evolucijske veze koristi se isključivo apomorfnim odlikama. Re- 
zultate donosi u obliku kladograma koji prikazuje odvajanje evolucijskih li- 
nija (mjesto odvajanja naziva se node) iz vrste pretka u dvije nove sestrinske 
grupe (sestrinske vrste). Kladistička analiza zahtijeva monofilum — grupu 
koju čine zajednički predak i svi potomci (nasuprot parafiluma, koji sadr- 
žava zajedničkog pretka, no ne i sve potomke). 

Načelo kladističke analize sastoji se od nekoliko koraka. Nakon što smo 
odabrali odgovarajući uzorak i odlike koje smatramo potencijalno zanimlji- 
vim za odgovor o srodstvu među pojedinim vrstama ili grupama organiza- 
ma, nužno je utvrditi polaritet (evolucijsku povijest) odlike, što omogućava 
razlikovanje apomorfnih od pleziomorfnih odlika. S obzirom na to da se 
kladistika koristi isključivo apomorfnim odlikama, ključno je određivanje 
polariteta. Jedan od češćih postupaka određivanja polariteta odlike jest 
izabrati kontrolnu skupinu (tzv. outgroup comparison) koju predstavlja vrsta 
srodna skupini koju proučavamo, no nije uključena u nju. Na primjer, ako 
utvrđujemo polaritet odlika hominida, kao kontrolna skupina može nam 
poslužiti hylobatid. Ako proučavamo čovjekolike majmune, kontrolna sku-* 
pina bit će neka vrsta primata koju ne ubrajamo u natporodicu hominoidea 
itd. To se načelo temelji na pretpostavci da su pleziomorfne odlike prisutne 
u većem broju bliskih vrsta, kao i u kontrolnoj skupini, budući da su na- 
slijeđene od zajedničkog pretka. Ta vrsta analize zahtijeva posebnu pozor- 
nost budući da se pleziomorfne odlike mogu izgubiti. Ako raspolažemo s 
fosilnom građom, odlike koje su prisutne unutar fosilnih vrsta moguće je 
odrediti kao pleziomorfne. Još jedan od mogućih pristupa temelji se na ne- 
što izmijenjenome ,biogenetičkom zakonu" E. Haeckela. Naime, ako je mo- 
guć uvid u embrionalni razvoj određene vrste, pretpostavlja se da su odlike 
koje se javljaju ranije u razvoju one koje su se u evoluciji javile ranije. Iako 
koristan, ni taj pristup nije savršen (vidi Churchill 1980.). Najbolji pristup 
određivanju polariteta jest upotrijebiti što više podataka te usporediti spo- 
znaje svih navedenih metoda. 

Pošto smo odredili apomorfne odlike, možemo načiniti kladogram te se 
na kraju rezultatima koristiti i za taksonomske odluke o imenovanju vr- 
sta. U posljednje vrijeme razvoj genetike omogućio je uporabu genetičkih 
podataka sa svrhom mjerenja genetičkih udaljenosti — polja koje nazivamo 
molekularnom sistematikom. 

lako ju je prihvatila većina biologa i paleoantropologa, i s kladistikom 
ima teškoća. U prvome redu, osnovna teorijska postavka kladističke analize 
i rezultirajućih kladograma jest načelo parsimonije, poznato i pod imenom 
Occamova oštrica, koji je predložio franjevac i filozof William od Occama 
(ili Ockhama). On je smatrao da je najjednostavnije rješenje ujedno i naj- 
vjerojatnije (u kladističkoj analizi to znači da je najvjerojatnije objašnjenje 
za koje je potreban najmanji broj koraka). No, više je analiza pokazalo 
da evolucija ne djeluje uvijek na takav način (vidi Trinkaus 1990.; Hawks 
2004.). Osim toga, kladistička analiza i kladogram imat će velikih problema 
s varijacijom i prijelaznom morfologijom te s vraćanjem određene odlike 
u prijašnje stanje (pleziomorfno stanje, što se naziva evolutionary reversal). 
Zamislimo da na osnovi apomorfne odlike odredimo novu vrstu. No, bu- 
dući da se vrsta sastoji od niza populacija, moguće je da se u određenim 
okolnostima u dijelu populacije ta odlika vrati na početno stanje — čime bi 
zapravo nestale sve razlike između te vrste i vrste pretka i opravdanje da 
se za njih rabe različita imena. Kladist za takav slučaj nema odgovarajuće 
rješenje. Također, kladogram nakon grananja vrsta više ne prepoznaje vrstu 
pretka, nego samo nove vrste potomaka, što također ne odgovara realnoj 
slici. Nova vrsta može se odvojiti od pretka, a vrsta predak istodobno i da- 
lje može biti na određenom prostoru. To je često u slučajevima alopatričke 
ili geografske specijacije (odvajanje vrsta uvjetovano geografskom barijerom 
nakon čega selekcijom i genskim odmakom s vremenom dolazi do repro- 
duktivne izolacije). No, unatoč teškoćama kladistike, očite su dobre strane 
kladističkog pristupa. Jedna od najvećih jest u tome što su metode i tehnike 
analize preciznije određene. lako nam isključivo apomorfne odlike uskraću- 
ju uvid u zanimljive i važne spoznaje o, primjerice, adaptaciji, ponašanju i 
sl., zahvaljujući strogoj proceduri kladističke analize moguće je razlikovati 
apomorfne (sinapomorfne i autapomorfne) od pleziomorfnih (i simplezio- 
morfnih) odlika. Oprezno i selektivno korištenje tih odlika zasigurno će 
pridonijeti razumijevaju i reći nam mnogo više o raznim aspektima popu- 
lacije ili vrste u njihovu vremenskom i geografskom smještaju. 

Dopustite nam da vam objasnimo još neke stručne termine vezane za 
biološku, a time paleontološku i paleoantropološku struku. Paleoantropo- 
logija je znanost koja veći dio svojega znanja crpi iz fosilne građe. Nužno 
je, dakle, objasniti što su to fosili. Najjednostavnije rečeno, fosili su ostatci 
nekada živućih organizama. Iako većinu fosila čine okamenjene kosti, u ri- 
jetkim prilikama i uvjetima mogu se očuvati i meka tkiva (poput poznatih 

zaleđenih mamuta pronađenih u sibirskim stepama, nalaza kao što su ,le- 
deni čovjek" — Otzi, pronađen na obroncima Alpa, te nalazi prapovijesnih 
ljudi iz močvara i tresetišta — primjerice muškaraca iz Lindowa, Tollunda, 
Lykkegarda, žena iz Ellinga i Stidsholt Fena itd., vidi Brothwell 1986.). U 
fosilnu građu ubrajamo i očuvane otiske u sedimentu, primjerice kambrij- 
skih beskralježnjaka kanadskog nalazišta Burges Shale, otiske stopala di- 
nosaura ili australopitecina, te poznate ostatke žrtava erupcije Vezuva 79. 
godine u kojoj su zatrpani gradovi Pompeji i Herkulanej. No, kao što smo 
napomenuli, većina fosila unutar određenog nalazišta bit će kosti i zubi. U 
procesu fosilizacije organski elementi u kostima i zubima postupno biva- 
ju zamijenjeni mineralima, čime se organski nalazi pretvaraju u okamine. 
Taj je proces složen i ovisi o raznim čimbenicima, poput oblika i veličine 
kosti, dijela skeleta, gustoće kosti, kiselosti okolnog sedimenta, geoloških i 
kemijskih procesa, brzine sedimentacije i sl. (za detaljan pregled vidi Shi- 
pman 1981. i ondje navedenu literaturu). Zbog složenosti navedenih uvje- 
ta, okolnosti i procesa, samo se mali broj organizama uspješno fosilizira, 
a mnogo ih se manje otkrije i pronađe put do znanstvenika. Glavni razlog 
zašto većina nas koji se bave proučavanjem fosilnih ostataka ima posao jest 
vrijeme. P. Shipman (1981.) izračunala je da na području naseljenom s 1000 
životinja s godišnjom stopom smrt- 
nosti od 10% i prosječnim izgledom 
za fosilizaciju od 0,1% tijekom 1 000 
godina možemo očekivati uzorak od 
1 000 fosila. x. 
Svaka fosilna vrsta ima holotip, 
to jest fosilni nalaz koji predstavlja 
»primjer" i kojim određujemo obi- 
lježja cijele nove vrste. Budući da su 
fosilni nalazi fragmentarni, a pogo- 
tovo zbog varijacije unutar vrste, ho- 
lotipu je u originalnoj objavi nove 
vrste često pridruženo još nekoliko 
nalaza koji je predstavljaju. Svaki ta- 
kav fosilni nalaz kojim u prvoj znan- 
stvenoj publikaciji ,pomažemo" da 
se odredi nova vrsta nazivamo para- 
tip. Čest je slučaj da je — zbog novih Fosil: Archaeopteryx 

nalaza i analiza — potrebno imenovati novu vrstu u koju valja uključiti dio 
već otkrivenih nalaza ubrojenih unutar neke druge vrste. Ako već objav- 
ljen nalaz postane predstavnikom vrste, nazivamo ga lektotipom (umje- 
sto holotipom). Svaki fosilni nalaz, osim što se, ako je to moguće, ubroji 
među pripadnike određene vrste ili nekog višeg stupnja klasifikacije, imat 
će svoje jedinstveno znanstveno ,ime", uglavnom izraženo brojem i krati- 
com. Iako studente često boli glava pri učenju naizgled nepreglednog bro- 
ja takvih ,imena", te oznake nisu nikakvi mistični simboli dostupni samo 
odabranima. Naprotiv, često kriju ključ koji omogućava lakše snalaženje u 
svijetu paleoantropoloških nalaza. Tako OH 5, nalaz lubanje koju pripisu- 
jemo jednoj od vrsta tzv. robusnih australopitecina (Australopithecus boisei), 
zapravo znači Olduvai hominid 5 — dakle nalaz hominida (hominina) broj 
5 s nalazišta Olduvai Gorge u Tanzaniji. KNM-WT 15 000 poznat je nalaz 
dječaka iz Nariokotomea (Homo ergaster ili erectus). To je nalazište smješte- 
no na zapadnoj obali jezera Turkane u Keniji. Kratica KNM je za Kenyan 
National Museum, a WT govori da je fosil pronađen na lokalitetu zapadne 
strane jezera (West Turkana). Budući da su prijašnja istraživanja provede- 
na na istočnoj strani tog jezera, dok se ono zvalo Rudolf, dio fosilnih nala- 
za označen je s KNM-ER (East Rudolf), poput poznatih lubanja KNM-ER 
1470 (lektotip vrste Homo rudolfensis), KNM-ER 406 (Australopithecus boi- 
sei) itd. U žaru strasti koja prati svako novo fosilno otkriće, znanstvenici, 
uz te neizbježne stručne odrednice, često svojim novim miljenicima daju 
i nadimke (poput Lucy, Zinj, George, Twiggy i sl.), što dodatno pridonosi 
široj popularizaciji struke. 


Metode određivanja starosti 


= 


Jedno od prvih pitanja koje postavlja svaki arheolog ili paleoantropolog 
jest: ,Koliko je taj nalaz star?" Bez znanja o tome, nije moguće rješavati pita- 
nja vezana za evolucijski ili kulturno-tehnički razvoj određene populacije ili 
vrste. Upravo zato jedan je od osnovnih koraka staviti nalaze u vremenski 
slijed. Nakon što su shvatili da je kameno oruđe djelo davnih stanovnika 
istog područja, ljudi su počeli postavljati pitanja o tome kada je ono izrade- 
no i tko ga je izradio. Za razvoj geologije i paleontologije te za vremensko 

određenje nalaza važna su promatranja Roberta Hookea, koji u 17. stoljeću 
prepoznaje fosilne životinje kao oblike koji su nekad živjeli, a razlikuju se 
od živućih vrsta. Još su važnija promatranja Nicholasa Stenoa, koji u djelu 
iz 1669. godine iznosi razmišljanje da je prema različitoj fauni koja domini- 
ra unutar pojedinih stratuma moguće postaviti određenu kronologiju — što 
je jedan od osnovnih postulata stratigrafije i biokorelacije. 

Kako se povećavao broj nalaza, počele su nastajati prve kronologije, to 
jest razne grupe nalaza pokušalo se staviti u međusobne odnose. Jedno od 
najstarijih objašnjenja nudi Sir William Dugdale u djelu Povijest Warwick- 
shirea (1650.), gdje kamene izrađevine tumači kao oruđe ljudi koji još nisu 
poznavali metale. Isto objašnjenje početkom 18. stoljeća zastupa njemač- 
ki povjesničar Johann von Eckart. On je ujedno i prvi autor koji predlaže 
podjelu prapovijesnih razdoblja u tri cjeline: kameno, brončano i željezno 
doba, no njegova publikacija nije imala veći odjek te se ocem arheološke 
kronološke podjele obično smatra danski znanstvenik Christian Jurgensen 
Thomsen. Kao prvi kustos novoosnovanog muzeja starina (1816.) u Kope- 
nhagenu, Thomsen je počeo organizirati fundus. Njegova podjela na tri cje- 
line (kameno, brončano i željezno doba) postaje osnovom suvremene arhe- 
ološke podjele prapovijesti. Francuski paleontolog Edouard Lartet spoznao 
je da paleolitik nije jedinstveno razdoblje ljudskog razvoja te ga je na osnovi 
faunističkih nalaza razdijelio u više faza (Groenen 1994; Trigger 2006). 
John Lubbock je u djelu Prehistoric Times (1865.) podijelio kameno doba na 
starije (paleolitik) i mlađe (neolitik), a francuski prapovjesničar Gabriel de 
Mortillet nedugo nakon toga razaznaje šelejensku, musterijensku, orinja- 
sijensku, solitrejensku i magdalenijensku kulturu (Groenen 1994.; Trigger 
2006.). Suvremena struka razlikuje tri veća razdoblja kamenog doba: pale- 
olitik ili starije kameno doba, mezolitik ili srednje kameno doba te neolitik 
ili mlade kameno doba. 

Naša saznanja o starosti nalaza iz doba koje prethodi pisanim spomeni- 
cima temelje se na metodama koje su se razvile unutar različitih znanosti, 
osobito fizike, pri čemu se izdvajaju metode tzv. radiometrijskog datiranja 
koje se počinju upotrebljavati 1950-ih godina. Metode određivanja starosti 
mogu se ugrubo podijeliti na dvije skupine: metode relativnog određivanja 
starosti i metode apsolutnog određivanja starosti. 

Jedna od osnovnih metoda kojom se počelo koristiti za određivanje sta- 
rosti nalaza rano u povijesti arheologije jest stratigrafija. Tijekom druge po- 
lovice 19. stoljeća stratigrafija i kronologija postaju prihvaćene kao nužan 

preduvjet razumijevanju arheoloških istraživanja i tumačenja nalaza (Rapp 
i Hill 1998.). Veliku ulogu valja pripisati Charlesu Lyellu, čije su publikacije 
o geologiji (Lyell 1830. — 1833., 1841.) i starosti ljudskog roda (Lyell 1863.) 
bile među najprodavanijim publikacijama viktorijanske znanosti. U to je 
doba francuski arheolog amater Boucher de Perthes, otkrivši paleolitičke na- 
laze u Abbevilleu u Francuskoj, spoznao da su kameni artefakti i životinjske 
kosti jednako stare ako potječu iz istoga sloja (Trigger 2006.). Stratigrafija 
je slijed slojeva koji se talože kronološki. Ako slojevi nisu poremećeni, na- 
lazi iz dubljih slojeva bit će stariji od onih iz slojeva bliže površini tla. Pri 
uporabi te metode važan je oprez budući da aktivnost životinja (bioturbaci- 
je), ljudi (primjerice ukopi pokojnika, razni radovi, jame i sl.) te geološki i 
drugi prirodni procesi (primjerice krioturbacije) mogu uzrokovati miješanje 
slojeva. Upravo zbog toga, od presudne su važnosti tafonomske studije (grč. 
taphos = ukop, nomos = zakon). Paleoantropolozi većinu spoznaja crpe iz 
analiza fosilnih nalaza, a arheolozi iz materijalnih ostataka ljudske djelat- 
nosti — ponajprije artefakata te iz podataka o organizaciji nalazišta, raznih 
aktivnosti itd.). Budući da su fosili i artefakti vrijedan, no ipak vrlo ogra- 
ničen prozor u prošlost, za rekonstrukciju zbivanja u prošlosti potrebno je 
prikupiti što je moguće više informacija. Tafonomiju je prvi put kao zaseb- 
nu znanstvenu disciplinu predložio ruski paleontolog J. A. Efremov (1940., 
85), koji je definira kao ...proučavanje procesa...kroz koje prolazi organizam u 
procesu fosilizacije, kada iz dijela biosfere postaje dijelom litosfere. Jednostavnije 
rečeno, tafonomija proučava sve što se s određenim organizmom događalo 
od trenutka smrti do trenutka kad je otkriven. Tafonomske studije nalazišta 
i nalaza moraju se završiti prije pokušaja paleoekološ- 
ke rekonstrukcije. Paleoekologija je znanost koja 
pokušava proniknuti u složene odnose između 
životinja i biljaka, njihova okoliša i načina ži- 
vota na određenom području. Paleoekološka 
analiza je vrlo složen i mukotrpan proces 
budući da više nema zajednice i okoliša koji 
se proučava. 
Još jedna metoda relativnog datiranja 
koja je imala veliku važnost u povijesti pa- 
leoantropologije jest analiza fluora u kosti- 
ma. Tu metodu prvi razvija J. Middleton (1845.) 
Boucher de Perthes sredinom 19. stoljeća, a nešto je detaljnije krajem 

19. stoljeća upotrebljava francuski 
znanstvenik A. Carnot (1893.). 
Metoda se temelji na spoznaji da 
se količina fluora u kostima po- 
većava s vremenom provedenim 
u zemlji budući da kosti upijaju 
fluor iz vode u tlu. Analizom flu- 
ora ugledni hrvatski paleontolog 
Dragutin Gorjanović-Kramberger 
utvrdio je istodobnost izumrle fa- 
une i ljudskih kostiju na krapin- 
skome nalazištu i time dokazao 
geološku koa . fosila. Slično Stratigrafija (modificirano prema Janković i sur. 
je načelo primjenjivo i u tzv. vo- 2005., sl. 1) 

dik-testu. Taj se test temelji na či- 

njenici da se zbog raspadanja aminokiselina koje u sebi sadržavaju vodik 
sadržaj vodika u promatranom uzorku smanjuje s njegovom starošću. Tre- 
ba napomenuti da se oba testa mogu primijeniti samo unutar pojedinog 
nalazišta budući da količina vodika i fluora ovisi o lokalnim geološkim 
uvjetima. 

Relativnom metodom određivanja starosti ponekad je moguće utvrditi 
međusoban odnos nalaza s različitih lokaliteta. Takva je metoda biokorela- 
cije, to jest utvrđivanja evolucije faune na jednom nalazištu koje je datira- 
no apsolutnim metodama datiranja i usporedbe s istom faunom na nekom 
drugom nalazištu, koje će time biti relativno datirano u odnosu prema pr- 
vom lokalitetu. Metodom biokorelacije s nalazištima istočne Afrike datirana 
su mnoga nalazišta južne Afrike, gdje nije bilo moguće upotrijebiti metode 
apsolutnog određivanja starosti. 

Posebnu važnost za proučavanje razdoblja paleolitika Europe imale su 
spoznaje o pleistocenskim oledbama. Pleistocen je razdoblje (oko 1.8 mi- 
lijuna godina — 10 000 godina prije sadašnjosti) isprekidano s nekoliko 
većih oledbi (glacijala) te toplih razdoblja među njima (interglacijali) unu- 
tar kojih je moguće razlikovati niz manjih hladnijih (stadijali) i toplijih 
(interstadijali) razdoblja. Ta je spoznaja omogućila relativno vremensko 
datiranje nalaza i nalazišta (potpomognuta radiometrijskim datiranjem 
o kojemu će poslije biti riječi, ta je ,ledenodobna" kronologija bila u vrlo 
raširenoj uporabi). Europska se kronologija temeljila na četiri veće oledbe: 

Gunz, Mindel, Riss i Wurm. Iako vrlo raširena, ona se pokazala nedovoljno 
preciznom u svjetlu novijih spoznaja. Tijekom pleistocena, naime, bilo je 
barem dvadesetak većih razdoblja zahlađenja (oledbi). Preciznija datiranja 
utemeljena na klimatskim promjenama omogućuju nam novija istraživa- 
nja dubokomorskih sedimenata koja čine podlogu podjele utemeljene na 
stadiju izotopa kisika. 

Mjerenje stadija izotopa kisika provodi se na sedimentima uzetima s mor- 
skog dna iz vrlo velikih dubina. Znanstvenici danas raspolažu uzorcima 
slojeva uzetih bušenjem na različitim mjestima. Sama metoda temelji se na 
mjerenju odnosa izotopa kisika 18 i izotopa kisika 16. Iako se ta dva izotopa 
kemijski ne razlikuju, izotop 18 nešto je teži te pri isparavanju za toplijih 
razdoblja morska voda gubi više izotopa kisika 16 nego izotopa kisika 18. 
Za vrijeme oledbi, veći dio vode zadržava se u ledenjacima te za hladnijih 
razdoblja oceani imaju povišen sadržaj izotopa kisika 18, što se odražava u 
sedimentu i mikroskopskim organizmima koji se zovu foraminifere. Jedna 
od prednosti te metode jest u tome što su stadiji izotopa kisika globalni te 
je moguća korelacija međusobno vrlo udaljenih lokaliteta. 


stadij izotopa kisika godine prije sadašnjosti europske oledbe (stari sustav) 

Stadiji izotopa kisika (modificirano prema Wolpoff 1999.) 

Još jedna od zanimljivih relativnih metoda datiranja koja se često rabi u 
paleoantropologiji i prapovijesnoj arheologiji temelji se na paleomagnetizmu, 
to jest promjenama u magnetskome polu Zemlje. Današnje stanje naziva se 
normalom (Brunhes normala), no tijekom Zemljine prošlosti magnetski se pol 
često mijenjao. Samo posljednjih pet milijuna godina, u razdoblju ključnom 
upravo za evoluciju hominina, magnetski se pol promijenio više od dvadeset 
puta. Za vrijeme tzv. promijenjenog polariteta (Matuyama reversal) kazaljka 
na kompasu koja pokazuje sjever okretala bi se prema jugu. Na toj se spoznaji 
temelji spomenuta metoda paleomagnetizma. Velik dio lokaliteta na kojima su 
pronađeni rani hominini nalazi se u istočnoj Africi, gdje je tijekom pliocena 
(otprilike 5 — 1,8 milijuna godina prije sadašnjosti) i pleistocena (od otprili- 
ke 1,8 milijuna godina do oko 10 000 godina prije sadašnjosti) bilo mnogo 
vulkanskih erupcija. Budući da je talog koji je rezultat tih erupcija bogat me- 
talnim česticama, one će se pri sedimentaciji (slijeganju) okrenuti u smjeru 
magnetskog polja Zemlje. Spoznajama o slijedu promjena polariteta Zemlje 
moguće je steći i određeno znanje o nalazima pronađenim unutar slojeva vul- 
kanskih nanosa ili među njima. lako ta metoda pripada relativnim metodama 
datiranja, vulkanske erupcije imaju znatno veću važnost u primjeni drugih 
metoda određivanja starosti, radiometrijskih metoda. 

Metode apsolutnog datiranja, od kojih su u paleoantropologiji najčešće 
radiometrijske metode, temelje se na mjerenju radioaktivnosti pojedinih ato- 
ma unutar slojeva na određenom nalazištu. Te metode imaju dugu tradiciju 
u paleoantropologiji, počevši od prve uporabe jedne od njih na nalazu OH 
5, pronađenom 1959. godine na nalazištu Olduvai Gorge u Tanzaniji. Svaki 
izotop (atomi istog elementa koji imaju isti broj protona i elektrona te različit 
broj neutrona, to jest različitu atomsku masu) ima poznato vrijeme raspada- 
nja i time određeno vrijeme tzv. poluraspada (half-life), to jest vrijeme koje 
je potrebno da izotop izgubi polovicu početnog atomskog sadržaja. Najčešće 
radiometrijske metode uključuju metodu radioaktivnog ugljika 14 (*C) koja 
se temelji na odnosu ugljika 12 i ugljika 14 (*C/'?C) iz atmosfere koji orga- 
nizam apsorbira za života i koji je nepromjenljiv. Nakon smrti organizma 
apsorpcija ugljika 14 prestaje te se odnos tih dvaju izotopa mijenja kroz vri- 
jeme. Budući da poznajemo brzinu raspadanja, moguće je odrediti koliko je 
vremena prošlo od smrti organizma. Ta je metoda upotrebljiva za nalaze stare 
do otprilike #0 000 godina, nakon čega se preciznost znatno smanjuje. Za 
primjenu radiokarbonske metode s akceleratorom uzorak potreban za datira- 
nje mnogo je manji nego za klasičnu metodu, a starost koja se može izmjeriti 

znatno je veća (više od 50 000 godina). To je vrlo važno jer uz minimalnu 
destrukciju omogućuje izravno datiranje važnih nalaza, primjerice ostataka 
neandertalaca, ili datiranje špiljskoga slikarstva. Ostale radiometrijske meto- 
de određivanja starosti uključuju kalij-argon (K-Ar) i argon-argon (#"Ar="Ar), 
pomoću kojih se često datiraju slojevi vulkanskog porijekla na nalazištima 
istočne Afrike, te uranijsku seriju (U-S) kojom je moguće datirati uzorke koji 
sadržavaju kalcijev karbonat (kao što su travertini, stalaktiti, stalagmiti, razne 
školjke i sl.). Uran/torij metoda temelji se na raspadanju izotopa urana i torija 
čije je vrijeme raspadanja različito. Dobra je za datiranje siga, kostiju i zubi, 
a može mjeriti starost od 500 000 do 50 000 godina prije sadašnjosti. Meto- 
dom termoluminiscencije mjere se radioaktivna svojstva izgorenih kamenih 
rukotvorina ili keramike u kasnijim razdobljima. Ako je nalaz u prapovijesti 
izgorio, on je izgubio pohranjene elektrone, koji su se poslije ponovno po- 
čeli akumulirati. Brzim i snažnim zagrijavanjem (na 500 *C) oslobađaju se 
akumulirani elektroni, a jačina bljeska ovisi o vremenu koje je proteklo od 
trenutka kad je predmet u prapovijesti izgorio. Termoluminiscencijom se ta- 
kođer mogu datirati sedimenti i stalagmiti uz koje su pronađeni artefakti. Tu 
metodu možemo upotrijebiti umjesto radiokarbonske kad nemamo dostupan 
organski materijal za datiranje ili kad je očekivana starost veća od one koju 
radiokarbonska metoda može mjeriti. 

Metoda electron spin resonance (ESR) jest laboratorijska metoda mjerenja 
broja uhvaćenih elektrona u zubnoj caklini, koja ih je akumulirala razmjer- 
no radioaktivnosti okoliša u koji je zub bio ukopan. Glavni su izvori radi- 
oaktivnosti uran, torij i kalij. Godišnja doza zračenja može se izmjeriti na 
nalazištu, pa, ako se pretpostavi da je ona bila konstantna, broj elektrona 
u zubnoj caklini izravno odražava broj godina koje su protekle otkako je 
zub ukopan. 

Još je jedna metoda datiranja u širokoj uporabi — racemizacija amino- 
kiselina. Tu je metodu, kao i metodu radioaktivnog ugljika, te ESR moguće 
primijeniti direktno na fosilnim nalazima (ostale metode određivanja staro- 
sti određuju starost slojeva iz kojih nalaz potječe), a temelji se na promjeni 
u aminokiselinama kroz vrijeme. 

Sve metode apsolutnog datiranja imaju svoje prednosti i nedostatke. Koju 
ćemo od njih upotrijebiti, ovisi ponajprije o starosti nalaza, geološkim uvje- 
tima te vrsti uzorka. 


7 Zadetaljniji pregled metoda određivanja starosti vidi Aitken (1990.), Feathers (1996.), 
Wagner (1996.), Rink (1997.), Feibel (1999.), Deino i sur. (1998.) i Ludwig i Renne (2000.). 

EVOLUCIJA PRIMATA 


Čovjek kao primat 


Ljudska se evolucija ogleda u sličnoj anatomiji svih (ili gotovo svih) pri- 
padnika reda primata te u nekim drugim značajkama. Najčešće spominjane 
odlike primata jesu: 


> otklon (opozabilnost) palca šake i stopala (omogućuje hvatanje predmeta) 
> preklapanje vidnoga polja (stereoskopski vid, daje bolju percepciju dubine) 
> nokti umjesto kandži 

> veći mozak u odnosu prema tjelesnoj masi 

> dulje razdoblje postnatalne ovisnosti (omogućuje dulje učenje) 

> kompleksna socijalna organizacija 


> generalizirana prehrana (što se očituje u generaliziranim dentalnim 
karakteristikama) 


> K strategija (manji broj mladunčadi i veće roditeljsko ulaganje u njih). 


Spomenute odlike, a posebice povećanje mozga, složena socijalna organiza- 
cija te dulje djetinjstvo još su izraženije u čovjekolikih majmuna i čovjeka. 

Red Primates, u koji je još Linnaeus uključio i čovjeka, prema suvreme- 
noj biološkoj podjeli dijelimo u dva podreda, Strepsirrhini i Haplorrhini. Po- 
dred Strepsirrhini uključuje infraredove Lemuriformes i Lorisiformes, a podred 
Haplorrhini hiporedove Tarsiiformes i Anthropoidea. Anthropoidea se dalje dijeli 
na infraredove Platyrrhini (majmuni Novog svijeta, natporodica Ceboideas, 
i Catarrhini (majmuni Starog svijeta, natporodica Cercopithecoidea i čovje- 
koliki majmuni, natporodica Hominoidea). Podred Strepsirrhini od živućih 
vrsta uključuje lemure i indrije koji žive isključivo na Madagaskaru te lo- 
rise dijela Afrike i jugoistočne Azije. Podred Haplorrhini nam je zanimljivi- 
ji, budući da, uz majmune i čovjekolike majmune, uključuje i nas — ljude. 
Oblike Staroga i Novog svijeta lako je razlikovati po orijentaciji njihovih 
nosnica. Oblicima Staroga svijeta nosnice su okrenute prema dolje (sljedeći 
put kad posjetite zoološki vrt pogledajte i usporedite nos makakija, čimpan- 
ze, gorile i čovjeka), a nosnice majmuna Novoga svijeta okrenute su više u 
stranu (lateralno). Za razliku od podreda Strepsirrhini, podred Haplorrhini 
ima prosječno veći kranijalni kapacitet (veći mozak), donju čeljust spojenu 
u jednu cjelinu (Strepsirrhini imaju donju čeljust razdvojenu u dva dijela) te 
naglašeniji spolni dimorfizam (mužjaci su najčešće veći od ženki i imaju 
veće očnjake). 


PODRED HIPORED INFRARED NATPORODICA 


Primates 


Haplorrhini | 


Suvremena podjela reda Primates 


8  Ceboidea je uvriježeni naziv za natporodicu kojoj pripadaju svi majmuni Novog 
svijeta, iako je naziv Ateloidea prvi upotrijebljen za tu skupinu. 

PODRED INFRARED NATPORODICA 


Primates 


Tradicionalna podjela reda Primates 


U literaturi se često može naići na tradicionalnu podjelu primata u po- 
dredove Prosimii (tzv. ,niži primati", infraredovi Lemuriformes i Tarsiiformes) 
i Anthropoidea (tzv. viši primati", infraredovi Platyrrhini i Catarrhini), no 
takva podjela ignorira morfološke i genetičke dokaze o bližoj evolucijskoj 
srodnosti roda Tarsius (avetnjak) s antropoidnim primatima. Budući da kla- 
sifikacija treba odražavati evolucijsku bliskost, ovdje je prihvaćena podjela 
na podredove Strepsirrhini i Haplorrhini (vidi Pocock 1918.; Hill 1955., Szalay 
i Delson 1979.; Aiello 1986.; Ross 1994.; Zietkiewicz i sur. 1999.; Delson i 
sur. 2000.; Schmitz i sur. 2001.). 

Za našu je priču važnija natporodica Hominoidea jer uključuje oblike 
koji se kolokvijalno nazivaju čovjekolikim majmunima (čovjekoliki majmu- 
ni, za razliku od majmuna, nemaju rep). Nekadašnja klasifikacija te sku- 
pine razlikovala je porodice: Hylobatidae (rod Hylobates), Pongidae (rod 
Pan, Gorilla i Pongo) te Hominidae u koju od živućih vrsta ubraja samo 
čovjeka (rod Homo). Takvom je podjelom čovjeku osiguran zaseban polo- 
žaj, a azijski orangutan (rod Pongo), afrički čovjekoliki majmuni, čimpanza 
i bonobo (rod Pan) te gorila (rod Gorilla) činili su zasebnu grupu. S novim 
spoznajama o evolucijskim vezama i kronologiji odvajanja različitih linija 
primata javlja se potreba za revizijom te podjele. Molekularna su istraživa- 
nja pokazala veću bliskost unutar grupe afričkih čovjekolikih majmuna i. 
čovjeka, a predak azijskog orangutana odvojio se od te grupe znatno pri- 

je. Kako biološka klasifikacija (taksonomija) odražava evolucijsku bliskost, 
ta je spoznaja rezultirala novom podjelom natporodice Hominoidea, koja je 
podijeljena na tri porodice: Hylobatidae, Pongidae, Hominidae. Porodica Ho- 
minidae uključuje afričke čovjekolike majmune i čovjeka i dijeli se na dvije 
potporodice Gorillinae i Homininae. Kako bismo razlikovali čovjeka i njego- 
ve evolucijske srodnike i pretke nakon što se ta evolucijska linija odvojila 
od evolucijske linije roda Pan, čovjeka ćemo smjestiti u pleme Hominini, a 
čimpanza i bonobo pripast će plemenu Panini. 


NATPORODICA PORODICA ROD 


Hylobatidae 


Hominoidea Pongidae 


Hominidae 


Tradicionalna taksonomska organizacija natporodice Hominoidea 


NATPORODICA | PORODICA POTPORODICA | PLEME 


Hylobatidae 


 Pongidae 


Hominoidea 


Suvremena taksonomska organizacija natporodice Hominoidea 


OSVIT ČOVJEČANSTVA 


Prvi primati 


Budući da evolucija cijelog reda primata nije predmet ove knjige, zainte- 
resirane čitatelje možemo uputiti na brojnu stručnu literaturu o toj zanimlji- 
voj temi (vidi Conroy 1990.; Kay i sur. 1997.; Fleagle 1998.; Benefit 1999.; 
Hartwig 2002.; Kordos i Begun 2002.; Begun 2003.; MacLatchy 2004.; 
Ravosa i Dagosto 2007. i ondje navedenu literaturu). Ovdje ćemo iznijeti 
samo kratak pregled najvažnijih događaja u evoluciji primata s naglaskom 
na čovjekolike majmune. 

Primati (Primates) se prvi put pojavljuju dok su Zemljom još vladali di- 
nosauri, u geološkom razdoblju gornje krede. Oskudni fosilni nalazi prvih 
primata upućuju na to da su se oni razvili iz nekog od kasnokredskih kuk- 
cojeda. Izumiranjem dinosaura mjesto dominantne velike faune preuzimaju 
sisavci, iako sami primati još neko vrijeme ostaju u sjeni. Do velikog pro- 
stornog širenja i povećanja broja vrsta primata (ono što biolozi označavaju 
pojmom radijacija) dolazi tijekom geoloških razdoblja eocena (55 — 33 mil. 
god.), oligocena (33 — 24 mil. god.) i miocena (24 — 5 mil. god.). Tijekom 
miocena se na tlu Afrike, a zatim Europe i Azije javlja se više oblika čovje- 
kolikih majmuna. Danas se broj živućih vrsta primata procjenjuje na gotovo 
400 (Groves 2005. navodi 376 vrsta), no procijenjeno je da je u prošlosti 
bilo oko 6 000 vrsta (Martin 1986.). 

Početci evolucije primata još su uvelike zavijeni velom tajne. Nije sigur- 
na ni geografska regija njihove prve pojave. Jedan dio stručnjaka odlučio se 
za Aziju, a drugi korijene našeg reda vidi na tlu sjeverne Amerike. Novija 
molekularna istraživanja (Martin i sur. 2007.) upućuju na mogućnost po- 
jave primata već prije 80 milijuna godina iako su fosilni nalazi najranijih 
pripadnika tog reda (Euprimati) zasad pronađeni u slojevima starim oko 
55 milijuna godina. 

Prije nego što se pozabavimo samim fosilnim nalazima ranih primata, 
potrebno je spomenuti nekoliko teorija koje pokušavaju objasniti razloge 
njihove pojave. Jedno od prvih i dugo vremena općeprihvaćenih objašnjenja 
predložio je G. Elliot Smith (1924.). On je smatrao da — nakon što pred- 
ci prvih primata počnu živjeti u krošnjama drveća (arborealno) — dotad 
dominantan osjet njuha gubi na važnosti, a potiče se vid i mogućnost hva- 
tanja te bolje razvijene motorne sposobnosti — odlike koje bi pogodovale 
kretanju i životu u novim uvjetima. Tu hipotezu dodatno razvija W. Le Gros 

Clark (1955.) naglašavajući prednost koju omogućava smještaj očnih duplji, 
koje su u primata orijentirane prema naprijed (anteriorno). Takav smještaj 
omogućava preklapanje vidnog polja (tzv. stereoskopski vid), što znači da 
oba oka dijelom vide istu sliku. Time je znatno poboljšan uvid u dubinu, 
nedvojbeno korisna odlika pri skakanju s grane na granu. 

Kritiku arborealne hipoteze iznio je M. Cartmill (1974) sa Sveučilišta Duke 
utvrdivši da se i drugi sisavci, primjerice vjeverica, uspješno koriste arboreal- 
nom nišom bez primatima svojstvenih prilagodbi. Lov, to jest vizualna preda- 
cija kako Cartimill naziva svoju hipotezu, mnogo bolje objašnjava anatomske 
promjene ranih primata. Stereoskopski vid omogućava bolju procjenu udalje- 
nosti od plijena bez potrebe da se okreće glava i smanjuje mogućnost da pli- 
jen zamijeti lovca. Opozabilnost (otklon) palca omogućava hvatanje plijena s 
oba prednja uda, dok stražnji pružaju oslonac. Smanjenje njuške (olfaktornog 
sustava) predstavlja kompromis jer pomicanje očnih duplji unaprijed nužno 
rezultira povlačenjem te regije unatrag (Cartmill 1974). 

U novije vrijeme R. Susman (1991.) upozorava na moguću vezu i istodob- 
nost pojave prvih primata i širenja cvjetača. Hvatanje i bolja pokretljivost 
šake i stopala omogućila bi skupljanje plodova i voća i na manjim grana- 
ma, a bolji vid razabiranju boljih plodova. Možda je odgovor u kombinaciji 
predloženih objašnjenja ili u nekom drugom objašnjenju, čemu se pristupa 
na samo jedan način, proučavanjem fosilne građe. 

Najraniji nalazi, koje dio stručnjaka ubraja unutar primatne linije ili pred 
sam njezin početak, potječu iz paleocena sjeverne Amerike. Nalazi zuba i di- 
jelova čeljusti koji svojim odlikama podsjećaju na neke kasnije primate pripa- 
dali su životinji ne većoj od današnjeg štakora kojoj je znanost dala ime Pur- 
gatorius. Nažalost, naše znanje o tim zanimljivim sisavcima vrlo je oskudno. 
Rašireniji oblik ranih primata, ili primatima bliskih sisavaca, predstavljaju 
vrste koje ubrajamo u grupu pod imenom Plesaiadapiformes, pronađene na 
paleocenskim i ranoeocenskim nalazištima diljem sjeverne Amerike i Europe. 
No, ako plesiadapidi i predstavljaju prve poznate primate, ne treba ih smatrati 
pretkom kasnijih vrsta, nego izumrlom evolucijskom granom. 

Tijekom sljedećega geološkog razdoblja — eocena javljaju se oblici koji s 
pravom zaslužuju ime euprimati (Euprimates, ,pravi primati"). Njihovi su 
fosili otkriveni u Sjevernoj Americi i Europi, a možda i na tlu Azije. Moguće 
je da u tu grupu pripada i Atiatlasius (Sigć i sur. 1990.) čiji su fosili pronađe- 
ni u slojevima iz samog kraja paleocena u Africi. Ako se utvrdi da se radi o 
primatu, to bi upućivalo na afričko porijeklo te grupe sisavaca. Budući da je 

riječ o vrlo oskudnim nalazima (uglavnom zuba), moguće je da Atiatlasius, 
poput nalaza grupe Plesiadapiformes, nije pravi primat (Rasmussen 2007.). 
Sličan je slučaj i s rodom Altanius, čiji nalazi dolaze iz eocena u Mongoliji 
(Gingerich i sur. 1991.). 

Prvi ranoeocenski euprimat koji pokazuje sve važnije značajke prima- 
ta, poput ekstremiteta prilagođenih hvatanju, orbita smještenih prema na- 
prijed i sa strane zaštićenih koštanim lukom (postorbital bar) je Cantius. 
Fosile pripisane tom primatu nalazimo diljem Sjeverne Amerike i Europe 
(Gingerich 1986.; Dagosto 1993.). Još je veća geografska rasprostranjenost 
roda Teilhardina (Ni i sur. 2004.). Nalazi tog omanjeg primata upućuju na 
to da se hranio voćem i insektima, a potječu iz Sjeverne Amerike, Europe i 
Azije. Sjevernoamerički rani primati, spomenuti Cantius, zatim Smilodectes, 
Northarctus i drugi izumiru tijekom eocena, a na tlu Europe, Azije i Afri- 
ke razvija se raznolika podobitelj primata Cercamoniinae (Gingerich 1977.; 
Godinot 1998.). U tu grupu ubrajamo razne fosilne grupe, poput Donrusse- 
lia, Cercamonius, Aframonius i dr. Ti primati uglavnom izumiru do kasnog 
eocena, a njihovo mjesto zauzima obitelj Adapidae (Adapis i Leptadapis), 
čiji se prvi pripadnici javljaju tijekom srednjeg eocena u Aziji (Beard i sur. 
1994.), nakon čega se šire i u Europu. Druga veća grupa primata toga raz- 
doblja ubraja se u obitelj Omomyidae, čiji su najpoznatiji pripadnici europski 
Necrolemur, Pseudoloris i Microchoerus, te Fosimias s područja Kine. Točna 
evolucijska shema obitelji Adapidae i Omomyidae još nije sasvim riješena, 
no čini se da su adapidi bili bliži suvremenom infraredu Lemuriformes, a 
obitelj Omomyidae možemo smatrati izumrlom granom unutar infrareda 
Tarsiiformes (Kay i sur. 1997.). 

Za ovu je knjigu osobito važna prošlost skupine primata koje ubrajamo u 
hipored Anthropoidea, posebice infrareda Catarrhini, natporodice Hominoidea 
(hominoidi). Jedna od glavnih anatomskih odlika antropoida, prema kojoj 
ih je moguće razlikovati od ranijih primata, jest potpuno zatvoren stražnji 
dio očne duplje (postorbital closure). Pojava antropoidnih primata nekad se 
vezala za klimatske promjene krajem eocena i početkom oligocena, kada je 
klima postala suša i hladnija (Cachel 1979.), što je rezultiralo povećanjem 
tjelesne mase i dimenzija čeljusti zbog prilagodbe na tvrđu hranu, manje 
podložnu klimatskim promjenama. Ta slika postaje složenijom s otkrićem 
ranih antropoida u eocenskim naslagama Egipta i Alžira (Kappelman i sur. 
1991.), gdje su pronađeni rodovi Proteopithecus (Miller i Simons 1997.), Pa- 
rapithecus (Simons 2001.).i Apidium (Fleagle i Kay 1987.). 

»Postorbital bar" (lijevo) i ,postorbital closure" (desno) 
(modificirano prema Simons 1992., str. 201) 


Infrared Catarrhini prvi put prepoznajemo u kasnom eocenu i ranom oli- 
gocenu rodovima Catopithecus, Oligopithecus, Moeripithecus, Propliopithecus i 
Aegyptopithecus (Rasmussen 2007.). Svi ti primati najvjerojatnije neposredno 
prethode vremenu odvajanja evolucijske linije iz koje se razvijaju čovjeko- 
liki majmuni (hominoidi). 


GEOLOŠKA RAZDOBLJA Početak (u mil. godina) 


TERCIJAR 


Podjela kenozoika s vremenom početka pojedinih razdoblja (u milijunima godina) 

Pojava čovjekolikih majmuna 


Tijekom miocena (između 24 i 5 milijuna godina) ili neposredno pri- 
je, najprije u Africi, a nedugo zatim i diljem Europe i Azije, pojavili su se 
čovjekoliki majmuni (Hominoidea). Ako isključimo čovjeka, danas postoje 
samo četiri ili pet rodova čovjekolikih majmuna (redom prema srodnosti s 
čovjekom): čimpanza i bonobo (rod Pan), gorila (rod Gorilla), orangutan (rod 
Pongo) te gibon i siamang (rod Hylobates i Symphalangus). Tijekom miocena 
bilo je gotovo stotinu vrsta koje su nastanjivale područja Afrike, Europe i 
Azije (Begun 2003.). Veliku ulogu u evoluciji i pojavi novih vrsta hominoida 
imale su geološko-klimatske prilike i promjene u doba miocena. U ranome 
miocenu (prije 24 — 16 milijuna godina) Afrika je bila odvojena od Euroa- 
zije, a upravo na afričkom tlu nalazimo prve hominoide. Neposredno prije 
kraja ranog miocena, zbog većih klimatskih promjena, pada razina mora i 
nastaje kopneni most koji spaja Afriku s Euroazijom te omogućuje razmje- 
nu faune tih kontinenata. Među afričkim ,emigrantima" bili su i rani pri- 
padnici natporodice Hominoidea. Ubrzo zatim klima se ponovno mijenja i 
nestaje kopneni most. Izolacija i evolucijski mehanizmi uvjetuju da se tije- 
kom srednjeg miocena (16 — 10 milijuna godina prije sadašnjosti) u Africi, 
Europi i Aziji javljaju različite vrste čovjekolikih majmuna. Zanimljivo je da 
iz razdoblja kasnog miocena (od 10 do 5 milijuna godina prije sadašnjosti) 
raspolažemo sa začuđujuće malim brojem fosilnih hominoida s područja 
Afrike, a broj nalaza iz Euroazije je velik. Upravo zato dio stručnjaka (Be- 
gun 2003.) smatra da se u ponovnom spajanju Afrike i Eurazije tijekom 
kasnog miocena neke vrste čovjekolikih majmuna iz Azije vraćaju natrag 
u Afriku. Upravo se iz njih razvijaju naši neposredni preci, prvi hominini. 
Valja naglasiti da taj scenarij nije općeprihvaćen te da će nova otkrića ka- 
snomiocenskih hominoida na tlu Afrike pomoći u rasvjetljavanju slike o 
pojavi prvih čovjekovih predaka. 

Prema mišljenju većine stručnjaka, jedan od najranijih čovjekolikih maj- 
muna je Proconsul. Vrste koje ubrajamo u taj rod (P. major, P. africanus, P. 
henseloni, P. nyazae, vidi Hopwood 1933.; Le Gros Clark 1949.; Walker i sur. 
1983.) pronađene su na nalazištima Afrike (najviše nalaza potječe s otoka 
Rusinga u Keniji). Procjene tjelesne mase kreću se od 9 do 11 kg (P africa- 
nus), zatim od 26 do 38 kg (P. major; Walker i sur. 1983.; Andrews 1992.), 
sve do 50 kg (Ruff i sur. 1989.; Rafferty i sur. 1995.). Analize kostiju upu- 

ćuju na to da je Proconsul živio u krošnjama drveća krećući se na sva četiri 
uda (Rose 1983.). Udovi su mu bili podjednake dužine, što ga razlikuje od 
kasnijih hominoida koji uglavnom imaju duže prednje udove. Mozak mu je 
bio nešto većih dimenzija nego u ranijih primata (Kelley 2004). Dvije odlike 
koje Proconsula vežu uz čovjekolike majmune su nedostatak repa (Ward i 
sur. 1991.) te anatomija grizne površine donjih kutnjaka. Naime, Proconsul 
je jedan od najranijih primata u kojega su kvržice tih zuba organizirane 
tako da prostor među njima podsjeća na slovo Y. Upravo zato u literaturi 
se često naziva Y-5 oblikom (Y-5 pattern) premda neki nalazi upućuju na 
to da je Aegyptopithecus već imao istu odliku. Budući da su dentalni nalazi 
daleko najbrojniji fosilni nalazi, ta će odlika biti vrlo važna u određivanju 
nalaza kao hominoida. 


Tzv. ,Y-5 oblik" grizne površine donjeg kutnjaka Proconsul africanus (KNM RU 7290) s otoka 
primata Rusinga 


>) # jao h 
/ Vje, 


Proconsul (rekonstrukcija (prema Janković i sur. 2005., sl. 2) 

Morotopithecus je čovjekoliki majmun pronađen na otoku Morotu, u 
Ugandi, u slojevima starim oko 21 milijun godina (Gebo i sur. 1997.). Kako 
kosti trupa pokazuju nešto moderniji izgled u usporedbi s nalazima roda 
Proconsul, Gebo i suradnici (1997.) smatraju da upravo u tog primata može- 
mo pronaći sve osnovne odlike anatomije čovjekolikih majmuna, no pita- 
nje je isključuju li ga upravo te napredne (apomorfne) odlike kao mogućeg 
kandidata za pretka kasnijih hominoida (Young i MacLatchy 2004). 

Iz ranog miocena u Africi potječu i zanimljivi nalazi koje ubrajamo u 
rod Afropithecus (Leakey i Leakey 1986.). Većina fosila pronađena je na 
lokalitetima sjevernog dijela Kenije i pripada vremenu između 17 i 17.5 
milijuna godina prije sadašnjosti (Leakey i Walker 1997.). Vidljive su ana- 
tomske sličnosti s nalazima roda Proconsul (Leakey i sur. 1991.; Leakey i 
Walker 1997.; Begun 2007.). Dio znanstvenika upravo tog primata smatra 
polazišnom točkom iz koje se razvijaju kasniji čovjekoliki majmuni Afrike 
i Euroazije (Begun 2007.). 
njem miocenu je Kenyapithecus. Kao što nam ime govori, nalazi tog primata 
dolaze s područja Kenije (nalazište Fort Ternan; Leakey i sur. 1962.). Budu- 
ći da neki autori smatraju da i nalaze s područja Turske valja ubrojiti u taj 
rod, moguće je da je Kenyapithecus posljednji zajednički predak i afričkih 
i euroazijskih čovjekolikih majmuna (vidi Wolpoff 1999.). Afropithecusu je 
blizak Otavipithecus srednjeg miocena Namibije (oko 13 milijuna godina 
prije sadašnjosti; Conroy i sur. 1992.; Singleton 2000.), a tijekom srednjeg 
miocena u Africi je prisutan i Fquatorius (Benefit i McCrossin 1989.). 

Najraniji nalazi čovjekolikih majmuna Eurazije dolaze s područja Turske 
i ubrajaju se u rod Griptopithecus (Martin i Andrews 1993.), iako dio znan- 
stvenika govori i o prisutnosti Kenyapithecusa na tlu Europe (vidi Andrews 
i Tobien 1977.; Kelley 2000.; Andrews i Kelley 2007.). U raspravi o prvim 
hominoidima na tlu Euroazije nije moguće izbjeći rod Pliopithecus (Lartet 
1837.). Taj omanji primat (oko 10 kg), najbolje poznat po nalazima vrste P. 
vindobonensis, najvjerojatnije je bio četveronožac koji se kretao po granama 
drveća jedući lišće (Ciochon i Corrucini 1977.). 

Nalazi hominoida od prije 13 milijuna godina na tlu Eurazije mnogo su 
brojniji. Dryopithecus (Lartet 1856.) je otkriven već sredinom 19. stoljeća, 
a osim na tlu Francuske, prisutan je i na nalazištima Mađarske (nalazište 
Rudabanya, vidi Kordos i Begun 2001.) i Španjolske (nalazište Can Lloba- 

ma drveća (brahijacija; Moya-Sola i K&hler 1996., za raspravu o broju vrsta 
roda Dryopithecus, vidi Begun i sur. 1990.; Moya-Sola i sur. 1990.; Harrison 
1991.). Kordos i Begun (2002.; Begun 2003.) navode zanimljivo stajalište da 
je Dryopithecus predak svih kasnijih hominoida, uključujući i hominine. 

Nalazi hominoida Eurazije između 13 i 8 milijuna godina (Kappelman i 
sur. 1991.; Barry i sur. 2002.) najbolje su zastupljeni otkrićima roda Sivapit- 
hecus (S. sivalensis, S. indicus i S. parvada, vidi Lydekker 1879.; Pilgrim 1910.; 
Kelley 1988.). Upravo u tom primatu moguće je prvi put prepoznati odli- 
ke pongina (potporodica Ponginae; Pilbeam 1982.; Ward i Pilbeam 1983.; 
Ward 1997.). Većina nalaza dolazi iz Siwalika, regije u Indiji i Pakistanu 
(Raza i sur. 1983.). Osim što nas Sivapithecus upućuje na vrijeme razdvaja- 
nja triju potporodica (Ponginae, Gorillinae, Homininae), važnost tog roda je 
i u tome što danas u njega ubrajamo i nalaze koji su se ranije smatrali za- 
sebnim rodom — Ramapithecus. Taj čovjekoliki majmun nekad se smatrao 
prvim pripadnikom evolucijske linije plemena hominini, to jest direktnim 
čovjekovim pretkom (Lewis 1934.; Simons 1964., 1968.; Pilbeam 1966.; 
Liupson i Pilbeam 1982.). Krajem sedamdesetih godina prošlog stoljeća raz- 
mišljanja o tom hominoidu se mijenjaju. Važnu ulogu u tome imalo je više 
antropoloških analiza, no prvi put raspravi o evoluciji čovjeka pridonose i 
molekularna istraživanja. V. Sarich i njegova ekipa sa Sveučilišta Berkeley 
u Kaliforniji inovativno pristupaju srodnosti i vremenu odvajanja različitih 
linija primata. Koristeći se imunološkom reakcijom živućih primata, zaklju- 
čuju da se čovjekoliki majmun Afrike konačno odvojio od linije koja vodi 
prema čovjeku (današnjom terminologijom, odvajanje plemena hominini) 
mnogo kasnije nego što se dotad smatralo (prije otprilike 7 milijuna go- 
dina, a ne 14 i više milijuna godina; Sarich i Wilson 1967.). Samim time, 
srednjomiocenski se Ramapithecus ne uklapa u tu shemu. Nakon detaljne 
usporedbe fosilnih nalaza rodova Sivapithecus i Ramapithecus, L. Greenfield 
(1979.) zaključuje kako je zapravo riječ o spolnim razlikama (Ramapithecus 
su bile ženke, a Sivapithecus mužjaci). Sljedeće analize (Frayer 1976., 1978.) 
potvrđuju tu vezu te je Ramapithecus iz rodoslovlja čovjeka premješten u 
rodoslovlje orangutana (Andrews i Cronin 1982.; Wolpoff 1982.). Danas ra- 
mapitecine ubrajamo u rod Sivapithecus, čime se rasprostranjenost tog roda 
širi i na područje Turske i Kine. 

Još jedan miocenski hominoid koji zaslužuje nekoliko riječi, ako ni zbog 
čega drugog, onda zbog ,neobičnog" načina kretanja, jest Oreopithecus (Ge- 
rvais 1872). Nalazi tih primata datiranih u razdoblje prije 9 — 7 milijuna 

godina, pronađeni su na Sardiniji i u Toskani, koje su u to doba bile otok. 
Kohler i Moya-Sola na temelju ostataka kostura smatraju da se Oreopithecus 
kretao dvonožno (iako ne na tlu, nego u krošnjama drveća; vidi de Bonis 
i Koufos 1997.; Kčhler i Moya-Sola 1997.; te vidi kritiku Begun 2007.), što 
neki autori smatraju temeljem pogrešne rekonstrukcije evolucijskih odno- 
sa i predlažu bliskost tih primata s plemenom hominini. Vjerojatnije je da 
taj arborealni hominoid, čija se prehrana sastojala uglavnom od lišća (Kay 
i Ungar 1997.), izumire bez potomaka. 

Veze s homininima predložene su i za grčke kasnomiocenske (11 — 9 mili- 
juna godina prije sadašnjosti) nalaze pripisane rodu Ouranopithecus (de Bonis 
i Melentis 1977.), uglavnom na temelju većih dimenzija stražnjih zuba i ma- 
njih dimenzija očnjaka (vidi u de Bonis i Koufos 1997.), no te odlike odraz su 
uzimanja tvrđe hrane (orašasto i/ili tvrđe voće) (Kay i Ungar 1997.). 

Pregled miocenskih čovjekolikih majmuna završit ćemo najvećim prima- 
tom koji je ikad živio, prigodno smještenim u rod Gigantopithecus. Gigantopi- 
thecus je lijep primjer da za pronalazak nove vrste primata nije uvijek nužno 
podnositi životne nedaće u džunglama Azije ili žegu afričkog sunca te da je 
ponekad dovoljno otići u prodavaonicu i jednostavno kupiti fosilne ostat- 
ke. Upravo se to dogodilo njemačkom znanstveniku R. von Koenigswaldu 
(poznatijem po otkrićima pleistocenskih ljudi danas pripisanih vrsti Homo 
erectus), kada je u hongkonškoj prodavaonici tradicionalne kineske medici- 
ne zamijetio i kupio prvi prepoznati zub te vrste (von Koenigswald 1935.). 
Nazvao ga je Gigantopithecus blacki u čast kanadskoga znanstvenika David- 
sona Blacka, koji je otkrićem prvog zuba H. erectusa u Zhoukoudianu po- 
stavio temelje kineske paleoantropologije. Kineska tradicionalna medicina 
često se koristi fosiliziranim ostatcima kostiju i zuba (naziva ih zmajevim 
kostima). Ta je praksa rezultirala devastacijom mnogih važnih nalazišta i 
uništenjem neprocjenjivih nalaza (Zhoukoudian, ključno nalazište H. erec- 
tusa u doslovnom prijevodu znači ,brdo zmajevih kostiju"). 

Gigantopithecus je poznat isključivo iz nalaza zuba i dijelova čeljusti, no 
sudeći prema impresivnim dimenzijama tih ostataka, procjenjuje se da je 
taj primat bio visok preko dva metra i težio nekoliko stotina kilograma. Te 
dimenzije sugeriraju da se kretao po tlu, a hranio se najvjerojatnije sjemen- 
kama, voćem i bambusom (Ciochon 1991.). U prvoj polovici dvadesetog sto- 
ljeća, kada su nalazi hominina bili malobrojni, neki su znanstvenici, poput 
F. Weidenreicha, u gigantopiteku vidjeli fazu u razvoju čovjeka (direktnog 
pretka vrste H. erectus, vidi Weidenreich 19453). Von Koenigswald je imao 

nešto blaže stajalište i smatrao je gigantopiteka homininom koji nije ostavio 
potomke, nego pripada izumrloj grani (von Koenigswald 1952.). Poslije su 
analize pokazale da takva razmišljanja nisu bila ispravna (Pilbeam 1970. 
Zanimljivo je da je gigantopitek, barem u određenim regijama, poput Vijet- 
nama, preživio sve do prije približno 475 000 godina (Ciochon i sur. 1996.). 
Budući da su na više lokaliteta u istim slojevima pronađeni ostaci čovjeka 
(H. erectus) i gigantopiteka, možemo govoriti o barem milijun godina suži- 
vota ova dva primata na tlu Azije (Wanpo i sur. 1995.; Ciochon i sur. 1996). 
Predstavljaju li ovi susreti, ili možda fosilni nalazi gigantopiteka, temelje 
mitova o jetiju i sličnim bićima, kako to zaključuje više autora? 


9 Zalijep i lako čitljiv pregled nalaza i spoznaja o gigantopiteku vidi Ciochon i sur. 1990. 

Prva otkrića 


Početak priče o proučavanju rane etape evolucije čovjeka vezujemo za 
australskog anatoma Raymonda Darta. Nakon školovanja u Sydneyju i spe- 
cijalizacije u Engleskoj i Americi, mladi Dart 1922. godine dobiva mjesto 


profesora anatomije na Sveučilištu Witwatersrand u Johannesburgu u Juž- 


noafričkoj Republici. Budući da je bio zainteresiran za fosile, preko jedne 
svoje studentice dolazi u posjed zanimljivog nalaza, fosilizirane lubanje pa- 
vijana. Doznavši da je lubanja pronađena u kamenolomu Taung (Taungs), 
Dart ugovara da mu se ubuduće šalju svi slični nalazi. Glavna nagrada stiže 
već 1924. godine, kad u jednoj poslanoj kutiji Dart pronalazi nešto mnogo, 
mnogo važnije. Mala lubanja koju je Dart strpljivo izvadio iz okamenjenog 
sedimenta zauvijek je promijenila spoznaje o evoluciji čovjeka. Taj rijedak 
nalaz, osim očuvanih kostiju lica i donje čeljusti, sadržava i okaminu unu- 
tarnjeg dijela šupljine lubanje. Naime, slučajnost je htjela da se pri procesu 
fosilizacije šupljina lubanje ispuni sedimentom koji se tijekom vremena i 
sam okamenio. Možda je najbolje poslužiti se Dartovim riječima kako bi- 
smo opisali uzbuđenje kad je napokon oslobodio lubanju iz stijene: ,No se- 
damdeset i trećeg dana, 23. prosinca, stijena se razdvojila. Mogao sam promotriti 
prednji dio lica, premda je desna strana još bila unutar sedimenta. Biće kojem je 
pripadao taj masivni mozak nije bio velik čovjekoliki majmun poput gorile. Ono 
što je ugledalo svjetlo dana bilo je lice bebe, djeteta sa svim mliječnim zubima i 
prvim trajnim kutnjacima koji su tek počeli izbijati. Sumnjam da je ijedan roditelj 


e 

bio više ponosan na svojeg potomka nego što sam to ja bio na svoju ,bebu iz Ta- 
unga* tog Božića 1924. godine." (Dart 1964., 10). 


Nalaz lubanje iz rudnika Taung (Australopithecus africanus) 


Što je to potaklo Darta da se objavljujući nalaz u vodećemu znanstvenom 
časopisu Nature iduće godine suprotstavi uvriježenome mišljenju o etapama 
ljudske evolucije? Što je to toliko revolucionarno predložio mladi Australac i 
kakve su bile prve reakcije znanstvenika? Dart za svoje otkriće bira ime Au- 
stralopithecus africanus (južni majmun iz Afrike; Dart 1925.) i tvrdi kako upra- 
vo to čini ,kariku koja nedostaje", onu sponu između čovjekolikih majmuna 
i čovjeka. Svoje tvrdnje o novoj vrsti temelji na organizaciji mozga, smještaju 
zatiljnog otvora na bazu lubanje (što upućuje na dvonožno kretanje) te mor- 
fologiji zuba i donje čeljusti. Zanimljivo je i Dartovo razmišljanje o okolišu 
nalazišta Taunga koji upućuje na savanu i koji povezuje s razvojem dvonož- 
nog kretanja. Ne začuđuje da je objava nalaza i Dartova teza izazvala oštro 
protivljenje struke, i to zbog nekoliko razloga. U to su vrijeme jedini nalazi 
fosilnih ljudi pripadali mnogo mlađim razdobljima — europski neandertalci, 
donja čeljust sa nalazišta Mauer (Homo heidelbergensis) i azijski nalazi koje 
danas ubrajamo u vrstu Homo erectus. Jedini fosilni nalaz s područja Afrike 
bila je lubanja Kabwe 1 (Broken HillYiz Zambije (tada Rodezije), poznata kao 
Homo rhodesiensis. Svi ti nalazi pripadaju mnogo kasnijoj etapi ljudskog ra- 
zvoja, te koji god status oni imali unutar rodoslovlja modernog čovjeka, nji- 
hova je anatomija nedvojbeno modernija od djeteta iz Taunga. Dalje, nalaz iz 
Piltdowna u Engleskoj bio je u to doba smatran istinskim fosilom. Važnost 
tog ,fosila" u otporu prema prihvaćanju australopitecina te u razmišljaju o 
evoluciji čovjeka bio je toliki da je o njemu potrebno više reći. 

Charles Dawson bio je odvjetnik, no strastveno se amaterski bavio arheo- 
logijom i geologijom. Prve je nalaze prikupio 1911. godine, nakon čega mu se 
pridružio francuski isusovac, poznati prapovjesničar Teilhard de Chardin, te 
su do 1913. godine skupili više dijelova lubanje, zuba i donje čeljusti, navodno 
pronađenih zajedno s izumrlom faunom. U suradnji s poznatim znanstveni- 
kom Arthurom Smithom Woodwardom, Dawson nalaze objavljuje kao novu 
vrstu, davnog čovjekova pretka, kojemu daju znanstveno ime Eoanthropus 
dawsoni (Dawson i Woodward 1913.). Morfologija tog ,fosila" pokazivala je 
velik kranijalni kapacitet i modernu anatomiju kranija u spoju s primitivnim 
licem (ili donjim dijelom lica budući da su imali samo donju čeljust). Premda 
je Sir Arthur Keith smatrao da je lubanja rekonstruirana s većim kranijalnim 
kapacitetom s obzirom na ono što tvrde Woodward i anatom Grafton Elliot 
Smith, sva su trojica prihvatila nalaz kao izravnog pretka današnjih ljudi. 


Nalaz iz Piltdowna (prema Janković i sur. 2005., sl.3) 


Dio znanstvenika posumnjao je u povezanost lubanje i donje čeljusti, a 
među njima i Marcellin Boule i Dragutin Gorjanović-Kramberger (Waterson 
1913.; Miller 1915.; Boule 1923.). No, prošlo je pola stoljeća prije nego što su 
znanstvene analize konačno pokazale da je riječ o namjernoj obmani. Fosil 
iz Piltdowna nije ništa drugo do umjetni spoj gornjeg dijela lubanje (kalote) 
modernog čovjeka i dijela donje čeljusti orangutana. Tek je 1948. godine 
kemičar i paleontolog Kenneth Oakley kemijskom analizom fluora poka- 
zao da nije riječ o fosilnom nalazu nego o nalazu starom nekoliko stotina 
godina (Oakley i Hoskins 1950.). Zanimljivo je da je Dragutin Gorjanović- 
Kramberger isti test proveo početkom dvadesetog stoljeća kako bi pokazao 
istodobnost krapinskih neandertalaca i izumrle faune. Nekoliko godina po- 
slije, Wilfrid E. Le Gros Clark i Joseph Weiner proučavajući nalaze otkrivaju 

da je riječ o namjernoj prijevari. Kosti lubanje namjerno su obojane kako bi 
odgovarale nalazima fosilnih životinja, donja je čeljust bila prelomljena na 
odgovarajućemu mjestu, a zubi izbrušeni kako bi se skrili svi detalji koji bi 
mogli raskrinkati ,,fosil" (Oakley i Weiner 1953.; Weiner i sur. 1953.). Ra- 
zlozi obmane te identitet svih upletenih u prijevaru zavijeni su velom tajne. 
Kao odgovorni bili su prozivani mnogi, od Dawsona, Smitha Woodwarda i 
de Chardina, sve do Sir Arthura Conana Doylea, autora knjiga o detektivu 
Sherlocku Holmesu. Krivac nikada nije utvrđen, a da je taj nalaz i danas 
vrlo zanimljiv vidljivo je iz mnogobrojnih njemu posvećenih djela (Weiner 
1955.; Spencer 1990.; Walsh 1996.; Weiner i Stringer 2003.). 

Budući da je Piltdown u Dartovo vrijeme smatran istinskim predstav- 
nikom ljudske prošlosti, većina stručnjaka smatrala je da je prva karak- 
teristika koja se javlja u razvoju čovjeka povećanje mozga. Dartova teza 
da je dvonožan hod prethodio ostalim anatomskim promjenama zvučala 
je gotovo kao hereza. Dart nije samo predložio dvonožnost kao prvu evo- 
lucijsku pojavu na putu nastanka čovjeka, nego se usudio ustvrditi (kao 
Huxley i Darwin mnogo prije) da se ljudi razvijaju na Crnom kontinentu 
— u Africi, a ne u Europi ili Aziji. Osim napada na Darta i uvreda, ozbiljniji 
znanstveni prigovori temeljili su se uglavnom na činjenici da nalaz Taung 
pripada djetetu te da morfologija odraslih pripadnika iste vrste može biti 
sličnija majmunima nego ljudima. Srećom, među rijetkim stručnjacima koji 
su povjerovali Dartovim tvrdnjama bio je Robert Broom. Taj se škotski pa- 
leontolog 1897. godine doselio u Južnu Afriku, gdje je proučavao porijeklo 
sisavaca i razvoj reptila. Odmah nakon objavljivanja Dartova nalaza, Bro- 
om je proučio fosil iz Taunga te se potpuno složio s Dartovim tvrdnjama. 
Iskusan paleontolog je shvatio da su za uvjeravanje ostalih potrebni nalazi 
odraslih jedinki. Broom je 1934. godine prihvatio mjesto paleontologa u 
Transvaalskome muzeju te je nakon dvije godine i sam krenuo u potra- 
gu za ljudskim precima. Njegova legendarna ekscentričnost i tvrdoglavost 
urodila je plodom nakon samo devet dana potrage (Reader 1988.), kada je 
na nalazištu Sterkfontein pronašao lubanju odrasla australopitecina. U pr- 
voj publikaciji Broom upozorava na bliskosti s Taungom te nalazu daje ime 
Australopithecus transvaalensis (Broom 1936.). Treba naglasiti da je u rano 
doba paleontologije takva praksa davanja različitih imena svakome fosilnom 
nalazu uobičajena. No ubrzo se predomislio i mijenja ime u Plesianthropus 
transvaalensis (Broom 1938.). Godine 1938. na lokalitetu Kromdraai prona- 
lazi drugačiju, robusniju vrstu australopitecina kojoj daje ime Paranthropus 

robustus (Broom 1938.). I danas se dio stručnjaka koristi tim rodom za ro- 
busne vrste australopitecina, o čemu će poslije biti riječi. 

Tijekom Drugoga svjetskog rata Broom ne miruje, nego piše detaljnu mo- 
nografiju o svojim nalazima (Broom i Schepers 1946.). Nakon rata nastavlja 
istraživanja na nalazištu Sterkfontein. Godine 1949. na nalazištu Kromdraai 
nalazi nove fosile robusnih australopitecina kojima daje ime Paranthropus cra- 
ssidens (Broom 1949), a iste godine njegov mlađi kolega John Robinson na lo- 
kalitetu Swartkrans pronalazi još fosilnih nalaza kojima daju znanstveni naziv 
Telanthropus capensis (Broom i Robinson 1949a, b). Danas većina stručnjaka te 
nalaze ubraja u rod Homo. Svi ti nalazi te spomenuta Broomova monogralija 
imat će ključnu ulogu u prihvaćanju australopitecina kao čovjekovih preda- 
ka. Ta otkrića, uz znatne pomake u razmišljanju biologa i paleoantropologa 
1950-ih godina te detaljne studije fosilnih nalaza (Le Gros Clark 1950.) zau- 
vijek mijenjaju sliku o najranijim etapama evolucije čovjeka. 

Iako prva otkrića ranih ljudskih predaka dolaze iz južne Afrike, nalaze 
najranije etape čovjekove prošlosti prema sadašnjim spoznajama treba tražiti 
nešto sjevernije, na tlu istočne Afrike. Priča o otkrićima ranih hominina u 
istočnoj Africi počinje 1959. godine nalazom robusnog australopitecina (A. 
boisei), lubanje OH5, na nalazištu Olduvai Gorge u Tanzaniji te drugim ot- 
krićima ekipe obitelji Leakey, D. Johansona, T. Whitea i drugih. Zanimljivo 
je da su već 1930-ih godina pronađeni nalazi australopitecina na poznatom 
lokalitetu Laetoli (dio očnjaka 1935. te dio gornje čeljusti 1939. godine), no 
njihovo značenje prepoznato je tek četrdeset godina poslije. 

Prije velike taksonomske revizije potaknute na biološkom simpoziju u 
Cold Spring Harbouru (Mayr 1951.), gotovo svaki novi nalaz dobivao je novo 
taksonomsko određenje, što je rezultiralo velikim brojem imena (za detaljan 
pregled tih vrsta vidi Campbell 1965.). Nakon revizije, pa sve do prije neko- 
liko godina, nalazi ranih hominina ubrajani su u svega dva ili tri roda (Au- 
stralopithecus, Paranthropus, te Homo kao kasnija pojava). Posljednje je deset- 
ljeće bogato otkrićima hominina iz različitih razdoblja i područja, od kasnog 
miocena Afrike pa do kasnog pleistocena Europe i Indonezije. No, razumljivo 
ushićenje i žar koje prati svako novo otkriće neki su znanstvenici možda ne- 
opravdano prenijeli u sferu taksonomije. Umjesto nadimaka, koje smatramo 
vrlo korisnima u popularizaciji znanosti i odličnim pomagalom studentima 
(Mrs. Ples, Lucy, Twiggy itd. imena su koja se lako pamte), istraživači su se 
često odlučivali na službenu varijantu Linnaeusove binominalne nomenkla- 
ture. Nove analize i otkrića pomoći će u rasvjetljavanju opravdanosti barem 

nekih od niza novih vrsta (i rodova) koje su posljednjih godina krasile na- 
slovnice vodećih znanstvenih (i popularnih) časopisa. U tablici navodimo 
većinu vrsta ranih hominina koje prepoznaje suvremena paleoantropološka 
struka, s naglaskom da će znanstvenici imati različita stajališta o broju taksa 
kao i njihovim evolucijskim odnosima i srodstvu. 

Važnija nalazišta ranih hominina, vremenski raspon i fosil (holotip ili lektotip) koji predstavlja 
određenu vrstu 

Anatomija dvonožnog kretanja 


Budući da je dvonožnost prva odlika koja hominine razlikuje od ostalih 
primata, poznavanje anatomskih prilagodbi na taj način kretanja ključno je 
za određivanje fosilnog nalaza kao pripadnika tog plemena. Način kretanja 
predaka prvih hominina nije sasvim jasan ponajprije zbog nedostatka na- 
laza fosila čovjekolikih majmuna iz kasnog miocena u Africi. Koristeći se 
primjerima kretanja živućih čovjekolikih majmuna, znanstvenici su pred- 
ložili razne mogućnosti, poput kretanja na četiri uda u krošnjama drveća 
ili na tlu, penjanja, njihanja pod granama drveća i slično. Budući da se naši 
četiri uda oslanjajući se na vanjsku stranu članaka prstiju (tzv. ,knuckle 
walking"), dio stručnjaka smatra da je taj način kretanja vjerojatno preteča 
dvonožnog hoda (vidi raspravu u Richmond i sur. 2001.). 

Ono što nas više zanima od samog načina kretanja koje prethodi dvo- 
nožnom jest zbog čega se ta prilagodba javlja. Hipoteza Y. Coppensa (1975., 
1994), poznata pod imenom Fast side story, uzima u obzir klimatsko-geo- 
loške promjene u srednjem i kasnom miocenu, kada nastaje Velika rasjed- 
na dolina Afrike (Great Rift Valley). Visinska razlika nastala zbog rasjeda 
spriječila je protok vlažnog zraka podijelivši dotad jedinstveno područje u 
dva ekosustava: zapadni s gustim pokrovom i vegetacijom te istočni gdje se 
okoliš mijenja i sve više isušuje. Zbog promjena, u istočnom dijelu nastaju 
šumski refugiji isprekidani otvorenim prostorom, a s vremenom se sve više 
širi savana. Prema Coppensu, afrički čovjekoliki majmuni razvijaju se za- 
padno od rasjeda, a istočno od rasjeda javljaju se prvi hominini. 

Većina predloženih teorija uzima u obzir prilagodbu na izmijenjeni oko- 
liš (vidi Potts 1998., Reed 1997.). C. Jolly (1970.) pridaje veliku važnost pre- 
hrani sjemenkama i bobicama te njihovu skupljanju na otvorenom prostoru, 
a K. Hunt (1994.) smatra da je riječ o skupljanju plodova s grana drveća. 
O. Lovejoy (1981.) povezuje pojavu dvonožnosti s razvojem monogamnih 
zajednica ističući da su slobodne ruke mužjacima omogućavale da dono- 
se veće količine hrane u obiteljski logor. P. Wheeler (1985., 1991., 1992., 
1993.) smatra da uspravno kretanje predstavlja termoregulacijsku prednost 
jer smanjuje površinu tijela izloženu sunčevim zrakama. Taj je model po- 
vezan s gubitkom tjelesne dlake i povećanim znojenjem (Wheeler 1984., 
1992., 1993., 1994.; vidi i Queiroz do Amaral 1996.). Razlog uspravnom 

položaju N. Jablonski i G. Chaplin (1993.) traže u činjenici da se mnogi 
primati podižu na stražnje noge kada se osjećaju ugroženim te da tako 
pokušavaju zastrašiti protivnika. Dio znanstvenika (Rodman i McHenry 
1980.; Abitbol 1995.; Leonard i Robertson 1997., 2001.) smatra da je novi 
način kretanja bio energetski isplativiji (barem na duge staze). Što god bio 
glavni razlog pojave dvonožnog načina kretanja (a najvjerojatnije je riječ o 
nekoliko uzroka), promjena okoliša nedvojbeno je odigrala važnu ulogu te 
je dvonožnost pogodovala iskorištavanju novonastalog okruženja. 

Za razumijevanje razvoja dvonožnosti važno je poznavati promjene u 
anatomiji koje su se morale dogoditi da bi taj novi način kretanja mogao 
funkcionirati. Jedan od temeljnih zahtjeva uspravnoga kretanja jest pro- 
mjena položaja centra ravnoteže, koji je u četveronožnih životinja između 
prednjih i stražnjih udova, a u hominina/ljudi pod stopalima. | 


4 
LU 


Centar ravnoteže u čovjeka (lijevo) i čimpanze (desno) 


Da bi tijelo četveronošca krenulo prema naprijed, dovoljna je ekstenzija 
stražnjih udova i sila gravitacije koja svojim djelovanjem ,tjera" tijelo u že- 
ljenome smjeru. U čovjeka je funkcionalnost mišića povećana nagibom gor- 
njeg dijela zdjelice prema naprijed te izduženjem bočne kosti (os ilium), što 
rezultira smještajem mišićnih hvatišta pred zglobnu čašicu (biomehanički 
olakšava akciju mišića). lako čovjekoliki majmuni, kao i drugi četveronožni 
primati, ponekad hodaju na dvije noge, to čine uz velik gubitak energije. 
Razlike u načinu kretanja čovjekolikih majmuna i čovjeka odražavaju se 
u mnogim anatomskim razlikama u građi zdjelice, kostiju donjih udova i 

stopala, kralježnice itd. te u mišićnim hvatištima.!“ Najuočljivije su razlike 
u gradi zdjelice. 


Anatomske razlike u građi zdjelice čovjeka (lijevo) i čovjekolikog majmuna (desno) 
(modificirano prema Lewin i Foley 2004., sl. 9.13) 


Pan/Gorilla 


Bočna kost (os ilium): Bočna kost (os ilium): 
kratka i široka izdužena i uska 
veliki sjedni urez nema ureza 
lateralna orijentacija gornjeg dijela kosti posteriorna orijentacija gornjeg dijela 
crista iliaca je ,,S" oblika kosti 
razvijena spina iliaca anterior inferior crista iliaca je ravna 
izražen žlijeb za m. iliopsoas slabo razvijena/odsutna sp. iliaca ant. inf. 


kratka udaljenost od zglobne čašice do žlijeb nedostaje 
aurikularne ploštine veća udaljenost od zglobne čašice do 
relativno velika aurikularna ploština aurikulare ploštine 

relativno mala aurikularna ploština 


Križna kost (os sacrum): Križna kost (os sacrum): 
* relativno široka i kratka e relativno uska i dugačka 


Najvažnije anatomske razlike u građi zdjelice čovjeka i afričkih čovjekolikih majmuna 


10 Detaljan pregled anatomskih prilagodbi na dvonožno kretanje vidi u Janković 2006a i ondje 
navedenoj literaturi, a za detalje o anatomiji vidi primjerice Platzer 1989. 

Osim promjene u građi zdjelice, dvonožno kretanje zahtijeva i promje- 
nu u anatomiji nekih drugih dijelova tijela. Ljudska kralježnica odlikuje se 
izgledom dvostrukoga slova S, što je rezultat slabinske lordoze i kifoze to- 
raksa, nastalih zbog pomicanja centra ravnoteže nad spojem križne i bočne 
kosti i održavanja uspravnog stava. Zbog istog je razloga zatiljni otvor (fo- 
ramen magnum) smješten na bazi lubanje, više prema naprijed (anteriorno) 
nego u čovjekolikih majmuna, te pri uspravnom stavu lubanja balansira na 
vrhu kralježnice. Kut bedrene kosti u ljudi dovodi koljena pod zdjelicu, što 
olakšava održavanje ravnoteže pri uspravnom položaju tijela. Najvažnije se 
promjene događaju u anatomiji stopala. Ljudsko stopalo odlikuje se dvo- 
strukim lukom — uzdužnim i poprečnim. Bez tog dvostrukog luka, koji 
se kao amortizer suprotstavlja stresovima pri hodu, kretanje na dvije noge 
bilo bi velik problem, pogotovo na veće udaljenosti. Petna kost (calcaneus) 
je većih dimenzija, a nožni palac (hallux) je robustan i nalazi se u liniji s 
ostalim prstima stopala. Zadnja razlika ujedno je i najveća razlika između 
stopala ljudi i ostalih primata, čiji je palac šake i stopala u istom položaju, 
i uvjetuje gubitak mogućnosti hvatanja predmeta stopalom. Navedene ana- 
tomske odlike bit će ključne u prepoznavanju fosilne građe ranih hominina 
(o razvoju dvonožnog kretanja detaljnije vidi u Janković 20064). 


Smještaj zatiljnog otvora u čovjekolikog 
majmuna (lijevo) i čovjeka (desno) 


Građa stopala u čovjekolikog majmuna (lijevo) i Izgled kralježnice u čovjekolikog majmuna (gore) i 
čovjeka (desno) (prema Janković i sur. 2005., sl. 4) čovjeka (dolje) (prema Janković i sur. 2005., sl. 4) 

Prvi hominini 


Tijekom posljednjeg desetljeća naše su spoznaje o najranijoj etapi evolu- 
cije hominina obogaćene novim otkrićima. Ako se tvrdnje istraživača po- 
kažu ispravnim, pojava hominina pomiče se za nekoliko milijuna godina 
unatrag, a najraniji pripadnici tog plemena više nisu australopitecini, nego 
pripadaju zasebnim rodovima. 


Lubanja vrste Sahelanthropus tchadensis 


Najranijeg kandidata plemena hominini dio znanstvenika prepoznaje u 
nalazima koje su M. Brunet i suradnici objavili 2002. godine. Zanimljivo je 
da su pronađeni na nalazištu Toros-Menalla u Čadu (Brunet i sur. 2002.), a 
ne na već tradicionalnim lokalitetima istočne i južne Afrike. Poznat je pod 
nadimkom Toumai, što na tamošnjem (Goran) jeziku znači ,nada života? 
i daje se kao ime djeci rođenoj prije sezone suše, a znanstveno mu je ime 
Sahelanthropus tchadensis. Na temelju korelacije faune s nalazištima istočne 
Afrike njegova je starost određena između 6 i 7 milijuna godina prije sa- 
dašnjosti (Vignaud i sur. 2002.). Holotip vrste je gotovo cjelovit, iako vrlo 
fragmentiran kranij (lubanja bez donje čeljusti) TM266-01-060-1, a nedav- 
no su objavljeni novi nalazi te vrste (donja čeljust s očnjakom TM 292-02- 
01; Brunet i sur. 2004., 2005.). Prema Brunetu i suradnicima, odlike zuba, 
poput manjih dimenzija očnjaka i činjenice da se oni troše od vrha (što je 
karakteristika hominina budući da se u majmuna i čovjekolikih majmuna 

očnjaci donje i gornje čeljusti pri zatvaranju čeljusti oštre jedan o drugi, 
poput sječiva škara, što rezultira karakterističnim izgledom i oštrim rubom 
na stražnjoj strani zuba) ubrajaju tu vrstu u pleme hominini. Osim toga, 
rekonstruirani smještaj zatiljnog otvora sugerira dvonožnost. Ipak, neke 
su odlike, poput malog volumena mozga (posljednje procjene daju vrijed- 
nosti od 360 — 370 cm3, vidi Zollikofer i sur. 2005.) dovoljno primitivne 
da opravdaju stvaranje novog roda. No, više je stručnjaka izrazilo sumnje 
u spomenute tvrdnje o taksonomskom statusu tog nalaza (Wolpoff i sur. 
2002., 2006.; Wood 2002.). Jedna skupina autora smatra da je riječ o mo- 
gućem pretku čimpanze (Wood 2002.), a druga upozorava na eventualnu 
ulogu u evoluciji gorile (Wolpoff i sur. 2002., 2006.). Ako su ti autori u 
pravu, to nikako ne umanjuje značenje nalaza budući da je, kao što smo 
to već naglasili, jedna od najvećih nepoznanica upravo u nedostatku fosila 
kasnomiocenskih čovjekolikih majmuna na tlu Afrike. Velika važnost tog 
nalaza je i u mjestu pronalaska fosila, gotovo 2 500 kilometara zapadno od 
Velike rasjedne doline, u središnjoj Africi. 

Istražujući na gorju Tugen u Keniji, 2000. godine francuska ekipa pod 
vodstvom B. Senuta i M. Pickforda na nalazištu Kapsomin pronalazi zani- 
mljive fosile, koji su već iduće godine dobili ime Orrorin tugenensis (Pickford 
i Senut 2001.; Senut i sur. 2001.). Holotip je fragment donje čeljusti BAR 
1000'00, a ostali nala- 
zi skoči više pos- 
tkranijalnih fragmena- 
ta. Budući da je nalaz 
otkriven godine koja je 
obilježila početak no- 
vog tisućljeća, dobio 
je nadimak Millenium 
Man, a poslije je u tu 
vrstu uključen i nalaz 
kutnjaka otkriven 1974. 
godine. 

Na temelju anatom- 
skih odlika bedrene ko- 
sti, posebice vrata, de- 
bljine kortikalne kosti 
te smještaja mišića obtu- 


Nalazi vrste Orrorin tugenensis (prema Janković i sur. 2005., sl. 9) 

rator externus, koji ima važnu ulogu pri dvonožnom kretanju, autori pretpo- 
stavljaju da je Orrorin hodao na dvije noge. Budući da se drugim odlikama, 
primjerice manjim dimenzijama kutnjaka, razlikuje od australopitecina, a 
prednjim zubima više podsjeća na čovjekolike majmune, autori predlažu 
stvaranje zasebnog roda. Ako je njihova tvrdnja ispravna, riječ je o najrani- 
jemu poznatom homininu u istočnoj Africi, datiranom u razdoblje prije 6 
milijuna godina (Sawada i sur. 2002.). Dio autora sumnja da je riječ o ho- 
mininu, a kritizirana je i shema u kojoj Orrorin predstavlja pretka kasnijih 
hominina i samoga roda Homo i u kojoj A. afarensis predstavlja zasebnu, 
izumrlu granu (Ohman i sur. 2005.). U novijoj analizi Richmond i Jungers 
(2008.) zaključuju da se Orrorin uistinu kretao na dvije noge, i to na način 
blizak kasnijim australopitecinima te ga zato smatraju najranijim homini- 
nom i dobrim kandidatom za pretka ostalih dvonožnih primata. 

Na nalazištu Aramis (dolina Awash) u Etiopiji 90-ih godina prošlog sto- 
ljeća istraživači pod vodstvom Tima Whitea sa Sveučilišta Berkeley u Kali- 
forniji pronalaze ostatke ranih hominina u slojevima starim oko 4,4 mili- 
juna godina. U prvoj objavi White i suradnici (1994.) nalaze određuju kao 
novu vrstu australopitecina (Australopithecus ramidus), no već iduće godine 
odlučuju se na stvaranje zasebnog taksona Ardipithecus ramidus (White i sur. 
1995.). Holotip (ARA-VP-6/1) se sastoji od više dentalnih nalaza. Prema 
Whiteu i suradnicima, riječ je o morfologiji bliskoj ranijim pripadnicima 
roda oendipitovij, primitivnijoj dovoljno da opravda određenje u zaseban 
rod. U usporedbi s kasnijim pripadnicima roda Australopithecus, Ardipithe- 
cus ima veće prednje zube, pogotovo očnjake, a stražnji su zubi još manjih 
dimenzija (kasniji australopitecini odlikuju se suprotnom kombinacijom 
te je vidljiv trend u smanjivanju prednjih zuba te povećavanju kutnjaka i 
pretkutnjaka). Takoder, zubna je caklina na tim nalazima tanja nego u ka- 
snijih australopitecina. Zglobna ploština sljepoočne kosti (fossa mandibularis, 
zglob u kojem se donja čeljust spaja s lubanjom) vrlo je plitka (u evoluciji 
australopitecina i kasnije pripadnika roda Homo vidljiv je trend povećavanja 
udubljenja tog zgloba, što je važno pri žvakanju tvrđe hrane). Mastoidni dio 
sljepoočne kosti je šupljikav, što je još jedna primitivna odlika. Kosti tih 
hominina još su bile prilično nalik na čovjekolike majmune. Godine 2001. 
Haile-Selassie (2001.) objavljuje nove nalaze te vrste, pronađene u dolini 
Awash (Middle Awash) u Etiopiji, datirane od 5,2 do 5,8 milijuna godina 
prije sadašnjosti, te ih najprije pripisuje novoj podvrsti Ardipithecus ramidus 

Nalazi vrste Ardipithecus ramidus (prema Janković i sur. 2005., sl. 11) 


kadabba, no na temelju novih nalaza i analiza 2004. godine, predlaže stva- 
ranje zasebne vrste: Ardipithecus kadabba (Haile-Selassie i sur. 2004.). 

Ako je uistinu riječ o homininima, Orrorin, Sahelanthropus i Ardipithecus 
upućuju na veću rasprostranjenost ranih pripadnika tog plemena nego što 
se pretpostavljalo. Zanimljiv je i okoliš u kojemu su pronađeni ti nalazi bu- 
dući da je riječ o šumovitom predjelu. 


Australopitecini: vrste i pitanja 


Najraniji hominin kojeg ubrajamo u rod Australopithecus jest Australo- 
Pithecus anamensis (anam = jezero na jeziku Turkana). lako je prve nalaze 
koje danas pripisujemo toj vrsti (dio nadlaktične kosti) još 1965. godine na 
nalazištu Kanapoi otkrio B. Patterson, znanstveno ime određuje joj Meave 
Leakey tek 1995. godine na temelju nalaza s lokaliteta Allia Bay i Kanapoi 
u Keniji (Leakey i sur. 1995.; Ward i sur. 1999., 2001). Smještaj u razdo- 
blje između 3,9 i 4,2 milijuna godina prije sadašnjosti popunjava prazni- 

nu između ranije vrste Ardipithecus ramidus i kasnije vrste Australopithecus 
afarensis (Leakey i sur. 1995., 1998.). Holotip vrste je nalaz donje čeljusti 
KNM KP 29281 s nalazišta Kanapoi. 

Da je Australopithecus anamensis hodao na dvije noge potvrđuju analize 
kostiju tijela. Općenito govoreći, anatomija postkranijalnoga kostura bliska 
je anatomiji kasnije vrste Australopithecus afarensis, a zajednička im je i ana- 
tomija zuba, poput deblje zubne cakline u usporedbi s ranijim homininima 
(A. ramidus). Očnjaci su još prilično veliki, a vidljive su i primitivne odlike, 
poput oblika dentalnog luka, koji je nalik na slovo U, a ne paraboličan kao 
u kasnijih hominina i čovjeka. Sličnost s nalazima vrste A. afarensis navela 
je Leakey i suradnike (1995., 1998.) da predlože direktan evolucijski slijed iz 
jedne vrste u drugu, pri čemu bi Ardipithecus bio sestrinska grupa rodu Au- 
stralopithecus. Dio stručnjaka smatra da je razlike između nalaza A. anamen- 
sis i A. afarensis moguće objasniti vremenskim i varijacijskim čimbenicima 
te se zauzimaju za jedinstvenu vrstu, A. afarensis, kojoj bi se u tom slučaju 
vremenski raspon pomaknuo na 4,2 milijuna godina prije sadašnjosti. Pa- 
leoekološka analiza lokaliteta upućuje na to da je A. anamensis obitavao na 
otvorenoj ravnici pokrivenoj visokom travom, mjestimice ispresjecanoj šum- 
skim oazama, a ne u zatvorenim šumama kao Ardipithecus. Ako i jest riječ o 
zasebnoj vrsti hominina, pretpostavka o evolucijskoj liniji A. anamensis — A. 
afarensis vrlo je vjerojatna. 


Karta Afrike s važnijim nalazištima 
ranih hominina: 1. Bahr el Ghazal, 2. 
Hadar, 3. Središnja dolin Awash, 4. 
Omo, 5. nalazišta jezera Turkana, 6. 
Olduvai, 7. Laetoli, 8. Makapansgat, 
9. Sterkfontein, Swartkrans, 
Kromdraai, 10. Taung (modificirano 
prema Janković i sur. 2005, sl. 8) 

Australopithecus afarensis najbolje je 
poznat rani hominin budući da ima 
najviše nalaza. Ako mu pridodamo i 
nalaze vrste A. anamensis, vremenski 
raspon, te raspon anatomske varija- 
cije još je veći. Dio autora (vidi Day 
1986.; Ferguson 1986., 1989.; Celia- 
Conde i Ayala 2003.) za vrstu A. afa- 
rensis rabi naziv Praeanthropus africa- 
nus. Naime, prvi nalazi koji su poslije 
uvršteni u vrstu A. afarensis (White 
1981.) pronađeni su još tridesetih go- 
dina 20. stoljeća. Među njima je gor- 
nja čeljust otkrivena 1939. godine uz 
rijeku Garusi u Tanzaniji, za koju je 
E. Hennig (1948.) utemeljio rod Pra- 
eanthropus, a H. Weinert (1950.) rabi 
DAZIV Meganthrop .. af ricanus. Za isti Rekonstrukcija lubanje vrste Australopithecus 
nalaz M. Senytirek predlaže znan- afarensis 
stveno ime Praeanthropus africanus 
(Senyurek 1955.). Budući da je takson Australopithecus afarensis predložen 
tek 1978. godine (Johanson i sur. 1978.), prema pravilima zoološkog ime- 
novanja, prednost ima raniji prijedlog. No, upitno je koliko je takvo rje- 
šenje ispravno. U prvome redu, nije sigurno da gornja čeljust s nalazišta 
Garusi uistinu pripada vrsti A. afarensis. Osim toga, isključivanje vrste A. 
afarensis iz roda Australopithecus bilo bi ispravno jedino ako se utvrdi da 
čini sestrinsku grupu rodu Australopithecus koja bi u tom slučaju potjeca- 
la od vrste Australopithecus africanus (Dart 1925.). Na temelju dosadašnjih 
spoznaja, većina stručnjaka nije voljna prihvatiti takvo rješenje pa se u li- 
teraturi mnogo češće rabi ime Australopithecus afarensis. 

Najviše nalaza pripisanih toj vrsti dolazi s lokaliteta Hadar u Etiopiji (iz- 
među 3,4 i 2,96 milijuna godina prije sadašnjosti; Johanson i Taieb 1976., 
Kimbel i sur. 1982.) i Laetoli u Tanzaniji (između 3,7 i 3,46 milijuna godi- 
na prije sadašnjosti, Leakey i Harris 1987.). Fosilni nalazi s lokaliteta Ha- 
dar sadržavaju i tzv. ,prvu obitelj" (,First Family?), AL 333, to jest skeletne 
ostatke trinaestak ljudi (uključujući i djecu) koji su, prema nekim autorima, 
poginuli istodobno u poplavi (Radosevich i sur. 1992.). Fosilni predstavnik 

vrste (lektotip, budući da je nalaz prije opisan kao pripadnik roda Austra- 
lopithecus bez pobližeg određenja vrste, vidi White 1977.) donja je čeljust 
LH 4 s nalazišta Laetoli (Johanson i sur. 1978.), a poznatiji nalazi uključu- 
ju kostur AL 288-1, vjerojatno najpoznatiji fosil hominina ikad pronađen 
(očuvano je gotovo 40% kostura) — popularno nazvan Lucy prema pjesmi 
grupe The Beatles koju su, prema vlastitim izjavama, istraživači neumorno 
slušali tijekom istraživanja, te nalaz lubanje AL 444-2. 


Donja čeljust LH 4, lektotip vrste 
Australopithecus afarensis 


Nalaz AL 333-105, Australopithecus afarensis Nalaz AL 288-1 ,,Lucy", 
Australopithecus afarensis 


Fosilni ostatci vrste A. afarensis uključuju gotovo sve dijelove kostura veli- 
kog broja jedinki različite starosti. To omogućava detaljne anatomske analize, 
uvid u varijaciju unutar vrste te usporedbe s vremenski ranijim vrstama i ka- 

snijim homininima. Zahvaljujući velikoj količini nalaza, mnogo je publikacija 
koje se bave tom vrstom (za detaljniji pregled vidi Johanson i White 1979.; 
Johnston 1982.; White i sur. 1993.; Kimbel i sur. 1994.; Kimbel i sur. 2004. 
i ondje navedenu literaturu). Od važnijih nalazišta još valja spomenuti loka- 
litete Maka (Middle Awash) i Omo u Etiopiji te Koobi Fora u Keniji. 
Anatomske odlike vrste A. afarensis uglavnom su između anatomskih odli- 
ka vremenski ranijih vrsta i kasnih hominina (Johanson i sur. 1978.). Kostur 
tijela svojim je prilagodbama (ponajprije na dvonožan hod) znatno moderniji 
od kostiju glave. Očnjaci su nešto manji, no još su veći nego u kasnijih au- 
stralopitecina (Johanson 1985.), a vidljiva je i manja diastema (prostor između 
sjekutića i očnjaka u gornjoj čeljusti i očnjaka i prvog pretkutnjaka u donjoj 
čeljusti potreban kako bi se životinji s većim očnjacima mogla zatvoriti če- 
ljust; Johanson i sur. 1978.; Johanson i White 1979.; Greenfield 1990.; White 
i sur. 2000.). Na nalazima vrste A. afarensis taj je prostor manji nego, na pri- 
mjer, u današnje čimpanze, što odgovara smanjenju dimenzije očnjaka. Još 
je važnija činjenica da se zubi čovjekolikih majmuna i ljudi drugačije troše (u 
ljudi, kao i svih australopitecina, zubi se troše svojom griznom površinom, 
od vrha nadolje). Kutnjaci su morfološki mnogo sličniji ljudskim kutnjacima 
nego kutnjacima ostalih primata. Kosti tijela, posebno donjih udova, anatom- 
ski su prilagođene dvonožnome hodu iako su odnosi udova još bliski onima 
u ranijih primata (gornji udovi još su mnogo duži nego u čovjeka; Johanson 
i sur. 1978.; Johanson i White 1979.; Jungers 1982.; Senut i Tardieu 1985.). 
Prilagodbe na dvonožan hod vidljive su na mnogim anatomskim detaljima i 
uključuju sve ranije spomenute odlike dvonožnosti: smještaj zatiljnog otvo- 
ra na bazi lubanje koji je znatno više pomaknut prema naprijed nego u če- 
tveronožnih primata, kralježnicu u obliku dvostrukoga slova S, kut bedrene 
kosti koji dovodi centar gravitacije pod os tijela, formiranje spina iliaca supe- 
rior i anterior i velikoga sjednog ureza. Zdjelica je široka i kratka, a gornji dio 
bočne kosti zakrivljen prema van, prisutan je dvostruki luk stopala, gubitak 
otklona nožnog palca, vidljiva je reorganizacija položaja mišića itd. Sve te 
odlike nedvojbeno govore o potpunoj prilagodbi na dvonožan hod iako neki 
detalji u anatomiji upućuju na to da je ta prilagodba bila nešto drugačija od 
one u današnjih ljudi, što se odražava u određenim razlikama anatomije do- 
njih udova, stopala i zdjelice (Taieb i sur. 1975.; Lovejoy 1979.; White, 1980.; 
Jungers 1991.; McHenry 1991a, 1994.; Rak 1991.; Abitbol 1995.; MacLatchy 
1996.; Kramer 1999.; Stern, 2000.; Nagano i sur. 2005.). Budući da određene 
odlike, poput zakrivljenosti prstiju, upućuju na arborealnost, dio znanstveni- 

ka smatra da su krošnje drveća još imale važnu ulogu u životu tih hominina 
(neki smatraju da su spavali u krošnjama drveća; vidi Jungers 1982.; Senut 
i Tardieu 1985.; Susman i sur. 1985.). No, moguće je da su neke od ,arbo- 
realnih" odlika samo evolucijsko naslijeđe i ne odražavaju način života tih 
ranih hominina. 


zglobna ploština 


JN mandibularis) 
4. 


diastema mastoidni dio 
sljepoočne kosti 
Nalaz donje čeljusti AL 266-1, Australopithecus Australopithecus afarensis: izgled lica, donjeg i 
afarensis stražnjeg dijela kranija s odlikama spomenutim 


u tekstu 


Usporedba nekih odlika gornje čeljusti čimpanze (lijevo), nalaza vrste 
Australopithecus afarensis (sredina) i suvremenog čovjeka (desno) 


Nalazi vrste A. afarensis pokazuju i određene primitivne karakteristike, 
poput spojenoga sljepoočno-vratnog grebena (compound temporonuchal crest), 
što nije odlika kasnijih hominina. Taj greben nastaje kao rezultat naglašene 
mastikacije (žvakanja) u spoju s malim kranijalnim volumenom. U kasnijih 
vrsta u kojih je mozak (i samim time kranij) nešto veći ta su dva grebena 
razdvojena. Od ostalih primitivnih karakteristika valja spomenuti još uvijek 
izražen alveolarni prognatizam (izbočena čeljusna regija), plitku zglobnu 
udubinu (fossa mandibularis) na sljepoočnoj kosti, mali kranijalni kapacitet, 
prisutnost dijasteme te izražen spolni dimorfizam (razlika u gradi izme- 

đu muških i ženskih jedinki; Johanson i White 1979.; Richmond i Jungers 
1995.). Oblik dentalnog luka još je usporedan u stražnjem dijelu. Dental- 
ne odlike također pokazuju mozaički značaj evolucije u spoju naprednih 
(deblja zubna caklina i veće dimenzije stražnjih zuba) i primitivnih (velike 
dimenzije zubnih korijena) odlika (Greenfield 1990.; White i sur. 2000.). 
Nalazi postkranijalnih elemenata također pokazuju da ta vrsta, kao i neke 
druge rane vrste (A. africanus, STS 14), uključujući i najranije pripadnike 
vrste Homo erectus (primjerice KNM WT 15 000) ima šest, umjesto uobiča- 
jenih pet lumbalnih kralježaka kao u današnjih ljudi, a vertebralni foramen 
malih je dimenzija. Zglobna ploština na lopatici orijentirana je više krani- 
jalno (prema gore) nego u kasnijih vrsta. 


Tjelesna masa (u kg) Visina (u cm) 


Australopithecus afarensis a EE < 105 
Australopithecus africanus 138 115 


Australopithecus robustus = 132 110 
Australopithecus boisei pai ao | 137 124 


Homo rudolfensis 


Procjene tjelesne mase i visine za neke vrste hominina prema: Jungers 1988.; McHenry 1991c, 1992., 
1994.; Ruff_i Walker 1993.; Leakey i sur. 1995.; Ruff i sur. 1997.; McHenry i Coffing 2000." 


11 Izračunati tjelesnu masu i visinu ranih hominina nije lako budući da su fosilni nalazi 
uglavnom fragmentirani i malobrojni. Dodatani su problemi koje fosilne nalaze uključiti 
unutar kojeg taksona i utvrđivanje spolne pripadnosti. Zato takve procjene valja uzeti s 
dozom opreza. Procjenu tjelesne mase i visine pliocenskih i ranopleistocenskih hominina na 
temelju postkranijalnih (vidi Steudel 1980.; Aiello i Dean 1990.; McHenry 1975., 1991b, c, d, 
1994.; Ruff i Walker 1993.; Leakey i sur. 1995.; Ruff i sur. 1997.; MeHenry i Coffing 2000.) 

i kranijalnih elemenata (Aiello i Wood 1994.; Kappelman 1996.; Spocter i Manger 2007.) 
provelo je više autora. 

srednja raspon 


vrijednost (u mi) | vrijednosti (u mi) 


va DT DO 
rame ea 
ninani Pm 


Homo rudolfensis 752 — 825 


Homo heidelbergensis s ma 1150 — 1450 
Homo sapiens neanderthalensis 1427,2 1200 — 1700 


Endokranijalni kapacitet za neke vrste hominina prema Holloway i sur. 2004.1? 


Budući da je poznat velik broj nalaza vrste A. afarensis koji pripadaju du- 
žem vremenskom razdoblju, vidljiva je velika varijacija u anatomiji. Razlike 
su u nekim slučajevima tolike da dio znanstvenika smatra da je zapravo 
riječ o dvije vrste ranih hominina (Olson 1985.; Senut i Tardieu 1985., Zihl- 


man 1985.) a drugi razlike objašnjavaju naglašenim spolnim dimorfizmom 
m nja a vo o. je e vj o g i 
12 Kranijalni kapacitet predstavlja obujam kranijalne šupljine upućujući na veličinu mozga. 

Takve procjene pripadaju standardnim paleoantropološkim analizama i provode se od 
najranijih paleoantropoloških otkrića (vidi poglavlje o neandertalcima). Razvojem tehničkih 
pomagala danas je moguće prilično sigurno načiniti izračun čak i za vrlo fragmentirane 
nalaze. No, valja imati na umu da ti izračuni predstavljaju apsolutne vrijednosti. Kako bi 
odgovorili na pitanja o povećanju kranijalnog kapaciteta kroz vrijeme, potrebno je uspostaviti 
odnose vrijednosti veličine mozga i tjelesne mase, što, zbog spomenutih razloga, često nije 
lako. Donosimo neke izračune kranijalnog kapaciteta za neke vrste hominina. Za detaljan 
uvid u statističke analize endokranijalnih vrijednosti pojedinih fosilnih nalaza te izračune 
vrijednosti koji u obzir uzimaju procjenu tjelesne mase vidi McHenry (1994.), McHenry i 
Coffing (2000.), Falk i suradnici (2000.), Rightmire (2004.), Holloway i suradnici (2004.) i 
ondje navedenu literaturu. 

i varijacijom unutar iste vrste (Johanson i sur. 1978.; Boaz 1979., 1988.; 
Johanson i White 1979.; Johnston 1982.; Kimbel i sur. 1984.; Skelton i sur. 
1986.; Wolpoff 1999.). 

Osim ostataka kostiju, na nalazištu Laetoli je pronađen jedinstven uvid 
u način kretanja ranih hominina — okamenjeni otisci stopala očuvani u 
vulkanskom blatu, stari oko tri i pol milijuna godina (Leakey i sur. 1976.; 
Leakey 1978.; Leakey i Hay 1979.; White i Suwa 1987.). Budući da je jedini 
hominin koji je u to vrijeme obitavao na tom području Australopithecus afa- 
rensis, te tragove najvjerojatnije treba pripisati upravo toj vrsti. Od nekoliko 
grupa tragova najpoznatiji su oni s tzv. lokaliteta G na kojemu su otkriveni 
tragovi tri jedinke, dvije odrasle i jednog djeteta. Analize tragova pokazu- 
ju očekivane anatomske prilagodbe na dvonožnost, poput palca u liniji s 
ostalim prstima stopala te dvostrukog luka na stopalu (Tuttle 1985.; Tuttle 
i sur. 1991.). 

Dugo se smatralo da 
je na tlu Afrike izme- 
du 4 i 3 milijuna godi- 
na prije sadašnjosti ži- 
vjela samo jedna vrsta 
hominina — Australopi- 
thecus afarensis iz koje 
su proistekle sve kasni- 
je vrste (A. africanus u 
južnoj Africi, robusni 
australopitecini o koji- 
ma će poslije biti više 
riječi te prvi pripadnici 
roda Homo). Novija ot- 
krića upućuju na to da 
je ta elegantna shema 
prejednostavna. 


Fosilizirani otisci stopala ranih 
hominina, nalazište Laetoli 

O Guliver Image/John Reader/ 
Science Photo Library 

nove vrste australopitecina pronađene u Čadu, 2 500 kilometara zapadno od 
Velike rasjedne doline (Brunet i sur. 1995., 1996.). Australopitecin ,potoka 
gazela", Australopithecus bahrelghazali (Bahr-el-Ghazal u doslovnom prijevo- 
du znači upravo to), datiran je korelacijom faune u razdoblje između 3,5 i 3 
milijuna godina prije sadašnjosti, dakle istodobno s nalazima vrste Austra- 
lopithecus afarensis u istočnoj Africi. Sam nalaz (holotip KT 12/H1) sastoji 
se od fragmenta donje čeljusti sa sedam zuba. Budući da su vidljive velike 
anatomske sličnosti s njegovim istočnoafričkim suvremenikom, dio znan- 
stvenika vrstu A. bahrelghazali smatra tek geografskom varijantom vrste A. 
afarensis. Opravdanost stvaranja novog taksona za nalaze iz Čada tek treba 
potvrditi. U svakom slučaju, geografski smještaj otkrića upućuje na velike 
mogućnosti budućih istraživanja zapadno od Velike rasjedne doline. 


Nalaz vrste Australopithecus bahrelghazali (prema Janković 
i sur. 2005., sl. 14) 


Iskopavanja Meave Leakey i njezine ekipe tijekom 1998. i 1999. godine 
na nalazištu Lomekwi (zapadno od jezera Turkana) u Keniji rezultirala su 
pronalaskom cjelovite, iako fragmentirane lubanje KNM-WT 40 000. Go- 
dine 2001. nalaz je objavljen kao holotip ne samo nove vrste, nego novog 
roda hominina (Leakey i sur. 2001.), Kenyanthropus platyops (,,kenijski čovjek 
ravnog lica"). Upravo ravno lice i nedostatak karakterističnog prognatizma 
razlikuje taj nalaz od svih ,gracilnih" vrsta australopitecina. Budući da nisu 
zamijećene ni prepoznatljive odlike tzv. ,robusnih" vrsta ni odlike koje bi 
opravdale imenovanje nalaza najranijim pripadnikom roda Homo, Leakey 
i suradnici odlučuju se za imenovanje zasebnog taksona. Leakey upućuje 
na sličnosti (ravno lice) s poznatom lubanjom KNM-ER 1470, lektotipom 
vrste Homo rudolfensis, te predlaže filogeniju prema kojoj je Kenyanthropus 
predak rodu Homo (u tom bi slučaju svi ostali australopitecini bili sestrinska 
grupa izumrla bez doprinosa rodoslovlju našeg roda). Druga je mogućnost 

da H. rudolfensis izumire bez potom- 
stva. U tom bi slučaju bilo ispravno 
tu vrstu premjestiti unutar roda Ke- 
nyanthropus (Kenyanthropus rudolfen- 
sis). Ta je tvrdnja vrlo hrabra s obzi- 
rom na to da KNM-ER 1470 i KNM- 
WT 40 000 dijeli gotovo milijun i 
pol godina te zbog činjenice da vr- 
stu Kenyanthropus platyops predstav- 
lja tek nekoliko nalaza (uz holotip, 
pronađen je i dio sljepoočne kosti, 
dio gornje čeljusti te nekoliko zuba). 
Osim toga, lubanja je bila zdroblje- 
na pod težinom sedimenta u stotine 
komadića te se može rekonstruirati 
i na drugačiji način (kao što je slučaj 
sa spomenutom lubanjom KNM-ER 
1470). Postavlja se pitanje kolika je 
uistinu sličnost nalaza Kenyanthropus 
platyops i Homo rudolfensis te je li opravdano stvaranje zasebnog roda. 

Uz nedostižnu obitelj Leakey, paleoantropolog sa Sveučilišta Berkeley u 
Kaliforniji Tim White nedvojbeno je zaslužan za najviše nalaza hominina 
na području istočne Afrike. O njegovim otkrićima vrlo ranih hominina i 
najstarijih pripadnika roda Australopithecus već smo govorili. No, njegova 
je ekipa pod vodstvom Berhanea Asfawa zaslužna i za otkriće dosad naj- 
mlađega poznatog ,gracilnog" australopitecina koje popunjava prazninu u 
nalazima između 3 i 2 milijuna godina, što je ključno razdoblje za razumi- 
jevanje pojave prvih pripadnika roda Homo. Na nalazištu Bouri u Etiopiji 
između 1996. i 1998. godine pronađeno je više fosila koji su 1999. godi- 
ne objavljeni pod znanstvenim imenom Australopithecus garhi (Asfaw i sur. 
1999.; garhi na tamošnjem jeziku znači iznenađenje). 

Riječ je uglavnom o kraniodentalnim nalazima (kosti lubanje i zubi) te 
kostima tijela iz slojeva starih 2,5 milijuna godina prije sadašnjosti. Kao 
holotip vrste, određena je djelomično sačuvana lubanja BOU-VP-12/130. 
Nova vrsta imenovana je na temelju morfoloških razlika od vremenski ra- 
nijih nalaza s istog područja (vrste A. afarensis) te od vrste A. africanus s 
područja južne Afrike. U usporedbi s vrstom A. afarensis, A. garhi ima veće 


Kranij KNM WT 40 000, Kenyanthropus platyops 

stražnje zube, što je napredna odlika, ali i veće prednje zube, što odgovara 
primitivnom stanju ranih hominina. Iako ima velike stražnje zube, A. garhi 
ne pokazuje odlike tzv. ,robusnih" australopitecina, a od njegovog suvre- 
menika iz južne Afrike (Australopitecus africanus) razlikuje ga primitivnija 
anatomija i veći prognatizam lica (pogotovo donjeg dijela lica). S obzirom 
na spomenute napredne dentalne odlike te starost nalaza, ta je vrsta mogući 
kandidat za pretka roda Homo. Problem je u primitivnim odlikama lica, a 
još više u malome kranijalnom kapacitetu (procijenjen je na oko 450 cm?), 
Sigurno je da se A. garhi razvija iz starijeg stanovnika te regije (A. afarensis), 
no upitan je njegov odnos s kasnijim vrstama. Dodatan je problem što se 
postkranijalni nalazi ne mogu sa sigurnošću pripisati toj vrsti, no njihova 
je morfologija vrlo zanimljiva. Bedrena kost pokazuje izduženje u uspored- 
bi s kostima vrste A. afarensis, no kosti ruke vrlo su primitivnih proporcija 
(duže su u odnosu prema kostima stražnjih udova). Na temelju trenutačnih 
spoznaja, Asfaw i suradnici (1999.) predlažu dvije varijante filogenije: 1. A 
garhi evoluira u najranije pripadnike roda Homo (u tom slučaju mogla bi se 
povesti taksonomska revizija i Australopithecus garhi preimenovati u Homo 
garhi i 2. A. garhi je sestrinska grupa rodu Homo. Nalaz životinjskih kostiju 
s tragovima lomljenja i rezanja pronađenih u istom sloju na lokalitetu Bouri, 
iz kojega potječu i nalazi vrste A. garhi, te gotovo istodobni nalazi kamenog 


Australopithecus garhi 

Rukotvorine s nalazišta Gona u Etiopiji (modificirano prema Semaw 2000., sl. 8) 


oruđa koji dolaze s obližnjeg lokaliteta Gona u Etiopiji (Semaw i sur. 1997., 
2005; Semaw 2000.) nameću zanimljivo pitanje o tome je li Australopithecus 
garhi možda prvi hominin koji je izrađivao kameno oruđe. 

Dok je područje istočne Afrike naseljavao A. garhi i posljednji pripad- 
nici vrste A. afarensis, u južnoj Africi živjela je druga ,gracilna" vrsta Au- 
stralopithecus africanus. Već smo naglasili značenje te prve imenovane vrste 
australopitecina za razvoj paleoantropologije i teorija o evoluciji čovjeka. 
Novijim otkrićima ranijih hominina i ranijih pripadnika roda Australopit- 
hecus, A. africanus gubi status najranijega čovjekova pretka, no mnoga ot- 
krića fosilnih nalaza omogućavaju spoznaje o tom zanimljivom homininu. 
Spomenuti nalaz iz Taunga (Dart 1925.) predstavlja holotip vrste koji, osim 
kostiju lubanje, sadržava i prirodni odljev mozga (endokast). 

Nalazi australopitecina iz južne Afrike uglavnom potječu iz špilja i ko- 
štanih breča. Iskopavanja takvih lokaliteta dugotrajna su i mukotrpna, no 
rezultiraju uglavnom dobro očuvanim nalazima. Jedan od velikih problema 
jest u nemogućnosti uporabe metoda apsolutnog datiranja koje se temelje 
uglavnom na vulkanskim stijenama. Te su stijene česte u istočnoj Africi, no 
nema ih u njezinome južnom dijelu. U posljednje vrijeme stanje se nešto 
popravilo te je uspješno datirano nekoliko ključnih lokaliteta. 

Većinu nalaza vrste Australopithecus africanus pripisujemo vremenskom 
rasponu između 2,9 milijuna godina i otprilike 2,4 milijuna godina prije 
sadašnjosti. Od važnijih nalazišta valja spomenuti Makapansgat, Sterkfon- 
tein, Taung i Gladysvale (Delson 1988.; Berger i sur. 1993.). 

Nalaz koji pomiče donju granicu trajanja te vrste otkriven je 1994. go- 
dine, kada je paleoantropolog R. Clarke u koštanoj breči s nalazišta Ster- 
kfontein, iskopanoj još 1980. godine, pronašao kosti stopala australopitecina 
(Stw 573, Clarke i Tobias 1995.) poznatijih pod nadimkom ,Malo stopalo" 
(Little Fob). Tri godine poslije Clarke pronalazi još kostiju za koje smatra da 
pripadaju istoj jedinki (Clarke 1998.), što ga navodi da obnovi iskopavanja 
(sloj 2 lokaliteta Silberberg grotto nalazišta Sterkfontein). Ubrzo pronalazi 
kosti za koje se pretpostavlja da bi mogle pripadati cijelom kosturu. Godine 
1999. objavljeni su nalazi podlaktice i šake (Clarke 1999.). 

Osim senzacije zbog iznimne očuvanosti nalaza, još je važnije da je mož- 
da riječ o najstarijem australopitecinu na tlu južne Afrike, jer je nalaz dati- 
ran na otprilike 3,3 milijuna godina prije sadašnjosti (Clarke 1998., 1999.; 
Partridge i sur. 1999.). Zbog toga te zbog navodnih ,primitivnih" odlika di- 
jela kostura, Clarke (1998., 1999.) upozorava na mogućnost da nije riječ o 
vrsti Australopithecus africanus, nego o nekoj ranijoj vrsti hominina (možda 
A. afarensis). Prema reviziji datiranja Bergera i suradnika (2002.) sedimenti 
nisu toliko stari i pripadaju vremenu između 1,5 i 2 milijuna godina. Clar- 

keova ekipa odgovara rezultatima starijim od 4 milijuna godina (Partridge i 
sur. 2003.). U isto vrijeme svrstavaju i nove nalaze dijela lubanje otkrivene 
u obližnjoj špilji Jakovec. Rasprave još traju. 

Vrsta A. africanus relativno je dobro poznata i zastupljena je brojnim na- 
lazima, a u nju danas ubrajamo i Broomove nalaze koje je pripisao vrsta- 
ma Australopithecus prometheus i Plesianthropus transvaalensis (Broom 1947.; 
Dart 1948., 1949., 1954., 1955.; Broom i Robinson 19494, b; Broom i sur. 
1950.; Robinson 1953.). Još jedna tvrdnja o ranim australopitecinima juž- 
ne Afrike danas se smatra neutemeljenom. R. Dart (1926.), nedugo nakon 
što su objavljeni nalazi djeteta iz Taunga, a još aktivnije nakon Broomovih 
otkrića, zastupao je tezu da su australopitecini bili lovci i odgovorni za ta- 
loženje životinjskih kostiju pronađenih u slojevima tih (i drugih) nalazišta. 
Tako je predložio tzv. ,osteodontokeratičku kulturu", doslovno kulturu ko- 
sti, zuba i roga jer je smatrao da se rani hominini koriste upravo tim mate- 
rijalom kao oruđem (Dart 1926., 1934., 1949., 1953., 1954., 1959., 1971). 
Od te tvrdnje nije odustao ni nakon što su mukotrpne analize C. K. Braina 
(1967., 1968., 1969., 1970., 1981.) pokazale suprotno, to jest da su za ta- 
loženje životinja, ali i australopitecina, odgovorni mesojedi poput velikih 
mačaka. Čini se da je i samo dijete iz Taunga bilo plijen, najvjerojatnije orla 
(Berger i Clarke 1995.). 


Nalaz STS 5 ,,Mrs. Ples", Australopithecus africanus 

Poznavanje anatomije vrste A. africanus omogućavaju otkrića gotovo svih 
dijelova tijela, a među najvažnije nalaze ubrajamo lubanje Taung, Sts 5 (po- 
znata pod nadimkom ,gospođa Ples"), Sts 71 i Stw 505, nalaz zdjelice, dijela 
bedrene kosti i kralježnice Sts 14, djelomični kostur Stw 431 te već spome- 
nuti nalaz Stw 573. Na temelju analiza fosilne građe može se zaključiti da 
je A. africanus imao nešto veći mozak nego njegov istočnoafrički prethod- 
nik (A. afarensis), u rasponu od 430 do 450 cm? (Holloway 1975., 1983a, 
b), te da se razlikuje i po nekim naprednijim odlikama u anatomiji lubanje. 
A. africanus više nema naglašenu šupljikavost mastoidne regije sljepoočne 
kosti ni spojen sljepoočno-vratni greben (compound temporonuchal crest, još 
jedna primitivna odlika u ranijih hominina). Čini se da su mužjaci te vrste, 
poput robusnih australopitecina, ponekad imali tzv. sagitalnu krijestu (o toj 
zanimljivoj anatomskoj odlici bit će više riječi). Lice im je bilo kraće (manji 
prognatizam) te je vidljivo i smanjenje dimenzija prednjih zuba (sjekuti- 
ći i očnjaci), a kutnjaci i posebice pretkutnjaci se povećavaju (ta je odlika 
najizraženija u spomenutih robusnih vrsta). Zglob donje čeljusti dublji je i 
anatomija mu je razvijenija s obzirom na prethodne vrste australopitecina. 
Odlika koju dio znanstvenika smatra karakterističnom upravo za južno- 
afričke hominine jest izbočenje na kosti gornje čeljusti koje prati korijen 
očnjaka, popularno nazvano ,prednjim stupovima" (anterior pillars). 


VV 


Donja čeljust vrste Australopithecus africanus s 
Nalaz STS 71, Australopithecus africanus nalazišta Makapansgat 


Tjelesnu masu i visinu vrlo je teško izračunati. Prema McHenryju (19924, 
b; McHenry i Beger 1998.), ona bi bila otprilike 41 kg i 138 cm za mužjake 
i 30 kgi 115 cm za ženke, no ti izračuni nisu sasvim pouzdani. 

Nalazi kostiju trupa omogućavaju uvid u prilagodbe na dvonožan hod. 
U osnovi postkranijalna anatomija južnoafričkih gracilnih australopitecina 
slična je onoj u vrste A. afarensis iako neki autori upozoravaju na određene 
primitivne odlike, što tumače spavanjem u krošnji drveća (Clarke i Tobias 
1995.; Dugard 1995.; McHenry i Berger 1998.). Nalaz zdjelice Sts 14 poka- 
zuje sve spomenute odlike nužne za dvonožan hod. lako je reorganizacija 
anatomije zdjelice glede dvonožnog kretanja završena, kao i u ostalih au- 
stralopitecina vidljiv je otklon gornjeg dijela bočne kosti prema van (tzv. 
iliac flare; Langdon i sur. 1991.). 

Vrsta A. africanus prepoznatljiva je unutar nalaza s južnoafričkih lokali- 
teta sve do prije otprilike 2,4 milijuna godina. Sudbina te vrste nije sasvim 
jasna. Je li na tlu južne Afrike postojala samo jedna gracilna vrsta australo- 
pitecina (A. africanus) koja se razvila iz nekog nama još nepoznatog pretka 
ili vrste A. afarensis na tlu istočne Afrike? Je li A. afarensis prvi doseljenik na 
područje južne Afrike koji evoluira u vrstu A. africanus, ili je posrijedi neka 
treća mogućnost? Već je P. Tobias pretpostavio da je riječ o jedinstvenoj vrsti 
(u tom slučaju ispravno ime bilo bi A. africanus). Odgovorima će nas pribli- 
žiti rješenje o starosti nalaza poput ,Malog stopala" s lokaliteta Silberberg 
grotto, ili špilje Jakovec, zajedno s 
detaljnim anatomskim analizama 
tih nalaza. Dio autora smatra kako 
je upravo A. africanus glavni kandi- 
dat za pretka roda Homo (Lockwo- 
od i Tobias 1999.). Neki znanstve- 
nici smatraju da se iz njega razvila 
i nešto drugačija vrsta, tzv. robusni 
australopitecini južne Afrike (A. ro- 
bustus). O taksonomiji ćemo govoriti 
opširnije nakon pregleda tih ,neo- 
bičnih" hominina. 

U uvodnom dijelu o ranim ot- 
krićima australopitecina spomenuli 
smo da je R. Broom (1938., 1949.) 
uz gracilne nalaze (A. africanus) pro- 
našao i nešto drugačije robusnije ho- 


“u doge bao b Nalaz kralježnice i zdjelice STS 14, 
minine koje je smjestio u zaseban Australopithecus africanus, nalazište Sterkfontein 


rod — Paranthropus (P. robustus i P. (prema Janković i sur. 2005., sl. 5) 

crassidens). Veći broj fosilnih otkrića u južnoj i istočnoj Africi potvrdio je 
postojanje različitih oblika australopitecina koje u većini udžbenika paleo- 
antropologije nalazimo pod kolokvijalnim nazivom ,robusni? i ,gracilni". 
Dosad spomenute vrste australopitecina pripadaju gracilnim. U robusne vrste 
australopitecina ubrajaju se tri oblika: A. aethiopicus, A. robustus i A. boisei. 

Najstarija od njih je vrsta Australopithecus aethiopicus, čiji je najpoznatiji 
predstavnik tzv. ,Crna lubanja" (KNM-WT 17000), tako nazvana zbog crne 
boje uzrokovane prisutnošću mangana u sedimentu u kojemu je ležala, pro- 
nađena 1985. godine na zapadnoj obali jezera Turkana u Keniji. Walker i 
suradnici (1986.) najprije su objavili nalaz pod imenom A. boisei budući da 
je ta vrsta u to vrijeme smatrana jedinim predstavnikom robusnih homi- 
nina u istočnoj Africi. Ubrzo je nalaz donje čeljusti pronađene 1967. godi- 
ne na nalazištu Omo u Etiopiji, poznate kao Paraustralopithecus aethiopicus 
(Arambourg i Coppens 1968a, b), pripisan istoj vrsti kao i ,Crna lubanja". 
Ti nalazi zato bivaju smješteni u zasebnu vrstu, A. dethiopicus, čiji lektotip 
postaje upravo nalaz iz Etiopije — donja čeljust Omo 18. 


Nalaz KNM WT 17 000, tzv. 
»Crna lubanja", Australopithecus 
(Paranthropus) aethiopicus 


Sudeći prema oskudnim nalazima i odlikama ,Crne lubanje", A. aethiopicus 
pokazuje zanimljivu mješavinu primitivnih i naprednih odlika. Mali kut luba- 
nje (ravna kranijalna baza), izraženo izbočenje donjeg dijela lica, plitka zglobna 
ploština sljepoočne kosti, mali kranijalni kapacitet (oko 410 cm?), šupljikava 
unutrašnjost mastoidne regije sljepoočne kosti odlike su koje tu vrstu vežu uz 
ranijeg stanovnika tog područja (A. afarensis). Napredne odlike pak uključu- 
ju upravo karakteristike koje će biti zajedničke svim ,robusnim" vrstama: ra- 
van gornji dio lica, široke zigomatične lukove, velike dimenzije stražnjih zuba 

(kutnjaci i pretkutnjaci) i male dimenzije prednjih zuba (sjekutići i očnjaci) te 
vjerojatno najpoznatiju odliku — sagitalnu krijestu. Sve te odlike odražavaju 
prilagodbu na žvakanje, to više što su kosti tijela ,gracilnih" i ,robusnih" vrsta 
vrlo slične i nije vidljiva veća razlika u građi i tjelesnoj masi. J. Robinson (1954., 
1972.; vidi također Grine 1988.; Grine i Kay 1988.) predlaže rješenje poznato 
pod imenom ,dietary hypothesis" prema kojemu bi ,robusne" vrste bile specija- 
lizirane za biljnu prehranu (posebice tvrđi gomolji, bobice i sl.), zbog čega ra- 
zvijaju velike zube, mišiće i mišićna hvatišta, a ,gracilne" vrste bile bi svejedi. 
Analize stabilnih izotopa (Silen 1992.; Lee-Thorp i sur. 1994.) upozoravaju da 
robusni australopitecini (barem vrsta A. robustus) ipak nisu bili isključivo biljo- 
jedi, nego svejedi koji su barem katkad jeli meso. 

Analize stabilnih izotopa nov su doprinos razumijevanju prehrane izu- 
mrlih populacija. lako je najviše analiza provedeno na kasnijim populacija- 
ma, poput neandertalaca (o tome ćemo govoriti poslije), posljednjih godina 
sve je više radova posvećenih ranijim homininima (vidi primjerice Sponhe- 
imer i Lee-Thorp 1999.). Te se analize temelje na spoznaji da se mjerenjem 
stabilnih izotopa (oni koji se ne raspadaju) ugljika 13 (1C) i dušika 15 (N) 
iz kolagena u kostima može doznati čime se određena jedinka hranila po- 
sljednjih nekoliko godina (budući da se za života kost neprestano obnavlja 


Smještaj temporalnog mišića i razlike u građi kranija robusnog australopitecina (lijevo gore i dolje) i 
suvremenog čovjeka (desno gore i dolje) (modificirano prema Janković i sur. 2005., sl. 19) 

i sasvim se obnovi za nekoliko godina, ne može se načiniti uvid u razdoblje 
prije toga). Omjer navedenih izotopa ugljika i dušika u koštanome kolagenu 
varira s obzirom na to koja se hrana najčešće konzumirala, iz biljnih ili pak 
iz životinjskih izvora. Ako raspolažemo uzorkom biljojeda, svejeda i meso- 
jeda s istog nalazišta, moguće je vidjeti gdje u hranidbenom lancu pripada 
uzorak izoliran iz kosti hominina. Jednostavnije rečeno, moći ćemo utvrditi 
je li se pretežito hranio biljnom ili životinjskom hranom. 

Što god bila hrana naših robusnih rođaka, njihove anatomske odlike, 
poput velikih zuba s debelom caklinom i razvijenim zubnim kvržicama 
(spomenimo da pretkutnjaci izgledom podsjećaju na kutnjake, što se na- 
ziva molarizacija premolara i odlika je svih robusnih vrsta), veliki zigoma- 
tični lukovi, sagitalne krijeste, velike i jake donje čeljusti i sl., odražavaju 
snažnu mastikaciju (žvakanje). Naime, zigomatični luk omeđuje sljepooč- 
nu šupljinu unutar koje je smješten jedan od glavnih mišića žvakanja — m. 
temporalis. Budući da je sam mišić (kao prilagodba na žvakanje) velikih 
dimenzija, luk koji ga omeđuje mora biti širok. Ako se (uvjetovano veliči- 
nom mišića) zigomatični lukovi pomiču u stranu i prema naprijed, izboče- 
nost prednjeg dijela lica nužno se smanjuje. Upravo zato sve ,robusne" vr- 
ste imaju karakteristično ravno lice, pogotovo gornji dio. Ako usporedimo 
hvatišta mišića suvremenog čovjeka s hvatištem istog mišića kod robusnih 
australopitecina, vidjet ćemo da je u nas polazište m. temporalis otprilike 
na sredini tjemene kosti (hvatište je vidljivo u obliku tzv. temporalnih lini- 
ja — manjih izbočenja na kosti). U drevnih hominina, koji su imali manju 
lubanju, rastom tog mišića njegovo se gornje hvatište pomiče prema gore, 
sve dok ne dostigne vrh lubanje, nakon čega je jedino moguće rješenje bilo 
rast hvatišta iznad same lubanje. Tada se oblikuje koštano izbočenje koje 
prolazi sredinom gornjeg dijela lubanje u smjeru naprijed-nazad (po tzv. | 
sagitalnoj ravnini), a slikovito ga nazivamo sagitalnom krijestom (sagittal 
crest). Drugi mišić koji ima važnu ulogu u žvakanju jest m. masseter, čije je 
polazište zigomatični luk, a hvatište na kutu donje čeljusti. Takav položaj 
daje mu važnu ulogu u pomicanju i zatvaranju čeljusti. Kao i kod m. tempo- 
ralis, velik mišić uvjetuje jaka hvatišta — zato su zigomatični lukovi i donje 
čeljusti i sami vrlo robusni.'? Budući da je najranija vrsta koja pokazuje te 
prilagodbe upravo A. dethiopicus, najjednostavnija je evolucijska shema koja 
tu vrstu prepoznaje kao ishodište za obje kasnije vrste ,robusnih" austra- 
lopitecina. No, s obzirom na to da su ,robusne" odlike, kao što smo upravo 

13 Više o anatomskim prilagodbama i detaljima vidi u Aiello i Dean 1990. 

pokazali, vezane za način života, ta je evolucijska shema vrlo upitna, čemu 
ćemo se vratiti poslije. 


Priča o sljedećemu ,robusnom" 
homininu istočne Afrike, vrsti Au- 
stralopithecus boisei počinje još 1959. 
godine otkrićem lubanje OH 5 (Ol- 
duvai hominid 5) koju je Mary Le- 
akey pronašla na nalazištu Olduvai 
Gorge u Tanzaniji (Leakey 1959.). 
Prvotno je nazvana Zinjanthropus bo- 
isei (Zinj je arapski naziv za istočnu 
Afriku a boisei odaje počast Charle- 
su Boiseu, čovjeku koji je novčano 
potpomagao istraživanja obitelji Le- 
akey), a sljedeće je godine J. Robin- 
son (1960.) upozorio na sličnosti s 
južnoafričkim ,robusnim" nalazima 
i predložio da se i istočnoafričke vr- 

js kei i ste svrstaju u rod Paranthropus. Ka- 

Kranij OH 5 ,,Zinj", Australopithecus : : :' u sWe 

(Paranthropus) boisei, nalazište Olduvai, snih 60-ih godina prošlog stoljeća P. 

Tanzanija Tobias (1967.) se zauzima za jedin- 

stveni rod Australopithecus, što je većina znanstvenika uglavnom i prihvatila. 

Kao što je već spomenuto, nalaz OH 5 vrlo je važan i zato što je upravo za 

određivanje njegove starosti prvi put upotrijebljena radiometrijska metoda 

apsolutnog datiranja (kalij-argon). Rezultati su uputili na mnogo veću sta- 

rost nego što se pretpostavljalo (nalaz je datiran u vrijeme prije 1,75 milijuna 

godina, vidi Leakey i sur. 1961.), čime je pretpostavljena starost evolucije 
čovjeka gotovo udvostručena. 

Najvažniji nalazi pripisani vrsti A. boisei dolaze s lokaliteta Olduvai Gor- 
ge i Peninj u Tanzaniji, Chesowanja, Koobi Fora, West Turkana u Keniji, 
Omo i Konso Gardula u Etiopiji i pripadaju vremenskom rasponu od 2,3 
do 1,3 milijuna godina prije sadašnjosti. Moguća je prisutnost te vrste i u 
Malawiju (vidi Leakey i Walker 1976., Kullmer i sur. 1999.). Među mno- 
gim nalazima valja spomenuti lubanje OH 5 (holotip vrste), KNM-ER 732, 
KNM-WT 17400, kalotu KNM-ER 2300 te lubanju KNM-ER 406 koja pred- 
stavlja kraj tzv. hipoteze o jedinstvenoj vrsti (single species hypothesis). Prema 
tom objašnjenju, ako su dvije bliske vrste specijalizirane za istu ekološku 

nišu prisutne na istom 
području, zbog sukoba 
oko resursa samo jed- 
na može opstati. Neki 
su se znanstvenici zau- 
zimali za to objašnjenje 
te su smatrali da isto- 
dobne nalaze homini- 
na valja ubrojiti unutar 
varijacije jedinstvene 
vrste (Wolpoff 1971.). 


Kada je Richard Leakey 
Kranij KNM ER 406, Australopithecus (Paranthropus) boisei, Jezero na istočnoj strani jeze- 
Turkana, Kenija 


ra Turkana (tada jezero 
Rudolf) pronašao lubanju KNM-ER 406 (Australopithecus boisei) u istom slo- 
ju iz kojega potječe lubanja KNM-ER 3733 (Homo erectus ili Homo ergaster; 
Leakey i Walker 1976.), bilo je jasno da su u to vrijeme na području istočne 
Afrike postojale barem dvije vrste hominina, vrlo različite. 

Vrsta A. boisei predstavlja najrobusniju od svih ,robusnih" vrsta austra- 
lopitecina. Sve karakteristike koje su navedene kao prilagodbe žvakanju, 
uključujući dimenzije stražnjih zuba, dimenzije donje čeljusti, mišićna 
hvatišta, izbočenje zigomatičnog luka i kosti i sl. još su naglašenije nego u 
vrste A. robustus. Zbog naglašene robusnosti lubanje i prilagodbi vezanih za 
mastikatorne aktivnosti, cijelo lice te vrste dobiva karakterističan udubljeni 
oblik. Kranijalna baza pod većim je kutem nego u ranijih hominina, a sa- 
gitalni greben smješten je više prema naprijed nego u vrste A. dethiopicus. 
Vidljivo je povećanje u kranijalnom kapacitetu (500 — 545 cm?) i dodat- 
no smanjenje prognatizma (izbočenja) lica (Holloway 1975.; Grine 1988.; 
Brown i sur. 1993.; Suwa i sur. 1997.). Izračun tjelesne težine sličan je vri- 
jednostima gracilnih vrsta (oko 50 kg za mužjake i 35 kg za ženke). 

Dok je u istočnoj Africi obitavala vrsta A. boisei, na tlu južne Afrike ži- 
vio je Australopithecus robustus. Nalazi pripisani toj vrsti dolaze s nalazišta 
Kromdraai, Swartkrans, Drimolen i Gondolin. Vrstu predstavlja Broomov 
nalaz lubanje TM 1517 s lokaliteta Kromdraai, a najveći uzorak (uključujući 
i poznate lubanje SK 48, SK 46, SK 12 itd.) pronađen je na nalazištu Swar- 
tkrans (Broom 1949.). Lijepo očuvana lubanja DNH 7 i donja čeljust DNH 8 
pronađene su na nalazištu Drimolen (Keyser 2000.; Keyser i sur. 2000.). 

Vremenski raspon 
kojemu valja pripisati 
većinu nalaza vrste A. 
robustus odgovara onom 
vrste A. boisei u istoč- 
noj Africi. Zbog toga te 
zbog činjenice da dijele 
većinu naprednih od- 
lika koje ih razlikuju 
od vrste A. aethiopicus 
(veći kranijalni kapaci- 
tet, veći nagib lubanje, 
naglašenije ,robusne" 


dl Kranij SK 48, Australopithecus (Paranthropus) robustus, nalazište 
odlike itd.), dio struč- Swartkrans, Južnoafrička Republika 


njaka smatra ih samo 

geogralskom varijantom iste vrste (A. robustus; Brown i sur. 1993.; Delson 
1984.; Suwa i sur. 1997.). S druge strane, ima znanstvenika koji upozora- 
vaju na sličnosti vrsta A. africanus i A. robustus (primjerice obje vrste imaju 
spomenuta stupasta izbočenja na gornjoj čeljusti koja se nastavljaju na ko- 
rijen očnjaka (anterior pillars), što upućuje na moguću evolucijsku liniju A. 
africanus — A. robustus. 

Pitanje filogenije ,robusnih" vrsta i njihova odnosa s ostalim vrstama 
ranih hominina još nije riješeno. Ako znanstvenici koji upozoravaju na 
zajedničke napredne odlike (sinapomorfije) sva tri ,robusna* oblika imaju 
pravo kada tvrde da se obje kasnije vrste (A. robustus i A. boisei) razvijaju od 
istočnoafričkog pretka (A. aethiopicus), ,robusni* oblici predstavljaju mono- 
filum i sestrinsku grupu rodu Australopithecus. To zahtijeva da ih stavimo u 
zaseban rod, Broomov Paranthropus (dakle ispravan naziv bio bi Paranthro- 
pus aethiopicus, P. boisei i P. robustus. No, ako dopuštamo neku drugu evo- 
lucijsku shemu (primjerice evoluciju vrste A. robustus iz vrste A. africanus), 
zaseban rod nije nužan.!* 


14 Za detalje o problematici ,robusnih" australopitecina vidi primjerice Wood i Chamberlain 
1986.; Grine 1988.; Turner i Wood 1993.; McCollum 1999.; Silverman i sur. 2001.; Wood i 
Constantino 2007. i ondje navedenu literaturu. 

Pojava čovjeka: priča o rodu Homo 


Robusne vrste australopitecina nisu jedini hominini koji su živjeli na 
području Afrike potkraj pliocena. Louis Leakey, doajen paleoantropologije, 


krenuo je 30-ih godina 20. stoljeća u misiju čiji je cilj bio pronaći najstarijeg 
čovjeka. U to je vrijeme većina nalaza otkrivenih na području Afrike bila 


“vezana za najranije etape evolucije hominina, a nalazi s područja Europe 


i Azije pripadali su kasnijim etapama čovjekova razvoja (kao što su nean- 
dertalci, Homo erectus, Homo heidelbergensis). Ono što je nedostajalo bila je 
najranija karika koja bi povezivala australopitecine i kasnije hominine. Ne- 
dostajali su prvi pripadnici roda Homo. Leakey je, vjerojatno pod utjecajem 
bivšega mentora Sir Arthura Keitha, čvrsto vjerovao da rod Homo ima dugu 
evolucijsku povijest i - unatoč dubokom poštovanju koje je osjećao prema 
znanstvenicima poput Raymonda Darta i Roberta Brooma — nikad nije 
prihvatio australopitecine kao direktne ljudske pretke. Zbog toga je ustrajao 
na tome da njegov Zinjanthropus predstavlja nešto sasvim različito od roda 
Australopithecus i silom je naglašavao značenje kamenih alatki čiju je izradbu 
pripisivao upravo ,Zinju". Tu gotovo smiješnu tvrdnju, srećom, nije morao 
dugo braniti. Između 1960. i 1963. godine Leakeyjeva ekipa pronašla je u 
istom sloju mnoge fosilne nalaze koji su se svojim izgledom razlikovali od 
robusne anatomije ,Zinja“. Ubrzo je postalo jasno da je istodobno s robu- 
snim homininima živio i nešto drugačiji, mnogo gracilniji dvonožni primat. 
,Naoružani" tim fosilnim otkrićima te nalazima kamene industrije, Leakey 
i suradnici (1964.) u časopisu Nature objavljuju novu vrstu Homo habilis (u 
prijevodu: vješt čovjek, ime koje je predložio Raymond Dart i koje je trebalo 
izraziti važnost izradbe oruđa u evoluciji čovjeka). Fosilni nalaz OH 7, koji 
je izabran za predstavnika vrste, sastojao se od donje čeljusti i kutnjaka, 
tjemenih kostiju i kostiju šake djeteta. Paratipovi kojima se Leakey koristio 
u opisu nove vrste uključuju dijelove lubanje druge mlade jedinke (OH 13), 
kosti šake, stopala te ključnu kost (OH 8), donji pretkutnjak, gornji kutnjak 
i dijelove lubanje (OH6) te dio donje čeljusti s nekoliko zuba kojima je do- 
dijeljena oznaka OH 4 (dio tih nalaza opisan je u prijašnjim publikacijama, 
vidi Leakey 1960., 1961a, b, 1962; Napier 1962., Day i Napier 1964.). 
Važnost publikacije bila je u tome da su autori predložili reviziju odli- 
ka roda Homo i postavili minimalne uvjete koje bi određeni nalaz morao 
ispuniti da bi smo ga mogli uključiti unutar našeg roda. Jedna od prvih i 

odlučujućih karakteristika vezana je za veličinu mozga. U to su vrijeme kao 
,cerebralni rubikon' roda Homo znanstvenici predlagali različite vrijednosti 
(F. Weidenreich predlaže 700 cm*, H. Vallois 800 cm?, a A. Keith odlučuje 
se na srednju vrijednost od 750 cm", što je otprilike na pola puta između 
današnjih čovjekolikih majmuna i čovjeka). Leakey i suradnici (1964.) spu- 
štaju minimalnu vrijednost kranijalnog kapaciteta na 600 cm? budući da 
je ona na njihovu nalazu procijenjena između 642 i 723 cm? (vidi Tobias 
1964.). Oni smatraju da anatomske prilagodbe moraju odražavati potpunu 
prilagodbu na dvonožan hod, da odnos gornjih i donjih udova mora biti 
sličniji današnjim ljudima nego čovjekolikim majmunima (ruke moraju biti 
kraće od nogu), a anatomija šake mora odavati tzv. ,precizan hvat", to jest 
dobre manipulativne sposobnosti (što je vezano za izradbu kamenih alatki). 
Dodatno su predložili da kraniodentalne odlike moraju biti između onih u 
australopitecina i kasnije vrste Homo erectus. 

Nedugo zatim Leakey ide korak dalje te zaključuje da je Homo habilis di- 
rektni predak anatomski suvremenih ljudi (Homo sapiens) i tako pokušava 
uskratiti tu ulogu vrsti H. erectus (Leakey 1966.). lako se većina znanstvenika 
nije složila s tom tvrdnjom, status vrste H. habilis kao prvog čovjeka (prvog 
pripadnika roda Homo) ubrzo postaje općeprihvaćen. Glavni razlog tome bio 
je porast broja nalaza hominina koji svojom morfologijom odudaraju od svih 
dotad poznatih nalaza australopitecina te od anatomije nalaza pripisanih vr- 
sti Homo erectus. Osim toga, postojao je velik vremenski jaz između gracilnih 
australopitecina i H. erectusa koji je valjalo nekako popuniti novom vrstom. 

Spomenut ćemo 
samo najvažnije nalaze 
pripisane vrsti Homo 
habilis. Uz spomenute 
nalaze iz klanca Oldu- 
vai, toj se vrsti pripi- 
suju i OH 62 (dijelovi 
skeleta), OH 24 (luba- 
nja) s istog nalazišta 
(Johanson i sur. 1987.), 
mnogi nalazi s lokalite- 
ta Koobi Fora na istoč- 
noj strani jezera Turka- 


Nalaz OH 24, Homo (Australopithecus) habilis, nalazište Olduvai u ki 
Tanzaniji na u Keniji (uglavnom 

označeni s ER budući da je to jezero sve do 1974. godine nosilo ime Rudolf) 
od kojih valja spomenuti kranijalne nalaze KNM-ER 1470 i KNM-ER 1813, 
KNM-ER 1805 i KNM-ER 1590 te mandibule KNM-ER 992 i KNM-ER 1802 
(Leakey i Wood 1973., 1974.; Day i Leakey 1973., 1974.; Day i sur. 1975.; 
Leakey 1976.). Dio znanstvenika vrstu H. habilis prepoznaje i na tlu južne 
Afrike, u nalazima poput lubanje Stw 53 s nalazišta Sterkfontein (Johan- 
son i sur. 1987.). 

U raspravama o ranim pripadnicima roda Homo važnu ulogu ima nalaz 
kranija KNM-ER 1470 koji su Richard Leakey i njegova ekipa pronašli 1972. 
godine na nalazištu Koobi Fora u Keniji (Leakey 1973.; Day i sur. 1975.). 
Sloj u kojem je pronađen dio lubanje i kamene alatke (tzv. KBS tuf ili Kay 
Behrensmeyer site) prvotno je datiran u razdoblje od 2,6 milijuna godina 
prije sadašnjosti (Fitch i Miller 1970.), što je Richard Leakey oduševljeno 
dočekao (u to je vrijeme Richard, kao i njegov otac Louis, vjerovao u veli- 
ku starost roda Homo). To ga je potaknulo da nalaz pripiše rodu Homo bez 
pobližeg određenja vrste (Leakey 1973.; Day i sur. 1975.). Poslije se poka- 
zalo da je starost sloja ipak manja, oko 1,8 milijuna godina (Cooke 1973.; 
Curtis i sur. 1975.; McDougall 1985.) te je većina stručnjaka kranij KNM- 
ER 1470 privremeno uključila u vrstu Homo habilis. Slijede mnoga otkrića 
kojima se takson H. habilis pretvara u ,odlagalište" fosila za koje nisu znali 
kamo ih smjestiti. Vremenom postaje sve očitije da je stupanj varijacije, ako 
je uistinu riječ o samo jednoj vrsti, neobično velik, što je mnoge navelo na 
pomisao o dvije vrste ranog čovjeka. Tako ruski znanstvenik V. Aleksejev 
predlaže novu vrstu Pithecanthropus rudolfensis čiji bi primjer (lektotip) bio 
upravo nalaz KNM-ER 1470 (Alexeev 1986.). Početkom 90-ih godina proš- 
log stoljeća rasprava kulminira prijedlogom B. Wooda (1991., 1992.) da se 
nalazi pripisani vrsti H. habilis podijele u dvije vrste: Homo habilis i Homo 
rudolfensis. Njih je moguće razlikovati jer Homo habilis ima manji kranijal- 
ni kapacitet (prosječne vrijednosti oko 610 cm?), modernije lice (manjih 
dimenzija i sličnije vrsti H. erectus) i relativno dobro razvijeno izbočenje 
nadočne regije (tzv. supraorbitalni torus), dublju zglobnu udubinu (fossa 
mandibularis) za spoj donje čeljusti i donjeg dijela sljepoočne kosti te ma- 
nje dimenzije stražnjih zuba. U tu vrstu Wood uvrštava kranijalne nalaze 
OH 13, KNM-ER 1813, KNM-ER 1805 i druge (vidi Wood 1992.) te nalaze 
kostiju tijela OH 62, OH 8, KNM-ER 3735 i druge koji se odlikuju primi- 
tivnom anatomijom sličnijom australopitecinima. 

Kranij KNM ER 1470, Homo (Australopithecus) Kranij KNM ER 1813, Jezero Turkana, Kenija 
rudolfensis, Jezero Turkana, Kenija 


Nalazi koje Wood pripisuje vrsti Homo rudolfensis, poput kranija KNM- 
ER 1470 (koji u tom slučaju predstavlja i lektotip vrste), KNM-ER 1590, 
KNM-ER 3732 i drugih, imaju veći kranijalni kapacitet (prosječne vrijed- 
nosti oko 751 cm), veće i robusnije lice nad kojim nema nadočnih lukova 
ili su slabo izraženi, plitku zglobnu udubinu za spoj donje čeljusti i donjeg 
dijela sljepoočne kosti te velike stražnje zube. Od postkranijalnih nalaza 
valja spomenuti bedrene kosti KNM-ER 1472 i KNM-ER 1481 koje se od- 
likuju modernijom morfologijom. 

Osnovni je problem u tome što pojedini znanstvenici, ako i prave razli- 
ku između tih dviju vrsta, u njih često ubrajaju različite nalaze (vidi Wood 
1992. i ondje navedenu literaturu). Osim toga, asocijacija kranijalnih i pos- 
tkranijalnih nalaza na lokalitetu Koobi Fora, posebice spomenutih bedre- 
nih kostiju, vrlo je nesigurna. Na temelju njihove moderne anatomije dio 
stručnjaka smatra kako ih valja pripisati vrsti Homo erectus (ili Homo erga- 
ster; Tobias 1991 .). 

Većinu nalaza određenih kao H. habilis pripisujemo razdoblju između 
1,9 i 1,6 milijuna godina, a nalazi vrste H. rudolfensis možda su nešto stariji 
(između 2,4 i 1,8 milijuna godina prije sadašnjosti; Bromage i sur. 1995.; 
Wood i Collard 1999b). 

B. Wood i M. Collard (1999., 66). detaljno su kritizirali Leakeyeve odred- 
nice roda Homo te predložili nove kriterije prema kojima je rod ...monofilum 
čiji članovi okupiraju jedinstvenu prilagodbenu zonu. Na temelju mnogih anali- 
za (vidi Wood i Collard 19994, b), ti autori smatraju da vrste H. habilis i H. 
rudolfensis ne čine monofilum s ostalim vrstama unutar roda Homo (analize 
uključuju sljedeće vrste: H. ergaster, H. erectus, H. heidelbergensis, H. nean- 
dertalensis i H. sapiens). S obzirom na prilagodbe, Wood i Collard (1999, 

Razlike u građi kranija vrste Homo rudolfensis (lijevo) i Homo habilis (desno) (modificirano prema 
Lewin i Foley 2004., sl. 11.8) 

b) smatraju da je moguće razlikovati dvije skupine. Prva skupina uključuje 
vrste A. afarensis, A. africanus, A. boisei, A. robustus i H. habilis (za vrstu H. 
rudolfensis nije bilo dovoljno podataka) i odlikuje se sličnim odnosom tje- 
lesne mase i tjelesnih proporcija, a premda je njihov osnovni način kreta- 
nja dvonožan, vidljive su određene arborealne karakteristike, što upućuje 
na život u zatvorenijem okolišu; McHenry 19924, b., 1994.; Aiello i Wood 
1994.; Spoor i sur. 1994.; Kappelman 1996.). Analize brzine odrastanja, 
utemeljene na brzini razvoja zuba, za sve navedene vrste, uključujući i vr- 
stu H. rudolfensis, upućuju na to da su se razvijali brže (sličnije čovjekoli- 
kim majmunima) od roda Homo (podatci postoje za vrste H. ergaster/erectus, 
neandertalce i anatomski moderne ljude). Ako usporedimo odnos tjelesne 
mase i dentalnih/mandibularnih dimenzija, H. habilis i H. rudolfensis opet 
nalikuju na australopitecine, što upućuje na nešto drugačiju hranu koja 
zahtijeva snažniji ugriz (Wood i Collard 19994, b). Drugoj skupini pripa- 
daju navedene vrste roda Homo (H. ergaster, H. erectus, H. heidelbergensis, 
H. neandertalensis i H. sapiens) isključujući vrste H. habilis i H. rudolfensis. 
Ta se skupina odlikuje većom tjelesnom masom i tjelesnim proporcijama 
bližim današnjim ljudima. Njihova brzina razvoja i dentalne odlike tako- 
đer su nalik na današnje ljudske populacije, a njihov kostur ne pokazuje 
arborealne adaptacije. 

Na temelju svega iznesenog, Wood i Collard (19994, b) zauzimaju se za 
to da se vrste H. habilis i H. rudolfensis uključe u rod Australopithecus (da- 
kle Australopithecus habilis i Australopithecus rudolfensis). Još je jedna moguć- 
nost — da zapravo postoji samo jedna vrsta (Australopithecus habilis), a dio 
spomenutih nalaza koji se odlikuje modernijom anatomijom (uključujući 
i spomenute bedrene kosti nalazišta Koobi Fora) zapravo predstavlja ranu 
fazu razvoja vrste H. ergaster/erectus. 

Osvit tehnike: pojava materijalne kulture 


Vidjeli smo da paleoantropologija na temelju fosilnih nalaza donosi ra- 
znovrsne interpretacije o razvoju hominina, no pojavom materijalnih izrađe- 
vina naše spoznaje i uvid u ponašanje ranih hominina znatno su poboljšani. 
Znanost koja se bavi proučavanjem razvoja čovjekove prošlosti na temelju 
ostataka materijalne kulture i ljudske aktivnosti naziva se arheologija, koju 
znanstvenici ipak ne definiraju jedinstveno. Za jedne je ona zasebno po- 
dručje, a ne dio nekoga ,šireg" subjekta, kao što su to primjerice povijest ili 
antropologija, a za druge prošlo vrijeme antropologije (Dark 1995.). Ključno 
je pitanje je li riječ o egzaktnoj znanosti ili je arheologija, primjerice, slič- 
nija povijesti umjetnosti i drugim humanističkim znanostima koje se po 
egzaktnosti ne mogu mjeriti s prirodnim znanostima. Predstavnici ,nove 
arheologije" procesualisti definirali su 1960-ih arheologiju kao znanost, čak 
i kao egzaktnu znanost, te uveli niz metoda iz prirodnih znanosti. Tradi- 
cionalan kulturno-povijesni pristup, koji se temelji na empirizmu, zamije- 
nili su pozitivizmom i dedukcijom. Dok tradicionalni arheolozi kreću od 
podataka k interpretaciji, ,novi arheolozi" ponajprije postavljaju hipoteze, 
a zatim ih testiraju podatcima i arheološkim nalazima. Postprocesualisti, 
međutim, odbacuju strogo znanstvenu definiciju arheologije i obično je vide 
kao društvenu, a ne prirodnu znanost uz isticanje subjektivnog elementa 
u interpretaciji. 

Dosad smo se u razvoju hominina koristili geološkim terminima, poput 
miocena, pliocena, pleistocena. Od trenutka kada se prvi put javljaju tra- 
govi materijalne kulture moguće je i dodatno kulturno određenje. Najrani- 
je razdoblje koje proučava arheologija je paleolitik ili starije kameno doba. 
Općenito se smatra da paleolitik u smislu ljudskoga privređivanja uglavnom 
označuju lov i skupljanje plodova, za razliku od neolitika, čija su obilježja 
ratarstvo i stočarstvo. Paleolitik se dijeli na donji, srednji i gornji, a kat- 
kad se u literaturi najranija kamena industrija izdvojeno stavlja u razdoblje 
arhaičnoga ili najstarijeg paleolitika nakon kojega slijedi donji paleolitik. 
Podjela paleolitika na donji (2,5 milijuna godina do prije 200 000 godi- 
na), srednji (200 000 do prije 30 000 godina) i gornji (40 000 do prije 10 
000 godina) temelji se na stratigrafiji, no valja spomenuti da se u raznim 
područjima ta podjela vremenski razlikuje. Navedena razdoblja paleolitika 


EVOLUCIJA ČOVJEKA 


označuju i različite tehnološke stupnjeve čovječanstva u kojima prednost 
ima proizvodnja kamenih alatki. 

Izradba i uporaba kamenog oruđa dugo je smatrana osnovnom razlikom 
između nas i ostaloga životinjskog svijeta i prvom odlikom pravog čovje- 
ka (roda Homo). lako mnoge životinje prilagođavaju svoj okoliš i ponekad 
izrađuju predmete, to čine instinktivno. Čovjek posjeduje kulturu, to jest 
ono što učenjem prenosi na buduće naraštaje. Otkriće da čimpanze rabe i 
izrađuju oruđe, koje je objavila poznata primatologinja Jane Goodall i koje 
je poslije potvrđeno mnogim studijama, i to u više vrsta primata, bilo je 
vrlo važno, a slavni Louis Leakey popratio je to riječima: Sada moramo re- 
definirati što nas čini ljudima. 

Određeni predmeti mogli su se rabiti kao alat i prije nego što je namjen- 
ski izrađivan. Zbog toga je vrlo važno razlikovati uporabu alatki od njihove 
izradbe i proizvodnje. lako je uporaba alatki zamijećena u više životinj- 
skih vrsta (Bonner 1980.; Wrangham i sur. 1994.; de Waal i Tyack 2003.), 
uglavnom nije riječ o naučenome, nego o genetski uvjetovanom ponašanju 
(Schich i Toth 1994.). Primati, primjerice čimpanze, u prirodi rabe, čak i 
izrađuju, različite alatke za različite svrhe. Grančicom love termite ili pak 
razbijaju ljuske orašarki kamenom ili drvom. Čini se da to uče promatra- 
jući druge čimpanze, što je kulturni fenomen koji ima regionalno obilježje 
jer je zamijećen samo kod nekih populacija (Schich i Toth 1994., 58). Vrlo 
je važna činjenica da su razne kulturne manifestacije (ako kulturu odre- 
đujemo naučenim ponašanjem) specifične određenim populacijama i regi- 
onalnim grupama. Tako neke grupe čimpanzi, upotrebljavaju kamen kao 
pomoć u određenim aktivnostima, a druge modificiraju grančice kako bi 
hvatali termite. Neke skupine japanskih makaki majmuna naučile su ispirati 
sjemenke i povrće. To su samo neki od mnogih primjera koji smanjuju jaz 
između nas i životinjskoga svijeta i imaju važnu ulogu u proučavanju biološ- 
kih temelja ponašanja. lako ne znamo koliko je star fenomen izradbe i upo- 
rabe alatki u čimpanzi, zanimljivo je zapitati se je li početak kulturnoga i 
tehničkog razvoja ljudskog roda bio sličan. Premda ima i drugih životinjskih 
vrsta koje pokazuju kulturne prilagodbe, one ipak nisu značajne za samu 
strategiju njihova preživljavanja. Čovjek je, suprotno tome, toliko vezan za 
svoja kulturna i tehnička dostignuća da je s pravom kultura nazvana njego- 
vom osnovnom nišom. Kako bismo shvatili taj složeni suodnos biološkoga 

i kulturnog razvoja u evoluciji čovjeka, potrebno je vratiti se počecima ra- 
zvoja tehnike vidljive ponajprije u arheološkim nalazima.!? 

Samu klicu tehničkog razvoja nije, međutim, lako arheološki utvrditi. 
Kao što je spomenuto, Dart je smatrao da su već australopitecini izrađivali 
oruđe. Premda je teorija o osteodontokeratičkoj kulturi srušena, još se po- 
uzdano ne zna jesu li neki australopitecini proizvodili kamene alatke. Na 
lokalitetu Bouri u Etiopiji pronađeni su nalazi australopitecina (Australopit- 
hecus garhi) te životinjske kosti koje su rezane i razbijene kamenim alatka- 
ma (de Heinzelin i sur. 1999.). Premda nije dokazano da je alatke upotre- 
bljavala baš ta vrsta, vrlo je važno to što je utvrđeno takvo ponašanje već 
prije 2,5 milijuna godina. U okolici nalazišta nema sirovina pogodnih za 
izradbu alatki. To znači da su hominini alatke morali nositi sa sobom ili 
su ih pohranjivali na određeno mjesto, što upućuje na razmišljanje i pla- 
niranje budućnosti. 

Najstarije rukotvorine potječu s nalazišta Kada Gona u Etiopiji (Semaw 
i sur. 1997.; Semaw 2000.). Iskopano je više od tisuću litičkih nalaza na 
dvama različitim nalazištima, a dvostruko više ih je skupljeno s površine 
oko tih mjesta. Riječ je o odbojcima!“ oštrih rubova i jezgrama" od kojih 
su ti odbojci odbijani. Na temelju dviju metoda apsolutnog datiranja (kalij/ 
argon i paleomagnetizam) zaključeno je da su stari između 2,6 i 2,5 mili- 
juna godina. 

Prvi nalaz obično nikad ne predstavlja i prvu pojavu neke biološke ni 
kulturne novosti. Tako je pri svakoj tvrdnji o ,prvoj pojavi? ili ,najranijem 
nalazu? određene manifestacije potreban oprez jer je ona mogla postojati 
i prije, ali za nju nije pronađen materijalni dokaz. Kamen je materijal koji 
dobro podnosi zub vremena, a mnogi drugi materijali koji su vrlo dobri za 
izradbu alatki (poput drva i kosti) podložniji su propadanju. Uistinu, mi- 
kroskopske analize i rezultati eksperimenata upućuju na to da je najranije 
oruđe često služilo upravo za obradbu takvoga propadljivog biološkog ma- 
terijala pa je naš uvid u najstariju tehniku samo djelomičan. 


15 Umjesto riječi tehnika, u posljednje se vrijeme sve češće rabi riječ tehnologija. Prema izvornoj 
definiciji J. Beckmanna, tehnologija obuhvaća isprepletenost tehnike gospodarstva i društva 
pa taj izraz valja rabiti u smislu znanosti, a izraz tehnika za područje ljudskog djelovanja (vidi 
Šarić i Čatić 1998.; Čatić 2003.). 

16 Odbojak (engl. flake) obično je tanji kameni komad odbijen od jezgre. 


17 Jezgra (engl. core) kameni je komad od kojega su namjenski odbijani odbojci. 

Kao s nalazišta Gona, približno su jednako stare ili nešto mlađe kamene 
alatke s nalazišta Omo — Shungura i Hadar u Etiopiji (Chavaillon 1976.; Howe- 
ll i sur. 1987.; Kibunjia i sur. 1992.; Kibunjia 1994.; Kimbel i sur. 1996.). 

I druga nalazišta, s nešto mlađim arheološkim slojevima, svjedoče o 
prvim počecima tehnike, primjerice Swartkrans gdje su pronađeni ostatci 
robusnog australopitecina u istom sloju s alatkama i Sterkfontein, oba u Juž- 
noafričkoj Republici (Broom 1936.; Broom i Schlepers 1946.; Broom i sur. 
1950.), Hadar u Etiopiji, Koobi Fora u Keniji (Isaac i Harris 1997.; Roche i 
sur. 1999.) i klanac Olduvai u Tanzaniji (Leakey 1971.). Nalazi s tih mjesta 
govore nam o nepromijenjenom postupku izradbe tijekom prvih milijun 
godina (Klein i Edgar 2002.). 

Zahvaljujući radu čuvenih znanstvenika Louisa i Mary Leakey, rukotvo- 
rine s nalazišta Olduvai detaljno su obrađene. Prema prijedlogu L. Leakeyja 
imenovane su oldovanom ili oldovanskom industrijom (Oldowan), što je 
poslije postalo univerzalnim nazivom za alatke koje se javljaju na nalazi- 
štima između 2,6 i 1,6 milijuna godina, a ponekad i mnogo kasnije (Klein 
i Edgar 2002.). 

S nalazišta Olduvai potječu mnoge kamene rukotvorine koje je objavila 
M. Leakey (1971.), među kojima razne jezgraške forme i odbojci. Tipična 
alatka zasigurno je sjekač (engl. chopper), to jest oblutak odlomljen više puta 
s jedne strane, koji katkad može biti i obostrano obrađen te ga u tom slučaju 
nazivamo sjeckalom (engl. chopping tool). Ustaljeno je mišljenje da je sjekače 
i sjeckala izrađivao Homo habilis premda su u ležištu I Olduvajskog klanca 
pronađeni i ostatci vrste Australopithecus boisei pa je i ona mogla izrađivati te 
alatke. Znanstvenici ne sumnjaju da je najstarije alatke izrađivao rani Homo, 
a to su mogle činiti i neke vrste australopitecina. Na nalazištu Swartkrans 
pronađeni su i polirani koštani ulomci. Njihov tvorac također je nepoznat, 
a mogući kandidati opet su isti, rani Homo ili robusni australopitecin. 

Uz odbojke, u oldovanskoj industriji česti su sjekači i sjeckala. Oni su jez- 
gre za proizvodnju jednostavnih odbojaka, ali i alatke za udaranje. Izrađeni 
su vrlo jednostavnim postupkom. Oblutak se pri rubu udari drugim kame- 
nom koji je služio kao čekić. Ta se radnja ponavlja dva ili više puta kako bi se 
dobio oštar rub. Oštrica na oblutku može poslužiti za razbijanje kostiju kako 
bi se iz njih izvadila srž, a odbojci se mogu upotrijebiti za rezanje. 

Rukotvorina na oblutku može biti i bolje izrađena (sjeckalo). Primjeri- 
ce, nakon što se odbije odbojak s jedne strane, oblutak se okrene i udari s 
druge strane nedaleko od ruba po tragu prvog odbojka te se tako odlomi 

drugi odbojak. Oblutak se ponovno okrene i treći put udari pokraj ruba, 
nedaleko od traga prvog odbojka, a po tragu drugog odbojka. Taj postu- 
pak tehnički je nešto složeniji od izrade običnog sjekača, a dobivene alatke 
imaju tragove odbojaka s obje strane površine oblutka. 


Izradba sjeckala (modificirano prema Schick i Toth 1994., 121) 


Većina izrađivača najstarijih alatki bili su dešnjaci, baš kao većina da- 
našnjih ljudi. Izravno odbijanjanje tvrdim čekićem, koji se rabi i pri izradbi 
sjekača i/ili sjeckala, najčešće je primjenjivan postupak ranih hominina, no 
korišteni su još neki postupci kao što su: dvostrani postupak, nakovanjski 
postupak i bacanje (Schick i Toth 1994). Kod dvostranog postupka jezgra 
se udara tvrdim čekićem, ali je ona položena na kamen koji služi kao nako- 
vanj. Odbojci se odvajaju udarcima čekića ali se ponekad odlomi i odbojak 
»odozdo" u suprotnome smjeru kao posljedica sile kojom jezgra pri udar- 
cu čekića djeluje na nakovanj. Nakovanjskim postupkom, obično velikom 
jezgrom, udara se po kamenom nakovnju s ciljem odbijanja odbojaka. Kod 
posljednjeg postupka (bacanje) oblutak se baca na kameni nakovanj da bi 
se rascijepio, to jest da bi započelo lomljenje. 

Bilo bi zanimljivo doznati jesu li kognitivne sposobnosti izrađivača ol- 
dovanskih alatki bile veće od istih sposobnosti i inteligencije čovjekolikih 
majmuna. Na tome su intenzivno radili američki antropolozi K. D. Schick 
i N. Toth (1994.; Toth i sur. 1993.) te psiholozi. Prvoga su dana eksperi- 
menta bonobou (Pan paniscus) zvanom Kanzi pokazali da kameni odbojak 
može rabiti za rezanje uzice i otvaranje kutije s jelom i pićem. Potkraj dana 
Kanzi se koristio odbojcima koje su istraživači načinili i otvarao kutiju za 
kutijom. Potkraj drugog dana, među više ponuđenih različitih komadića 
kamena, s velikim je postotkom uspješnih pokušaja (devet od deset) izabrao 
najoštriji komadić. Takoder je pokušao međusobnim udaranjem kamenja 
načiniti alatku, a nakon približno mjesec dana odbio je prvi odbojak uda- 
rajući kamenim udaračem o kamenu jezgru te je tijekom vremena razvio 
tu vještinu. Nakon nekoliko mjeseci sam je izmislio postupak dobivanja 
odbojaka bacanjem kamenja na tvrdi pod radi lomljenja i dobivanja oštrog 
ruba za rezanje. Premda je Kanzi pokazao vrlo veliku sposobnost učenja i 
inteligenciju, za razliku od ranih hominina nije uspio shvatiti važnost kuta 
lomljenja u proizvodnji odbojaka. Zato su kamene jezgre od kojih je odbijao 
odbojke bile slične eolitima, tj. kamenim komadima lomljenima prirodnim 
procesima (geološkim silama), a ne namjerno načinjenim jezgrama. Schick 
i Toth (1994.) smatraju kako je moguća pretpostavka o postojanju jednoga 
starijeg tehničkog stupnja (prije više od 2,5 milijuna godina) koji je zbog 
sličnosti s prirodno raspucanim kamenjem teško arheološki utvrditi. Isti 
su znanstvenici (Schick i Toth 1994.) zaključili da su olduvajski hominini 
vjerojatno posjedovali znatno veće kognitivne sposobnosti i razumijevanje 
tehničkih načela izradbe alatki od onih koje mogu razviti današnji čovje- 
koliki majmuni. Štoviše, premda je mnoge životinje moguće naučiti mnogo 
složenije radnje, samostalno razvijanje tako složenog ponašanja nije zami- 
jećeno ni u jedne životinjske vrste. 

Oldovanska industrija omogućuje mnoge radnje koje bi bez uporabe 
kamenih alatki bilo mnogo teže ili nemoguće izvesti. Primjerice, na dva- 
ma nalazištima iz klanca Olduvai pronađeni su ostatci izumrlih slonova 
zajedno s oldovanskim rukotvorinama, a na nalazištu Koobi Fora u sjever- 
noj Keniji ostatci nilskoga konja sa sličnim alatkama (Schick i Toth 1994). 
Eksperimentom koji je proveo N. Toth (1987) raskomadana je lešina slona 
(koji je prirodno uginuo) eksperimentalno načinjenim kamenim odbojci- 
ma, identičnima onima koje su rabili rani hominini. Time je dokazano da 
odbojci dobiveni na eruptivnome kamenju primjenom najstarijeg postupka 

nisu samo otpadni materijal nastao pri izradbi alatke na jezgri (što su neka- 
da arheolozi mislili), nego i sami mogu biti vrlo učinkovite alatke. Njihovi 
oštri rubovi izvrsno režu kožu i meso i velikih životinja, među kojima je i 
slon. Eksperiment je dokazao da su rani hominini mogli uspješno rezati i 
najveće kopnene sisavce. 


Rezanje slona (koji je prirodno uginuo) jednostavnim odbojcima. Dok Nicholas Toth reže truplo Jack 
Fisher stavlja meso u kante zbog vaganja. Fotografija objavljena ljubaznošću Kathy D. Schick i 
Nicholasa Totha, Stone Age Institute, Bloomington 


Primjena rane tehnike imala je velik utjecaj na prehranu. Oštri su od- 
bojci homininima postali dobra zamjena za oštre zube grabežljivaca, što 
je omogućilo promjenu prehrane i veću konzumaciju mesa. Na toj razini 
proizvodnja rukotvorina je još strogo utilitarna (ne proizvode se nikakvi 
predmeti simboličkog značenja). Prva primjena tehnike mogla je olakšati 
borbu za opstanak i omogućiti bolju prilagodbu. Tijekom evolucije čovjeka 
tehnika i kultura postale su neraskidivo vezane za biološke prilagodbe pa s 
pravom možemo reći da je današnji čovjek rezultat biokulturnog razvoja. 

Prva odiseja: čovjek napušta Afriku 


Prije oprilike dva milijuna godina događaju se bitne klimatske promjene. 
Klima postaje suša i istočnom i južnom Afrikom širi se savana koja utječe 
na promjenu životinjskog svijeta. Prije otprilike 1,8 milijuna godina počinje 
geološko razdoblje pleistocena, to jest starije razdoblje kvartara poznato pod 
popularnim nazivom ,ledeno doba". No, u pleistocenu se izmjenjuju hlad- 
na i topla razdoblja te je bilo najmanje dvadesetak manjih ili većih oledbi 
isprekidanih relativno toplijim razdobljima.!? 

Četiri velike pleistocenske oledbe (glacijala) Gtinz, Mindel, Riss i Wirm, 
koje su bile odijeljene zatopljenjima (interglacijalima), tj. međuledenim do- 
bima, ustanovili su austrijski geolozi A. Penck i E. Brickner (1909). No, 
unutar tih četiriju oledbi klima je varirala pa se hladna razdoblja unutar 
jedne oledbe nazivaju stadijalima, a topla inderstadijalima. 

U starijoj arheološkoj literaturi za područje Europe često se kao vre- 
menska odrednica mnogih nalaza rabe upravo nazivi tih oledbi, a za Sje- 
vernu Ameriku drugačiji nazivi (Wisconsin, primjerice, odgovara Wtirmu, 
a afrička nalazišta, koja su bila daleko od ledenog pokrova, pokušalo se 
datirati na osnovi kišnih razdoblja — pluvijala isprekidanih interpluvijali- 
ma te ih povezati s glacijalnim sekvencama). Pleistocen završava prije ot- 
prilike 10 000 godina, kada počine drugo razdoblje kvartara, kada klima 
postaje nalik današnjoj — geološka sadašnjost koju nazivamo holocenom, 
a traje i danas. 

Upravo na samom početku pleistocena, ili neposredno prije toga, na 
afričkom se tlu javlja nova vrsta ljudi čija se anatomija, a poslije i ponaša- 
nje, razlikuje od ranijih hominina. Njih s pravom možemo smatrati prvim 
ljudima i smjestiti ih unutar roda Homo. Bile su to skupine biološki prila- 
godene za putovanja na duge relacije, čija je tjelesna građa moderna i nalik 
današnjim ljudima. U usporedbi s ranijim homininima imali su veći mozak, 
iako porast kranijalnog kapaciteta još nije velik. Bili su to prvi hominini 
koji napuštaju afričku pradomovinu i šire se na područja Azije, a poslije i 
u Europu. Te ljude nazivamo Homo erectus. 


18 O uzroku tih klimatskih promjena još se raspravlja, premda većina znanstvenika prihvaća 
teoriju prema kojoj su uzrok klimatskim oscilacijama promjene u nagibu Zemljine rotacijske 
osi (vidi Imbrie i Palmer Imbrie 1998.). 

Povijest otkrića vrste Homo erectus počinje 
izvan Afrike i za njih je zaslužan mladi nizozem- 
ski liječnik Eugene Dubois (Marie Eugene Fran- 
cois Thomas Dubois, 1858. — 1940.).! Još kao 
školarac Dubois je čitao Darwinovu knjigu i po- 
stao gorljiv evolucionist. Kao cilj si je postavio 
pronaći ,kariku koja nedostaje", hipotetsku spo- 
nu između ljudi i naših predaka primata. Vođen 
razmišljanjem poznatoga njemačkog evolucionista 
Ernst Haeckela (1834. — 1919.) koji je smatrao da 
je Azija, a ne Afrika, bila pradomovina ljudskog 
roda, Dubois napušta obećavajuću akademsku 
karijeru i kao vojni liječnik odlazi u Indoneziju u 
potragu za fosilima čovjeka. Sreća mu se osmjeh- 
nula 1891. godine, kada je na Javi u sedimentima 
rijeke Solo, u blizini sela Trinil, pronašao ljudski zub (Trinil 1) i dio luba- 
nje (Trinil 2), a godinu dana poslije i bedrenu kost (Trinil 3). Morfologija 
lubanje odaje primitivne karakteristike, a bedrena je kost začuđujuće mo- 
derna i nedvojbeno pripada dvonožnome čovjeku. Dubois objavljuje svoje 
otkriće pod imenom Anthropopithecus erectus (uspravni čovjek majmun), što 
ubrzo mijenja u Pithecanthropus erectus odajući počast Haeckelu i njegovu 
hipotetskom pretku nazvanom Pithecanthropus alalus. Budući da bedrena 
kost pokazuje dvonožnost, Dubois se odlučuje izborom imena naglasiti tu 
ljudsku odliku, to više što se o samoj sposobnosti govora na temelju nalaza 
nije moglo govoriti. 


Eugene Dubois 


Ubrzo nakon tog otkrića, na tlu 
Azije pronađeno je više ljudskih fo- 
sila. Za prihvaćanje vrste Homo erec- 
tus vrlo su važna otkrića na kine- 
skom nalazištu Zhoukoudian (Cho- 
ukoutien). Ondje je još 1923. godine 
O. Zdansky, član švedske ekspedi- 
cije pod vodstvom J. G. Andersona, 
pronašao ljudski zub. Godine 1927. 
Kalota s nalazišta Trinil, otok Java iskopavanja počinje Kanađanin Da- 


19 Zanimljivu biografiju E. Duboisa, u kojoj je istaknuto značenje njegovih otkrića za razvoj 
paleoantropologije napisala je P. Shipman 2001. 

vidson Black, koji je 
pronašao dijelove luba- 
nje i donje čeljusti koje 
objavljuje pod imenom 
Sinantropus pekinensis. 
Nakon Blackove prerane 
smrti istraživanja preu- 
zima slavni njemački 
znanstvenik Franz We- 
idenreich, kojemu valja 
zahvaliti za većinu onog 
što znamo o kineskim 
fosilima. Nalazi uklju- 
čuju dobro očuvane ka- 
lote (gornji dio lubanje) 
pet jedinki i mnoge druge fosile. Weidenreich ispravno upozorava na slič- 
nosti tih nalaza s otkrićima s Jave te se zauzima za to da ih se uključi u istu 
vrstu, što je poslije i učinjeno. U pokušaju da se fosili spase pred japan- 
skom vojskom, uoči Drugoga svjetskog rata nalazi su utovareni u vlak i u 
pratnji američkih marinaca krenuli su prema brodu kojim su trebali stići u 
Ameriku. Vlak nikada nije stigao te im se gubi svaki trag. Ipak se u mno- 
gim publikacijama nagađalo o sudbini tih nalaza (Janus 1975.). Njihovo je 
proučavanje i dalje moguće zahvaljujući njegovim publikacijama i detalj- 
nim monografijama (Weidenreich 1936., 1937., 1941., 1943.) o anatomiji 
tih nalaza te kvalitetnim odljevima. Istraživanja lokaliteta Zhoukoudian 
obnavljaju se nakon Drugoga svjetskog rata te su pronađeni novi ljudski fo- 
silni nalazi (Wu i Olsen 1985.). Većina nalaza iz starijih slojeva stari su oko 
500 000 godina, a popraćeni su i brojnom kamenom industrijom (ašelejen). 
To je nalazište često navođeno kao primjer rane uporabe i kontrole vatre, no 
novije studije upućuju na oprez i mogućnost drugačijeg tumačenja pronađe- 
nog pepela. Nalazi koje danas ubrajamo u vrstu Homo erectus otkriveni su i 
na drugim kineskim nalazištima kao što su Lantian, Hexian, Yunxian i dr. 
(Wu i Olsen 1985.). Nakon otkrića E. Duboisa, istraživanja na Javi provodi 
iG. H.R. von Koenigswald (1962.), koji nalazi dio dječje lubanje na nala- 
zištu Mojokerto (Perning) te nekoliko lubanja i dijelove kostura na nalazi- 
štu Sangiran (von Koenigswald 1958, 1975.; Sartono 1975.; Ant6n 1997). 
Naknadna istraživanja rezultirala su pronalaskom fosila vrste H, erectus 


Lubanja vrste Homo erectus s nalazišta Zhoukoudian u Kini 

Kostur KNM WT 15 000 ,,Dječak 
s jezera Turkana", Kenija 


na lokalitetima Sambungmacan (Jacob 1975.) i 
Ngandong (Jacob 1978.; Swisher i sur. 1996.). 
Iako prva otkrića te vrste dolaze s nalazišta 
Indonezije i Kine, na temelju današnjih spoznaja 
Homo erectus se razvija na tlu Afrike i ubrzo širi 
izvan tog kontinenta. Vremenski najranije pri- 
padnike te vrste moguće je prepoznati u nala- 
zima s lokaliteta Koobi Fora u Keniji kao što su 
kranijalni nalazi KNM-ER 3733 i KNM-ER 3883, 
dio kostura KNM-ER 1808, donja čeljust KNM- 
ER 992 i drugi (Leakey i Walker 1976., 1985.; 
Walker i Leakey 1978.; Walker i sur. 1982.). 
Vjerojatno najpoznatiji nalaz te vrste KNM-WT 
15000 otkriven je 1984. godine na nalazištu Na- 
riokotome na zapadnoj strani jezera Turkane u 
Keniji. Poznatiji kao ,dječak s jezera Turkana? ili 
»dječak iz Nariokotomea", taj, gotovo sasvim saču- 
vani kostur (pažljivim iskopavanjem otkriveno je 
oko 85% kostura), pripadao je dječaku u dobi od 8 
do 11 godina (Brown i sur. 1985.; Walker i Leakey 
1993.; Dean i sur. 2001.). Zbog njegove cjelovitosti, 
dobro nam je poznata anatomija tih ranih ljudi. 
Prisutnost vrste Homo erectus na tlu južne 
Afrike potvrđena je otkrićima kao što je dio kra- 
nija SK 80/847 s nalazišta Swartkrans, prije pri- 
pisanog vrsti Telanthropus capensis (Clarke i sur. 

1970.; Clarke 1977., 1994.; Grine 
1989.). Sve te nalaze možemo smje- 
stiti u razdoblje između 1,8 i 1,5 mi- 
lijuna godina prije sadašnjosti, kada 
su na tlu Afrike još obitavale vrste | 
Australopithecus (Paranthropus) boisei, 
Australopithecus (Paranthropus) robu- 
stus, Australopithecus (Homo) habilis 
i Australopithecus (Homo) rudolfensis 
(ako smatramo da potonje dvije VE Nalaz SK 847, nalazište Swartkrans 
ste ne treba uključiti u isti takson). 
Valja istaknuti da dio stručnjaka pravi razliku između spomenutih azijskih 
nalaza vrste H. erectus i ranih afričkih pripadnika te evolucijske linije pa se 
za afričke nalaze koriste imenom Homo ergaster (Groves i Mazak 1975.), čiji 
je fosilni predstavnik donja čeljust KNM-ER 992 s nalazišta Koobi Fora u 
Keniji (vidi primjerice Andrews 1984.; Wood 1994.). No, anatomske razli- 
ke tih dviju skupina toliko su male da je nedvojbeno riječ o evolucijskom 
slijedu iz jedne grupe u drugu, a različitosti je moguće objasniti vremen- 
skom i geografskom dimenzijom. Oko 1,2 milijuna godina star nalaz OH 9 
s nalazišta Olduvai Gorge u Tanzaniji (Leakey 19614) jasno pokazuje odlike 
vrste Homo erectus i sličnosti s nalazima te vrste s područja Azije. Osim toga, 
raniji nalazi poput 1,7 milijuna godina starih fosila s nalazišta Dmanisi u 
Gruziji svojom su anatomijom bliži afričkim suvremenicima nego azijskim 
nalazima. Zato ćemo anatomske odlike obiju skupina prikazati zajedno. 
Općenito govoreći, kostur tijela je moderan i odlikuje se tjelesnim pro- 
porcijama bliskim suvremenim ljudima (duže noge i kraće ruke, vidi Wal- 
ker i Leakey 1993.) iako je očita robusnost u građi tih ljudi uvjetovana nji- 
hovom povećanom tjelesnom aktivnosti. Kostur KNM-WT 15000 pripadao 
je djetetu čiji rast nije bio završen, no procjene govore da bi dječak, da je 
doživio punu zrelost, bio visok oko 180 cm (Ruff i Walker 1993.), što je 
mnogo više od procjena za ranije hominine (vidi tablicu). Unatoč sličnosti 
tjelesne građe s modernim populacijama, vidljive su i neke arhaične odli- 
ke, poput lateralnog otklona gornjeg dijela bočne kosti, što je zajedničko 
nalazima te skupine (KNM-WT 15 000, OH 28 i KNM-ER 3228) s ranijim 
vrstama hominina. Vrat bedrene kosti također je nešto duži od današnjeg 
prosjeka, a tijelo i kanal kralježaka manjih su dimenzija (ako nalaz KNM- 
WT 15 000 možemo uzeti kao prosjek za cijelu populaciju i u slučaju da se 

ne radi o patologiji, to jest promjeni uzrokovanoj bolešću). Mišićna hvatišta 
vrlo su izražena, a kortikalna je kost deblja nedvojbeno kao odraz poveća- 
ne tjelesne aktivnosti. 

Kranijalni kapacitet ranih pripadnika te vrste nešto je veći i ima prosječnu 
vrijednost od 900 cm?. To su apsolutne vrijednosti te povećanje mozga nije 
toliko izraženo ako uzmemo u obzir razlike u građi i visini te populacije u 
usporedbi s drugim homininima. Kasniji pripadnici te vrste prelaze obujam 
od 1000 cm, a kranijalni kapacitet dostiže vrijedosti modernog čovjeka prije 
otprilike 400 000 godina (Rightmire 1981., 1985., 1990., 1998; Lee i Wolpoff 
2003.). Lubanje vrste Homo erectus imaju nisko čelo koje krasi supraorbitalni 
torus (koštano zadebljanje nad očnim šupljinama). Kosti lubanje vrlo su de- 
bele, pogotovo u kasnijih pripadnika te vrste, a zatiljna kost ima izražen kut 
s jakim hvatištima vratnih mišića. Jedna od zanimljivih odlika, posebno u 
azijskih nalaza, jest prisutnost tzv. sagitalnog zadebljanja (sagittal keel), to jest 
koštanog ojačanja koje prati sagitalni šav, a često i njemu usporednih (parasa- 
gitalnih) zadebljanja. Prisutne su i primitivne karakteristike poput nedostatka 
brade te izraženog prognatizma lica. Najveća širina lubanje još je vrlo nisko, 
što u kombinaciji sa spomenutim zadebljanjima cijeloj lubanji promatranoj 
sa stražnje strane daje tzv. ,šatorasti" oblik. 


Građa lubanje: Homo erectus (gore) i suvremeni čovjek (dolje) (modificirano prema Janković i sur. 
2005., sl 32) 


_—ii 

Zubi, pogotovo kutnjaci i pretkutnjaci, nešto su manjih 
dimenzija od onih u ranijih hominina, ali veći su nego 
u današnjih ljudi (Wolpoff 1999.). Jedna od odlika koja 
se javlja u te vrste, a poslije je vrlo česta u neandertala- 
ca, jesu tzv. ,lopatasti" sjekutići. Taj je oblik nastao zbog 
ojačanja vanjskih rubova zuba, čime postaju snažniji i 
otporniji. Ta je odlika vrlo često služila kao pokazatelj 
genetskoga kontinuiteta pleistocenskih i nekih današnjih 
azijskih populacija, a česta je i u američkih Indijanaca. 

»Lopatasti sjekutić" Nekada se smatralo da je nakon prve pojave vrste 
Homo ergaster/erectus prošlo gotovo milijun godina prije 

nego što se ta populacija počela širiti na druga geografska područja. Nove 
analize govore drugačije. Nalaz dječje lubanje s lokaliteta Modjokerto na 
Javi (prije poznat kao Homo modjokertensis) datiran je prije 1,8 milijuna 
godina, a nalazište Sangiran na 1,6 milijuna godina (Swisher i sur. 1994). 
Osim nalaza Indonezije, veliko iznenađenje izazvala su otkrića gruzijskog 


. nalazišta Dmanisi. Ondje su pod srednjovjekovnim zidinama pronađeni 


fosili ljudi stari oko 1,6 milijuna godina (Gabunia i Vekua 1995.; Gabunia 
i sur. 2000., 2001.; Vekua i sur. 2002.). Njihova je morfologija bliska mor- 


Kranij Sangiran 17, otok Java 

fologiji ranih afričkih nalaza uz određene razlike, ponajprije u dentalnim 
karakteristikama (Rosas i Bermuidez de Castro 1998.), te neki znanstvenici 
za te nalaze predlažu novu vrstu Homo georgicus (Gabunia i sur. 2002.). To 
mišljenje ne prihvaća većina znanstvenika koji nalaze iz Dmanisija uglav- 
nom smatraju pripadnikom vrste Homo ergaster, to jest Homo erectus (Brauer 
i Schultz 1996.). 


Nalaz Sangiran 4, otok Java 


Lubanja s nalazišta Dmanisi 


Fosili s lokaliteta Dmanisi dobro 
su očuvani, pogotovo lubanje, a naj- 
poznatiji su kranij D2600 (holotip 
vrste H. georgicus), kalota i stražnji 
dio kranija D2280, gotovo komple- 
tan kranij D2282 te dobro očuvani 
nalazi kranija D2700 s mandibulom 
D2735 i kranija D3444 s mandibu- 
lom S3900 (Gabunia i sur. 2000.; 
2002.; Vekua i sur. 2002.; Lordki- 
panidze i sur. 2006a, b.; de Lumley 
i Lordkipanidze i sur. 2006b.; Righ- 
tmire i sur. 2006.). Nalazi kamene 
industrije ovoga lokaliteta takoder 
su vrlo zanimljivi. 

Većinu nalaza Homo ergaster/erec- 
tus grupe vežemo uz arheološki kon- 
tekst koji pripisujemo nalazima aše- 
lejenskog kompleksa ili nekoj njego- 
voj regionalnoj varijanti. Ta je arhe- 
ološka industrija dobila ime prema 
francuskome nalazištu St. Acheul, 
gdje je prvi put prepoznata iako se 
najprije javila još na tlu Afrike. O 
toj industriji bit će više riječi. Gru- 
zijski nalazi slični su oldovanskoj 
industriji (pred-ašelejen; Gabunia i 
sur. 2001.; Wong 2003.). To otkri- 
će te činjenica da na većini kineskih 
nalazišta nema tipičnih ašelejenskih 
nalaza (nedostaju nalazi poput šač- 

nika“) pokušavali su se objasniti ranim širenjem prvih pripadnika Homo 
ergaster/erectus budući da se prvi nalazi ašelejenske industrije javljaju kasnije 
u odnosu prema biološkim promjenama. Nedostatak nekih osnovnih tipo- 
va ašelejenske industrije na kineskim nalazištima možda se može objasniti 
i korištenjem nekog drugog lokalnog materijala, primjerice bambusa, koji 
svojim kvalitetama i oštrim rubom može zamijeniti kameni alat. 


Osvajanje Europe 


lako je Homo erectus (ergaster) ubrzo nakon pojave na tlu Afrike napustio 
pradomovinu i stigao do vrata Europe (gruzijsko nalazište Dmanisi), proš- 
lo je nekoliko stotina tisuća godina (sudeći prema današnjim spoznajama) 
prije nego što su ljudi prvi put stupili na europsko tlo. Vjerojatno je oštra 
klima pleistocena odigrala važnu ulogu. 

Nalazi najranijih ostataka ljudskih kostura s područja Europe vrlo su 
oskudni. To su fosili s nalazišta Gran Dolina u gorju Atapuerca u Španjol- 
skoj te Ceprano u Italiji. Nedavno otkriven fragment ljudske donje čeljusti 
s nalazišta Sima del Elefante, također u gorju Atapuerca u Španjolskoj, za- 
sad je jedini nalaz koji pripisujemo razdoblju starijem od milijun godina 
prije sadašnjosti. 

Većina nalaza Aurora stratuma španjolskog lokalitata Gran Dolina u 
gorju Atapuerca pripada vremenu oko 800 000 godina prije sadašnjosti. 
Prema J. M. Bermidez de Castro i suradnicima (1997.), nalazi se odliku- 
ju kombinacijom primitivnih i naprednih anatomskih odlika, drugačijih 
od vremenski kasnijih europskih nalaza (Homo heidelbergensis). Zato auto- 
ri predlažu novu vrstu, Homo antecessor, koja bi predstavljala zajedničkog 
pretka neandertalaca i morfološki modernih ljudi. Kao holotip vrste ime- 
novan je nalaz kosti lica mlađe osobe ATD6-69. Navodne moderne karak- 
teristike, poput udubljenja na gornjoj čeljusti (fossa canina), vidljive su i na 
nekim nalazima slične starosti s područja Kine (primjerice Yunxian) te na 
nekim ranijim afričkim nalazima. Problem je činenica da nalaz ATD6-69 
pripada mladoj osobi (u dobi od 10 do 11 godina) te nije sigurno kakvom 


20 Šačnik (engl. handaxe) je obostrano oblikovana alatka klinasta ili bademasta oblika. U starijoj 
se literaturi često koristi izraz ručni klin, prema njemačkom nazivu Faustheil. 

bi se morfologijom odlikovala odrasla individua. Zato malo stručnjaka pri- 
hvaća taj takson. 

Početkom 2008. godine objavljeni su novi kandidati za najstarijeg Eu- 
ropljana. Sima del Elefante špiljsko je nalazište u blizini Gran Doline te 
nedaleko od vremenski kasnijeg nalazišta Sima de los Huesos. U slojevi- 
ma datiranim između 1,2 i 1,1 milijun godina prije sadašnjosti Carbonell 
i suradnici (2008.) pronašli su kamene alatke i dio ljudske čeljusti. Kame- 
na industrija slična je ostalim ranim nalazima u Europi i sastoji se od 32 
artefakta, uglavnom odbojka koji odgovaraju predašelejenskom razdoblju 
i proizvedeni su direktnim odbijanjem od jezgre uporabom tvrdog čekića. 
Preliminarne analize mandibularnog fragmenta upućuju na određene slič- 
nosti i razlike u odnosu prema afričkim i ranim europskim nalazima (Ol- 
duvai Gorge, jezero Turkana, Dmanisi i drugih). Carbonell i suradnici zato 
preliminarno svrstavaju taj nalaz u istu taksonomsku kategoriju kao i vre- 
menski kasniji nalaz obližnjeg Aurora stratuma (Homo antecessor). Buduće 
analize i nova otkrića omogućit će preispitivanje opravdanosti tog taksona 
te evolucijske veze s kasnijim Europljanima. 

Među rane ljudske fosilne nalaze s tla Europe ubrajamo i nalaz iz Ce- 
prana u Italiji, otkriven 1994. godine (Ascenzi i sur. 1996.). Najprije su ga 
smatrali kasnim pripadnikom vrste Homo erectus, a pod imenom Homo ce- 
pranensis objavljen je 2003. godine (Mallegni i sur. 2003.). Prema Mallegni- 
ju i suradnicima (2003.), imenovanje nove vrste opravdano je morfološkim 
razlikama s obzirom na ostale suvremenike i kasnije hominine (Homo erec- 
tus/ergaster, Homo heidelbergensis, Homo antecessor). Zanimljivo je da najviše 
sličnosti ima s nalazima srednjeg pleistocena Afrike. 

lako nalazi Aurora stratuma nalazišta Sierra de Atapuerca te Ceprana u 
Italiji vjerojatno predstavljaju vremenski najranije nalaze čovjeka u Europi, 
svrstavanje tih fosila u zasebne vrste nije prihvatila većina paleoantropolo- 
ga. Vjerojatnije je da je riječ o jednoj regionalnoj varijanti radijacije grupe 
Homo erectus/ergaster, to jest ranim nalazima oblika Homo heidelbergensis 
(takson koji stvara O. Schoetensack za donju čeljust pronađenu na lokali- 
tetu Mauer u blizini Heidelberga; vidi Schoetensack 1908.). S druge strane, 
znanstvenici poput M. Wolpoffa (1999.; Wolpoff i sur. 1994a) smatraju da 
sve regionalne skupine hominina od prve pojave roda Homo na tlu Afrike 
pripadaju jedinstvenoj vrsti Homo sapiens. 

O tim se ranim stanovnicima Europe može reći vrlo malo. Arheološka 
industrija prvih Europljana još je uglavnom predašelejenska (razvijena ol- 

Donja čeljust s 
nalazišta Mauer 
pronađena u 
blizini Heidelberga 
u Njemačkoj, 
holotip vrste Homo 
heidelbergensis 


dovanska tradicija), a anatomija nalaza, poput Ceprana, bliža je fosilnim 
ostatcima s područja Afrike nego azijskim populacijama. Najvjerojatnije su 
pripadnici prvog vala afričkih doseljenika u Aziju, poput ljudi s nalazišta 
Dmanisi, krenuli u Europu nakon poboljšanja klimatskih uvjeta zadržava- 
jući arhaične odlike anatomije ranih afričkih pripadnika te vrste, ili je prvi 
val seobe u Europu išao preko Gibraltara. Vrlo je vjerojatno da taj prvi val 
nije značio trajnu kolonizaciju Europe, nego samo jedan od valova malo- 
brojnih paleolitičkih istraživača. 

Od prije 500 000 godina naovamo nalazi kamenog oruđa i ljudskih fosila 
na tlu Europe postaju brojniji. Među najvažnije europske ostatke ljudskih 
fosila tog razdoblja ubrajamo nalaze koji su morfološki nešto sličniji ana- 
tomiji kasnijih pripadnika vrste Homo erectus, poput ostataka s mađarskog 
lokaliteta Vćrtesszčličs, grčke Petralone, špilje Arago u Francuskoj, nalazišta 
Bilzingsleben i Steinheim u Njemačkoj i Swanscombe u Engleskoj te nala- 
ze u čijoj su anatomiji zastupljenije neandertalske odlike, poput ostataka 
s lokaliteta Ehringsdorf u Njemačkoj, Biache-Saint-Vaast u Francuskoj te 
Sima de los Huesos u Španjolskoj. Veliku zapreku u izradbi preciznije kro- 
nologije europskih predneandertalaca predstavlja njihovo datiranje koje je 
u većini slučajeva upitno. Velik dio tih nalaza otkriven je u prvoj polovici 
20. stoljeća, kada metodologija istraživanja nije bila ni približno precizna 
kao danas. Osim toga, dio fosila pronađen je slučajno pa im se poslije nije 
moglo točno odrediti mjesto na kojem su pronađeni. 

Nalaz iz Steinheima u Njemačkoj pronađen je 1933. godine i stavljen je u 
zasebnu vrstu Homo steinheimensis (Berckhemerer 1933., 1936.). H. Weinert 
(1936.) navodi kako nalaz ima kombinaciju odlika neandertalaca i anatomski 
modernih ljudi. F. Howell (1960.) koristi se tom činjenicom kao argumentom 

da se iz populacija kojima pripada čovjek iz Steinheima razvijaju neandertalci 
i anatomski moderni ljudi (tzv. predneandertalska faza, vidi poslije u tekstu). 
M. Day (1986.) smatra da je riječ o prijelaznom obliku između ranijih popu- 
lacija (H. erectus) i kasnijih stanovnika Europe (neandertalci). 

U špiljama u blizini sela Petralona u Grčkoj pronađen je 1959. godine cje- 
lovit kranij. Kako se poslije nije moglo utvrditi točno mjesto pronalaska, dati- 
ranje sedimenta koji se zadržao na nalazu upućuje na minimalnu starost od 
200 000 godina prije sadašnjosti (Kokkoros i Kanellis 1960.). R. Grun (1996.) 
smatra vjerojatnijim raspon između 250 000 i 150 000 godina prije sadašnjo- 
sti. lako dio stručnjaka taj nalaz opisuje kao pripadnika neandertalske popu- 
lacije (vidi Kanellis i Savva 1964.) ili vrste Homo erectus (vidi Hemmer 1972), 
A. Poulianos (1980.) ide toliko daleko da stvara vlastiti takson Archantropus 
europaeus petraloniensis. Kranijalni kapacitet lubanje iz Petralone procijenjen 
je na 1220 cm? (Olivier i Tissier 1975.), a anatomija pokazuje mješavinu od- 
lika kasnih pripadnika vrste H. erectus uz neke karakteristike koje obično 
vežemo za neandertalce, poput oblika nadočnih lukova. Nalaz iz Petralone 
svojim je odlikama blizak ostalim nalazima tzv. predneandertalaca (ili H. 
heidelbergensis) Europe 
(Stringer 1974a.; Strin- 
ger i sur. 1979.; Hublin 
1985.). 

Otkrića iz francuske 
špilje Arago važan su 
doprinos proučavanju 
biološke i kulturne sli- 
ke srednjeg pleistocena 
Europe. U protekla četi- 
ri desetljeća, koliko tra- 
ju arheološka istraživa- 
nja lokaliteta, otkriveni 
su mnogi arheološki na- 
lazi (ašelejensko oruđe, 
fauna i ljudski fosili). 
Otkriveni ljudski ostat- 
ci pripadaju raznim di- 


Nalaz Arago 21, Francuska 

jelovima tijela, a među najvažnije nalaze ubrajamo dio zdjelice Arago 44, 
donje čeljusti Arago 2 i 13, kosti lica Arago 21 i tjemenu kost Arago 47, 
koja najvjerojatnije pripada istoj osobi kao i Arago 21, što je omogućilo i 
procjenu kranijalnog kapaciteta na otprilike 1150 cm? (de Lumley i de Lu- 
mley 1971.; de Lumley 1982.; Holloway 1985.), Kombinacija odlika vrste 
H. erectus i neandertalaca tu populaciju čini logičnom sponom između tih 
skupina (većina stručnjaka koji se zauzimaju za takson H. heidelbergensis 
nalaze s lokaliteta Arago ubrajaju unutar te vrste: vidi Tattersall 1986.; Ri- 
ghtmire 1990.; Stringer i Gamble 1993.; Bermudez de Castro i sur. 1997.; 
Schwartz i Tattersall 2002). 

Uz već spomenute nalaze europskih fosila koje na temelju morfologije 
i dominacije odlika kasnog H. erectusa možemo (s oprezom) odrediti kao 
stariju grupu, valja spomenuti i zatiljnu kost odrasle osobe pronađenu na 
mađarskom nalazištu Vćrtesszollčs. Taj se nalaz u literaturi spominje kao H. 
erectus (Vćrtes 1996.), Homo paleohungaricus (Thoma 1966., 1981.) te ,arha- 
ični" Homo sapiens (Stringer i sur. 1979.). Istoj grupi pripada i nalaz krani- 
jalnih fragmenata dviju osoba pronađenih na nalazištu Bilzingsleben u Nje- 
mačkoj. Taksonomsko 
određenje nalaza kao 
Homo erectus bilzingsle- 
bensis (Vlček 1978.) ili 
,arhaični" H. sapiens 
(Stringer 1981.), poput 
ostalih nalaza te grupe, 
upućuje na prijelaznu 
morfologiju. 

Mortologiju druge 
grupe odlikuje veća za- 
stupljenost ,neandertal- 
skih" odlika. Najvažniji 
nalazi pronađeni su u 
špilji Sima de los Hu- 
esos (,Jama kostiju") u 
gorju Atapuerca u Špa- 


Lubanja Atapuerca 5, Lokalitet 
Sima de los Huesos, Španjolska 

njolskoj. To su ostatci više od trideset osoba oba spola i različite dobi, što 
je iznimno važno za razumijevanje varijacije unutar populacije (Arsuaga i 
sur. 1993.; 1997.; Arsuaga 1997.; Rosas 2001... J.-L. Arsuaga (2005.) sma- 
tra da je riječ o skupini ljudi stradalih u kratkome vremenskom razdoblju 
(epidemija?) koje su pripadnici zajednice bacili u okomito grotlo jame. Koji 
je god razlog akumulacije kostiju, jama svakako nije mjesto na kojem su 
ljudi živjeli (ulazak u grotlo jame ne bi bio moguć bez užadi ili sličnih po- 
magala). Tome u prilog ide i činjenica da na lokalitetu nisu pronađeni na- 
lazi kamenog oruđa. 

Među mnogim nalazima valja spomenuti lubanje Atapuerca 5 i Atapuerca 
4, čiji kranijalni kapaciteti (oko 1125 cm*za Atapuercu 3 i oko 1390 cm? 
za Atapuercu 4) i neke druge anatomske odlike upućuju na visok stupanj 
varijacije unutar populacije. Nalazi iz Sime de los Huesos najbolje pokazu- 
ju prijelaznu morfologiju od vrste H. erectus k neandertalcima. lako su pri- 
je objavljeni rezultati datiranja upućivali na starost između 325 000 i 205 
000 godina prije sadašnjosti (Pares i sur. 2000.), nedavno su J. Bischoff i 
suradnici (2007.) objavili rezultate od gotovo 600 000 godina starosti. To 
znači da se ,neandertalske" odlike pojavljuju mnogo ranije nego što se do- 
sad smatralo. Većina stručnjaka sklonija je (barem zasad) prihvatiti mlađe 
datume za fosilne nalaze s tog lokaliteta. 

Fosilni nalazi s lokaliteta Ehringsdorf u Njemačkoj, gdje su između 1908. i 
1925. godine pronađeni fragmenti nekoliko lubanja, donjih čeljusti i postkra- 
nijalni elementi (prema E. Vičeku 1993. predstavljaju devet osoba) te nalaz 
stražnjeg dijela lubanje otkriven 1976. godine na lokalitetu Biache-saint-Va- 
ast u Francuskoj morfo- 
loški upućuju na prije- 
laz iz ranih Europljana 
u europske neandertalce 
(Vandermeersch 1978.; 
Smith 1984.; Stringer 
i sur. 1984.). Lubanja 
s francuskog nalazišta 
odlikuje se relativno 
malim kranijalnim ka- 
pacitetom (1200 cm?) u 


Nalaz s lokaliteta Biache-saint- 
Vaast u Francuskoj 

kombinaciji s neandertalskim odlikama zatiljne regije. Na temelju navedenih 
i mnogih drugih nalaza, nema sumnje u autohtoni razvoj neandertalaca na 
području Europe. 

Znanstvenici koji se zauzimaju za takson Homo heidelbergensis toj vrsti, 
osim europskih nalaza, pripisuju i srednjopleistocenske nalaze s područja 
Afrike (Rightmire 1988., 1990., 1996., 1998.; Tattersall i Schwartz 2001. 
To su, primjerice, nalazi Bodo iz Etiopije, Kabwe iz Zambije, Elandsfontein 
iz južne Afrike te Ndutu i Eyasi iz Tanzanije, o kojima ćemo detaljno govo- 
riti u poglavlju o pojavi modernih ljudi. 

Donedavno su prvi pokazatelji čovjekova 
boravka u Europi uglavnom bili nalazi ka- 
menog oruđa datiranog između 1 000 000 
i 600 000 godina prije sadašnjosti. Te su 
alatke pronađene na francuskom nalazištu 
Le Vallonet, Isernia la Pineta u Italiji, Pre- 
zletice i Stranska Skala u Češkoj, Barran- 
co Lećn i Fuente Nueva u Španjolskoj, a 
možda i Šandalji u blizini Pule u Istri. Za 
hrvatsko nalazište u literaturi se navodi da 
je uz kameno oruđe pronađen i ljudski zub 
(Malez 1975.), no poslije su analize to opo- 
vrgnule (Wolpoff 1999.). Sjekač pronađen na lokalitetu 

Zanimljivo je da spomenuta nalazišta ne Šandalja i kod Pule 
sadržavaju tipične ašelejenske izrađevine — šač- 
nike (engl. handaxe), nego njihova industrija po jednostavnim odbojcima, 
sjekačima i sjeckalima nalikuje na oldovan. Kao objašnjenje se može pret- 
postaviti mnoštvo mogućih razloga: rani Europljani još nisu donijeli aše- 
lejensku tradiciju iz Afrike u Europu, zbog nekog posebnog razloga razvili 
su oldovansku tradiciju i koristili su se njome, imali su šačnike, ali ih nisu 
ostavili na tim nalazištima, ili jednostavno nisu imali pogodnog materijala 
za njihovu izradu (Klein 1999). 

Ašelejenske alatke nađene su na mnogim europskim nalazištima starim 
između 500 000 i 250 000 godina kao što su: Torralba i Ambrona u Špa- 
njolskoj, Abbeville, St. Acheul, Terra Amata i Arago u Francuskoj, Boxgrove 
u Engleskoj. U Hrvatskoj su dva ašelejenska šačnika uz još nešto rukotvo- 
rina pronađena u Punikvama (Vuković 1963.) u blizini Ivanca u Hrvatsko- 
me zagorju te jedan šačnik u Donjem Pazarištu u Lici (Malez 1979.). Ti su 

nalazi skupljeni na površini, a ne u arheološkim 
slojevima pa ih je nemoguće točno datirati. 

Kultura ašelejena razvila se u Africi iz oldova- 

na prije približno 1,7 milijuna godina i velikim 
dijelom nepromijenjena traje do približno 250 000 
godina prije sadašnjosti. Osim na području Afrike, 
rasprostire se u Europi i zapadnoj Aziji, a istočnu i 
jugoistočnu Aziju u donjem paleolitiku obilježava 
neašelejenska tradicija. Za ašelejen su tipični šačni- 
ci, a uz njih dolaze sjekire (engl. cleaver)"', strugala 
(engl. side-scraper)**, udupci (engl. notched piece)? i 
druge alatke. Šačnici su obostrano obrađene alatke 
najčešće klinoliki ili bademoliki.“ 

Obično je moguće razaznati dvije faze ašele- 
jenske kulture, ranu i kasnu. U ranom ašelejenu 
šačnici su grublji, deblji, manje dorađeni i manje simetrični. Da bi se po- 
čela izrađivati takva alatka, ponajprije treba nabaviti dovoljno velik komad 
sirovine, što obično podrazumijeva lociranje ležišta sirovina i pronalaženje 
dovoljno velikog komada (Schick i Toth 1994., 2001.). Na afričkom tlu naj- 
češće su korišteni eruptivi i kvarcit, a na tlu Francuske najčešći su šačnici 
od rožnjaka.?? Šačnik se može izrađivati na velikom odbojku ili na jezgri. 
Lomljenje se izvodi naizmjenično s jedne pa s druge strane po dužini rubo- 
va. Rubovi alatke se primiču i spajaju u vrhu koji je obično uži, tanji i oštriji 
od baze. Baza je zadebljana, ponekad prekrivena okorinom pa se može vrlo 
spretno držati, što je bitno jer se tada alatke još nisu uglavljivale u držak. 


Ašelejenski šačnik pronađen u 
Španjolskoj 


21 Sjekira je alatka čiji je distalni rub neobrađena oštrica, a bočni su rubovi obrađeni. 


22 Strugalo je alatka s obradbom na jednom ili više rubova, koja najčešće čini izbočenu, ravnu ili 
udubljenu poluoštricu. 


23 Udubak je alatka s urezom (udubljenjem) na rubu koji može biti različito oblikovan. 


24 Tipovi ašelejenskih šačnika i sjekirica prema F. Bordesu (1961) prevedeni na hrvatski prema 
savjetima T. Ladana (modificirano prema Karavanić 19954): kopljoliki šačnik, mikokijenski 
šačnik, rezni klin, trokutoliki šačnik, trokutasti šačnik, srcoliki šačnik, srcasti šačnik, izduženi 
srcoliki šačnik, bademoliki šačnik, jajoliki šačnik, kolutoliki šačnik, pljoska, sjekirica, 
sjekirica na odbojku, abevilijenski šačnik. 

25 Rožnjak je sedimentna stijena od sitnokristaliničnog kvarca. Pojavljuje se u raznim bojama 
(sivi, crveni, smeđi itd.). Vrlo je tvrd i zbog školjkastog loma pogodan je za lomljenje i izradu 
alatki. 

U kasnome ašelejenu šačnici postaju tanji i simetričniji, tj. preciznije 
izrađeni. Pri dovršavanju alatke rabi se palica od roga koju nazivamo me- 


- 
I 


Izradba šačnika tvrdim čekićem (modificirano prema Leroi-Gourhan 1992., 74) 


kanim čekićem. Smatra se da je uporaba mekanog čekića počela u Africi 
još prije 700 000 godina (Inizan i sur. 1992.). Prije udarca priprema se 
udarna ploha odstranjivanjem manjih neravnina sitnim kvrcanjem i/ili 
struganjem po rubu alatke, na mjestu gdje će se udariti da se odlomi slje- 
deći odbojak. Tako se šačnik sve više stanjuje, dobiva izrazito simetričan, 
obično bademast oblik, a rubovi postaju znatno ravniji od onih načinjenih 
grubim odbijanjem tvrdim čekićem. Na kraju se sitne neravnine odstrane 
laganim udarcima mekim ili tvrdim čekićem. Osim primijenjenog postup- 
ka, na oblikovanje šačnika utječe i mogućnost odabira sirovine pa šačni- 
ci ponekad mogu biti grubi zbog uporabe manje pogodnog materijala za 

obradbu, koji je možda jedini bio dostupan, te ne moraju uvijek upućivati 
na niži stupanj ovladavanja tehničkim vještinama populacije koja ih je izra- 
đivala. Primjerice, primjenom mekanog čekića na rožnjaku vješt majstor 
može izraditi vrlo simetričan i relativno tanak šačnik, a na nekom drugom 
materijalu (nekim eruptivnim stijenama) to ne može učiniti bez obzira na 
svoje umijeće. Usporedno sa šačnicima proizvode se i mnoge alatke na od- 
bojcima, obično ograničenih namjena. Za razliku od njih, šačnik je mogao 
imati više različitih funkcija, o čemu se mišljenja znanstvenika poprilično 
razlikuju. Interpretacije se kreću od rezanja i komadanja mesa do kopanja 
i bacanja šačnika kao projektila u lovu na velike životinje, a neki govore o 
njemu kao stiliziranoj jezgri za dobivanje odbojaka. Mnogi će pak u tomu 
klinastom predmetu vidjeti ,švicarski nož“ prapovijesti, tj. višenamjen- 
sku alatku koja služi za rezanje, struganje, sječenje, kopanje i dr. Premda 
je uistinu možda bila riječ o više namjena, pokusi su pokazali da je oblik 
šačnika najpogodniji za rezanje velikih sisavaca, a i mikroskopske analize 
rubova, koje je proveo L. Keeley, pokazale su tragove istrošenosti koji pri- 
tom nastaju (Schick i Toth 1994.). Svi šačnici nisu isti, što znači da njihov 
oblik može varirati. F. Bordes (19614) u svojoj tipologiji srednjega i donjeg 
paleolitika govori o 12 tipova različito oblikovanih šačnika. 

Osim šačnika, od velikih alatki za ašelejen su tipične sjekire premda se 
one rjeđe pronalaze. Mogle su poput šačnika, služiti za komadanje životinja, 
ali i za sječu drva. Na afričkom tlu obično su izrađivane na velikom odbojku 
eruptiva? ili kvarcita?“ s jednim oštrim rubom. Taj rub ostavlja se neobrađen, 
a oko njega, s drugih rubova, cijepaju se odbojci uporabom tvrdoga ili mekog 
čekića dok se ne postigne oblik slova U karakterističan za ašelejenske sjeki- 
re. Postoje i šačnici-sjekire posebno u ašelejenu Europe (Debćnath i Dibble 
1994.; Shich i Toth 1994., 2001.). Riječ je o obostrano obrađenim komadima 
kojima se bočnim udarcem odstranio odbojak čiji se trag djelomično proteže 
po površini alatke i tvori oštar distalni rub za sječenje. 

Premda su mnogi primjerci šačnika vrlo simetrično oblikovani sprijeda 
i sa strane, ta je alatka još poprilično velika i gruba. Izradba alatki obo- 
stranim odbijanjem prisutna je i u kasnijim razdobljima. Primjerice, manji 


šačnici dolaze ponegdje u srednjem paleolitiku, a obostranim odbijanjem 


26 Eruptivi, tj. eruptivne stijene nastaju hlađenjem lave koja se na površini zemlje skrućuje u 
stijenu ili se utiskuje u već konsolidirane stijene. Hladenjem počinje kristalizacija minerala, a 
bitna obilježja stijena ovise o okolnostima pod kojima se lava hladi. - 


27 Kvarcit je metamorfna stijena koja nastaje metamorfozom pješčenjaka. Čvrsta je, kompaktna i 
otporna na trošenje. Svijetlih je boja, obično svijetlosive ili svijelosmeđe boje. 

proizvodit će se neke specifične alatke u gornjem paleolitiku i neolitiku te 
poslije. Štoviše, još prije približno petnaest godina urođenici na Novoj Gvi- 
neji, izrađujući kamene sjekire, u jednoj su fazi proizvodnje primjenjivali 
bitacijalno oblikovanje, kao što je to bilo uobičajeno u ašelejenskoj kultu- 
ri. Riječ je o hortikulturnoj zajednici Kim-Yal iz sela Langda s približno 
dvjestotinjak ljudi koji uzgajaju slatki krumpir, kokoši i svinje, a prehranu 
upotpunjuju lovom na divljač i skupljanjem biljaka (Toth i sur. 1992.; Shick 
i Toth 1994.). Kamene sjekire koje proizvode služe im za rušenje stabala, 
korita rijeke. Proizvodnja počinje odbijanjem velikog odbojka od kamene 
gromade eruptiva položene na zemlju. Da bi to mogao učiniti, urođenik 
objema rukama velikim čekićem udara po gromadi. Odbojak može biti vrlo 
velik. Obradbom manjim čekićem komad poprima bifacijalni oblik i taj se 
poluproizvod obično odnosi u selo na završno oblikovanje preciznim od- 
bijanjem još manjim čekićem. Cjepači kamena tijekom posla obično čuče 
u redu i međusobno komuniciraju. Obostrano oblikovan komad najprije se 
glača, a zatim uglavljuje u držak te je spreman za uporabu. Ako ta tradicija 
nije isčeznula, urođenici Nove Gvineje vjerojatno su jedina populacija koja 


O Centro Studi Ricerche Ligabue 

se još služi obostranim oblikovanjem, a koje je gotovo identično izradbi 
ašelejenskog šačnika te sastavni dio litičke proizvodnje koja zauzima viso- 
ko mjesto u strategiji preživljavanja. 

Osim proizvodnje šačnika i sjekira u ašelejenu, važno je spomenuti jed- 
nu iznimnu tehničku novinu koja se javlja u kasnoj fazi te kulture. To je 
levaloaški postupak nazvan po predgrađu Pariza (Levallois) gdje su prona- 
đeni specifični proizvodi. Njegov je cilj iz posebno oblikovane jezgre dobiti 
više odbojaka određenog oblika, što, po mišljenju mnogih znanstvenika, 
podrazumijeva veće kognitivne sposobnosti čovjeka u odnosu prema nje- 
govim prethodnicima. Taj se postupak često rabio u srednjem paleolitiku 
pa će detaljno biti objašnjen u sljedećem poglavlju. 

Već je bilo spomenuto da se, osim šačnika, u ašelejenu pojavljuju razni 
tipovi alatki koje su načinjene na odbojcima kao što su, primjerice, stru- 
gala i udupci. No, u donjem paleolitiku ima i nalaza litičkih industrija bez 
šačnika, koje se obično tretiralo kao zasebne kulture i nazivalo raznim 
imenima, poput klaktonijena i tajasijena. Izostanak šačnika često se može 
objasniti nedostupnošću odgovarajućega materijala za njihovu izradbu i/ili 
specifičnim aktivnostima za koje oni nisu bili potrebni. 

Osim kamena, čovjek donjeg paleolitika vješto je obrađivao i drvo. To 
dokazuju pronađena koplja. Vjerojatno vršak koplja potječe s nalazišta Clac- 
ton-on-Sea u Essexu, Engleska, a koplja su pronađena na dvama nalazištima 
ugljenokopa Sch&ningen u Njemačkoj (Thieme 1997., 1999.). U Schoninge- 
nu su pronađeni mnogobrojni dobro sačuvani drveni nalazi među kojima 
ostatci drvenih kopalja čine najstarije primjerke lovačkog oružja, stare pri- 
bližno 400 000 godina (Thieme 1999.). Drveni su ostatci pronađeni zajed- 
no s kamenim rukotvorinama i ostatcima barem petnaest rasječenih konja. 
Nalazi tih kopalja iz donjeg paleolitika pokazuju sposobnost tadašnjeg čo- 
vjeka da, osim kamena, spretno obrađuje mekše (organske) materijale, izra- 
đujući savršenije lovačko oružje, te upućuju na važnu ulogu aktivnog lova 


mapom 000 moi E i 
28 Važno je imati na umu da, osim velikih, i male alatke kronološki mogu pripadati 

donjem paleolitiku (Biglari i sur. 2000.; Burdukiewicz i Ronen 2003.). U nas je 
Š. Batović (1988.) neke od alatki što ih je skupio s površine otvorenih nalazišta 
pripisao donjem paleolitiku. S obzirom na njihovu sličnost sa srednj opaleolitičkim 
alatkama Dalmacije, moguće je da one pripadaju musterijenskoj kulturi čija se litika 
često javlja na površini otvorenih nalazišta Dalmacije, ali i unutar stratigrafskih 
jedinica Mujine pećine (Karavanić i Bilich-Kamenjarin 1997.; Karavanić 2000a; 
Karavanić i sur. 20084, b). 

u pribavljanju mesa za jelo. Na temelju ostataka faune koji pokazuju trago- 
ve ljudske aktivnosti može se zaključiti da su velike životinje rijetko lovili, 
vjerojatno zbog nedovoljno razvijene tehnike za takve pothvate, a posljedica 
je mogla biti malobrojna ljudska populacija (Klein i Edgar 2002.). 

Za opstanak je bilo vrlo važno i ovladati vatrom koja je ašelejenskome 
čovjeku mogla služiti za grijanje, pripremu hrane te zaštitu od zvijeri. Vrlo 
je dobro znanstveno utvrđena evidencija o korištenju vatre na arheološkim 
nalazištima mlađim od 250 000 godina, ali se obično smatra da se vatrom 
ovladalo mnogo ranije. Također je moguće da je ašelejenski čovjek gradio i 
prve osmišljene nastambe kao što je pretpostavio H. de Lumley (1969.) za 
nalazište Terra Amata u Nici. 


Rekonstrukcija kolibe na lokalitetu Terra Amata u Nici (modificirano prema de Lumley 1969., 51) 


Lijepo izrađeni šačnici pokazuju osjećaj za simetriju, a jedna rukotvorina 
na oblutku s nalazišta Berekhat Ram na Golanskoj visoravni, koja možda 
predstavlja najstariju ljudsku figuru, sve donedavno nije bila dovoljan po- 

kazatelj za promišljanje o mogućim umjetničkim sklonostima ašelejenskog 
čovjeka premda je dokazano, usporedbom arheološkog i eksperimentalnog 
materijala, da je taj zagonetan predmet uistinu izrađen ljudskom rukom. 
No, objava ašelejenske figurice pronađene na sjevernoj obali rijeke Draa, 
nekoliko kilometara južno od grada Tan-Tana u Maroku, baca novo svjetlo 
na tu problematiku (Bednarik 2003.). 


Neandertalci 


Priča o neandertalcima te rasprava o njihovoj ulozi i mjestu u čovjekovoj 
evoluciji počinje u kolovozu 1856. godine, kada su radnici prilikom iskapa- 
nja sedimenta namijenjenoga građevinskim radovima u Maloj špilji Feldhofer 
(Kleine Feldhofer Grotte) u dolini Neander u blizini Dusseldorfa u Njemačkoj 
pronašli neobične kosti. Ti nalazi dolaze u ruke učitelja Johanna Fuhlrotta, 
koji ih šalje Hermannu Schaathausenu, anatomu na Bonskome sveučilištu, 
zaslužnome za njihov prvi znanstveni opis (Schaathausen 1858.). 


Kalota neandertalca s nalazišta Mala pećina Feldhofer u dolini 
Neander u Njemačkoj (Feldhofer 1) 


Nedugo nakon otkrića razvija se rasprava koja, u nešto drugačijem obli- 
ku, traje i danas. Naime, to je vrijeme objave Darwinova djela O podrijetlu 

vrsta (1859.), a evolucija je glavna tema o kojoj se raspravlja. Zato je i nalaze 
iz doline Neander valjalo objasniti na odgovarajući način. H. Shaafhausen, 
T.H. Huxley i drugi smatrali su da je riječ o primitivnijem tipu čovjeka, 
davnom stanovniku Europe, iako su, ponajprije zbog veličine mozga, mislili 
da nije riječ o zasebnoj vrsti, nego o ranijem obliku naše vrste (Homo sapi- 
ens). S druge strane, znanstvenici poput velikana njemačke znanosti Rudo- 
lfa Virchowa, oštrog protivnika evolucijskog razmišljanja, smatrali su da je 
riječ o modernom čovjeku čiju neobičnu anatomiju objašnjavaju patološkim 
promjenama, to jest bolešću (Virchow 1872.). Nedugo zatim u raspravu se 
uključio i William King (1864.), koji neandertalce smješta u zasebnu vrstu 
Homo neanderthalensis.“* Zanimljivo je da nalazi iz doline Neander zapravo 
nisu prvi pronađeni pripadnici te populacije. Godine 1829./1830. u belgij- 
skoj špilji Engis otkrivena je lubanja djeteta (Engis 2), a 1848. godine na 
Gibraltaru (nalazište Forbes Quarry) lubanja odrasla čovjeka. Budući da su 
na beligijskome nalazištu pronađeni i ostatci kostiju ljudi gornjega paleoliti- 
ka, fosil Engis 2 automatski je pripisan toj populaciji. Lubanja s Gibraltara 
ležala je nezamijećena sve dok je G. Busk i H. Falconer (1865.) nisu obja- 
vili pod imenom Homo calpicus. Tek mnogo kasnije oba su nalaza prepo- 
znata kao dio neandertalske populacije. Gotovo 150 godina nakon otkrića 
na eponimnom nalazištu priča o neandertalcu iz doline Neandera dobiva 
epilog. Entuzijazam i mukotrpan rad arheologa R. W. Schmitza i J. Thi- 
ssena rezultirao je pronalaskom dijela sedimenta izbačenog iz špilje davne 
1856. godine. Njihova je ekipa 1997. i 2000. godine pronašla brojno kame- 
no oruđe, ostatke pleistocenske faune te više fragmenata ljudskog kostura 
(Schmitz i Thissen 2000.; Schmitz i sur. 2002.; Smith i sur. 2006.). Budući 
da su, osim srednjopaleolitičkih alatki, pronađene i alatke koje je moguće 
pripisati razdoblju gornjeg paleolitika (gravetijen), od ključne je važnosti 
bila anatomska analiza ostataka ljudskih kostura. Na temelju rezultata ana- 
liza, dio nalaza, prema njihovim anatomskim odlikama, moguće je pripi- 
sati neandertalskoj populaciji. Konačnu potvrdu da je riječ o sedimentu iz 
Male špilje Feldhofer omogućila je sretna okolnost jer je neke nalaze (dio 
lateralnog kondila bedrene kosti NN13, jagodičnu kost NN34 i dio desne 
sljepoočne kosti NN35) bilo moguće spojiti na originalan kostur Feldhofer 1, 


29 U stranoj literaturi nalazimo dva načina pisanja kolokvijalnog imena za neandertalce: 
Neandertals i Neanderthals, što je rezultat revizije gramatičkih pravila njemačkog jezika 
provedene nakon otkrića u dolini Neandera. To nema utjecaja na taksonomsko nazivlje te je 
ispravno koristiti se terminom Homo neanderthalensis ili Homo sapiens neanderthalensis, ovisno 
o tome smatramo li neandertalce zasebnom vrstom ili podvrstom vrste Homo sapiens. 

pronađen 1856. godine. Budući da nekoliko novih nalaza predstavlja iste 
dijelove kostura, već prisutne u nalazu Feldhofer 1, te zbog činjenice da je 
pronađen i jedan mliječni zub (kutnjak NN50), mogla se utvrditi prisut- 
nost barem dviju odraslih osoba i jednog djeteta (Schmitz i Thissen 2000.; 
Schmitz i sur. 2002.; Smith i sur. 2006.). 


Kranij neandertalca s nalazišta Forbes Quarry, Gibraltar Kalota Feldhofer 1 i novi nalaz 
zigomatične kosti (NN 34) 
pronađen na istom nalazištu 


No, vratimo se našoj priči o povijesti neandertalskih otkrića i ranim 
razmišljanjima o njihovu mjestu u evoluciji čovjeka. Ubrzo nakon otkrića 
u dolini Neander otkrivaju se neandertalski fosili u mnogim europskim 
zemljama. Od posebnog je značenja to što su neki nalazi, poput donje če- 
ljusti iz La Naulette u Belgiji (1866.) i nalazišta Šipka u Češkoj (1880), 
dva vrlo cjelovita kostura iz špilje Spy u Belgiji (1886.), velik broj nalaza iz 
naše Krapine (1899. — 1905.) te dobro očuvani nalazi kostura s francuskih 
nalazišta La Chapelle-aux-Saints, Le Moustier, La Quina (sva tri otkrivena 
1908. godine), La Ferrassie (1909.), otkriveni zajedno s nalazima pleistocen- 
ske faune i kamenog oruda (za opširan pregled ranih otkrića vidi Stringer i 
Gamble 1993.; Trinkaus i Shipman 1993.; Cartmill i Smith 2009.). Budući 
da je riječ o većem broju nalaza s različitih područja čija je starost dokaza- 
na asocijacijom s izumrlom faunom (nije naodmet ponoviti da je Gorjano- 
vić istodobnost pleistocenskih životinja i neandertalskih kostiju potvrdio i 
analizom fluora), Virchowljevo objašnjenje s pravom nije prihvaćeno. 

Nalaz neandertalca iz pećine La Ferrassie Nalaz iz pećine Le Moustier, eponimnog lokaliteta 
kulture srednjeg paleolitika 


Nalaz s lokaliteta La Quina (La Quina 5) 


Osim što dokazuju da je riječ o drevnoj, ali normalnoj populaciji Europe, 
spomenuti nalazi omogućavaju detaljno proučavanje neandertalaca. Najra- 
niju monografiju koja detaljno opisuje njihove anatomske odlike napisao je 
naš veliki znanstvenik Dragutin Gorjanović — Kramberger (1906.), roden 
kao Karl Kramberger iste godine kada su otkriveni nalazi u dolini Neander, 
opisujući krapinske nalaze. Krapinsko nalazište ključno je za razumijevanje 
anatomije neandertalaca upravo zbog velikog broja pronađenih jedinki, što 
omogućava uvid u varijaciju unutar populacije. U sedimentima polušpilje 
na Hušnjakovu brijegu između 1899. i 1905. Gorjanović je iskopao ostat- 
ke velikog broja osoba različitog spola i dobi (Gorjanović je pretpostavio 
da je prisutno oko 20 ljudi, a analize M. Wolpoffa poslije govore o prisut- 
nosti više od 70 osoba; vidi Gorjanović-Kramberger 1906.; Wolpoff 1978., 
1979., 1999.?). Kao što je spomenuto, pronađeni su i mnogi nalazi faune 
te nalazi kamenih alatki koje Gorjanović ispravno pripisuje musterijenskoj 


30 Prikaz Gorjanovićeva života i okolnosti koje su dovele do otkrića napisao je J. Radovčić 1988. 

kulturi. lako pripadaju velikom broju ljudi, nalazi krapinskoga Homo pri- 
migeniusa (danas odbačeno E. Haeckelovo ime za neandertalce kojim se i 
Gorjanović često koristio) vrlo su fragmentirani i uglavnom malih dimenzija 
(što je Gorjanović pokušao objasniti kanibalizmom, o čemu će poslije biti 
više riječi). Zato je mnogo veći odjek, barem u popularnom tisku i javnosti, 
imala monografija relativno kompletnog kostura neandertalca s francuskog 


Krapina 3, najpoznatiji od brojnih krapinskih nalaza Dragutin Gorjanović- 
| Kramberger, istraživač 
/ neandertalaca iz Krapine 


Iskopavanja u Krapini (Hušnjakovo) 

nalazišta La Chapelle-aux-Saints. Upravo u ,bestijalnom" opisu M. Boulea 
(Boule 1911., 1912., 1913.) nalazimo začetke svih popularnih prikaza tih 
ljudi kao poluuspravnih divljaka, toliko različitih od nas, ,modernih? Fu- 
ropljana. Kostur iz La Chapelle pripadao je starijemu muškarcu koji je pa- 
tio od mnogih bolesti, uključujući i osteoartritis, što je na njemu ostavilo 
traga, pa više znanstvenika kritizira Bouleov prikaz (vidi Schwalbe 1914; 
Straus i Cave 1957.). Budući da se Boule za svoju rekonstrukciju koristio i 
nalazima ostalih tada dostupnih neandertalaca (La Ferrassie 1 i 2, Nean- 
dertal 1, Spy, Krapina, La Quina), ulogu u takvome iskrivljenomu prikazu 
moralo je imati i njegovo neprihvaćanje te populacije kao predaka moder- 
nih Europljana (vidi Trinkaus 1978., 1985b). 


Lubanja neandertalca s nalazišta La Chapelle- 
aux-Saints, Francuska 


Suvremena rekonstrukcija neandertalca Nekadašnja rekonstrukcija neandertalca 

Zahvaljujući spomenutim otkrićima i znanstvenim analizama, neander- 
talci su prihvaćeni kao davni stanovnici Europe, no prihvaćanje njihove 
drevnosti nameće pitanje o tome koja je njihova uloga u evoluciji čovjeka i 
genezi modernih populacija U prvoj polovici 20. stoljeća predložena su tri 
različita objašnjenja njihove sudbine. Poznati antropolog A. Hrdlička, po- 
put Schwalbea i Gorjanovića, neandertalce je smatrao samo stepenicom u 
razvojnom putu prema modernom čovjeku (tzv. ,neandertalska faza" čovje- 
čanstva) (Gorjanović-Kramberger 1906.; Schwalbe 1906.; Hrdlička 1914., 
1927.). Prema drugome mišljenju, moderni Europljani razvijaju se iz popu- 
lacije koja je prethodila neandertalcima i s njima nema ništa zajedničko ( 
tzv. ,predsapiens hipoteza"; Boule 1911., 1912., 1913.; Vallois 1954.; Boule i 
Vallois 1957.). Negdje između je objašnjenje za koje se najviše zauzima F. C. 
Howell (1951., 1952.) prema kojemu dio ranijih neandertalskih populacija 
predstavlja pretke kasnijih tzv. ,klasičnih" neandertalaca s jedne strane i 
anatomski modernih ljudi s druge strane. ,Klasični" su neandertalci bili pre- 
više specijalizirani te izumiru bez potomstva. Za razliku od ,neandertalske 
faze", to se objašnjenje često naziva ,predneandertalskom fazom" ili mode- 


Kranij neandertalca s nalazišta Guattari, Italija Kranij neandertalca s nalazišta Saccopastore, 
Italija 


lom. Vodeći znanstvenici uglavnom su se priklonili jednom od navedenih 
modela čiji je odjek vidljiv i unutar suvremenih antropoloških teorija." 
Nakon što su se razvili na tlu Europe, dio neandertalskih skupina širi 
se na veće geografsko područje. Njihovi nalazi otkriveni su i u dijelu Azi- 
je. Posebno su važna nalazišta Shanidar u Iraku, Amud, Kebara i Tabun u 
Izraelu (Trinkaus 1983.; Rak i sur. 1994.; Akazawa i sur. 1998.). Čini se da 
su barem neke skupine neandertalaca otišle i mnogo dalje na istok jer su 


31 O tome će više riječi biti u sljedećem poglavlju. 

njihovi fosili pronađeni i na uzbeki- 
stanskome lokalitetu Teshik Tash, a 
vjerojatno je da i nalazi dječjih ko- 
stiju s nalazišta Mezmaiskaya u ru- 
skom dijelu Kavkaza pripadaju toj 
populaciji (Weidenreich 1945b.; So- 
lecki 1963.; 1975.; Akazawa i sur. 
1995.; Ovchinnikov i sur. 2000.). 


Lubanja djeteta s nalazišta Teshik Tash u 
Uzbekistanu 


[TT] približna rasprostranjenost 
neandertalaca 


0 500 km 
I 


Geografska rasprostranjenost neandertalaca 
(modificirano prema Klein 1999. sl. 61) 


Budući da se neandertalci razvijaju iz svojih europskih prethodnika (vidi 
prethodno poglavlje), ne začuđuje to što je velik dio neandertalskih anatom- 
skih odlika naslijeđen (dakle predstavlja pleziomorfne i simpleziomorfne 
odlike). Tek rijetke odlike moguće je smatrati isključivo neandertalskim (au- 
tapomorfnim). Ono što fosil može odrediti kao dio neandertalske populacije 
jest kombinacija odlika koje se u neandertalaca javljaju u velikom postotku 
iako sve ne nalazimo ni u jednome pojedinačnom nalazu (za detaljan pre- 
gled neandertalske morfologije vidi: Smith 1982.; Trinkaus 1983.; Aiello i 
Dean 1990.; Conroy 1997.; Klein 1999.; Wolpotf 1999.; Janković 2004). 

Neandertalske lubanje su niske, izduženog oblika i odlikuju se velikim 
kranijalnim kapacitetom. Neandertalci su uistinu imali velik mozak čija je 
prosječna vrijednost u vrhu vrijednosti suvremenih populacija (prosječna 
vrijednost bila je oko 1520 cm*, vidi Holloway 1985.). Budući da u živućih 
ljudskih skupina najveći mozak imaju populacije koje obitavaju u hladnoj 
klimi (poput Inuita), neki autori navode kako je povećanje mozga možda 
bilo povezano sa zahlađenjem tijekom pleistocenskih oledbi. Jedna od očitih 
odlika neandertalskih lubanja jest izbočenje čeone kosti koju krase nadočni 
lukovi. lako su i ranije populacije (Homo ergaster/erectus, Homo heidelber- 
gensis) imale vrlo naglašenu nadočnu regiju (supraorbitalni torus), ona se 
anatomski nešto razlikovala od iste regije u neandertalaca. Torus u ranijih 
populacija uglavnom je predstavljao masivno, ali relativno ravno izbočenje 
iznad očiju, a u neandertalaca uglavnom je podijeljen u dva nadočna luka 
koja se susreću i spajaju iznad korijena nosa i sužavaju na mjestu gdje se 
luk spaja s jagodičnim kostima sa svake strane lica (Smith i Ranyard 1980.; 
Smith i Paquette 1989). Lateralna orbitalna margina (vanjski dio očne orbi- 
te) vrlo je masivna kao u ranijih populacija, za razliku od modernih ljudi, 
koji uglavnom imaju drugačiju anatomiju te regije (vidi Smith i Ranyard 
1980.; Vinyard i Smith 1997.; Janković 2003., 2004.). Navedene razlike ne 
mogu se uzeti kao siguran pokazatelj neandertalske populacijske pripad- 
nosti budući da su ponekad prisutne i na područjima na kojima nema ne- 
andertalskih nalaza. 

Lice neandertalaca bilo je vrlo impresivno, jer je cijela središnja regija 
lica vrlo izbočena, a nosna šupljina i očne duplje velikih dimenzija. Razloge 
takva izgleda treba tražiti u kombinaciji više čimbenika. lako vrlo izbočeno 
u usporedbi s modernim populacijama, lice neandertalaca nije bilo mnogo 
izbočenije od lica prethodnih ljudskih skupina. Čini se da je skraćenje lica 
anatomski modernih ljudi zapravo evolucijska novost (apomorfna odlika; 
Trinkaus 2003.). Sinusne šupljine koje ispunjavaju šupljinu kosti gornje če- 
ljusti u neandertalaca su velikih dimenzija, što u kombinaciji s naglašenim 
prognatizmom (izbočenjem) središnjeg dijela lica rezultira njegovim ,napu- 
*. hanim" izgledom. Moderni ljudi odlikuju se udubljenjem na gornjoj čeljusti 
koje nazivamo fossa canina.?? Velike dimenzije očnih duplji i posebice nosne 
šupljine dijelom su posljedica velikih dimenzija lica. Kao moguće objaš- 


32 Dio stručnjaka služi se tom anatomskom odlikom u spomenutom nalazu s lokaliteta Gran 
Doline kao argumentom u prilog stvaranju taksona Homo antecessor. Fossa canina, međutim, 
vidljiva je i u nekih mnogo ranijih hominina. 

Usporedba lubanja neandertalca (gore i dolje isprekidanom linijom) i suvremenog čovjeka (u sredini i 
dolje punom linijom) (prema Janković i sur. 2005., sl. 42) 


njenje ,neandertalskih noseva", predložena je prilagodba na hladan okoliš 
budući da je osnovna funkcija nosa regulacija topline i vlažnosti udahnutog 
zraka (vidi Weiner 1954.; Coon 1962., Wolpoff 1968.). S druge strane, zbog 
visokog stupnja tjelesne aktivnosti, o čemu svjedoče masivne kosti neander- 
talaca, u hladnoj bi klimi bilo dobro izbacivati višak topline kako se tijelo 
ne bi pregrijavalo i znojilo, što bi nakon završetka aktivnosti uzrokovalo 
pothlađivanje (vidi Dean 1988.; Trinkaus 1989.). Sjekutići gornje čeljusti 

većih su dimenzija i karakterističnoga ,lopatastog" oblika, što je često i u 
ranijih populacija srednjeg pleistocena (Wolpotf 1978.; Frayer 1984.; Smi- 
th i Paquette 1989.; Garralda i Vandermeersch 2002.). Lopatasti sjekutići i 
danas su zastupljeni u većem postotku u nekih populacija (primjerice sta- 
novnika Azije te američkih Indijanaca). Neandertalci prednje zube također 
troše na vrlo prepoznatljiv način (tzv. ,labijalno" trošenje). Ako pogledate 
svoje prednje zube, uočit ćete da se najviše troši površina kojom grizete 
(okluzalna površina). U neandertalaca zubi se troše pod nagibom prema 
usnicama. Takav način trošenja uvjetovan je korištenjem zuba poput ,treće 
ruke", za aktivnosti koje nisu vezane za prehranu, poput pridržavanja kože 
(jedna ruka nateže životinjsku kožu u suprotnom smjeru, druga kamenim 
strugalom skida slojeve masti; vidi Hrdlička 1914., 1920., 1927.; Brace 1962. 
1964.; Brose i Wolpoff 1971.; Smith 1983.). Barem dio anatomskih odlika 
lica neandertalaca moguće je objasniti prilagodbom na stres koja rezultira 
takvim načinom korištenja prednjih zuba (Smith 1983.; Rak 1986.; Demes 
1987.; Trinkaus 1987.). Uz prilagodbe vidljive u spomenutim odlikama lica, 
neandertalske se lubanje odlikuju i zanimljivim izgledom stražnjeg dijela. 
Posebno je karakteristično izbočenje na zatiljnoj kosti (tzv. ,occipital bun?) te 
ovalna udubina iznad izbočenja (fossa suprainiaca; Trinkaus 19884). Budući 
da je zatiljna regija mjesto hvatišta vratnih mišića, koštano izbočenje vje- 
rojatno je ojačano hvatište mišića koji djeluju suprotno silama u prednjem 
dijelu (jednostavno rečeno, lubanja se nalazi između dviju sila koje djeluju 
u suprotnome smjeru, vidi Smith 1983.). 

Kutnjaci su također prepoznatljive anatomije jer se često odlikuju tzv. 
taurodontizmom. Njihova je unutrašnjost (pulpalna komora) velikih dimen- 
zija, zbog čega se često spajaju korijeni zuba. 

Neandertalci su patili od mnogih bolesti i živjeli kraće od suvremenih 
ljudi. Rijetko je koji neandertalac živio dulje od 40 godina (vidi Trinkaus i 
Thompson 1987.), a danas životni uvjeti i medicinska dostignuća omogu- 
ćavaju ljudima da prebole bolesti koje su nekad uzrokovale visoku smrt- 
nost. Donedavno je jedan od glavnih uzroka smrtnosti mladih ljudi bilo 
trovanje krvi zbog upale uzrokovane nemogućnosti izbijanja umnjaka. Ti- 
jekom evolucije čovjeka donje su se čeljusti smanjile, što zubi nisu potpuno 
pratili. To često uzrokuje probleme jer u čeljusti nema mjesta za još jedan 
zub (umnjak). Danas je to rješivo posjetom zubaru ili oralnom kirurgu, no 
prije je to bio ozbiljan problem. U nekim suvremenim zajednicama selek- 
cija je uvjetovala nerazvijanje umnjaka u velikom postotku populacije. Ne- 

andertalci nisu bili suočeni s tim problemom jer su njihovi zubi smješteni 
više prema naprijed (mezijalno) te zato što je grana donje čeljusti (ramus 
mandibularis) uža od one u prethodnih populacija. To rezultira prazninom 
između grane donje čeljusti i umnjaka koja se naziva ,retromolarnim pro- 
storom" (Coon 1962.; Stringer i sur. 1984.; Franciscus i Trinkaus 1995.; 
Wolpoff 1999.; Rosas 2001.). Osim toga, često se navodi da neandertalci, 
za razliku od suvremenih ljudi, nemaju bradu. Pritom se, dakako, misli na 
koštano izbočenje prednjeg dijela donje čeljusti (trigonum mentale, mentum 
osseum), što je još jedna pleziomorfna odlika naslijeđena od njihovih pret- 
hodnika. Jedna od zanimljivih odlika koja je u neandertalaca zastupljena u 
vrlo visokom postotku nalazi se na unutarnjoj strani grane donje čeljusti. 
To je mandibularni foramen, mjesto gdje živac prolazi u unutrašnjost čelju- 
sti. Neandertalci uglavnom imaju otvor prema gore, opisan kao ,vodorav- 
no-ovalan" (Gorjanović-Kramberger 1906.; Smith 1976., 1978.). No, kao i 
većina neandertalskih odlika, i ta je u pojedinim slučajevima prisutna i u 
kasnijih populacija (vidi Ossenberg 1976.; Smith 1978). 


Položaj mandibularnog foramena u suvremenog čovjeka (lijevo) i neandertalca (desno) (modificirano 
prema Lewin i Foley 2004., sl. 14.13) 


Osim u odlikama lubanje i zuba, mnoge razlike postoje i u anatomiji ko- 
stiju trupa. Veći dio vezan je za ekstremnu robusnost građe (debljina kostiju 
i izražena mišićna hvatišta). Ta je robusnost rezultat povećane tjelesne aktiv- 
nosti. Analize Lovejoya i Trinkausa (1980.) pokazuju da su neandertalci bili 
otprilike dvostruko snažniji od današnjih ljudi. C. Ruff i suradnici (1997.) 
izračunali su da im je prosječna visina bila 167 cm, a prosječna težina 80,8 

kg. Postoje i druge odlike koje nisu vezane uz način života, primjerice niski 
brahiokruralni indeksi, što znanstvenim rječnikom znači da su potkoljeni- 
ce i podlaktice neandertalaca bile kraće u odnosu prema natkoljenicama i 
nadlakticama, a trup im je bio masivan — imali su široka ramena i ,bačva- 
sti" prsni koš. Takva anatomija velika je prednost populacijama koje žive 
u hladnoj klimi jer im omogućava da zadrže toplinu bliže vitalnim organi- 
ma (vidi Howell 1952.; Coon 1962.; Trinkaus 1981.; Ruff 1991., Holliday 
1994., 1997.; Nelson i Thompson 2002.). Te biološke zakonitosti, nazvane 
Bergmanovim i Allenovim pravilima prema znanstvenicima koji su ih de- 
taljno opisali, objašnjavaju da stanovnici hladnijih područja imaju masivni- 
ju građu tijela i kraće udove kako bi smanjili površinu izloženu hladnoći i 
tako očuvali tjelesnu temperaturu uz manju potrošnju energije, a stanovnici 
toplijih podneblja, gdje je potrebno osloboditi se viška topline, mršavije su 
građe i dužih udova. Ta pravila moguće je promatrati na suvremenim sta- 
novnicima hladnih područja (primjerice Inuita) te toplih i suhih područja 
(primjerice pripadnici afričkog plemena Masai). 


33 Tijekom srednjeg paleolitika dogodilo se više važnih klimatskih promjena, tj. više 
izrazitih zahlađenja — oledbi između kojih je bilo zatopljenja, kada je klima bila 
umjerenija, ponekad čak i slična današnjoj. Riss glacijal je razdoblje vrlo hladne klime 
koje pripada šestom stadiju izotopa kisika (vidi tablicu na stranici 44./45.). Ono je naglo 
prekinuto zatopljenjem koje je nastupilo prije približno 130 000 godina, a nazivamo 
ga zadnjim interglacijalom (traje do prije približno 118 000 godina prije sadašnjosti). 
Tada je u približno 5 000 godina prosječna godišnja temperatura porasla za barem 10 
— 15 €, ledeni pokrovi su se smanjili, tj. bili su slične veličine kao što su danas, a razina 
svjetskog mora bila je 5 — 6 metara viša od današnje (Mellars 1996.). Nakon zadnjeg 
interglacijala slijedi zadnji glacijal (Wdrm), tj. zadnja oledba ili zadnje ledeno doba. 

Rani zadnji glacijal obuhvaća razdoblje između približno 118 000 i 75 000 godina prije 
sadašnjosti, tj. stadije izotopa kisika 5d, 5c, 5b i Sa. Od toga su stadiji 5d i 5b hladna 
razdoblja, a 5c i 5a topla razdoblja. Potkraj ranog razdoblja zadnjeg glacijala pogoršavaju 
se klimatske prilike, tj. izrazito zahladnjuje. Srednji dio zadnjeg glacijala datira se između 
75 000 i 25 000 godina prije sadašnjosti. Prvi njegov dio (približno od 75 000 do 60 
000 godina prije sadašnjosti) pripada stadiju izotopa kisika 4 i najhladnije je razdoblje 

u prvoj polovici zadnjega glacijala. Pokrovi leda proširili su se znatno izvan granica koje 
su dosegnuli tijekom ranijih hladnih razdoblja izotopa kisika 5d i 5b (Mellars 1996.). 
Razdoblje između 60 000 i 25 000 godina prije sadašnjosti pripada stadiju izotopa kisika 
3. Poznavanje klimatskih prilika i rekonstrukcija okoliša u tom su razdoblju posebno 
važni jer ono vremenski obuhvaća završetak srednjeg paleolitika te prijelaz srednjega 

u gornji paleolitik, kada dolazi do pojave ranih modernih ljudi u Europi, a kultura 
neandertalca više nije musterijenska, nego pokazuje više obilježja modernog ponašanja. 
To je uglavnom bilo razdoblje blage klime i kratkih klimatskih oscilacija, što stvara 
teškoće pri pokušajima rekonstrukcije okoliša. 

Usporedba tjelesne građe neandertalca (lijevo) i suvremenog čovjeka (desno) (prema Janković sur, 
2005., sl. 43) 


Građa neandertalske zdjelice bila je predmet zanimljive rasprave. Nean- 
dertalci imaju široku zdjelicu s posebno izduženom gornjom granom pre- 
ponske kosti i blagim otklonom gornjeg dijela bočne kosti (Stewart 1960.; 
Trinkaus 1976., 1978., 1983., 1988b; Arensburg, 1989.). Trinkaus (1984b) 
je kao objašnjenje predložio dulje razdoblje gestacije (trudnoća), te je pri 
rađanju bila potrebna šira zdjelica jer je novorođenče bilo puno veće. Iako 
vrlo zanimljivo, to objašnjenje nije vjerojatno. Kao što je K. Rosenberg 
(1988.) pokazala, šira zdjelica odgovara strukturalnim zahtjevima tjelesne 
grade neandertalaca (ako populacija ima široka ramena i trup, imat će i širu 
zdjelicu). Presjek bedrene kosti neandertalca otkriva vrlo debelu kortikalnu 
kost (vanjski dio kosti) koja na stražnjemu dijelu nema izbočenje (pilaster) 
za hvatište mišića. Razlog tome je visok stupanj aktivnosti neandertalaca 
zbog čega je kost snažnija i deblja, a hvatište mišića veće (Trinkaus 1983., 
1989.). Goljenična (tibia) i lisna (fibula) kost također su vrlo robusne, kao 
i kosti stopala (Lovejoy i Trinkaus 1980.; Trinkaus 1983., 1989.). Prema 

Trinkausu i suradnicima (1989.), morfologija donjih udova odražava prila- 
godbe na dugotrajne epizode praćenja plijena tijekom lova. 

Moguće je zaključiti da su ,neandertalske" odlike kombinacija više čim- 
benika. Velik dio odlika zapravo je evolucijsko naslijede jer je mnoge moguće 
vidjeti već u nalazima iz vremena stupnjeva izotopa kisika 11-9 (OIS 11-9; 
Vćrtesszollos, Petralona, Arago, Steinheim, Swanscombe), a u vremenu stup- 
njeva 7 i 6 njihova zastupljenost vidljivo raste (Ehringsdorf, Font&chevade, 
Biache-Saint-Vaast, Pontnewydd, La Cahise, Sima de los Huesos; vidi Ser- 
gi 1962.; Stringer i sur. 1984.; Vandermeersch 1985.; Bischoff i sur. 1997.; 
Condemi 1998.; Hublin 1998.; Stringer 1998.; Rosas 2001.). 

Neke odlike rezultat su prilagodbe na okoliš, a druge predstavljaju adap- 
taciju na način života pa vođene prirodnim odabirom postaju vrlo zastu- 
pljene (Hrdlička 1914., 1920.; Howell 1952.; Brace 1962., 1964.; Coon 1962.; 
Smith 1976., 1983.; P. Smith 1976.; Brose i Wolpoff 1971.; Wolpoff i sur. 
1981.; Trinkaus 1983., 1987). Na kraju, neke su odlike uvjetovane djelo- 
mičnom izolacijom malobrojne populacije (genetski odmak) u specifičnom 
okolišu (Howell 1952.). 

O neandertalcima znamo više nego o ijednoj drugoj fosilnoj populaciji jer 
većina njihovih nalaza potječe s područja Europe koje je dosad najbolje istra- 
ženo. Nalazi neandertalaca mnogo su mlađi od nalaza ranijih hominina, zbog 
čega su uglavnom i bolje očuvani. Jedan od glavnih razloga očuvanosti nean- 
dertalskih kostiju jest činjenica da su neandertalci prvi ljudi koji su pokapali 
pokojnike (La Chapelle-aux-Saints, La Ferrassie, Spy, Amud, Kebara, Dede- 
riyeh, Teshik Tash; vidi Solecki 1963., 1975.; Binford 1968.; Leroi-Gourhan 
1975.; Harrold 1980.; Arensburg i sur. 1985.; Valladas i sur. 1987.; Hayden 
1993.; Rak i sur. 1994.; Akazawa i sur. 1995.; Hovers i sur. 1995., 2000.; Klein 
1999.; Ovchinnikov i sur. 2000.; Riel-Salvatore i Clark 2001.; Toussaint i sur. 
2001.; Akazawa i Muhesen 2003.; D'Errico i sur. 2003.). Štoviše, moguće je da 
su neandertalski ukopi bili i češći nego što je zabilježeno s obzirom na to da je 
velik broj neandertalskih nalaza otkriven u prvoj polovici 20. stoljeća, kada je 
metodološki pristup istraživanju bio na znatno nižoj razini od današnjeg, te su 
mnogi nalazi, među kojima i mogući ukopi, ostali nezabilježeni. 

Neandertalski život bio je težak, o čemu nam svjedoči visok postotak 
zaliječenih ozljeda i patoloških promjena na kostima. Ozljede vidljive na 
nekim nalazima, poput nalaza Shanidar 1 (Trinkaus 1983.) iz Iraka i Kra- 
pine u Hrvatskoj (Radovčić i sur. 1988.) upućuju na to da neandertalci vje- 
rojatno ne bi mogli preživjeti bez skrbi zajednice. U slučaju iz Shanidara 


-———— 

osoba je vjerojatno bila slijepa na jedno oko, nedostajala joj je podlaktica 
jedne ruke i imala je mnoge druge zaliječene traume, a na jednoj lubanji iz 
Krapine uočena je zacijeljena ozljeda u predjelu lambdoidalnog šava koja 
upućuje na to da je osoba bila u nesvjesti danima, možda i tjednima. Ti 
nalazi pružaju sliku različitu od one koju nam donosi Boule. 

Jedno od čestih pitanja koje ljudi postavljaju odnosi se na govorne spo- 
sobnosti neandertalaca. Prvi autori koji su pokušali pružiti znanstveno pot- 
krijepljen odgovor na to pitanje bili su Lieberman i Crelin (1971.; Lieberman 
i sur. 1972.), koji su rekonstruirali vokalni trakt neandertalca s nalazišta La 
Chapelle-aux-Saints i zaključili da položaj grkljana (larynx) onemogućava 
raspon zvukova kao u današnjeg čovjeka (Lieberman 1989., 1992., 1994). 
Analize su poslije pokazale da je ta rekonstrukcija bila pogrešna jer nisu uze- 
li u obzir ispravan anatomski položaj (Houghton 1993., 1994.) te je grkljan 
smješten previsoko u grlu pa bi, osim pri govoru, stvarao probleme i pri gu- 
tanju (Falk 1975.). Kut baze kranija također se dovodio u vezu sa sposobno- 
šću govora (Laitman i Redenberg 1988.), no naknadna istraživanja pokazala 
su da je on povezan s relativnim volumenom mozga, a ne govorom (Aren- 
sburg i sur. 1990.; Arensburg 1994.; Ross i Ravosa 1994.). Nadalje, taj je kut 
u neandertalaca unutar normalnih vrijednosti modernih populacija (Frayer 
1992.). Veći je broj analiza pokazao da nema bitnih razlika u organizaciji 
mozga između neandertalaca i modernog čovjeka (Kochetkova 1972.; LeMay 
1975.; Holloway 1985.), tako da cerebralna organizacija ne daje osnovu za 
diferencijaciju govornih i jezičnih sposobnosti tih populacija. Otkriće jezične 
kosti (os hyoideum) neandertalca s nalazišta Kebara u Izraelu (KMH2), datira- 
ne na otprilike 60 000 godina prije sadašnjosti (Valladas i sur. 1987.), govori 
u prilog neandertalskome govoru jer se svojim morfometričkim odlikama ne 
razlikuje od iste kosti današnjih ljudi (Arensburg i sur. 1989., 1990.; Frayer 
1992.). Budući da anatomskih dokaza za manjak govornih sposobnosti nean- 
dertalaca nema, a arheološki se dokazi o razvijenome simbolizmu, napredni- 
joj tehnici i umjetničkom izražaju koji bi upućivali na razlike u kognitivnim 
sposobnostima ili pak kompleksnosti jezika javljaju tek mnogo kasnije, po- 
javu morfološki modernog čovjeka ne treba vezivati za pojavu kompleksnog 
jezika. Problematici razvoja govora u novije su vrijeme pridonijela i genetička 
istraživanja. Početkom 21. stoljeća identificiran je tzv. FOXP2 gen koji ima 
važnu ulogu u govoru i smatra se da je promjena na njemu vezana za pojavu 
modernog jezika i govora (Enard i sur. 2002.; Zhang i sur. 2002.; Lai i sur. 
2003.; MacDermot i sur. 2005.). Genetička analiza drevne DNA iz neander- 

talskih kostiju španjolskoga nalazišta El Sidr6n (Krause i sur. 2007a) pokazala 
je mutaciju FOXP2 gena zajedničku sa suvremenim ljudima. Stoga je sigurni- 
je pretpostaviti da se govorne i jezične sposobnosti vjerojatno razvijaju kroz 
dugo vremensko razdoblje tijekom ljudske evolucije. 

Nalaze neandertalaca na većini nalazišta prate i nalazi kamenog oruđa. 
Kultura (industrija) koju najčešće vežemo za neandertalce jest musterijen. 
Ta kultura srednjeg paleolitika prvi put je prepoznata na tlu Francuske te 
dobiva ime prema eponimnom nalazištu Le Moustier u Dordogni, a karak- 
terizira je velika zastupljenost raznih strugala i općenito oruđa na odboj- 
cima (Bordes 1961a, b). Vrlo je česta uporaba tzv. levaloaškog postupka za 
dobivanje standardizirane forme odbojka, koji je prepoznatljiv još na nala- 
zištima prethodnoga kulturnoga kompleksa paleolitika, ašelejenske kulture. 
Musterijenska kultura, osim na području Europe, prisutna je i na nalazi- 
štima zapadne Azije, i sjeverne Afrike, gdje je, kao i aterijensku kulturu, 
nazvanu prema nalazištu Bir el Ater u Alžiru koja, za razliku od musteri- 
jenske, sadržava specifične šiljke (engl. points)** za nasad, izrađuju afrički 
suvremenici neandertalaca. 

Neandertalci su živjeli u manjim skupinama (Stiner i Kuhn 1992; Stiner 
1994.; Hublin 1998.; Klein 1999.), a za izradbu kamenih alatki uglavnom 
su upotrebljavali kamenje velike tvrdoće i školjkastog loma (primjerice sedi- 
mentne, magmatske i metamorfne stijene). Često su upotrebljavali rožnjak, 
koji se sastoji od vrlo sitnih kristalića kremena. Premda je vrlo tvrd, moguće 
ga je lomiti u svim smjerovima pa je bio pogodan za obradbu lomljenjem. 
Osim rožnjaka, rabile su se i druge stijene, kao što su kvarc, kvarcit i razli- 
čiti tufovi.* Sirovine za izradbu musterijenskog oruđa uglavnom dolaze iz 
neposredne blizine nalazišta ili njegove bliže okolice (nekoliko kilometara; 
Mellars 1996.; Klein 1999.). Iako sirovine katkad dolaze iz udaljenijih kra- 
jeva, vidljivija promjena u nabavi počinje tek u kasnijim razdobljima gor- 
njeg paleolitika (Rigaud 1989.; Hayden 1993.). U jugozapadnoj Francuskoj 
70—98 % materijala s musterijenskih nalazišta preneseno je s udaljenosti 
manje od 5 km, 2 — 20 % doneseno je s udaljenosti između 5 i 20 km, a 
manje od 5 % s udaljenosti veće od 30 km (Geneste 1988.; Mellars 1996.; 
Klein 1999.). Zanimljivo je da u srednjoj Europi te udaljenosti katkad mogu 


34 Šiljak je izdužena relativno tanka alatka oštra vrha. 

35 Kvarc je mineral kojeg ima u svim tipovima stijena. Može biti različitih veličina, a u 
krupnokristaliničnim varijetetima često služi za izradbu srednjopaleolitičkih alatki. Tuf je 
vulkanoklastična stijena koja nastaje taloženjem vukanskoga pepela i njegovom litifikacijom. 

biti znatno veće, što upućuje na to da su ondje populacije neandertalaca vla- 
dale većim teritorijem, možda zbog nepovoljnijeg okoliša u usporedbi s jugo- 
zapadnom Francuskom ili zato što su sirovine bile udaljenije (Klein 1999). 

No, neandertalci su često skupljali sirovine za izradbu alatki u neposrednoj 
okolici špilje, kao što je to bio slučaj u Krapini, gdje su najvjerojatnije vađene 
iz obližnjega potoka Krapinice (Zupanič 1970.; Simek 1991.; Simek i Smith 
1997.). Neandertalci iz Vindije (kod Donje Voče)-rabili su sirovine iz bliže ili 
daljnje okolice špilje (Kurtanjek i Marci 1990.), a pokraj Mujine pećine (sje- 
verno od Kaštela) sirovina je bilo u izobilju premda su dio vjerojatno donijeli 
i s udaljenosti od 40-ak km (Karavanić i sur. 20084, b). 

Već je spomenuto da je još u donjem paleolitiku, prije približno pola 
milijuna godina, čovjek počeo upo- 
trebljavati tzv. levaloaški postupak 
za izradbu odbojaka s osmišljenom 
formom, pri čemu je jezga morala 
biti posebno oblikovana. Ako je cilj 
postupka odbiti glavni, tj. prioritetni 
odbojak, najprije se oblikuju dvije 
izbočene površine, a zatim se izra- 
di udarna ploha i završno oblikuje 
površina te nakon toga odbije odbo- 
jak. Ako obujam jezgre dopušta, isti 
se postupak ponavlja, pri čemu se 
rabi tvrdi čekić. Taj je postupak čest 
u srednjem paleolitiku (musterijen) 
premda se može pojaviti i u gornjem 
paleolitiku (Inizan i sur. 1992.). 

Osim takve primjene levaloaškog 
postupka, koji se naziva i izravnim, 
postoji i postupak koji omogućuje 
izradbu više manjih levaloaških od- 
bojaka, a nazivamo ga ponavljajućim  Levaloaški 
(vidi Inizan i sur. 1992.). Osim odbo- postupak 
, Zia : (modificirano 
jaka, levaloaškim postupkom moguće 


prema Inizan i sur. 
je proizvesti i sječiva (engl. blades).**  1992.,12) 


36 Općenito rečeno, sječivo je rukotvorina s relativno usporednim bočnim rubovima čija je 
duljina barem dva puta veća od širine. 

Važnost nastanka levaloaškog postupka nije samo u vještini izradbe 
standardiziranih odbojaka, nego u složenoj koncepciji koja, prema mišlje- 
nju mnogih znanstvenika zahtijeva veće kognitivne i psihomotoričke spo- 
sobnosti nego pri nasumičnom odbijanju odbojaka. Osim znanja i umijeća, 
za provedbu levaloaškog postupka bila je potrebna i kvalitetnija sirovina 
premda katkad taj postupak može biti proveden i na kvarcitu i drugim ma- 
nje kvalitetnim materijalima (Gamble 1999.). 

Osim navedenih levaloaških postupaka, u srednjem paleolitiku postoje i 
druge strategije redukcije jezgara, primjerice diskoidan postupak, ali on, za 
razliku od levaloaških, ne zahtijeva posebnu pripremu jezgre za dobivanje 
odbojaka točno utvrđene forme (Dćbenath i Dibble 1994.). Tzv. postupkom 
,salaminih šnita" poprečno se odstranju odbojci od izduženih komada ka- 
mena (Turq 1992.). 


Jezgra Odbojak 


Bočni pogled = Pogled odozgo 
prije odbijanja poslije odbijanja 


(A 


Postupak ,,salaminih 
šnita": a) prvotni 
odbojak, b) ,,salamina 
šnita" (modificirano 
prema Turq 1992., 

sl. 6.5) 


Osim različitih postupaka proizvodnje odbojaka, u srednjem je paleolitiku 
postojala i visoko specijalizirana izradba sječiva. E. Bočda (1988.) razlikuje tri 
načina: klasični levaloaški postupak izradbe sječiva, specijalizirani levaloaški po- 
stupak izradbe sječiva i nelevaloaški postupak izradbe sječiva. Kod levaloaških 
postupaka odbijanje sječiva ograničeno je na jednu stranu jezgre, a nelevaloaški 
su vrlo slični gornjopaleolitičkim jer se odbijanje zbiva oko cijele jezgre. 

U proizvodnji alatki srednjeg paleolitika moguće je razlikovati više faza:*“ 


37 Ovdje donosimo faze proizvodnje i listu proizvoda za nalazište Mujina pećina koja je 
modificirana prema J. - M. Geneste (1985., 1988.). 


Faza proizvodnje 

Broj tipa Tip 


gomolj ili oblutak 
prvotni odbojak 
drugotni odbojak 
nož s prirodnim hrptom 
odbojak 
odbojčić 
sječivo 
levaloaški odbojak 
levalaško sječivo 
levaloaški šiljak 
pseudolevaloaški šiljak 
poliedar 
diskoidna jezgra 
jezgre za odbojke s okorinom 
jezgre za odbojke bez okorine 
levaloaška jezgra 
ulomci jezgara s okorinom 
ulomci jezgara bez okorine 
krestasti odbojak 
dotjerujući odbojak jezgre 
odbojak od dodatne obradbe 
- krhotine s okorinom 
krhotine bez okorine 
> okrhci 


= neodredivi komadići 


Proizvodni tipovi musterijena Mujine pećine koji čine tri glavne faze (prema Karavanić 2004.) 

Nulta faza (tip 0) — prikupljanje sirovine; prva faza (tip 1) — skidanje oko- 
rine i oblikovanje jezgara; druga faza (tipovi 2 — 19) — cijepanje odbojaka 
s nešto okorine (tipovi 2 i 3)?%, bez okorine (tipovi 4 — 10), nastanak jezgri 
iili njihovih ulomaka (tipovi 11 do 17) i posebnih tipova odbojaka (tipovi 
18 i 19); treća faza — dodatna obradba (tip 20). Tipovi 21 do 24 mogli su 
nastati u bilo kojoj fazi proizvodnje ili pak označuju komadiće materijala 
raspuknutog prirodnim procesima. No, proizvodnja alatki samo je dio tzv. 
lanca operacija, životnoga vijeka, ili redukcijskih faza koje materijal prolazi 
od nabave sirovine do odbacivanja potpuno istrošene alatke.?* 

i prepoznavanje i klasificiranje gotovih proizvoda (alatki) na 
temelju oblika omogućuje nam tipologija. F. Bordes (1950., 1951., 19614) 
razvio je tipološku i statističku metodu razlikovanja pojedinih asocijacija 
musterijenske kulture uzimajući u obzir sve alatke određenog sloja.“ Ti- 
pologija F. Bordesa (1961a) pokazuje da su neandertalci raspolagali sa šez- 
desetak različitih tipova alatki. 


38 Tipovi 2 i 3 na drugim nalazištima još mogu pripadati prvoj fazi proizvodnje. 

39 Glasoviti francuski prapovjesničar A. Leroi-Gourhan (1964.) ustanovio je lanac operacija 
(franc. chaine operatoire), tj. načelo koje se primjenjuje za objašnjavanje ekonomskog aspekta 
nalazišta (radionica, kamenolom). Glavne faze lanca operacija mogu biti: pribavljanje sirovine, 
više faza proizvodnje, uporaba, dorađivanje i ponovna uporaba alatke, odbacivanje. Za 
svaku su fazu karakteristični pojedini proizvodi koje je moguće razlikovati u arheološkome 
materijalu. No, moguće je da su na nekim nalazištima bile prisutne samo neke faze 
proizvodnje ili da su određeni proizvodi odneseni na drugo mjesto pa zato neke kategorije 
mogu izostati. 

40 Primjenom Bordesove metode terminološki su problemi prevladani jer svaka alatka (osim 
petnaest donjopaleolitičkih tipova) ima jedinstven broj pa je i po njemu jasno kojem tipu, 

s obzirom na francuski izvornik, pripada (o terminološkim problemima u literaturi na 
hrvatskome jeziku vidi Karavanić 19934). 

Broj tipa Naziv alatke 


1 


levaloaški odbojak 


levaloaški šiljak 


levaloaški pašiljak 
izduženi musterijenski šiljak 


jednostrano ravno strugalo 


11 jednostrano udubljeno strugalo | 


poprečno izbočeno strugalo 


25 strugalo na ravnoj (ventralnoj) strani 


27 2 strugalo sa stanjenim hrptom 


29 izmjenično strugalo 


31 grebalica 

41 


47 


57 
59 
61 


dubilica 

svrdlenica 

hrbasti nož 

strugalica 

musterijensko rezalo 

nazubak 

odbojak i sječivo s obradbom na ravnoj strani 
odbojak i sječivo s krupnom izmjeničnom obradbom 
odbojak i sječivo se sitnom izmjeničnom obradbom 
tajasijenski šiljak 

padubilica 

ti 

peteljoliki šiljak 

sjekač 

sjeckalo 


listoliki komadić 


Standardna lista donjopaleolitičkih i srednjopaleolitičkih tipova alatki prema taksonomiji F. Bordesa 
(1961a) prevedena s francuskog i prilagođena hrvatskome jeziku prema savjetima T. Ladana 


(modificirano prema Karavanić 19954; 2004.) 


> Qg 


ma. 

levaloaški levaloaški 
odbojak otkrhak 


obrađeni levaloaški 
levaloaški šiljak pašiljak 


jednostrano jednostrano 


pužnik Koka 
ravno strugalo izbočeno strugalo 


jednostrano dvostruko dvostruko ravno- dvostruko ravno- dvostruko izbočeno 
udubljeno strugalo ravno strugalo -izbočeno strugalo  -udubljeno strugalo strugalo 


dvostruko udubljeno dvostruko izbočeno- = primično ravno primično izbočeno  primično udubljeno 
strugalo -udubljeno strugalo strugalo strugalo strugalo 


Većina od 63 tipa srednjopaleolitičkih alatki prema tipologiji F. Bordesa 
(modificirano prema Klein 1999., sl. 6.27) 

kutno strugalo poprečno ravno poprečno poprečno udubljeno strugalo na ravnoj 
strugalo izbočeno strugalo strugalo (ventralnoj) strani 


strugalo sa strugalo s obostranom izmjenično strugalo 


strugalo sa strmom  Stanjenim hrptom obradbom 

obradbom 

LJ 

i svrdlo 

rebalica dubilo 
: dubilica 
musterijensko 
rezalo 
svrdlenica nož hrptenjak hrbasti nož strugalica zarubljeni odbojak 
i sječivo 


udubak nazubak izmjenično dubasti tajasijenski urez na vrhu 
Šiljak šiljak odbojka 

Prema razlikama u zastupljenosti pojedinih tipova alatki u musterijen- 
skoj kulturi Bordes (1961b, 1968.) je utvrdio četiri osnovna tipa: tipični 
musterijen, šarentijen — to jest Quina i Ferrassie musterijen, zupčasti mu- 
sterijen i musterijen s ašelejenskom tradicijom. Tipični musterijen obilježen 
je velikim postotkom strugala, čija zastupljenost u asocijaciji alatki na poje- 
dinim nalazištima može biti od 25 do 55 %. Šarentijen je također obilježen 
velikom zastupljenošću strugala (od 50 do 80%), ali su u Quina tipu poseb- 
no zastupljena poprečna strugala s istaknutom stepeničastom obradbom na 
odbojcima često izrađenima postupkom ,salaminih šnita" (Turq 1992.). U 
Ferrassie tipu odbojci su ponekad izrađivani levaloaškim postupkom (Bor- 
des 1968.). U zupčastom musterijenu strugala su rjeda (od 5 do 25 %), a 
prevladavaju udupci i nazupci (engl. denticulates).*' Musterijen s ašelejen- 
skom tradicijom dijeli se na tip A i B. U tipu A česti su šačnici (od 8 do 40 
%), no oni su, iako slični velikim ašelejenskim alatkama, mnogo manji, a 
ima i različitih alatki na odbojcima (strugala, šiljci, udupci, nazupci). Šač- 

100 

50 tipični 


kumulativni postupak 


40 


30 


zupčasti 


BR KO 
gr -—- 


45678911112182122252827 282930 31 32 33 34 35 36 37 38 39 40 41 42 43 44 51 525354 55575962 
1720 24 5858 61 
strugala udupci i nazupci 


tipovi alatki 


Kumulativne krivulje zorno pokazuju razlike u učestalosti tipova alatki u Quina, tipičnom i zupčastom 
musterijenu (modificirano prema Bordes i Sonneville-Bordes 1970., sl. 14) 


o | <;j5 2 50E ss zzz_——z.—.zm._—_m none ov mj 
41 Nazubak je alatka s jednim ili više urezima nazubljenih rubova. 

nici su znatno manje zastupljeni u tipu B, gdje su česta strugala, nazupci 
te noževi* hrptenjaci (engl. backed knifes). 

Različiti tipovi musterijena nisu rezultat kulturnih promjena tijekom vre- 
mena. Na to upućuju primjeri kad se jedan tip pojavljuje u donjem sloju, u 
sljedećem ga zamjenjuje drugi, a iznad opet dolazi onaj koji je već utvrđen. 
F. Bordes (1961b; Bordes i de Sonneville-Bordes 1970.) pokušao je varijabil- 
nost musterijenskih tipova objasniti različitim plemenima neandertalaca koja 
nisu imala potpuno istu kulturnu tradiciju. Nasuprot tomu, S. i L. Binford 
(1969.) razlike u musterijenu objašnjavaju tzv. funkcionalnim argumentom 
(tipovi musterijena predstavljaju set alatki rabljen za određene poslove, ovi- 
sno o vrsti staništa i o godišnjem dobu u kojem je bilo nastanjeno). No, valja 
imati na umu da su morfološke razlike među nekim tipovima alatki (strugala) 
vjerojatno samo odraz uporabe jednog tipa i opetovanoga dorađivanja ruba 
(ili rubova), čime se znatno promijenio prvotni oblik, a time i tip alatke, što 
znači da nije riječ o izvorno različito načinjenim tipovima (Dibble 1987.). 

Problem u primjeni tipologije jest činjenica da je ona utemeljena na ma- 
terijalu s određenog područja pa se ne može uvijek uspješno upotrijebiti 
za analizu materijala izvan tog područja (Blaser i sur. 2000.). Ako se pak 
alatke pri primjeni neodgovarajuće tipologije ,uguraju" u određene tipo- 
ve kojima samo djelomično odgovaraju, rezultati neće odražavati stvarno 
stanje (Kolpakov i Vishnyatsky 1989.). Često i nazivi samih alatki zbunju- 
ju jer se čini da upućuju na samu funkciju rukotvorine (strugalo, grebalo 
— engl. endscraper?, svrdlo — engl. drill**). Premda će se naziv alatke kat- 
kad poklopiti s njezinom funkcijom, tu funkciju treba strogo odijeliti od 
tipologije koja se temelji na morfologiji (obliku) te razvrstava alatke prema 
njihovim oblicima.#+ 

Osim obradbe litičkog materijala, postoje i nalazi, premda malobrojni, 
koji govore o obradbi drva i kosti u srednjem paleolitiku. Drvo kao organski 
materijal tijekom vremena propada te ne začuđuje što su materijalni dokazi 
o obradbi tog materijala tijekom srednjeg paleolitika vrlo rijetki. Drveno ko- 


bočna strana može biti obrađena ili prekrivena okorinom (prirodni nož hrptenjak; engl. 
naturally backed knife). 


43 Grebalo je alatka s jednim ili oba obrađena poprečna ruba. 
44 Svrdlo je alatka koja ima jedan šiljasti vrh ili više njih. 
45 Primjerice, naziv strugalo ne znači da je ta alatka služila za struganje niti je s tipološkog 


aspekta bitno čemu je ona služila, nego znači da je to alatka s obradbom na jednom rubu ili 
više njih, koja najčešće ima izbočenu, ravnu ili udubljenu poluoštricu. 

plje pronađeno na nalazištu Lehringen u Njemačkoj, staro otprilike 125 000 
godina, izravni je dokaz te djelatnosti (Thieme 1999.), a neizravni dokazi 
mogu biti neki levaloaški šiljci koji su, kao vrhovi kopalja, bili nataknuti 
na drveni držak, a zatim oblijepljeni smolom ili zategnuti kožnom uzicom 
(ili tetivom) te udupci za koje se pretpostavlja da su služili za obradbu drva. 
Neandertalska koplja bila su prilično velika i gruba pa često nisu bila spret- 
na za bacanje. Možda su bliski sustreti s plijenom uzokovali mnoge ozljede 
vidljive na neandertalskim kostima koje su proučavali T. Berger i E. Trin- 
kaus (1995.) uspoređujući ih sa suvremenim i arheološkim populacijama. 
Otkrili su veliku sličnost s ozljedama jahača rodea. Neandertalci još nisu 
vladali vještinom izbacivanja projektila uz pomoć izbacivača, palice s ku- 
kom kojom se koplje potiskuje pri izbacivanju, što je modernom čovjeku 
u gornjem paleolitiku omogućilo učinkovit lov s veće udaljenosti, a time i 
mnogo veću sigurnost. 


40% 
30 % 


20 % 


111%. 111% 
10% 104% o. 


stopalo noga zdjelica šaka rameiruka trup glava i vrat 


Usporedba učestalosti različitih ozljeda u neandertalaca i jahača rodea (modificirano prema Berger i 
Trinkaus 1995., sl. 3) 


Tijekom srednjeg paleolitika prvi se put razne kamene alatke uglavlju- 
ju u držak (Anderson-Gerfaud 1990.). Kao držak vjerojatno je služio više 
ili manje obrađen komad drva u koji se alatka, primjerice strugalo, mogla 
uglaviti i učvrstiti kožnom omčom ili pak zalijepiti. Kemijska analiza dvaju 
komadića organskog materijala s njemačkog nalazišta K&nigsau pokazala 
je da je riječ o smoli brezine kore koja je u srednjem paleolitiku poslužila 
kao ljepilo pri uglavljivanju alatki (Grunberg 2002.). Osim toga, valja pret- 
postaviti uporabu biljnih i životinjskih tkiva te smole bora i ostalog drveća 
za učvršćivanje kamenih alatki u drške od drva, kosti ili roga. 

Na postojanje obradbe kostiju i rogovlja u sred- 
njem paleolitiku upućuju šiljci s više nalazišta 
(Weinbergholen, Grosse Grotte i Vogelherd u Nje- 
mačkoj; Hahn 1988.), a gotovo tridesetak koštanih 
alatki pronađeno je na nalazištu Salzgitter-Leben- 
stedt (Gaudzinski 1999.). Nažalost, većina košta- 
nih šiljaka s raznih nalazišta nije mikroskopski 
analizirana, a samo se takvom analizom sa sigur- 
nošću mogu utvrditi tragovi proizvodnje ili upo- 
rabe budući da i prirodni procesi mogu obliko- 
vati tzv. pašiljke koji, makroskopski, mogu izgle- 
dati kao da su načinjeni ljudskom rukom (Villa i 
d'Errico 2001.). 

Iako neki autori misle da su neandertalci ponaj- 
prije bili strvinari (Binford 1989.) ili da je strvinar- 
stvo imalo važnu ulogu u njihovoj ekonomiji (Stiner 
i Kuhn 1992.; Stiner 1994.), sve je više pokazatelja koji govore u prilog tome 
da su bili vješti lovci. Dokazi za to dolaze iz analiza životinjskih ostataka 
s raznih lokaliteta (Chase i Dibble 1987.; Bočda i sur. 1999.; Gaudzinski i 
Roebroeks 2000; Miracle 2007.) te iz analiza stabilnih izotopa koji prika- 
zuju neandertalce kao specijalizirane mesojede (Ball i sur. 1987.; Bocherens 
i sur. 1991., 1999.; Bocherens 1999.; Richards i sur. 2000.). Izravan dokaz 
lovne aktivnosti u srednjem paleolitiku dalo je nalazište Umm el Tlel u Siriji 
(Bočda i sur. 1999.). Ondje je u trećemu vratnom kralješku afričkoga div- 
ljeg konja (Equus africanus) pronađen ulomak levaloaškog šiljka, očito vrha 
koplja kojim je životinja probodena. No, takvi su primjeri iznimno rijetki 
pa samo na osnovi tih arheoloških dokaza nismo sigurni koliko je lov u 
neandertalaca bio uobičajen. 

Rekonstrukcija prehrane može pokazati potrebnu aktivnost u pribavlja- 
nju zaliha hrane, a time i stupanj društvene organiziranosti te tehničku ra- 
zinu potrebnu za provedbu te aktivnosti. Primjerice, ako su se neandertalci 
pretežito hranili mesom, zasigurno su morali loviti. Loviti nisu trebali ako 
su pretežito uzimali biljnu hranu. Životinjski ostatci s nekog paleolitičkog 
nalazišta daju samo ograničen uvid u prehranu jedne populacije ili skupine 
ljudi jer govore o konzumiranoj hrani samo tijekom određenog razdoblja, 
koliko su boravili na tome mjestu, a ne o prehrani tijekom duljega životnog 
razdoblja budući da se paleolitički nomadi sele s jednog mjesta na drugo. 


Koštani šiljak s nalazišta 
Vogelherd u Njemačkoj 

Ulomak levaloaškog šiljka u trećem vratnom kralješku afričkoga divljeg konja (Equus africanus) s 
nalazišta Umm el Tlel u Siriji (modificirano prema Bočda i sur. 1999., sl. 5) 


Isto je i s ostatcima biljne hrane (poput sjemenki), a oni se i vrlo rijetko sa- 
čuvaju. Tijekom izrazito hladnih razdoblja, u oskudici biljne hrane, nean- 
dertalci su mogli jesti unutarnji dio kore drveća, što ima osnove s obzirom 
na etnografske usporedbe, no ne može se dokazati koliko je to bilo često 
(Sandgathe i Hayden 2003.). Zbog svega toga stvarna procjena prehrane 
tijekom više godina života na temelju ,klasičnih" analiza biljnih nalaza i 
nalaza faune obično nije moguća. Ipak, rješavanju navedenih nepoznanica 
danas uvelike pomaže kemijska analiza kostiju, odnosno analiza stabilnih 
izotopa (vidi poglavlje 5.4). 

Rezultati takve analize vindijskih neandertalaca pokazali su da je meso 
bilo gotovo isključiv izvor njihove prehrane (Richards i sur. 2000.). Neander- 
talci su po količini konzumiranog mesa na samome vrhu hranidbenog lanca, 

čak iznad vuka i sjeverne lisice. Do toliko velikih količina mesa neandertalci 
nisu mogli doći isključivo lešinarenjem jer nisu mogli poput ptica prelaziti 
velike udaljenosti u potrazi za lešinama. Morali su zato imati razvijenu stra- 
tegiju lova, što podrazumijeva određen stupanj socijalne organiziranosti i 
vještine izradbe oružja. Povremeno su se mogli baviti i lešinarenjem. 


10 
9 
8 
8"N 
6 X Neandertalac (Vi) 
E Bos/Bison sp. (Vi) 
š A Jelen (Vi) 
4 A Herbivori (Br) 
a O Špiljski medvjed (Vi) 
Q Mamut (MI) n=3 
= X Sjeverna lisica (Dv) 
1 + Vuk (MI) 


03. SADE -22 221.5 -21' -20.5 -20 =19.5 -19 -185. -18 -17.5 -17 
OG 
Vrijednosti stabilnih izotopa ugljika ('C) i dušika ('N) uzoraka neandertalaca i fauna iz Vindije (Vi), te 


faune s nalazišta Brno-Francouzska (Br), Dolni Včstonice (Dv) i Milovice (Mi) u Republici Češkoj 
(modificirano prema Richards i sur. 2000., sl.1) 


Rezultati analize stabilnih izotopa vindijskih neandertalaca vrlo su slični 
rezultatima analiza koje su znanstvenici proveli na ostatcima neandertalaca 
s nalazišta Marillac u Francuskoj i iz špilje Scladina u Belgiji (Bocherens 
1999). Ti su neandertalci živjeli prije vindijskih i na drugom zemljopisnom 
području. Prema dosadašnjim rezultatima, moguće je zaključiti da je živo- 
tinjsko meso bilo ključan i univerzalan izvor neandertalske prehrane diljem 
Europe te da je konzumacija biljne hrane vjerojatno bila neznatna. 

Ti rezultati uglavnom se podudaraju s rezultatima ,klasičnih" analiza 
faune. Primjerice, na krapinskom je nalazištu potvrđen lov na velike živo- 
tinje, nosoroge, te konzumiranje smeđeg medvjeda (Miracle 1999., 2007.), a 
u Mujinoj pećini vjerojatno su lovili manje životinje, poput divokoze, kozo- 

roga, jelena i velikih bovida — pragoveda i stepskog bizona (Miracle 2005.; 
Karavanić i sur. 2008b). 

U staništima neandertalaca pronađeni su nalazi crvenog okera ili drugih 
crvenih (željezni oksid) i crnih (manganov dioksid) pigmenata koji ondje 
nisu nastali prirodnim putem, nego su doneseni s drugih mjesta. Također 
su pronađeni fosili školjaka i kamenje neobična oblika koji nemaju praktičnu 
namjenu, a neandertalci su ih svejedno skupljali. Grude minerala mogle su 
biti drobljene da bi se dobio prah, a katkad su možda rabljene poput kreda 
za bojenje (takva uporaba okera česta je u kasnijim razdobljima prapovijesti). 
Bilo bi lijepo znati za što su neandertalci rabili pigmente i jesu li, poput nekih 
suvremenih plemena, bojili svoje tijelo i odjeću, možda za kakve simbolične 
svrhe, ili su im služili kao zaštita od kukaca, no to se teško može utvrditi. 
Na srednjopaleolitičkome nalazištu Tata u Mađarskoj otkrivena je kruna ku- 
tnjaka mamuta čija je jedna strana prekrivena crvenim okerom, a druga iz- 
lizana od uporabe, pa je predmet možda bio upotrebljavan za neku ritualnu 
svrhu. Za A. Leroi-Gourhana (1968.) prisutnost okera u staništu neander- 
talaca svjedočanstvo je određenoga vjerskog ponašanja jer se ta pojava ne 
može objasniti potrebama materijalnog održanja. A. Marschak (1981.) okeru 
također pripisuje simboliku, a P. G. Chase i H. L. Dibble (1987.) smatraju da 
boje nisu pronađene u kontekstu koji bi pouzdano upućivao na simboliku 
ili ritual. Oker je rijetko prisutan u srednjopaleolitičkim grobovima pa ga je 
teško povezati s mogućim posmrtnim ritualima u tom razdoblju (Harrold 
1980.). No, važno je napomenuti da uporaba okera u špilji Qafzeh, gdje su uz 
musterijensku materijalnu kulturu pronađeni grobovi ranih modernih ljudi, 
ne odražava samo neki simbolički čin, nego je dokaz simboličke kulture već 
u srednjem paleolitiku (Hovers i sur. 2003.). 

Već smo spomenuli da su neandertalci najraniji ljudi za koje je pouzda- 
no utvrđeno da su pokapali svoje pokojnike, pri čemu se susrećemo s dva 
osnovna problema. Ponajprije treba utvrditi je li ukop namjeran ili je truplo 
zatrpano zbog prirodnih procesa. Ako se utvrdi da je ukop namjeran, dolazi- 
mo do drugog problema, to jest pitanja njegove svrhe. Namjeran ukop može 
odražavati simboliku (DErrico i sur. 2003.), čak i duhovnost, to jest religiju 
(Gahs 1928.; Bergounioux 1958.; Defleur 1993.), a moguće je i da je truplo 
ukopano samo zbog higijenskih razloga (Chase i Dibble 1987.; Klein 1999). 
Za čuvenoga francuskog paleoantropologa B. Vandermeerscha (2004., 21) 
grob je najbolji dokaz ,duhovnosti" ljudi iz srednjega paleolitika: Za prouča- 
vatelje pretpovijesnih religija, u većini slučajeva, grob znači činjenicu nakon koje više 

nema sumnje. Od trenutka kad ljudi sahranjuju svoje mrtve, smrt kao da je za njih 
zadobila novo značenje: ona znači kraj života ali ne i kraj osobe. 

U kolovozu 1908. pronađena je raka s kosturom neandertalca nedale- 
ko od središta špilje na nalazištu La Chapelle-aux-Saints (Chase i Dibble 
1987.). Pokojnik je ležao na leđima u smjeru istok-zapad, glavom okrenu- 
tom prema zapadu, skvrčenih nogu (Vandermeersch 2004). U grobu je bilo 
mnogo priloga i crvenog okera. Prilozi su bili kremeni odbojci, ponešto 
lijepo obrađenih kamenih rukotvorina i životinjske kosti. Ostatci životinj- 
skih kostiju pokazuju da je priloge činilo goveđe meso koje je kao hrana 
pokojniku moglo biti položeno u grob. No, glede priloga, valja izraziti i 
određenu dvojbu. Pokojnik je možda bio ukopan u jednu stanišnu razinu, 
a navedeni predmeti možda potječu iz te razine, što znači da nisu posebno 
priloženi (Chase i Dibble 1987.), ili je grob bio zatrpan sedimentom sloja 
koji je sadržavao arheološke nalaze (Vandermeersch 2004.). Približno go- 
dinu dana nakon otkrića u La Chapelle-aux-Saints pronađena je prva osoba 
među pokopanima na nalazištu La Ferrassie. Tu su otkrivene dvije odrasle 
osobe (muškarac i žena), okrenute glavama jedna nasuprot drugoj, te di- 
jete od 10 godina, dijete od približno tri godine (zadnje otkriveno), dvoje 
novorođenčadi i fetus od sedam mjeseci. Premda je sigurno riječ o namjer- 
nim ukopima, ne znamo koliko je vremena proteklo između njih i jesu li 
neki pokojnici bili zajedno ukopani, kao što nema dokaza za pretpostavku 
da su pokopane osobe bile u rodbinskom odnosu (Vandermeersch 2004.). 


Nalazište La Ferrassie 
u jugozapadnoj 
Francuskoj (Dordogne) 
gdje je pronađeno više 
ukopa neandertalaca 

Kao poseban primjer neandertalskog ukopa valja navesti grob načinjen 
od kamenja otkriven na nalazištu Regourdou, u koji pokojnik nije ukopan, 
nego namjerno zatrpan gomilom kamenja, što je jedinstven slučaj u sred- 
njem paleolitiku. Nedostajali su važni dijelovi kostura, uključujući i lubanju 
(Vandermeersch 2004.). U maloj špilji Le Roc de Marsal pronađen je grob 
s kosturom djeteta položenog na desni bok. Neandertalac s nalazišta Le 
Moustier, eponimnog nalazišta za musterijensku kulturu, vrlo je vjerojat- 
no bio pokopan, na što upućuje cjelovitost kostura, premda ga je švicarski 
antikvar O. Hauser više puta iskopavao pa zatrpavao kako bi od svjedoka 
dobio potvrde o autentičnosti i starosti radi prodaje berlinskome muzeju 
(Vandermeersch 2004.). Za neandertalca s nalazišta La Quina ne može se 
pouzdano reći je li bio zatrpan zbog prirodnih procesa ili su ga pokopali 
njegovi suvremenici. Pokopan je vjerojatno bio i šatelperonijenski neander- 
talac s nalazišta La Roche A Pierrot (Saint-Cćsaire) uz kojega su pronađeni 
i prilozi nakita i drugih predmeta (Lćveque i sur. 1993.). Svi navedeni pri- 
mjeri potječu s francuskih nalazišta. 

Ukopi neandertalaca utvrđeni su i na nekoliko nalazišta izvan Fran- 
cuske. Neandertalci iz Male špilje Feldhofer u Neandertalu u Njemačkoj 
vjerojatno su bili pokopani kao i oni (dva kostura) iz špilje Spy u Belgiji. 
Ostali su ukopi u Izraelu — Amud, Tabun i Kebara, u Iraku — Shanidar, u 
Ukrajini na Krimu — Kiik-Koba, i u Uzbekistanu — Teshik-Tash, Dederiyeh 
u Siriji (Chase i Dibble 1987.; Klein 1999.). Ovom se nizu može uvjetno 
pridodati i Krapina u Hrvatskoj. Tu su pronađeni ostatci čak sedamdesetak 
jedinki (Wolpoff 1979.). Ako te osobe nije zatrpalo kamenje urušeno sa zida 
polušpilje, vjerojatno su ih pokopali članovi njihove zajednice što je jedan 
od najstarijih i najvećih primjera ljudskog pokapanja (Trinkaus 19854). No, 
u tom slučaju, zbog lomova i oštećenja na kostima, vjerojatno nije riječ o 
»Klasičnoj" inhumaciji, nego o sekundarnom ukopu ili o kanibalizmu, što 
će opširnije biti obrađeno poslije. 

Za pitanja ukopa i kulta posebno su zanimljiva nalazišta Shanidar (Leroi- 
Gourhan 1968., 1975.; Solecki 1971.) i Teshik-Tash (Movius 1953.). Jednom 
pokojniku u špilji Shanidar (Shanidar 4) položeno je cvijeće u grob, ili je 
ležao na cvjetnom odru (Leroi-Gourhan 1975.). Prema velikoj koncentraciji 
fosilnog peluda u neposrednoj blizini kostura (utvrđeno je nekoliko biljaka od 
kojih se neke i danas upotrebljavaju za medicinske svrhe), taj ukop upućuje 
na posebnu brigu o pokojnicima te na najranije poznato donošenje cvijeća 
pokojniku koje, s obzirom na vrijeme cvatnje, upućuje na to da je pokojnik 

bio ukopan krajem proljeća ili početkom ljeta (Leroi-Gourhan 1975.; Solecki 
1975.). Polaganje cvijeća u grob može upućivati na vjeru u zagrobni život i 
religijsko ponašanje (Solecki 1971). Budući da je sediment u grobu bio vid- 
ljivo poremećen kopanjem glodavaca, moguća je kontaminacija, što znači da 
pelud izvorno ne pripada grobnoj cjelini (Chase i Dibble 1987.). 


Ukop neandertalca iz Šanidara u Iraku (modificirano prema Ar. Leroi-Gourhan 1968., 63). 
Trokuti označuju mjesta odakle su uzeti uzorci sedimenta za analizu fosilnog peluda. 

Grob djeteta u špilji Teshik-Tash (Uzbekistan) bio je okružen rogovima 
sibirske divokoze (Capra siberica) zabodenima okomito vrhovima prema 
dolje, što može upućivati na ritualni ukop. No, rogovi divokoze na tom su 
nalazištu mnogobrojni pa je moguće da su oni u grob došli slučajno, a ne 
namjerno tijekom kakvog rituala sa simboličkim i religijskim značenjem. 
Štoviše, kostur je nepotpun i moguć je poremećaj djelovanjem lešinara 
(Vandermeersch 2004.). U špilji Kebara u gorju Karmel u Izraelu pronađen 
je grob odraslog neandertalca kojemu je bila otkinuta lubanja, a donja je 
čeljust ostala u grobu, što može imati simbolično značenje (Bar-Yosef i sur. 
1988.; 1992.) 


Ukop neandertalca iz Kebare (modificirano prema Defleur 1993., sl. 57). Kranij pokojnika nedostaje. 

Posebno su zanimljiv primjer musterijenski ukopi otkriveni na nalazišti- 
ma Qafzeh i Skhql u Izraelu. Paleoantropološke analize govore da je riječ 
o čovjeku moderne anatomske građe (Homo sapiens sapiens), dok analize li- 
tičkih alatki upućuju na kasni srednji paleolitik, odnosno kasni musterijen 
(vidi Marks 1992; Klein 1999; Vandermeersch 2004.). Donja čeljust divlje 
svinje bila je u pokojnikovoj ruci u grobu Skhiul V, a rog jelena lopatara 
pronađen je u rukama djeteta na lokalitetu Qafzeh, što je čvršći dokaz ri- 
tualnog simbolizma (Chase i Dibble 1987.). 

Zasad nema dokaza da su se rani moderni ljudi na tlu Afrike prema pokoj- 
nicima odnosili jednako kao neandertalci na tlu Europe i rani moderni ljudi 
na tlu zapadne Azije, koji su svoje pokojnike zakopavali. Razlog tomu može 
biti i slabija istraženost i manji broj nalazišta te lošiji uvjeti za očuvanje ljud- 
skih kostiju (Klein 1999.). Ako je u slučaju kostura djeteta iz špilje Border u 
južnoj Africi, pronađenog zajedno s rukotvorinama srednjega kamenog doba, 
riječ o ukopu, može se razmatrati mogućnost neovisne pojave pokapanja u 
Europi i Africi (Vandermeersch 2004.). Ako se pak pokaže da genezu ukopa 
valja tražiti na jednome mjestu, glavni kandidati ne će biti anatomski moderni 
ljudi, nego europski neandertalci. Dok su u srednjem paleolitiku jedini ljudi 
u Europi neandertalci, a na tlu Afrike obitavaju anatomski modernije popu- 
lacije (Homo sapiens sapiens), na tlu zapadne Azije (Levant) obje se skupine 
vremenski preklapaju kroz dulje razdoblje, a njihovo je ponašanje vrlo slično. 
Ukapanje mrtvih važna je kulturna pojava koja nije uvjetovana biološkom 
naravi spomenutih populacija (Vandermeersch 2004). 

Osim običnog ukopa, moguće je da su neandertalci prakticirali i tzv. se- 
kundarni ukop pod kojim se podrazumijevaju posmrtni rituali koji imaju 
dvije osnovne faze, a izvodili su ga urođenici na južnoj obali Celebesa i 
Bornea te sjevernoamerički Indijanci. Svrha prve faze jest ukloniti raspa- 
dljivo tkivo. To se obavlja improviziranom inhumacijom ili se truplo izloži 
na odabranome mjestu kako bi se djelovanjem prirodnih procesa i životinja 
(lešinara) što prije raspalo. Meso se od kostiju moglo odvojiti i uporabom 
oštrih predmeta. Nakon što bi se kosti očistile, često su prane i laštene. Na- 
kon toga slijedi druga faza u kojoj se kosti ukopavaju, odlažu na određeno 
mjesto ili čuvaju kao relikvije. U povijesnim kulturama ta praksa ubrzanog 
skidanja ili raspadanja mesa i kože često ima svrhu ukloniti zadnji trag ,ži- 
vota" kostiju da bi se mogao osloboditi duh (Marshack 1988.). Teza o pos- 
tojanju naknadnog ili sekundarnog ukopa u paleolitiku temelji se na ogre- 

botinama što ih pokazuju postkranijalni dijelovi kostura (Russel 1987b). Te 
su ogrebotine načinili ljudi odvajanjem mesa od kostiju kamenim alatkama 
vjerojatno prilikom pripreme posmrtnih ostataka za sekundarni ukop. 
Učestalost i anatomski položaj ogrebotina na fosilnim ostatcima krapins- 
kih neandertalaca uspoređeni su s ogrebotinama ljudskih kostiju (poslje- 
dice kanibalizma) i kostiju rasječenih životinja iz Fontbregoua (Francuska) 
te s ogrebotinama sekundarno pokopanih ljudskih kostiju iz Juntunena u 
Michiganu, SAD (Russel i sur. 1988.). Rezultati su pokazali da dokazi za 
sekundarni ukop u Krapini nisu toliko čvrsti kao što se pretpostavljalo. 
Na krapinskim kostima životinja koje su rasječene i konzumirane 
zamjećuju se tragovi rezanja kamenim alatkama, razbijanja od udaraca ka- 
menim udaračem i tragovi nagorenosti (ukoliko se meso peklo), a isto vrijedi 
i za ljudske kosti. Ako se dokaže da su ljudske i životinjske kosti jednako 
tretirane, vrlo je vjerojatno da se radilo o kanibalizmu. Konačnu potvrdu 
radi li se o sekundarnom ukopu ili kanibalizmu mogle bi pružiti analize 
ljudskih koprolita (okamenjenog izmeta), no takvih nalaza iz razdoblja pa- 
leolitika gotovo da i nema (Villa 1992.; White 2001.). U većini slučajeva 
možemo provesti samo usporednu analizu tafonomije ljudskih i životinjskih 
kostiju. Isključiva prisutnost ureza na ljudskim kostima od skidanja mesa 
ne mora uvijek značiti kanibalizam jer su kosti mogli čistiti zbog poseb- 
noga ritualnog razloga u kojemu nije bilo konzumiranja mesa (sekundarni 
ukop). Zato bez tafonomske analize ljudskih i životinjskih kostiju u svako 
pripisivanje kanibalizma nekom nalazištu najprije valja posumnjati, a zatim 
to mišljenje najvjerojatnije i odbaciti. Najranija pojava kanibalizma koja je 
sigurno dokazana seže u razdoblje srednjeg paleolitika (Defleur i sur. 1999), 
iz kojega potječe i više dvojbenih nalaza, o čemu će detaljnije biti riječi. 
Posebnu pozornost znanstvenika više od stotinu godina pobuđuju nalazi 
kostiju krapinskih neandertalaca koje su otkrivene pomiješane sa životinj- 
skim kostima i bile su vrlo fragmentirane, što već Gorjanovića-Krambergera 
(1899., 1906.) potiče na razmišljanje o kanibalizmu kao mogućem objaš- 
njenju. Nakon toga takav odnos neandertalaca prema bližnjima spominje 
više autora (Ullrich 1978.; White i Toth 1991.; Defleur i sur. 1999.). Drugi 
znanstvenici smatraju da se barem neki od ,dokaza" kanibalizma mogu 
objasniti tafonomskim čimbenicima (Trinkaus 1985) ili pak sekundar- 
nim ukopima (Russell 1987a, b). Velik broj slomljenih kostiju s krapinskog 
nalazišta protumačen je kao posljedica geoloških procesa tijekom fosiliza- 

cije, a dio materijala (23 %) slučajno je polomljen za vrijeme iskopavanja ili 
pri odvoženju pijeska i kamenja potkraj prošloga stoljeća (Russel 1987). 

Bez obzira na to je li i zbog kojih je razloga katkad bilo slučajeva kani- 
balizma, to neandertalce ne čini manje ,humanim'" i ne govori nam ništa o 
njihovu taksonomskom statusu. Primjeri mogućeg kanibalizma poznati su 
i u paleoantropološkim nalazima ranih modernih ljudi kao što su Bodo i 
Klasies River Mouth (White 1986., 1987.), a dokazi za antropofagiju mnogi 
su kroz ljudsku povijest, sve do današnjih dana. Štoviše, takva praksa česta 
je i s ritualnom svrhom (Tomić-Karlović 1970.), što upućuje na simboliku 
(Karavanić 1993b, 1995b) i neizravno daje novu dimenziju raspravama o 
neandertalcima i mogućem kanibalizmu. 

Neandertalske kosti s urezima od rezanja pronađene su na nalazištu 
Combe-Grenal u Francuskoj (Le Mort 1989.), a kanibalizam neandertalaca 
nedvojbeno je utvrđen na nalazištu Moula-Guercy u Francuskoj (Defleur i 
sur. 1999.) budući da je nalazište iskopavano vrlo precizno. Trupla su bila 
razrezana i kosti polomljene kako bi se došlo do srži, a lubanje razbijene 
vjerojatno zato da bi se došlo do mozga (Defleur i sur. 1999.). Tafonomija i 
položaj nalaza ljudskih i životinjskih kostiju upućuju na sličan odnos prema 
njima, što daje dodatni argument u prilog kanibalizmu na tom nalazištu. 
Kao moguć razlog tome Defleur i suradnici (1999.) navode stres ili druge 
društvene čimbenike. Na kanibalizam u neandertalaca mogu upućivati i na- 
lazi iz špilje Hortus u Francuskoj (de Lumley i sur. 1972.). Duge su ljudske 
kosti razbijene poput mnoštva životinjskih kostiju iz kojih se vjerojatno 
izvlačila srž. Kao primjeri mogućeg kanibalizma u neandertalaca spomi- 
nju se i nalazišta Marillac u Francuskoj (Le Mort 1988.) te Engis u Belgiji 
(Russel i Le Mort 1986.), ali prema rezultatima poslije provedene analize, 
ogrebotine na posljednjem nalazu nastale su naknadno, tijekom njegove 
laboratorijske obradbe (White i Toth 1988.). T. D. White (2001.) smatra da 
je kanibalizam, osim u Krapini, bio prisutan i u Vindiji budući da su kosti 
tamošnjih neandertalaca također pronađene u vrlo fragmentiranom stanju, 
a dio možda pokazuje i tragove namjernog rezanja (Ullrich 1988.). No, prije 
nego što tu tvrdnju uzmemo kao dokazanu, potrebno je provesti dodatne 
tafonomske analize. 

Osim kanibalizma i sekundarnog ukopa, u starijoj se literaturi uz ne- 
andertalce često spominje i tzv. ,kult lubanje" u kojem se zbog ritualnih 
razloga vadi mozak pokojnika (Berounioux 1958.). Ne treba posebno isti- 
cati da takva nagađanja bez dodatnih analiza suvremena znanost smatra 

neutemeljenim. Primjerice, u špilji Guattari (Monte Circeo) u Italiji 1939. 
godine pronađena je lubanja neandertalca bez donje čeljusti (Blanc 1958.; 
Mussi 1988.). Zatiljni otvor lubanje bio je naknadno proširen, a lubanja je 
pronađena u krugu od kamenja (James 1957.). Naknadne su analize poka- 
zale da to nije bio njezin izvorni položaj (Klein 1999.; Stiner 1991.; Mussi 
2001.) te da su zatiljni otvor oštetile životinje (White i Toth 1991.). Zato za 
postojanje kulta lubanje u srednjem paleolitiku nema čvrstih dokaza. 

Još jedna popularna slika veže neandertalce za štovanje medvjeda (Howell 
1965.). ,Kult medvjeda" moćna je slika koja je postala temom popularnih 
knjiga i filmova, ali treba ponajprije propitati njezine znanstvene temelje. 
Nalazi obično pripadaju špiljskom medvjedu (Ursus spelaeus), a vrlo rijetko 
smeđem medvjedu (Ursus arctos). Kao primjer postojanja kulta medvjeda 
navodi se švicarsko nalazište Drachenloch i neki drugi lokaliteti (vidi Chase 
i Dibble 1987.). Na tim su nalazištima medvjeđe lubanje stajale u nišama ili 
uz špiljske stijene, a u špilji Drachenloch bile su pokrivene kamenim plo- 
čama. No, pri pokušajima znanstvenih interpretacija kulta medvjeda treba 
imati na umu mogućnost da je razmještaj kostiju bio uvjetovan prirodnim 
procesima ili aktivnošću zvijeri (Binford 1981.; Chase 1987.; Chase i Dibble 
1987.). Isto vrijedi i za špilju Veternicu pokraj Zagreba u kojoj su, prema 
mišljenju M. Maleza (1983b), paleolitički ljudi prakticirali taj kult. 

Kad je riječ o umjetničkom izričaju, o razvijenoj umjetnosti u srednjem 
paleolitiku zasad ne može biti govora, nego samo o svojevrsnome kultu- 
ralnom ponašanju, što pokazuje osnovno poznavanje simetrije i estetike, 
uporaba boja i možda proizvodnja zvuka. Oblik pojedinih srednjopaleo- 
litičkih, pa čak i donjopaleolitičkih alatki pokazuje osjećaj za simetriju i 
točnost njihovih tvoraca. 

Iz razdoblja srednjeg paleolitika vrlo su rijetki i dvojbeni nalazi koji se 
mogu tumačiti kao privjesci, nakit (perle) ili namjerno učinjene gravure na 
predmetima (vidi Marshack 1976.; Chase i Dibble 1987). Najčešće se kao 
primjeri umjetničkog izričaja navode probušena jelenja falanga i probušeni 
lisičji zub s nalazišta La Quina, dva zuba špiljskog medvjeda iz špilje Scla- 
dina u Belgiji, probušene životinjske falange s nalazišta Prolom II s Krima, 
kosti s urezima koji su mogli biti namjerno načinjeni s nalazišta La Quina 
i La Ferrassie (oba u Francuskoj), Bacho Kiro u Bugarskoj, Molodova I u 
Ukrajini, te kosti s urezanim crtama iz donjeg paleolitika s nalazišta Bil- 
zingsleben u Njemačkoj (Klein 1999.). Nalaz probušene kosti s lokaliteta La 
Ferrassie možda je samo podloga na kojoj se primjerice mogla rezati koža 

(Chase i Dibble 1987.), a rezanjem se mogu protumačiti i crte na nalazima 
iz Bilzingslebena (Davidson 1990.). Već je spomenut kutnjak mamuta s na- 
lazišta Tata u Mađarskoj, čija je jedna strana prekrivena crvenim okerom, a 
druga izlizana od uporabe, pa je predmet možda upotrebljavan za kakvu 
ritualnu svrhu. Na istom nalazištu otkriven je i numulit** koji na sebi ima 
ureze načinjene možda ljudskom rukom. 

U starijoj se literaturi spominju i probušene falange i mandibule špiljsko- 
ga medvjeda koje su, možda, kao prapovijesne zviždaljke ili frule, služile 
za dobivanje zvuka. Premda puhanjem u te predmete nastaje zvuk, perfo- 
racije su mogle nastati ugrizima zvijeri, a ne ljudskom aktivnošću. No, vrlo 
zanimljiv koštani predmet koji je potaknuo mnoge rasprave i kontraverzna 
tumačenja pronašao je slovenski arheolog 1. Turk (1997.), koji je više godina 
sustavno istraživao nalazište Divje Babe I u Sloveniji. Riječ je o kosti vrlo 
mladoga špiljskog medvjeda (u dobi od jedne do dvije godine) slomljenoj na 
oba kraja (Turk i sur. 1997.). Na površini jedne strane su četiri rupe od kojih 
su dvije cjelovite, a dvije djelomične jer se nalaze na slomljenim krajevima 
kosti, dok se na drugoj strani kosti nalazi jedna rupa (Otte 2000.). Kost je 
pronađena u musterijenskom sloju, odakle potječu i mnogi ostatci špiljsko- 
ga medvjeda, i smatra se mogućom frulom", to jest najstarijim poznatim 
glazbenim instrumentom. Tu treba najprije utvrditi jesu li rupe na kosti 
uistinu načinjene ljudskom rukom ili su nastale životinjskom aktivnošću. 
Ako ih je uistinu izbušio čovjek, otvara se drugi problem i postavlja pitanje 
je li predmet iz Divjih Baba I glazbeni instrument. Više znanstvenika koji 
se bave tafonomijom misli da rupe na kosti nije izradio čovjek, nego da su 
ih probili zubi zvijeri (Chase i Nowell 1998.; DErrico i sur. 1998b). No, 
pokusi koje su proveli I. Turk i suradnici (2003.; Turk i Bastiani 2000.) po- 
kazuju da takvo objašnjenje nije vjerojatno, a rekonstruirana je i tehnika 
kojom su rupe mogle biti izbušene. Ako se dokaže da je riječ o glazbenom 
instrumentu, za što ima realnih pokazatelja, dobar dio dosadašnjih stajališta 
o životu i kulturi neandertalaca valjalo bi uvelike korigirati. U prilog tome 
govori nalaz zanimljivog predmeta pronađenog u musterijenskom sloju na 
nalazištu La Roche-Cotard u Francuskoj (Marquet i Lorblanchet 1993.). 
Ondje je pronađen modificiran kamenčić u koji je bio umetnut koštani 
iverak te izgledom podsjeća na ljudsko lice. No, kao što je to slučaj s veći- 
nom materijalnih ostataka iz prapovijesnih razdoblja, očuvanost nalaza bit 


46 Numulit je jedna od okamina sitnih životinja (puževi, školjke) koja ima oblik sitnog novca. 

će uvjetovana materijalom iz kojega je predmet proizveden, te oskudnost 
takvih predmeta možda ne odgovara stvarnom stanju. 


zx 


Mogući koštani glazbeni instrument (frulica) s nalazišta Divje Babe 
I u Sloveniji. Fotografija objavljena ljubaznošću Ivana Turka 


Pojava ,modernog“ čovjeka 


Tko je to Homo sapiens? Kao što je rečeno, to je znanstveno ime našoj 
vrsti dodijelio Carl Linnaeus, no do današnjega dana Homo sapiens jedina je 
vrsta hominina koja nema svoj holotip ili lektotip — što u suvremenoj paleo- 
antropologiji, posebice problematici vezanoj za pojavu anatomski modernih 
ljudi, često uvelike ograničava znanstveni rad. Kako i kada povući crtu iz- 
među nas i vrste prije nas? Na temelju kojih odlika određeni nalaz možemo 
pripisati baš našoj vrsti, a ne nekoj drugoj? Što je to anatomski ,moderan" 
čovjek? U ovom ćemo poglavlju govoriti kako su znanstvenici pristupali 
toj problematici s posebnim naglaskom na predložene modele. Problemati- 
ka podrijetla anatomski modernih ljudi dugo je prisutna u antropologiji i 
mnogi su znanstvenici pokušali putem fosilne građe objasniti genezu naše 
vrste. Prema jednoj grupi modela, koju čine tzv. model iz Afrike (Out of 
Africa), model jedinstvenog podrijetla (Single origin model), model zamje- 
ne (Replacement model) itd., anatomski su se moderni ljudi razvili unutar 
jedinstvene regije (populacije), nakon čega se šire i postupno zamjenjuju 
sve starosjedilačke populacije u ostalim geografskim regijama (primjerice 

neandertalce u Europi i kasne pripadnike vrste H. erectus na tlu istočne 
Azije). Začetke takvog tumačenja moguće je pratiti u radovima H. Valoisa 
(1954.), V. Saricha (1971.) i W. Howellsa (1976.), a najistaknutiji suvremeni 
predstavnici su C. Stringer, P. Andrews, R. Klein i P. Mellars (vidi primjerice 
Stringer i Andrews 1988.; Stringer 1989.; Stringer i Gamble 1993.; Mellars 
1996.; Klein 1999.). Potporu tim modelima posljednja dva desetljeća pružila 
su i genetička istraživanja o kojima ćemo govoriti poslije. 


MODERNE POPULACIJE U SVIM REGIJAMA SVIJETA 


PREKID GENETSKOG KONTINUITETA 


omeo eoooma 
afrički arhaični azijske arhaične europske arhaične 
H. Sapiens populacije populacije 


»0ut of Africa" model evolucije suvremenih ljudi (prema Janković 2004., sl. 8) 


Suprotno tumačenje nalazimo u tzv. modelu multiregionalnog kontinu- 
iteta (Multiregional continuity model) koji predlaže evolucijski kontinuitet 
populacija unutar pojedinih geografskih regija. Odkad su ljudi napustili tlo 
Afrike i proširili se izvan toga kontinenta, evolucijske sile djeluju u dva su- 
protna smjera. Relativna izolacija u specifičnim uvjetima pogoduje razvoju 
određenih regionalnih (populacijskih) osobitosti. No, do specijacije (odva- 
janja nove vrste) ne dolazi budući da cijelo vrijeme postoji dovoljan genet- 
ski kontakt (razmjena gena) s populacijama ostalih područja te sve zajedno 
čine jedinstvenu gensku zalihu i evoluiraju u istome smjeru (vidi Hiorns i 

Harrison 1977.). Rana razmišljanja koja su postavila temelje tom modelu 
nalazimo u radovima G. Schwalbea (1914.), D. Gorjanovića-Krambergera 
(1906.), A. Hrdličke (1927.), F. Weidenreicha (1940., 1943., 1947.), L. Bracea 
(1962., 1964.), J. Jelineka (1969.) i drugih, a danas se za takvo tumačenje 
najsnažnije zauzimaju M. Wolpoff, A. Thorne, D. Frayer, J. Hawks i drugi 
(vidi primjerice Wolpoff i sur. 1984., 1993.; Wolpoff 1989, b, 1999). 


moderne afričke moderne azijske moderne europske 
populacije populacije populacije 


arhaične afričke arhaične azijske arhaične europske 
populacije populacije populacije 


Model multiregionalnog kontinuiteta (prema Janković 2004., sl. 9) 


Posljednjih petnaestak godina sve su izraženija razmišljanja koja predstav- 
ljaju kombinaciju navedenih modela. Prema asimilacijskome modelu (Assi- 
milation model) koji su predložili F. H. Smith i suradnici (1989a; 2005.), 
anatomski moderni ljudi pojavili su se prvi put unutar jedinstvene regije 
(najvjerojatnije istočne Afrike, vidi Smith i sur. u tisku). Za razliku od modela 
iz Atrike, koji naglašava diskontinuitet u ostalim regijama, prema asimilacij- 
skome modelu, nakon širenja izvan Afrike anatomski moderne populacije u 
određenoj se mjeri miješaju sa starosjedilačkim stanovništvom. Time su ma- 
lobrojni starosjedioci asimilirani unutar brojnije populacije pridošlica. 

MODERNE POPULACIJE U SVIM GEOGRAFSKIM REGIJAMA 


afrički arhaični arhaične azijske arhaične europske 
H. sapiens populacije populacije 


Asimilacijski model (prema Janković 2004., sl. 10) 


Znanstvenici koji se zauzimaju za taj model, poput F. H. Smitha, E. Trin- 
kausa i drugih, upozoravaju na određene detalje u anatomiji koji su u velikom 
postotku zastupljeni unutar ranijih (starosjedilačkih) populacija, a javljaju se 
i na fosilnim nalazima anatomski modernih ljudi gornjeg paleolitika i kasni- 
jih populacija nakon što su se naselili na nova područja. Taj model najčešće 
je testiran na fosilnim nalazima neandertalaca i prvih anatomski modernih 
skupina u Europi, o čemu ćemo govoriti poslije. Valja reći da su i neki znan- 
stvenici koje se vežu za model iz Afrike vrlo bliski takvom tumačenju fosilne 
građe. Njemački paleoantropolog G. Brđuer (1984., 1989., 2008.) više je puta 
upozorio na mogućnost određenog miješanja (iako vrlo ograničenog) lokalnih 
starosjedilačkih populacija s modernim pridošlicama. 

Kako bismo ilustrirali te modele i pokušali odgovoriti na složena pitanja 
geneze naše vrste (Homo sapiens), moramo se vratiti u prošlost, u srednji 
pleistocen. Kada smo govorili o prvim stanovnicima Europe i evoluciji ne- 
andertalaca, spomenuli smo da u dijelu Azije te posebice Afrike istodobno 
borave nešto drugačije populacije. Razumijevanje njihove evolucije ključno 
je za priču o pojavi prvih pripadnika vrste Homo sapiens. 

Starija grupa afričkih nalaza pripada razdoblju između otprilike 600 000 
i 300 000 godina prije sadašnjosti (iako je datiranje dijela nalaza problema- 
tično). G. Brauer (2006., 2008.) ih naziva starijom grupom arhaičnoga Homo 
sapiensa, a dio autora odlučuje se na zasebne taksonomske kategorije kao što 
su kasni H. erectus, H. heidelbergensis ili H. rhodesiensis. Najvažniji fosilni nalazi 
te starije grupe su: dobro očuvan kranij, pronađen na lokalitetu Kabwe (Bro- 
ken Hill) u Zambiji, dio kranija s nalazišta Bodo u Etiopiji, kranijalni ostaci 
s nalazišta Saldanha (Elandsfontein) u južnoj Africi, dio kranija s nalazišta 
Ndutu u Tanzaniji, kranij s nalazišta Salć (Maroko) i drugi. 

Robustan kranij Kabwe 1 pronađen je 1921. godine u Zambiji (tadašnjoj 
Rodeziji) na nalazištu Broken Hill (zbog toga taj fosil ponekad možemo 
naći i pod tim imenom). A. Woodward (1921.) dodijeljuje mu znanstveno 
ime Homo rhodesiensis, takson koji dio autora i danas rabi za afričke sred- 
njopleistocenske fosile (vidi McBrearty i Brooks 2000.). Kranij je vrlo ma- 
sivan s izraženim supraorbitalnim dijelom, no ipak anatomski ,moderniji? 
od pripadnika vrste Homo erectus. Kranijalni kapacitet procijenjen je na oko 
1325 ml (Holloway i sur. 2004.). A. Woodward (1921.), G. Morant (1928.) 


Nalaz Kabwe (Broken Hill), Zambija 

i A. Hrdlička (1930.) upućuju na određene sličnosti s europskim neander- 
talcima, a C. Coon (1962.) prepoznaje odlike vrste H. erectus. P. Rightmire 
(1976.) i poslije G. Brauer (1984.) naglašavaju anatomiju koja taj fosil veže 
za anatomski moderne ljude. 

Lubanja pronađena na lokalitetu Bodo u središnjem dijelu doline Awash 
(Middle Awash) u Etiopiji (Conroy i sur. 1978.; Kalb i sur. 19824, b) dati- 
rana je 600 000 godina prije sadašnjosti (Clark i sur. 1994.) i odlikuje se 
relativno velikim kranijalnim kapacitetom (oko 1250 ml; vidi Conroy i sur. 
2000.): Lice je još prilično robusno, što uz ostale odlike odražava naslijede 
od ranijih populacija (H. erectus) uz određene naprednije odlike (gracilnost; 
vidi Conroy i sur. 1978.). 1. Tattersall (1986.) i P. Rightmire (1990.; 1996.) 
taj nalaz ubrajaju u takson H. heidelbergensis. 

Slično je i s kranijem s lokaliteta Ndutu u Tanzaniji (Rightmire 1983., 
1984.) koji R. Clarke (1976.) u ranijoj publikaciji ubraja u varijaciju vrste H. 
erectus, a poslije (Clarke 1990.) naglašava modernije odlike i smatra prvim 
pomacima u evoluciji vrste H. sapiens (za koju katkad rabi zaseban takson 
Homo leakeyi). Procjenu kranijalnog kapaciteta na oko 1100 ml donosi R. 
Holloway (2000). 

Gornji dio lubanje i fragment donje čeljusti pronađen 1953. godine na 
nalazištu Elandsfontein (Saldanha) u južnoj Africi na temelju anatomskih 
odlika također pripada gore spomenutoj grupi hominina. M. R. Drennan 
(1953.) za taj nalaz osmišljava takson Homo saldanensis, no većina autora, 
kao i u slučaju nalaza Kabwe, Bodo, Ndutu i sl., naglašava kombinaciju 
odlika populacije H. erectus ili modernijih anatomskih detalja (H. sapiens; 
vidi primjerice Singer 1954.; Campbell 1964.; Rightmire 1984.). Holloway 
i suradnici (2004.) navode procjenu kranijalnog kapaciteta oko 1225 ml. 

Tijekom iskapanja sedimenta u rudniku Salć u Maroku radnici su 1971. 
godine pronašli stražnji dio lubanje maloga kranijalnog kapaciteta (oko 860 
cm?; vidi Holloway i sur. 2004.). U prvom opisu nalaza J.-J. Jaeger (1975.) 
dvoji o tome bi li fosil vezao za vrstu H. erectus ili neku drugu vrstu roda 
Homo. G. Brauer (1984), J.J. Hublin (1985.) i M. Wolpoff (1999.) navode 
pleziomorfne odlike koje nalaz vežu za populacije vrste H. erectus, no na- 
glašavaju njegove apomorfne odlike (H. sapiens). 

U mlađu grupu arhaičnoga Homo sapiensa Brauer (2006., 2008.) ubra- 
ja nalaze kao što su Illeret (KNM-ER 3884), Florisbad, Laetoli 18 (LH18), 
Eliye Springs, Jebel Irhoud 1 i2 isl. koji vremenski slijede prvu grupu (oko 
300 000 godina prije sadašnjosti). Kao i u slučaju ranije grupe nalaza, dati- 

ranje je ponekad vrlo nesigurno i oslanja se na morfologiju nalaza. Općeni- 
to govoreći, ta se grupa odlikuje anatomijom bližom anatomski modernim 
ljudima, a pleziomorfne odlike i robusnost nisu toliko naglašene. 

Dio lica i gornji dio kranija pronađen je 1932. godine na nalazištu Flori- 
sbad u južnoj Africi. Budući da je objavljen 1935. godine, kad je fosilna gra- 
da bila prilično oskudna i kada gotovo svako novo otkriće dobiva zasebno 
ime, ne začuđuje smještaj u zaseban takson, Homo helmei (Dreyer 1935.). U 
posljednje vrijeme dio znanstvenika rabi to ime za nalaze Br&uerove mlađe 
grupe arhaičnoga Homo sapiensa (vidi Foley i Lahr 1997.). Tobias (1968.), 
Rightmire (1978.; 2008.), Brauer (2006., 2008.) i drugi uglavnom se slažu 
u usporedbama tog nalaza s ostalim pripadnicima mlađe arhaične grupe. 

Dio kranija s lokaliteta Eliye Springs u Keniji opisali su Brauer i Leakey 
(1986.), a procjenili su kranijalni kapacitet fosila na više od 1300 cm? i na- 
glasili mozaik primitivnih i naprednih odlika. Budući da nedostaju veći dio 
lica i supraorbitalna regija, nisu moguće detaljnije usporedbe, no većina autora 
taj nalaz morfološki i vremenski smješta unutar Bršuerove druge grupe. 


Nalaz s lokaliteta Eliye 
Springs u Keniji 

Dio kranija KNM-ER 3884 (Ileret) pronađenog kod jezera Turkana u 
Keniji datiran je na otprilike 270 000 godina starosti (Brauer i sur. 1997.). 
To je spoj relativno modernog kranija čija su pleziomorfna odličja prepo- 
znatljiva uglavnom u robusnoj supraorbitalnoj regiji (Brauer 2001., 2006., 
2008.). Slično je i s kranijem LH 18 (Ngaloba) pronađenim 1976. godi- 
ne u slojevima poznatoga tanzanijskog nalazišta Laetoli. Problem je da- 
tiranje nalaza i nije sigurno treba li fosil smjestiti u razdoblje između 
300 000 i 200 000 godina prije sadašnjosti (vidi Brauer 2006., 2008.) ili u oko 
120 000 godina prije sadašnjosti (vidi Day i sur. 1980.; Leakey i Harris 
1987.). U inicijalnoj objavi Day i suradnici (1980) taj nalaz navode kao 
najraniji primjer morfologije vrste Homo sapiens. Anatomija lica u osnovi je 
moderna i prisutna je izražena fossa canina. Kranijalni kapacitet također je 
prilično velik, oko 1367 cm? (vidi Holloway i sur. 2004.). Kao i na nalazu 
KNM-ER 3884, supraorbitalna regija je pleziomorfne morfologije. 

Najveći uzorak nalaza koje možemo ubrojiti unutar te Brauerove skupi- 
ne dolazi s nalazišta Jebel Irhoud (Jebel Ighoud) u Maroku, gdje su izme- 
đu 1961. i 1969. godine pronađeni fosilni ostaci nekoliko jedinki. Najbolje 
je očuvana lubanja odrasle osobe (nedostaje joj samo dio baze) Irhoud 1. 
Irhoud 2 je kalota odrasle osobe, a Irhoud 3 (dio donje čeljusti) i Irhoud 


Kranij s nalazišta Jebel 
Irhoud 1 u Maroku 

4 (nadlaktična kost) pripadaju djeci. Sloj iznad nalaza Irhoud 4 datiran je 
između 90 000 i 125 000 godina prije sadašnjosti (Grun i Stringer 1991.), 
a Irhoud 1 i 2 mogli bi biti i nešto stariji (130 000 — 190 000 godina prije 
sadašnjosti, vidi Schwartz i Tattersall 2003.). Dio autora upućuje na sličnosti 
određenih odlika s europskim neandertalcima (vidi Ennouchi 1962., 1963., 
1968., 1969.; Mann i Trinkaus 1973.), a ostali autori uglavnom ističu mo- 
dernije elemente morfologije tih nalaza (vidi Howells 1975.; Stringer 1978.; 
Grin i Stringer 1991.). Holloway (vidi Holloway i sur. 2004.) procjenjuje 
kranijalni kapacitet oko 1305 ml za Irhoud 1 i oko 1400 ml za Irhoud 2, a 
zanimljivo je da ih ubraja unutar taksona Homo sapiens neanderthalensis. 

Od prije otprilike 200 000 godina proces ,modernizacije" unutar afrič- 
kih nalaza još je naglašeniji. Većina se znanstvenika slaže da u nalazima s 
lokaliteta kao što su Omo-Kibish, Herto, Singa, Klasies River, Border Cave i 
sl. valja tražiti izravne pretke anatomski modernih ljudi te za njih uglavnom 
rabiti taksonomsku kategoriju Homo sapiens sapiens. No, određene arhaične 
odlike još su prisutne unutar spomenutih nalaza. 

Najraniji nalazi te grupe pronađeni su na lokalitetu Omo-Kibish u Etio- 
piji. Ostatci kostura i dijela lubanje Omo 1 te djelomično očuvani kranijalni 
nalazi Omo 2 uglavnom se navode kao istodobni i datirani su u razdoblje 
oko 195 000 godina prije sadašnjosti (McDougall i sur. 2005.). Omo 1 mo- 
dernije je morfologije nego nalaz Omo 2, koji pokazuje određene arhaične 
odlike, posebice u supraorbitalnoj regiji (Day 1969.). Day i Stringer (1991.) 
čak raspoznaju odlike karakteristične za populacije vrste Homo erectus u 
anatomskim detaljima nalaza Omo 2 iako je taj nalaz relativno velikoga 
kranijalnog kapaciteta (oko 1435 ml; vidi Holloway 2000., Holloway i sur. 
2004.). Razlike u anatomiji moguće je objasniti na dva načina — ili je stu- 
panj varijacije unutar te populacije bio vrlo 
velik ili Omo 1 i Omo 2 ne pripadaju 
istoj populaciji i nisu istodobni. 

Otkrića T. Whitea i njegove ekipe 
na nalazištu Herto (Bouri) u Etiopi- 
ji (White i sur. 2003.) proširila su 
naše spoznaje o evoluciji moder- 
nih ljudi budući da su datirana 
između 160 000 i 154 000 godi- 


Dio kranija pronađen na 
lokalitetu Omo-Kibish 1, Etiopija 

na prije sadašnjosti (Clark i sur. 2003.). Pronađena su dva kranija odraslih 
osoba i jedan dječji. Najočuvaniji nalaz predstavlja BOU-VP-16/1, robustan 
i velik kranij s velikim kranijalnim kapacitetom (oko 1450 cm?; vidi White 
i sur. 2003.) koji najvjerojatnije valja pripisati odraslom muškarcu. Datira- 
nje nalaza u vrijeme kada na europskom tlu već nalazimo pripadnike ne- 
andertalske populacije omogućava usporedbu tih dviju skupina. Budući da 
na nalazima s lokaliteta Bouri nisu prepoznate odlike europskih neander- 
talaca, nego su anatomske odlike bliske suvremenim ljudima, te s obzirom 
na to da su određene arhaične odlike sasvim sigurno pleziomorfne, White 
i suradnici (2003.) predlažu neprekinut evolucijski slijed iz ranijih popula- 
cija, poput nalaza Brauerove grupe 1 i 2, preko nalaza Herto i sličnih su- 
vremenika Afrike, do kasnijih anatomski modernih ljudi. Zbog prisutnosti 
određenih pleziomorfnih odlika, za nalaze Herto predlažu razliku na razini 
podvrste te im daju ime Homo sapiens idaltu (idaltu na jeziku Afara znači 
stariji; vidi White i sur. 2003.). 

Na sudanskome nalazištu Singa pronađena je ljudska kalota stara oko 
133 000 godina (McDermott i sur. 1996.). Nalaz je otkriven 1924. godine 
(vidi Woodward 1938.) i opisan kao ,proto-Bušman'. Rightmire (1984.) i 
Clark (1988.) nalaz smatraju modernim čovjekom (Homo sapiens sapiens), 
no poslije provedene analize (Grun i Stringer 1991.) i datiranja u vrijeme 
stupnja izotopa kisika 6 (McDermott i sur. 1996.) ubrajaju taj nalaz unutar 
grupe Omo-Kibish, Herto i dr. Kranijalni kapacitet nalaza procijenjen je na 
1550 — 1600 ml (Wells 1951.). 

Nalazi s područja južne Afrike, koje je više autora opisalo kao sasvim ili 
gotovo sasvim anatomski moderne, dolaze s lokaliteta Klasies River (Singer 
i Wymer 1982.; Brauer 1984., 1989., 1992.; Rightmire i Deacon 1991.). To 
su uglavnom kranijalni nalazi i fragmenti neko- 
liko donjih čeljusti. No, nekoliko je znanstvenika 
upozorilo i na određene arhaične karakteristike 
uzorka (Smith 1985., 1993., 1994.; Smith i sur. 
1989b.; Wolpoff i Caspari 1990.; Lam i sur. 1996.; 
Janković 2003.; Janković i Smith 2005.). Veći- 
nu nalaza valja pripisati razdoblju od 80 000 do 
130 000 godina prije sadašnjosti (Feathers 
2002.). 


Zigomatična kost pronađena na lokalitetu Klasies River, 
Južnoafrička Republika 

Vremenski nešto 

mlađe nalaze s područ- 
ja južne Afrike, stare 
oko 74 000 godina ili 
možda nešto više (Grin 
i sur. 2003.), predstav- 
ljaju ostatci nekoliko 
osoba iz špilje Border 
(Cooke i sur. 1945.; de 
Viljrets: NOSE 19mos, 
Beaumont i sur. 1978.) 
koje je više autora opi- 
salo kao anatomski mo- Dio čeone kosti s nalazišta Klasies River, Južnoafrička Republika 
derne (Rightmire 1979.; 
Brauer 1984.; Morris 1992.). Kao i na nalazima s lokaliteta Klasies River, 
postoje određeni detalji anatomije koji pokazuju arhaične odlike (Smith i 
sur. 1989b.; u tisku; Churchill i sur. 1996.). R. Holloway (2000.) procijenio 
je kranijalni kapacitet nalaza Border Cave 1 oko 1510 ml. 

Na temelju podataka kojima raspolažemo jasno je da se anatomski mo- 
derni ljudi razvijaju na tlu Afrike. To je moguće pratiti u kontinuitetu ,mo- 
dernizacije" spomenutih nalaza, preko Brauerove grupe 1 i 2, nalaza kao 
što su Omo-Kibish, Herto i Singa do gotovo sasvim modernih ljudi na na- 
lazištima kao što su Klasies River i špilja Border. Takoder, ako se datiranje 
nalaza pokaže ispravnim, moderna morfologija najprije se javlja u istočnoj 
Africi, a poslije se širi na zapadnu i južnu Afriku. Taj proces mogao je biti 
rezultat ne samo migracije populacija iz istočne Afrike, nego i naknadne 
asimilacije s lokalnim starosjedilačkim populacijama zapadne i južne Afri- 
ke (Smith i sur. u tisku). Dakle, do prije otprilike 150 000 - 130 000 godi- 
na moderna je anatomija uglavnom uspostavljena na tlu Afrike. No, kako 
nam to pomaže u pokušaju da odgovorimo na pitanje koji je od spome- 
nutih modela o evoluciji anatomski modernih ljudi najbliži istini? Afrički 
nalazi u tome imaju ključnu ulogu, ali valja se okrenuti i nalazima drugih 
geografskih regija. 

Najraniji nalazi izvan Afrike koje većina znanstvenika smatra uglavnom 
anatomski modernim (iako je stupanj ,modernosti" još predmet rasprave) do- 
laze iz zapadne Azije, preciznije s prostora Levanta. Ti su nalazi osobito važni 
zbog više razloga. Osim što su pronađeni prvi anatomski moderni ljudi izvan 

Afrike, ondje istodobno obitavaju i neandertalci. Obje skupine ljudi prona- 
dene su u asocijaciji s materijalnom ostavštinom, što omogućuje bolji uvid u 
sličnosti i razlike u njihovu ponašanju (podsjetimo se: neki zagovornici Out 
of Africa modela upravo u materijalnoj kulturi i ,modernijem" ponašanju vide 
prednost anatomski modernih ljudi nad neandertalcima). U literaturi se kao 
neandertalci navode nalazi izraelskih špilja Tabun, Amud i Kebara te nala- 
zišta Shanidar u Iraku, a anatomski modernim ljudima pripisuju se nalazi s 
lokaliteta Mugharet es-Skhql i Jebel Qafzeh (oba u Izraelu). 

Špilja Tabin smještena je na obroncima planine Karmel u blizini današ- 
nje Haife. Iskopavanja D. Garrod tridesetih godina prošlog stoljeća rezulti- 
rala su pronalaskom skeletnih ostataka dviju osoba (Garrod i Bate 1937.), 
najvjerojatnije žene (dio kostura Tabin I, kranijalnog kapaciteta oko 1271 
ml, vidi Holloway 2000.) i muškarca (donja čeljust Tabun ID). Nije sigur- 
no pripadaju li oba nalaza istom sloju ili je ženski ukop nešto kasniji (vidi 
Bar Yosef i Callander 1999., Grin i Stringer 2000.). Datiranje slojeva upu- 
ćuje na starost između 100 000 i 120 000 godina prije sadašnjosti (vidi 
Grun i Stringer 1991.; 2000.). Iako danas većina autora prihvaća te nalaze 
kao istočnu varijantu neandertalske populacije, u prvim objavama nalaza 
McCown i Keith (1939.) rabe za njih ime Palaeoanthropus palestinensis prem- 
da upozoravaju na sličnosti s europskim neandertalcima. Osim ljudskih 
ostataka, nalazi litičke industrije špilje Tabiin vrlo su važni, jer se zahvalju- 
jući dugotrajnijoj arheološkoj i stratigrafskoj sekvenci (više od 100 000 godi- 
na) mogla uspostaviti kronologija paleolitika te regije. Industrija koja prevla- 
dava na nalazištu i koju vežemo za neandertalske nalaze jest musterijen. 

U blizini nalazišta Tabin je špilja Kebara u kojoj su O. Bar Yosef i B. Van- 
dermeersch 1983. godine pronašli vrlo zanimljiv ukop (vidi Arensburg i sur. 
1985.). Iznimna očuvanost i položaj trupla upućuje na namjeran ukop iako 
je nedugo nakon pokopa truplu uklonjena lubanja. Tome u prilog govori i 
rijedak nalaz krhke jezične kosti koju smo spomenuli u raspravi o razvoju 
modernoga govora (Arensburg i sur. 1989.). Na temelju anatomskih anali- 
za, nalaz se pripisuje odraslome neandertalcu (Bar Yosef i Vandermeersch 
1991.). Kao i na nalazištu Tabin, i u Kebari je pronađeno mnogo muste- 
rijenskih alatki (vidi Vandermeersch i Bar Yosef 1989.). Nalazi iz Kebare 
mlađi su od onih na nalazištu Tabin i datirani su oko 60 000 godina prije 
sadašnjosti (Valladas i sur. 1987.). 

Na izraelskome nalazištu Amud pronađeni su ostatci najmanje tri osobe 
(fragmentirani kranij Amud 1 kapaciteta oko 1740 ml, prema Hollowayu i sur. 

2004., gornja čeljust Amud 2 i ukop djeteta mlađeg od godine dana Amud 
7, vidi Suzuki i Takai 1970.; Trinkaus 1984a; Rak i sur. 1994.; Hovers i sur. 
1995.; 2000.). Datiranjem su nalazi smješteni u razdoblje između 60 000 i 
45 000 godina prije sadašnjosti (Grtin i Stringer 1991.; Rak i sur. 1994), 


Nalaz neandertalca iz pećine Amud u Izraelu 


Najviše neandertalskih nalaza s područja Levanta dolazi iz iračke špilje 
Shanidar u kojoj je R. Solecki između 1953. i 1960. godine pronašao ostatke 
najmanje sedam odraslih osoba i dvoje djece te mnoge nalaze musterijenske 
kulture (vidi Solecki 1960., 1963., 1971.). Nalazi dolaze iz nekoliko slojeva 
koje okvirno valja pripisati razdoblju od 80 000 do 60 000 godina prije sa- 
dašnjosti (vidi Trinkaus 1983.). Vjerojatno najpoznatiji nalaz je Shanidar 1, 
kostur odraslog muškarca kranijalnog kapaciteta oko 1600 ml (Holloway i 
sur. 2004.) kojeg je snašla zla kob. Desna strana lubanje pretrpjela je ozbilj- 
ne ozljede te je čovjek najvjerojatnije bio slijep na desno oko. Nedostajala je 

i podlaktica jedne ruke, što upućuje na moguću 
amputaciju za života. Osim toga, muškarac 
Shanidar 1 patio je i od drugih trauma i de- 
generativnih promjena (osteoartritisa). Teške 
ozljede ipak nisu bile smrtonosne budući da 
su zaliječene. Sudbina ovog čovjeka ostavila 
MA je toliko snažan dojam na poznatu spisatelji- 
i h cu J. Auel (1997.) da je prema njoj stvorila lik 
neandertalskog šamana u knjizi Pleme spilj- 
skog medvjeda. Osim nalaza Shanidar 1, i ostale 
osobe s tog nalazišta pokazuju mnoge zaliječene 
ozljede, što se često tumači brigom za ranjenike 
Kranij neandertalca Shanidar i nemoćne i daje ljepšu sliku o neandertalcima od 
h kadi jeo a one koju je početkom 20. stoljeća opisao Boule. Još 
jedan važan nalaz s tog lokaliteta već je spomenu- 
ti ukop odrasle osobe Shanidar 4 u čijem je grobu pronađen cvjetni pelud. 
Detaljne analize nalaza iz špilje Shanidar ne ostavljaju sumnju da je riječ o 
neandertalcima (Stewart 1958., 1961., 1964.; Solecki 1960. i vidi detaljnu 
monografiju Trinkaus 1983.). Na nalazištu je pronađeno i mnogo kamenog 
oruđa musterijenske industrije (Solecki 1963.). 

Osim nalaza koje većina znanstvenika pripisuje istočnoj varijanti nean- 
dertalske populacije, na tom su području prisutni i rani anatomski moder- 
ni ljudi (Homo sapiens sapiens). Vrlo blizu nalazišta Kebara i Tabuin, u špilji 
Mugharet es-Skhul, D. Garrod je između 1931. i 1932. godine otkrila ostat- 
ke desetak osoba razli- 
čite dobi, većinom na- 
mjernih ukopa (Garrod 
i Bate 1937). Varijaci- 
ja u anatomiji ljudi na 
tom je nalazištu vrlo 
izražena. Tako je lu- 
banja Skhul V moder- 
ne anatomije i često se 
u raspravama navodi 
kao primjer ,moderno- 


Kranij Shanidar 5 

Nalaz anatomski modernog 
čovjeka s nalazišta Skhil 
(Skhil 5) u Izraelu 


sti" nalaza te špilje, a 
Skhql IV i IX, primje- 
rice, izgledaju mno- 
go ,arhaičnije“ te po 
svojim odlikama kat- 
kad sliče neandertalci- 
ma (Corruccini 1992.). 
McCown i Keith (1939.) 
smatrali su ljude iz špi- 
lje Skhql dijelom popu- 
lacije kojoj pripadaju i nalazi s lokaliteta Tabun te za obje rabe ime Palae- 
odnthropus palestinensis, no većina današnjih znanstvenika misli da je riječ 
o anatomski modernim ljudima koji pokazuju određene arhaične odlike 
(Homo sapiens sapiens; vidi Schwartz i Tattersall 2003.). Kranijalni kapaci- 
tet odraslih osoba prilično je velik, a Holloway je izračunao oko 1554 ml 
za Skhql IV, 1520 ml za Skhql V i 1590 ml za Skhql IX. Najveći je problem 
uspostaviti kronologiju nalaza budući da datiranje slojeva i nalaza varira 
od otprilike 180 000 do 46 000 godina prije sadašnjosti iako većina auto- 
ra prihvaća da sami ukopi najvjerojatnije pripadaju razdoblju oko 100 000 
— 90 000 godina prije sadašnjosti (vidi Grin i Stringer 1991.; McDermott i 
sur. 1993.). U špilji je pronađeno i mnogo oruđa musterijenske kulture. 

U istraživanjima špilje Qafzeh u blizini Nazareta u Izraelu između 1933. 
i 1975. godine pronađeni su ostatci kostura 15-ak osoba, većinom iz mu- 
sterijenskih slojeva nalazišta (Qafzeh 1 i 2 najvjerojatnije valja pripisati 
gornjopaleolitičkim slojevima). Najbolje očuvani nalazi su kranij Qafzeh 6 
i kranij i dio kostura Qafzeh 9 iz slojeva starih između 120 000 i 80 000 
godina (vidi Valladas i sur. 1988.; Griin i Stringer 1991.). Datiranje provede- 
no izravno na nalazu Qafzeh 6 upućuje na starost između 95 000 i 80 000 
godina prije sadašnjosti (Yokoyama i sur. 1997.). Taksonomsko određenje 
nalaza bilo je predmetom rasprave. D. Brose i M. Wolpoff (1971.) predložili 
su da stanovnike špilje Qafzeh valja smatrati levantinskim neandertalcima, 
a većina poslije provedenih analiza naglašava modernije aspekte nalaza te 
ih smješta u ,arhaične" pripadnike modernih populacija (Homo sapiens sapi- 
ens, vidi, primjerice, Howells 1974.; Stringer 1974b; Vandermeersch 1981.; 

Nalaz anatomski modernog čovjeka Qafzeh 6, Nalaz anatomski modernog čovjeka Qafzeh 9, 
Izreal Izreal 


Schwartz i Tattersall 2003.). Varijacija uzorka je velika kao i u slučaju nala- 
za s lokaliteta Skhql, J. Schwartz i 1. Tattersal (2003.) čak razlikuju 2 morfa 
(oblika), ovisno o prisutnosti arhaičnih odlika pojedinih nalaza. Procjena 
kranijalnog kapaciteta za Qafzeh 6 je 1568 ml (Holloway 2000.; Holloway 
i sur. 2004.) a za Qafzeh 9 1508 ml (Vandermeersch 1981.). 

Iz svega navedenog vidljivo je da gornjopleistocenski nalazi s područja 
Levanta predstavljaju zanimljiv problem, no pružaju arheološku građu koja 
bi uvelike mogla pridonijeti razrješenju populacijske dinamike toga ključ- 
nog razdoblja u genezi i geografskom širenju anatomski modernih ljudi. 
Iako neki autori smatraju da su neandertalci (Tabiin, Amud i Kebara i Sha- 
nidar) i anatomski moderni ljudi (Skhql i Qafzeh) boravili na tom području 
naizmjence, te da se te populacije nikad nisu susrele, većina ipak dopušta 
preklapanje barem na određeno vrijeme te moguće susrete. Problem je kat- 
kad nesigurno datiranje nalaza i, posebice kad je riječ o nalazima otkrive- 
nim u istraživanjima u prvoj polovici 20. stoljeća, nesiguran kontekst, to 
jest sloj kojemu nalaze valja pripisati. U prilog odredenim populacijskim 
kontaktima govori i činjenica da na tom području obje skupine izrađuju 
istu, musterijensku industriju, a nije vidljiva ni veća razlika u ponašanju 
(primjerice obje skupine pokapaju svoje pokojnike). Ipak, možda ne treba 
ići toliko daleko da pleistocenske levantince smatramo jedinstvenom popu- 
lacijom. Isto tako, na temelju kronologije tih nalazišta, nije moguće ozbiljno 
braniti in situ evoluciju neandertalaca (primjerice Tabun) u nešto modernije 

ljude (primjerice Skhql), kako to predlaže F. C. Howell (1958., 1959.), no 
uzimajući u obzir kronološki okvir, arheološke nalaze sensu stricto (muste- 
rijensku industriju) i mješavinu arhaičnih i modernijih elemenata u gotovo 
svim spomenutim nalazima, odredeno miješanje (vidi Coon 1962.; Wolpoff 
1999.) još je sasvim realna mogućnost. Ako imamo na umu da je inicijal- 
no europski supstrat i anatomija ,klasičnih" neandertalaca kroz različite 
evolucijske mehanizme na tlu Levanta kroz tisućljeća doživjela regionalne 
osobnosti, a s druge strane arhaičan, no u osnovi moderan anatomski sup- 
strat afričkih korijena u nalazima s lokaliteta kao što su Skhql i Qafzeh do- 
življava slične promjene, miješanje populacija moglo bi objasniti anatomiju 
većine fosilnih nalaza. Ne treba zaboraviti kako se nalaze često stavlja u 
određene ,kalupe" (to jest moderni ljudi ili neandertalci), no mnogo je ra- 
zlika između neandertalaca iz Europe i onih iz zapadne Azije, a ,moderni" 
ljudi s nalazišta Qafzeh i Skhql nisu toliko ,moderni" u usporedbi sa su- 
vremenim populacijama (vidi, primjerice, Nitecki i Nitecki 1994., Akazawa 
i sur. 1998. i ondje navedenu literaturu). 

Dok na tlu Europe evoluiraju i borave neandertalci, u Africi pratimo 
genezu anatomski modernih populacija, a na Bliskom Istoku prepoznaje- 
mo obje skupine, dalje na istoku stanje je nešto problematičnije. Najveći je 
problem nesigurno datiranje nalaza, njihova slaba zastupljenost i/ili očuva- 
nost. Prisutnost populacija koje većina znanstvenika ubraja u takson Homo 
erectus dobro je argumentirana ,klasičnim" lokalitetima i nalazima donjega 
i srednjeg pleistocena, poput lokaliteta Zhoukudian u Kini, Sangiran i Mo- 
djokerto na Javi i sl. Događaje tijekom gornjeg pleistocena mnogo je teže 
razlučiti no, kako je na temelju azijskih nalaza predložena i rana verzija 
modela multiregionalnog kontinuiteta, važno je barem spomenuti glavne 
nalaze s područja Australazije. 

Kineski nalazi koje većina autora određuje kao pripadnike vrste Homo 
erectus pronađeni su na više lokaliteta. O najpoznatijem od njih, nalazištu 
Zhoukoudian (Choukoutien) već je bilo riječi budući da, osim povijesne 
važnosti, otkrića s tog lokaliteta imaju ključnu ulogu u razumijevanju 
anatomije tzv. ,klasičnih" pripadnika vrste Homo erectus. Važniji nalazi 
dolaze i s kineskih lokaliteta Yuanmou (dentalni nalazi, vidi Hu 1973., 
Zhou i Hu 1979.), Gongwangling (kranijalni i postkranijalni ostatci koji 
po svoj prilici pripadaju jednoj individui, vidi Woo 1964a, b; 1965.), 
Chenijawo (donja čeljust, vidi Woo 19644, b), Hexian (kranij kojemu 
nedostaju kosti lica i čiji je obujam procijenjen na 1025 ml, vidi Huang 

i sur. 1982.; Wu i Dong 1982.; Wu 1983.; Wu i Poirier 1995.; Holloway 
2000), Yunxian (dva kranija koja su, nažalost, pretrpjela velika ošteće- 
nja u procesu fosilizacije; kranij EV 9001 i kranij EV 9002 čije kranijal- 
ne kapacitete Li i Etler (1992) procjenjuju između 1000 i 1300 ml, vidi 
također Wu i Poirier 1995.). Anatomija većine spomenutih nalaza uklapa 
se u raspon anatomskih odlika klasičnih pripadnika vrste Homo erectus 
iako je datiranje nalaza velik problem. Najraniji nalaz možda predstavlja 
Yunxian budući da dio znanstvenika (vidi Wu i Poirier 1995.) predla- 
že datiranje na više od milijun godina prije sadašnjosti. Datacija od oko 
412 000 godina prije sadašnjosti za nalaze s lokaliteta Hexian (Grin i sur. 
1982.) uklapa se u očekivan raspon s obzirom na anatomiju fosila. Osim 
spomenutih nalaza, mnoga otkrića ljudskih fosilnih fragmenata moguće 
je pripisati istom razdoblju (vidi Atlas of Primitive man in China za slikov- 
ni pregled i Wu i Poirier 1995. i ondje navedenu literaturu za detaljniji 
opis pojedinih nalaza). 

Krajem srednjeg pleistocena i početkom gornjeg pleistocena (iako je 
datiranje nalaza vrlo upitno) na području Kine nailazimo na fosile koji 
sadržavaju mješavinu odlika prošlih populacija (H. erectus) uz naprednije 
odlike koje većina autora veže za anatomski moderne ljude (H. sapiens sa- 
piens). Ti se nalazi često spominju kao ,arhaični" Homo sapiens i predstav- 
ljeni su fosilima s lokaliteta Dali, Maba (Mapa), Jinniu Shan (Jinniushan) 
i drugih. Fosil pronađen na lokalitetu Dali godine 1978. dobro je očuvan 
kranij (iako je donji dio lica zdrobljen u procesu fosilizacije) čija anato- 
mija dobro ilustrira tu grupu nalaza u spoju pleziomorfnih i apomorinih 
odlika anatomije (vidi Wu 1981.; Wu i Poirier 1995.). Sloj 3 iz kojega fo- 
sil najvjerojatnije potječe star je između 230 000 i 180 000 godina (vidi 
Schwartz i Tattersall 2003.). Rane publikacije navode određene sličnosti 
s europskim neandertalcima (vidi Wang i sur. 1979.), a drugi naglašavaju 
modernije odlike (Wu 1981... Slično je i s nalazom dijela lubanje (dio ka- 
lote i desne orbite s interorbitalnim područjem) pronađene 1958. godine 
na nalazištu Maba (Woo i Peng 1959.). Nalaz najvjerojatnije valja pripi- 
sati vremenu između 170 000 i 130 000 godina prije sadašnjosti (Yuan i 
sur. 1986). Kao i u slučaju nalaza Dali, dio autora prepoznaje neander- 
talske odlike nalaza Maba (vidi Woo i Peng 1959.; Pope 1992.), a X. Wu 
i M. Wu (1985.) radije ističu sličnosti s ranijim populacijama s područja 
Azije (H. erectus). 

Nalaz s lokaliteta Dali, Kina Dio kranija s nalazišta Maba, Kina 


Lubanja i dio kostura odrasle osobe s nalazišta Jinniu Shan (Wu 1988.; 
Lu 1989.) također pripadaju toj ,prijelaznoj" grupi te ga dio autora smatra 
kasnim pripadnikom vrste Homo erectus (vidi Wu 1988.) ili arhaičnim H. 
sapiensom (vidi Pope 1992.). Kranijalni kapacitet lubanje procijenjen je na 
1390 ml (vidi Wu i Poirier 1995.), a za nalaz je procijenjena minimalna 
starost od 200 000 godina prije sadašnjosti (Chen i sur. 1994). 

Najmlađoj skupini pleistocenskih nalaza pripadaju fosili čija je anato- 
mija vrlo bliska suvremenim ljudima i nedvojbeno ih treba ubrojiti u vrstu 
Homo sapiens sapiens. No, problem je ponovno nesigurno datiranje nalaza, 
što uvelike ograničava uvid u vrijeme pojave modernih ljudi na tlu Kine. 
Među najranije anatomski moderne populacije tog područja ubrajamo na- 
laze iz tzv. Gornje špilje lokaliteta Zhoukoudian (koje ne treba pobrkati sa 
spomenutim nalazima srednjopleistocenskih pripadnika vrste H. erectus koji 
potječu s Lokaliteta 1 nalazišta Zhoukoudian). Tri dobro očuvane lubanje 
i mnogi drugi fosilni nalazi pronađeni su istodobno s klasičnim H. erectus 
otkrićima na lokalitetu Zhoukoudian te ih je, nažalost, snašla ista sudbina 
početkom Drugoga svjetskog rata. Naše su spoznaje ograničene na rane 
opise originalnih nalaza (vidi Weidenreich 1939.) i mjerenja provedena na 
odljevima (vidi Wu 1961). Datiranje provedeno na nalazima faune upućuje 
na to da nalaze valja pripisati razdoblju između 35 000 i 30 000 godina 
prije sadašnjosti (vidi Wu i Poirier 1995.). 

Osim s područja Kine, nalazi koji često imaju ključnu ulogu u rasprava- 
ma o genezi modernih ljudskih populacija dolaze i s područja Indonezije. 
Znanstvenici koji se zauzimaju za multiregionalni model često, osim kon- 
tinuiteta drevnih i modernih Kineza, kao primjer anatomskog kontinuiteta 
navode nalaze s Jave i njihovu navodnu sličnost s kasnijim stanovnicima 

Australije.“ F. Weidenreich (1943.; 1951.) te A. Thorne, M. Wolpoff i drugi 
(vidi Thorne i Wolpoff 1981.; 1992.; Wolpoff i sur. 1984.; 1994b) smatra- 
ju da je moguće pratiti kontinuitet dijela anatomskih odlika od vremen- 
ski ranijih nalaza s Jave (H. erectus), primjerice onih s lokaliteta Sangiran, 
preko kasnijih nalaza te populacije pronađenih na nalazištima Ngandong i 
Sambungmacan, do anatomski modernih australskih Aboridžina. No, više 
je analiza pokazalo da evolucijski razvoj populacija kao što su Ngandong 
i Sambungmacan (prema dijelu znanstvenika kasni H. erectus, vidi Santa 
Luca 1980.; Ant6n 2003., ili ,arhaični" H. sapiens, vidi Brauer 1992.; Brau- 
eri Mbua 1992.) ne upućuje na kontinuitet u smjeru suvremenih lokalnih 
populacija te da veliki dio odlika možemo smatrati apomorfnim (vidi Santa 
Luca 1980.; Rightmire 1990.; 2004.; Baba i sur. 2003.; Widianto i Zeitoun 
2003.; Cameron i Groves 2004.; Durband 2007.). Dio autora za njih čak 
predlaže W. Oppenoorthov takson Homo soloensis (Oppenoort 1932.; Wi- 
dianto i Zeitoun 2003.; Durband 2007.). 


Jedna od lubanja s nalazišta Ngandong (Ngandong 5) na otoku Javi 


iu snode i kje naro ve e pis jnlk ee je ...  I 
47 Prije četrdesetak tisuća godina ili čak ranije rani su moderni ljudi iz jugoistočne 
Azije prvi put došli u Australiju, za što su se morali koristiti čamcima. Prisutnost 
mnogo ranijih nalaza na indonežanskom otoku Floresu upućuje na to da su barem 
neke ljudske skupine riješile problem plovidbe morem već u srednjem pleistocenu. 

Europa u vrijeme biološko-kulturne smjene 


Područje Europe posebno je važno za proučavanje biološko-kulturne 
smjene na prijelazu iz srednjega u gornji paleolitik. Ta se promjena na tlu 
Europe zbila između 40 000 i 30 000 godina prije sadašnjosti, to jest za 
stadija izotopa kisika 3, kada je klima bila nešto blaža (vidi Mellars 1996). 
Nekad je ta smjena bila predstavljena jednostavnim modelom prema koje- 
mu se neandertalce vezalo za srednji paleolitik (musterijensku kulturu), a 
anatomski moderni ljudi smatrali su se nositeljima kultura gornjeg paleo- 
litika. Prve anatomski moderne ljude na tlu Europe običavalo se nazivati 
kromanjoncima, prema nalazištu Cro Magnon u Francuskoj, gdje su pro- 
nađeni njihovi kosturni ostatci. Kasnije se utvrdilo da te nalaze zapravo 
valja pripisati nešto kasnijem razdoblju gornjega paleolitika (gravetijenu). 
Porastom novih nalaza i revizijom starijih istraživanja ta se jednostavna 
slika počela mijenjati. | 

Otkrića neandertalaca u direktnoj asocijaciji s industrijom gornjeg paleo- 
litika na dva francuska nalazišta uputila su na složeniju sliku tog razdoblja 
na tlu Europe, a 
nalazi s područ- 
ja Levanta, gdje 
i neandertalci i 
anatomski mo- 
dernije populaci- 
je proizvode istu, 
musterijensku in- 
dustriju, upućuju 
da populacijska 
pripadnost nije 
nužno vezana za 
različiti kulturni 
izričaj. Na lokali- 


Kranij s nalazišta Cro 
Magnon (Cro Magnon 
1) u Francuskoj 

tetu St. Cćsaire (Roche a Pierrot) pronađen je grob 
neandertalca s kamenim oruđem i ukrasnim pred- 
metima šatelperonijenske kulture (Lćvčque i Van- 
dermeersch 1980.). Ta kultura dobila je ime prema 
eponimnome nalazištu Chatelperron u Francuskoj i 
prije je smatrana djelom anatomski modernih ljudi. 
Područje na kojem se ta kultura prostire ograniče- 
no je na sjevernu Španjolsku i zapadnu i središnju 
Francusku (zapadno od rijeke Rhone) i javlja se 
prije otprilike četrdeset tisuća godina (Hublin i sur. 
1995.; Straus 1997.; Harrold 2000.). Sama industrija 
sadržava elemente musterijena uz tehničko-tipološ- 
ke elemente karakteristične za gornji paleolitik. Ti- 
pična alatka jest šatelperonijenski šiljak ili nož na- 
Gdag činjen na sječivu s koso oblikovanim oštrim vrhom 
mai inspekidno obrađenim bočnim rubom koji tvori 
zakrivljeni hrbat (vidi Demars i Laurent 1992.). Dio 
Šatelperonijenski šiljak ili nož alatki šaterperonijenske industrije podsjeća na tzv. 
periskopa tip B musterijena s ašelejenskom tradicijom u ko- 
34/1) jem se.često javljaju noževi hrptenjaci. No, za ra- 
zliku od musterijena, u sklopu šatelperonijenske 
kulture česta su grebala i dubila (engl. burins),* predmeti od kosti-te ukrasni 
predmeti poput koštanih pločica i probušenih životinjskih zuba (vidi Hublin 
i sur. 1996.). Osim na nalazištu St. Cćsaire, neandertalski ostatci u asocijaciji 
s tom industrijom pronađeni su i na lokalitetu Arcy-sur-Cure (Grotte du Re- 
nne) u Francuskoj. Geneza šatelperonijena još je predmet rasprava. Dio au- 
tora (vidi Mellars 1996.; 
2000. i ondje navedenu 
literaturu) smatra da su 
tu industriju mogli ra- 

Nalazi ukrasnih predmeta 
odnosno probušenih očnjaka 

s lokaliteta Arcy-sur-Cure 
(Grotte du Renne) koji pripadaju 
šatelperonijenskoj kulturi 


48 Dubilo je alatka s dlijetasto oblikovanim radnim rubom. 

zviti neandertalci pod utjecajem modernih ljudi i njihove orinjasijenske in- 
dustrije gornjeg paleolitika, no moguće je i da su neandertalci sami razvili 
tu industriju prije nego što su nositelji drugih gornjopaleolitičkih industrija 
kročili na tlo Europe (vidi D/Errico i sur. 19984; Zilh4o i DErricco 1999b i 
ondje navedenu literaturu). 

Osim tih, pomalo neočekivanih otkrića, nov uvid u zanimljivo razdo- 
blje biokulturne smjene na tlu Europe pružaju nam otkrića i drugih tzv. 
»prijelaznih industrija". U relativno kratkom razdoblju od svega nekoliko 
tisuća godina nalazimo niz regionalnih, prostorno i vremenski ograničenih 
industrija koje u sebi imaju musterijenske i gornjopaleolitičke elemente. To 
su, primjerice, ulucijen toskanske, kalabrijske i južnomediteranske regije 
Italije i Grčke, seletijen i jankovičijen centralne i dijela istočne Europe, je- 
žmanovicijen istočne Njemačke i Poljske, altmulijen južne Njemačke, bohu- 
nicijen Češke, kostjenki-seletijen Rusije itd. (vidi primjerice Valoch 1972.; 
Allsworth-Jones 1986a, b; 1990.; Gioia 1988.; Clark i Lindly 1989.; Harrold 
1989.; Rigaud 1989.; Svoboda i Sim4n 1989.; Kozlowski 1990.; 2004a; Ani- 
kovich 1992.; Oliva 1993.; Svoboda 1993.; 2004.; Pradel 1966.; Svoboda 
i sur. 1996.; Straus 1997.; D'Errico i sur. 1998a.; Churchill i Smith 2000.; 
Kozlowski i Otte 2000.; Mussi 2001.; Golovanova i Dornichev 2003.; Pere- 
sani 2008.) Analize upozoravaju da barem neke od tih industrija nastaju 
na temeljima i u sklopu kasne musterijenske kulture. Seletijen kao jedna 
od najvažnijih pojava tog razdoblja bio je predmet mnogih analiza. Ime 
dobiva prema eponimnome nalazištu u Madarskoj (špilja Szeleta) i javlja se 
otprilike istodobno sa šatelperonijenom. Prepoznatljiv element je obostrano 
obrađen listoliki šiljak, no osim na šiljcima, takav obostrani način obradbe 
nalazimo i na drugim tipovima alatki, primjerice strugalima, koja su i dalje 
najčešći tip alatki (20 — 30%). Uz strugala, česta su i grebala (vidi Svoboda 
i sur. 1996.). Upravo industrije listolikih šiljaka K. Valloch (1968.) smatra 
najuvjerljivijom poveznicom srednjega i gornjeg paleolitika na tlu Europe. 


49 Među te ,prijelazne industrije" možda valja ubrojiti i olševijensku industriju koja je prisutna 
na tlu Slovenije, možda i Hrvatske. Olševijen, to jest olševa kultura nazvana je prema vrhu 
Olševi u slovenskim Karavankama i početno je pripisana Potočkoj zijalci (Bayer 1929.). 
Poslije je kultura Potočke zijalke odredena kao orinjasijenska (Brodar 1971.), a predloženo je 
da se naziv olševijen iskoristi za srednjoeuropski orinjasijen (Brodar 1979.). U novije doba taj 
se izraz rabio za početnu kulturu gornjeg paleolitika u sjeverozapadnoj Hrvatskoj i Sloveniji, 
poput nalaza sloja G, špilje Vindije (vidi Montet-White 1996.; Karavanić 2000b., 2007.). No, 
postoji mogućnost da kultura tog sloja pripada orinjasijenu, pri čemu je nedostatak tipičnih 
orinjasijenskih kamenih alatki moguće objasniti funkcionalnom specijalizacijom staništa, tj. 
lovnom aktivnošću koja ponajprije zahtijeva koštane šiljke (vidi Hahn 1977.). 

No, dok se seletijen u Moravskoj vjerojatno razvio iz srednjopaleolitičke 
kulture (srednjoeuropskoga) mikokijena,? na području južne Poljske zasad 
nalazimo vremenski hijatus između mikokijena i prijelaznih industrija s 
listolikim šiljcima (Kozlowski 2000.). Za razliku od šatelperonijena, ostale 
prijelazne industrije" nisu pronađene u izravnoj asocijaciji s antropološkim 
nalazima. Iako je vjerojatno da su ih proizvodili neandertalci kao jedina 
populacija koju vežemo za prethodni musterijen na tlu Europe, tu tvrdnju 
zasad nije moguće potkrijepiti materijalnim dokazima. 

Slično je i s orinjasijenskom industrijom, nazvanom prema francuskome 
nalazištu Aurignac koju mnogi smatraju prvom pravom gornjopaleolitič- 
kom pojavom. Većina znanstvenika genezu te industrije vidi u udaljenim 
regijama Bliskog istoka (Kozlowski i Kozlowski 1975.; Kozlowski i Otte 
2000.; Mellars 2006.) premda neki upozoravaju i na mogućnost lokalnog 
razvoja unutar Europe (vidi Oliva 1989.; Svoboda 2004.; Straus 2005.). lako 
se oruđa ranog gornjeg paleolitika (poput grebala, sječiva ili gornjopaleo- 
litičkih koštanih šiljaka) često izravno pripisuju orinjasijenskoj industriji, 
novije analize pokazuju da je slika nešto složenija. Određeni tipovi oruđa 
(primjerice gornjopaleolitički koštani šiljci s rascijepljenom i punom bazom) 
javljaju se i u sklopu seletijena, a možda i još nekih ,prijelaznih? industrija 
(Tode i sur. 1953.; Valloch 1972.; Allsworth-Jones 1986a; Svoboda 1993.; 
Miracle 1998.; Janković i sur. 2006.; Karavanić 2007.). Takoder je važno 
upozoriti na razlike između nalaza pripisanih ranome orinjasijenu od onih 
pripisanih kasnijem razdoblju te kulture (vidi primjerice Miracle 1998.) te 
na razlike orinjasijenskih nalaza središnje, istočne i zapadne Europe (vidi 
Oliva 1993.; Karavanić i Smith 1998.; Miracle 1998.; Svoboda 2004.). Zato 
je potrebna detaljna revizija nalaza pripisanih toj industriji, a sve upućuje 
na realnu mogućnost da je barem u odredenim slučajevima riječ o nekoj 
od prijelaznih industrija koju, barem zasad, ne treba pripisivati određenoj 
populaciji. Takvo naizgled složenije objašnjenje omogućuje različita objaš- 
njenja kulturnih sličnosti i razlika (trgovina, utjecaj, populacijsko miješa- 
nje itd.) koje nikako ne treba smatrati univerzalnim za sve regije. Budući 
da se u sklopu orinjasijenske kulture na tlu Europe prvi put javlja špiljska 
umjetnost, kao i tzv. ,figuralna plastika" (različite figurice), te da ta kultura 


50 Srednjopaleolitička kultura s obostrano obrađenim alatkama, nazvana prema nalazištu La 
Micoque u Francuskoj. Pojavljuje se u razdoblju između 110 000 i 40 000 godina prije 
sadašnjosti. U srednjoj je Europi, osim mikokijenskih šačnika, obilježavaju različiti tipovi 
malih šačnika od kojih su neki naslik na listolike šiljke. 


mo... 

nedvojbeno pripada gornjem paleolitiku i barem se tradicionalno veže uz 
anatomski moderne populacije, o njoj će poslije detaljnije biti riječi. 

Osim kasnih neandertalaca u Francuskoj pronađenih u asocijaciji sa ša- 
telperonijenom, u špilji Vindiji u sjeverozapadnoj Hrvatskoj (u kompleksu 
G tog nalazišta, to jest slojevima G, i G,) pronađeni su vremenski kasni 
neandertalci (datirani između otprilike 45 000 i 30 000 godina prije sa- 


Ulaz u pećinu Vindiju 


Pogled iz pećine Vindije 

dašnjosti) u asocijaciji s musterijenskom industrijom unutar koje postoje 
i određeni elementi gornjeg paleolitika (Malez i sur. 1980.; Wolpoff i sur. 
1981.; Malez i Ullrich 1982.; Malez 1983a; Smith i sur. 1985.; Karavanić 
1995c; Karavanić i Smith 1998.). U starijem dijelu tog kompleksa (G.) na- 
lazimo tipične musterijenske alatke uz nalaze koje obično pripisujemo gor- 
njem paleolitiku (primjerice grebala) te prisutnost naprednijega proizvod- 
nog postupka, tj. izradbu sječiva. Također, levaloaški postupak, prisutan u 
ranijim slojevima Vindije (sloj K), nije zamijećen u kompleksu G, a vidljiva 
je i razlika u odabiru kvalitetnijega materijala (u sloju K prevladava kvarc, 
a u sloju G, zastupljenije je oruđe na kvalitetnijem rožnjaku, vidi Kurta- 
njek i Marci 1990.; Blaser i sur. 2002.; Ahern i sur. 2004.). U gornjem di- 
jelu kompleksa G (G,) odabir kvalitetnoga materijala još je naglašeniji (više 
ne nalazimo oruđe na kvarcu). U istom sloju pronađeni su i koštani šiljci 
u asocijaciji s neandertalskim kostima koje su izravno datirane u vrijeme 
između 33 000 i 32 000 godina prije sadašnjosti (Higham i sur. 2006.). 
Iako je dio autora (Kozlowski 1996.; D'Errico i sur. 1998a; Mellars 1999.; 
Zilhao i D'Errico 1999b) tu asocijaciju pokušao objasniti miješanjem sloje- 
va, smatramo da je ona realna barem za neke od nalaza (Karavanić 1995c; 
Karavanić i Smith 1998.; Ahern i sur. 2004.; Janković i sur. 2006., u tisku; 
vidi također Straus 1999.). 


Detalj stratigrafije iz pećine Vindije. Jasno je vidljiv sloj G, koji je izrazito crvene boje 

Listoliki šiljak iz Vindije, kakvi su inače tipični za Donja čeljust neandertalca i gornjopaleolitički 
seletijensku kulturu koštani šiljak pronađen u istom sloju (G,) 
u pećini Vindiji 


Analize su pokazale da je i nalazištu St. Cćsaire i u špilji Vindiji riječ o 
pripadnicima neandertalske populacije, no u oba slučaja ti kasni neander- 
talci morfološki odudaraju od ranijih, ,klasičnih" neandertalaca. Gracilnost 
kranijalnih kostiju i još neke odlike šatelperonijenskog neandertalca s na- 
lazišta St. Cćsaire (Leveque i Vandermeersch 1980.; Hublin i sur. 1996.) 
svojim su vrijednostima između neandertalaca i anatomski modernih po- 
pulacija. Vindijski neandertalci kompleksa G također su vrlo ,moderni". 
Analize (vidi primjerice Smith i Ranyard 1980.; Smith 1982.; 1992.; 1994.; 
Ahern i Smith 1993.; Smith i Ahern 1994.; Ahern 1998.; Ahern i sur. 2004.; 
Kesterke i Ahern 2007.) upućuju na gracilnost njihove morfologije i vrijed- 
nosti između ranijih neandertalaca i modernijih ljudi ili bliže anatomski 
modernim skupinama. Gracilnost nije rezultat većeg broja mladih osoba ili 
žena unutar uzorka niti ju je moguće objasniti tjelesnom građom vindijskih 
neandertalaca (Trinkaus i Smith 1995.; Ahern 1998.; Ahern i sur. 2002.; 
Ahern i Smith 2004.; Kesterke i Ahern 2007.). Iako neki autori (vidi Hu- 
blin i Bailey 2006.) smatraju da je gracilnost moguće objasniti varijacijom, 
ili možda promjenama u ponašanju koje bi smanjile selekcijske pritiske i u 
konačnici rezultirale gracilnijom morfologijom, to objašnjenje postavlja nove 
probleme. Valja dokazati koja bi bila selekcijska prednost gracilnije morfo- 
logije nad ,klasičnom" neandertalskom anatomijom, pogotovo ako očeku- 
jemo da ,modernije" ponašanje i ,naprednija" tehnika umanjuju potrebu 
za biološkom prilagodbom. Teško je razumjeti i zašto se upravo gracilnija 
morfologija javlja u vremenski mlađih nalaza, kada su na tlu Europe već 
prisutne skupine anatomski modernih ljudi. Nešto jednostavnije objašnjenje 


OSVIT ČOVJEČANSTVA 


moglo bi biti populacijsko miješanje (vidi Smith i sur. 2005.; Janković i sur. 
2006., u tisku) neandertalaca i anatomski modernijih došljaka. 


Dio lubanje neandertalca 
s nalazišta St. Cesaire u 
Francuskoj 


Nalazi nadočne regije neandertalca iz Vindije (lijevo) i Krapine (desno) 


Osim kasnih neandertalaca, vremenu biokulturne smjene srednjeg u gor- 
nji paleolitik, to jest razdoblju ranoga gornjeg paleolitika moguće je pripisati 
i nekoliko nalaza anatomski modernih ljudi. Prema današnjim spoznajama, 
najraniji nalazi anatomski modernih ljudi na tlu Europe uključuju fosil- 
ne ostatke rumunjskih špilja Oase, Cioclovina i Muierii, češkog nalazišta 
Mladeč, te lokaliteta Kostienki u Rusiji, koji pripadaju razdoblju između 35 
000 i 29 000 godina prije sadašnjosti. U tu skupinu možda valja ubrojiti i 
nalaze s engleskog lokaliteta Kent's Cavern te Brassempouy i La Quina u 

Francuskoj (vidi Garrod 1926.; Keith 1927.; Oakley i sur. 1971.; Hedges i 
sur. 1989.; Stringer 1990.; Churchill i Smith 2000.; Trinkaus 2005.), no bu- 
dući da je riječ o malobrojnim, fragmentiranim nalazima ili nalazima vrlo 
mladih jedinki, njihova populacijska pripadnost nije još riješena. 

Rumunjski nalazi najvjerojatnije predstavljaju najranije anatomski mo- 
derne Europljane (Olariu i sur. 2004.). U špilji Muierii 1952. godine pro- 
nađen je gornji dio kranija, donja čeljust, lopatica i goljenična kost odra- 
sle osobe, koje su naknadno datirane u vrijeme prije 30 000 godina (vidi 
Nicolšescu-Popglor 1968.; Higham i sur. 2006.). Morfologija nalaza nedvoj- 
beno je moderna, no određene odlike kranija i donje čeljusti arhaične su i 
česte u europskih neandertalaca (vidi Soficaru i sur. 2006.). Asocijacija li- 
tičkih nalaza (musterijen i malobrojna gornjopaleolitička oruđa) s ljudskim 
kosturima nije sigurna. 

Dio lubanje pronađene u špilji Cioclovina datiran je u razdoblje oko 
28 500 godina prije sadašnjosti (Soficaru i sur. 2006.). U ranijoj objavi 
određen je kao ,Homo sapiens fossilis... s određenim neandertalskim odlikama? 
(vidi Rainer i Simionescu 1942.). S obzirom na taj nalaz, više ga autora 
opisuje kao anatomski modernog čovjeka ističući određene arhaične (ne- 
andertalske?) odlike, posebice u zatiljnoj regiji (vidi Smith 1984.; Churchill 
i Smith 2000.; Trinkaus 2005.). Novija morfometrička analiza K. Harvati i 
suradnika (2007.) upućuje na mogućnost da su sličnosti zatiljne regije ne- 
andertalaca i nalaza iz Cioclovine rezultat drugačijih procesa i ne upućuju 
na razmjenu gena tih populacija. 


Dio kranija anatomski modernog čovjeka s nalazišta Cioclovina u Rumunjskoj 

Nalazi ljudskih kostiju s rumunjskoga lokaliteta Oase datirani su u vrije- 
me oko 35 000 godina prije sadašnjosti su zasad najraniji nalazi anatomski 
modernog čovjeka u Europi (Trinkaus i sur. 2003a, b, 2006; Rougier i sur. 
2007). Kao i u slučaju spomenutih nalaza Cioclovina i Muierii, određeni 
detalji anatomije kostiju lica Oase 2 te donje čeljusti Oase 1 česti su upravo 
u neandertalaca, a ne u anatomski modernih ljudi koji prethode ljudima s 
lokaliteta Oase. 


Nalazi s lokaliteta Oase, Rumunjska 
O The “Emil Racovita" Institute of Speleology, Bukurešt 


Nalazište Mladeč u Moravskoj (Republika Češka) pripada vremenu oko 
31 000 godina prije sadašnjosti (Wild i sur. 2005.). Unatoč prijašnjim tvrd- 
njama, asocijacija ljudskih kostiju i orinjasijenske industrije na tom nalazi- 
štu je upitna. Litički su nalazi malobrojni te je točno određenje industrije 
nesigurno. Koštani šiljci koji upravo prema tom nalazištu dobivaju ime (tzv. 
šiljci tipa Mladeč) nedvojbeno predstavljaju gornjopaleolitički element, ali 
budući da se takvi šiljci javljaju i u sklopu nekih ,prijelaznih" industrija, 
pitanje o kojoj je industriji riječ na nalazištu Mladeč nije sasvim razjašnje- 
no. Nedavna publikacija posvećena nalazima iz Mladeča (Teschler-Nikola 
2006.) vrijedan je doprinos razumijevanju nekih aspekata tog lokaliteta. 
Mnogi autori naglašavaju vidljive .neandertalske" odlike pojedinih nalaza, 
poput izbočenja na zatiljnim regijama kranija Mladeč 3, 5 i 6 i robusne su- 
praorbitalne regije kranija Mladeč 5 i 6 te metričke vrijednosti dentalnih 

ostataka s tog nalazišta (vidi Smith 1982., 1984.; Frayer 1986., 1992., 1997.; 
Smith i sur. 1989a.; 2005.; Kidder i sur. 1992.; Frayer i sur. 1993.; Wolpoff 
1999.; Churchill i Smith 2000.; Wild i sur. 2005.). 


Kranij Mladeč 1, Republika Češka Dio kranija Mladeč 5, Republika Češka 


Iz svega je vidljivo da postoji određeno vremensko preklapanje kasnih 
neandertalaca i prvih anatomski modernih došljaka na tlu Europe. To je 
vrijeme zanimljivih promjena u arheološkoj industriji i ponašanju, koje su 
počele u sklopu kasnoga musterijena i nastavljaju se u nizu tzv. ,prijelaznih" 
industrija." Kasni neandertalci toga razdoblja morfološkim se odlikama 
također razlikuju od svojih prethodnika, ,klasičnih" europskih neander- 
talaca. Prvi ,moderni" Europljani odlikuju se određenim detaljima anato- 
mije koji nisu česti ili ih uopće nema u njihovih predaka (ako za pretke 
uzimamo ranije anatomski moderne ljude s područja Afrike i iz zapadne 
Azije), no vrlo su zastupljeni u europskih neandertalaca. Za to su moguća 
dva objašnjenja: da su kasni neandertalci promjenom u ponašanju (prijelaz 
na modernu tehniku proizvodnje rukotvorina) smanjili selekcijske pritiske 


51 Štoviše, mnogobrojni ukopi u gornjem paleolitiku mlađi su od 20 000 godina pa usporedba 
podataka o ukopima srednjeg paleolitika (200 000 — 30 000 godina prije sadašnjosti) s 

ranim gornjim paleolitikom (40 000 — 20 000 godina prije sadašnjosti) pokazuje kontinuitet 

u ponašanju, a ne neku naglu promjenu (Riel-Salvatore i Clark 2001.). Općenito rečeno, 
modernost u ponašanju i inovacije mogle su se događati na raznim mjestima, u različitim 
grupama ljudi, kao što je to poslije bio slučaj s pojavom poljodjelstva, pisma i države (D'Errico 
2003.). Upravo prema ,mozaičkoj teoriji" moderno se ponašanje ne pojavljuje iznenada, samo 
kao rezultat migracije anatomski moderne populacije, nego počinje prilagodbenim promjenama, 
prije prijelaza srednjega u gornji paleolitik, koje traju i nakon tog razdoblja te polagano i 
kontinuirano dovode do potpunoga modernog ponašanja (Straus 2002.). 


OSVIT ČOVJEČANSTVA 


i tako postali gracilniji i s ,modernijom" anatomijom te da ,neandertalske" 
odlike ranih anatomskih došljaka (primjerice Oase, Cioclovina, Mladeč 
itd.) predstavljaju mješavinu pleziomorfnih i apomortnih odlika koje nisu 
homologne (nisu rezultati istih procesa) odlikama anatomije neandertala- 
ca. Druga je mogućnost da je promjena ponašanja, a ponajprije morfologija 
kasnih neandertalaca (poput stanovnika Vindije), rezultat kulturnih i bio- 
loških kontakata s anatomski modernim došljacima. Isti bi procesi mogli 
objasniti i odredene arhaične (neandertalske) odlike ranih anatomski mo- 
dernih Europljana. Genetsko naslijede europskih neandertalaca predloženo 
je i kao moguće objašnjenje dijela morfologije ukopa poznatoga portugal- 
skog nalazišta Lagar Velho, gdje je pronađen kostur djeteta datiran u vri- 
jeme gravetijena, oko 24 500 godina prije sadašnjosti (Duarte i sur. 1999.; 


Nalaz ukopa mlađe osobe s tragovima okera s lokaliteta Lagar Velho u Portugalu. 
Fotografija objavljena ljubaznošću Joaoa Zilhaoa. 

Zilh4o i Trinkaus 2002.). Iako u to doba neandertalaca kao prepoznatljive 
populacije (barem prema sadašnjim spoznajama) više nije bilo, njihovo bi 
naslijeđe moglo objasniti određene detalje anatomije djeteta koje je živjelo i 
umrlo tisućama godina nakon toga. Više je analiza pokazalo da je mogu- 
će pratiti pad zastupljenosti određenih odlika preko kasnih neandertalaca, 
anatomski modernih ljudi gornjega paleolitika, mezolitičkih i neolitičkih 
populacija te kasnijih ljudskih skupina (vidi primjerice Smith 1978.; Smith 
i Ranyard 1980.; Frayer 1984.; 1997.; Smith 1984.; Franciscus i Trinkaus 
1995.; Janković 2004. i ondje navedenu literaturu). 

Nakon što su neandertalci, bilo kao vrsta ili tek anatomski prepoznatlji- 
va populacija unutar naše vrste, zauvijek nestali, anatomski moderni ljudi, 
Homo sapiens sapiens, ostali su jedina preživjela vrsta hominina. Svi suvre- 
meni ljudi, bez obzira na njihove vidljive (fenotipske) razlike, pripadaju toj 
politipskoj vrsti (politipska vrsta je ona unutar koje je moguće razlikovati 
populacije na temelju zastupljenosti pojedinih odlika). Takvo viđenje dugo 
je prevladavalo u suvremenoj paleoantropologiji, no nedavno otkriće novih 
ostataka kostura na indonezijskome otoku Flores dio znanstvenika smatra 
temeljem za preispitivanje toga gledišta. 

U rujnu 2003. godine arheološka je ekipa istražujući špilju Liang Bua 
na indonezijskom otoku Flores neočekivano naišla na djelomične ostatke 
maloga ljudskog kostura (LB1) za koji su predložili pripadnost novoj vr- 
sti hominina kojoj su nadjenuli ime Homo floresiensis (Brown i sur. 2004). 
Sloj iz kojega nalaz potječe datiran je između 35 000 i 14 000 godina prije 
sadašnjosti (Morwood i sur. 2004.), a nalazi iz ranijega stratigrafskog hori- 
zonta možda pripadaju i vremenu od 95 000 godina prije sadašnjosti, što 
upućuje na mogućnost dugog postojanja te populacije na otoku Flores. Ar- 
heološka istraživanja dokazala su ljudsku prisutnost na tom otoku već za 
ranog pleistocena, prije otprilike 840 000 godina (Morwood i sur. 1998., 
1999.), no budući da uz ostatke kamenog oruđa nisu pronađeni i ljudski 
ostatci, pretpostavljalo se da su za izradbu alatki odgovorni pripadnici po- 
pulacija vrste Homo erectus. Nalaz LB1 pripada niskoj, ali odrasloj jedinki 
čija je visina na temelju dužine bedrene kosti (280 mm) i mjernom sustavu 
razvijenom na populacijama današnjih ljudi (pigmeji) procijenjena na otpri- 
like 106 cm, a težina između 29 i 36 kilograma (Brown i sur. 2004.). Te su 
vrijednosti male, no nisu sasvim neobične za pripadnike nekih suvremenih 
ljudskih populacija. Na početku P. Brown i suradnici (2004.) predlažu fe- 


52 Za suprotno mišljenje o tom nalazu vidi Tattersall i Schwartz 1999. 

nomen poznat pod nazivom island dwarfing (otočno pravilo) kao objašnjenje 
relativno niskog rasta LBI. Znanstvene su analize pokazale da je smanjiva- 
nje tjelesne mase s obzirom na populacije predaka moguće kao prilagodba 
životu u prostorno manjim ekosustavima (posebice na otocima) budući da 
manje tjelesne dimenzije podrazumijevaju manje kalorijske potrebe (Foster 
1964.; Van Valen 1973a, b). Na otoku Flores takvo smanjivanje vidljivo je 
na ostatcima stegodona (Stegodon florensis insularis) čiji je predak (Stegodon 
florensis florensis) bio većih dimenzija (Van den Bergh, u tisku). Ono što izne- 
nađuje jest vrlo mali kranijalni kapacitet od 380 do 417 cm?, što je izvan 
ljudskih vrijednosti i odgovara današnjim čimpanzama (Brown i sur. 2004.; 
Falk i sur. 2005.). Ako uspostavimo odnos mase tijela i mozga, koji je mo- 
guće predvidjeti za cijelu obitelj primata, LBI pada ispod svih zabilježenih 
vrijednosti za pleme hominini. Upravo zato više autora smatra da je pravi 
razlog malog obujma lubanje i malog mozga zapravo bolest mikrocetalija 
(Weber i sur. 2005.; Jacob i sur. 2006.; Martin i sur. 2006.). U suvremenih 
ljudi oboljelih od te bolesti mozak ima vrlo mali obujam (Richards 2006.), 
od 280 do 591 cm?. Moguće je da LBI pripada izoliranoj i relativno malo- 
brojnoj populaciji koja je tisućljećima bila podložna djelovanju više čimbe- 
nika, poput otočnog pravila, poremećaja hormona rasta i mikrocetalije, te 
je imenovanje nove vrste vjerojatno prerano (više o nalazu s otoka Floresa 
vidi Janković 2007b. i ondje navedenu literaturu). 

Otkrića s otoka Flores pokazuju da, koliko god znali o evoluciji čovjeka 
ili koliko god mislili da znamo, još ima mnogo tajni koje će buduće nara- 
štaje poticati na nove znanstvene spoznaje i rasprave. 


Molekularna istraživanja u paleoantropologiji 


Korist od molekularnih analiza za rješavanje pitanja vezanih za ljudsku 
evoluciju otkrivena je još 60-ih godina prošlog stoljeća, kada su V. Sarich 
i A. Wilson (1967.) analizom imunološke reakcije odredili vrijeme odvaja- 
nja čovjekove evolucijske linije od one koja vodi k afričkim čovjekolikim 
majmunima. Uz spomenute antropološke analize, ta je analiza imala od- 
lučujuću ulogu u isključivanju roda Ramapithecus iz ljudskog rodoslovlja i 
pomicanju pojave hominina za više milijuna godina. Od tada molekularne 

sisi ča 


analize sve su češće u antropološkim istraživanjima i danas ih gotovo mo- 
žemo smatrati standardnim pristupom u svakoj analizi ljudskih kostura, 
posebice za razdoblje kasnijega gornjeg pleistocena. Temelj svih analiza jest 
tzv. molekularni sat. Taj se pojam odnosi na brzinu promjene u molekula- 
ma kroz vrijeme (mutacije) i pretpostavku da je ona relativno konstantna 
na određenom dijelu genoma, što u konačnici omogućava da se izračuna 
koliko je vremena proteklo za nakupljanje određenog broja promjena u 
aminokiselinama. Mnogo je problema u praktičnoj primjeni molekularnog 
sata, (poput činjenice da se stopa mutacije razlikuje u različitih vrsta i na 
različitim dijelovima genoma, da se brzina promjene mijenjala tijekom du- 
gih vremenskih razdoblja itd. (više o tome vidi u Page i Holmes 1998.; Nei 
i Kumar 2000.). Unatoč tome, molekularni sat uvelike pomaže u razumije- 
vanju davnih promjena u ljudskim populacijama. Molekularne analize ve- 
zane za proučavanje ljudske evolucije provedene su na mnogim dijelovima 
genoma. Ljudska DNA ima 23 para kromosoma (Homo sapiens dakle ima 
46 kromosoma, a gorila i čimpanza, primjerice, imaju 48 kromosoma). Ve- 
ćina naše DNA nalazi se u jezgri (nukleus) stanice, no uz nju u našim se 
stanicama nalazi i tzv. mitohondrijska DNA (kraće, mtDNA). Mitohondriji 
služe kao izvor energije i svaka stanica sadržava više stotina mitohondrija. 
Glavni razlog zbog kojeg se većina ranih molekularnih istraživanja koristila 
upravo mitohondrijskom DNA jest činjenica da je stopa mutacije mtDNA do 
deset puta brža od stope mutacije nuklearne DNA, što omogućava precizni- 
je mjerenje promjena. Osim toga, za razliku od većine genoma, mtDNA se 
nasljeđuje isključivo po majci te ne podliježe rekombinaciji.?? 

Godine 1987. R. Cann, M. Stoneking i A. Wilson (1987.) objavili su rad 
koji će genetiku uvesti u novo doba istraživanja čovjekova podrijetla i imati 
dalekosežne posljedice. Te je godine nastao mit o ,afričkoj Evi" (ili mito- 
hondrijskoj Evi). Cann i suradnici su koristeći se uzorcima mitohondrijske 
DNA suvremenih ljudi zaključili da sve suvremene ljudske populacije vuku 
korijene od ženskog pretka koji je živio unutar skupine koja je nastanjivala 
područje Afrike između 290 000 i 140 000 godina prije sadašnjosti. Iako je 
više autora upozorilo na određene probleme te analize (vidi primjerice Tem- 
pleton 1997.; Relethford 2001c i ondje navedenu literaturu), analize koje su 
slijedile uglavnom su potvrdile osnovne zaključke inicijalne studije (Vigilant 
i sur. 1991.; Ingman i sur. 2000.; Cann 2001.). Ubrzo su provedene analize 


53 Rekombinacija je nastajanje nove kombinacije gena kao rezultat izmjene dijelova istovjetnih 
roditeljskih kromosoma. 

ostalih dijelova genoma, uključujući i Y kromosoma koji se, za razliku od 
MtDNA, naslijeđuje po ocu (vidi Hammer i Zegura 1996.; Jorde i sur. 2000.; 
Takahata i sur. 2001.; Carroll 2003. i tamo navedenu literaturu). 

Budući da je najveća raznolikost genoma zamijećena unutar afričkih po- 
pulacija, a broj mutacija s vremenom se akumilira, može se zaključiti kako 
je naše podrijetlo afričko. Ipak, moguće je i drugačije objašnjenje. Veličina 
populacije utječe na količinu raznolikosti genoma budući da su manje po- 
pulacije podložnije genetskom odmaku, što smanjuje raznolikost genoma, 
a u većih (mnogobrojnijih) populacija raznolikost je veća. Više je analiza 
uputilo na to da je tijekom pleistocena najviše ljudi živjelo na tlu Afrike, 
a populacije u ,perifernim" regijama (Europa, Azija) bile su malobrojni- 
je (vidi Relethford i Jorde 1999.; Relethford 2001, b, c; Eller i sur. 2004.; 
Relethford 2008.). Novije genetičke analize pokazale su da je pitanje po- 
drijetla modernih ljudi znatno složenije. Valja imati na umu da genetička 
istraživanja omogućuju uvid u povijest određenih dijelova genoma te da je 
odnos genotipa i fenotipa vrlo složen. Najkraće rečeno, ,moderan" genom 
i anatomski ,modernitet" nisu isto, a različiti dijelovi genoma pokazuju 
različite rezultate i pričaju različitu priču (vidi Relethford i Harpending 
1994.; Templeton 1994., 1997., 2002., 2005.; Jorde i sur. 1997.; Adcock i 
sur. 2001.; Relethford 2001a, b, c, 2007., 2008.; Eshwaran 2002.; Eshwaran 
i sur. 2005.). Tako na primjer analize A. Templetona (2002.) upućuju na 
dominantnu ulogu afričkih populacija u genezi suvremenoga genoma, no 
on razabire najmanje tri veće migracije s područja Afrike te jednu iz Azije 
u Afriku u posljednja dva milijuna godina. 

Važan doprinos genetičkih istraživanja paleoantropološkoj znanosti oči- 
tuje se u analizama tzv. drevne DNA (ancient DNA). Za razliku od spome- 
nutih istraživanja, koja se temelje na analizama DNA suvremenih populacija 
(živućih ljudi), drevna DNA izolira se iz fosilnih kostiju i pruža direktan 
uvid u genom (to jest dio genoma) ljudi daleke prošlosti. Nažalost, zbog 
problema vezanih za propadanje DNA, nije vjerojatno da ćemo ikad ima- 
ti DNA stariju od vremena gornjeg pleistocena — Jurski park ostat će ipak 
samo priča iz Hollywooda i Crichtonove mašte. 

Prva uspješna izolacija drevne mtDNA provedena je na nalazu neander- 
talca iz špilje Feldhofer (Krings i sur. 1997., 1999.; Schmitz i sur. 2002.). 
Ubrzo su provedene analize mtDNA više neandertalskih nalaza (primjeri- 
ce Vindija, Mezmaiskaya, La Chapelle-aux-Saints, Engis, Teshik-Tash, El 
Sidrćn, Scladina, Rochers de Villeneuve, Monte Lessini i Okladinkov, vidi 

Krings i sur. 2000.; Ovchinnikov i sur. 2000.; Serre i sur. 2004.; Beauval i 
sur. 2005.; Lalueza-Fox i sur. 2005.; 2006.; Caramelli i sur. 2006.; Orlando 
i sur. 2006.; Krause i sur. 2007b.). Rezultati upućuju na vidljivu homoge- 
nost neandertalske sekvence i određene razlike u odnosu prema suvreme- 
noj mtDNA (iako postoje rubna preklapanja sekvenci), no još je predmet 
rasprava što nam takve spoznaje uistinu govore i s kolikom sigurnošću, 
Naime, usporedbe mtDNA suvremenih populacija s uzorkom izoliranim iz 
više od trideset tisuća godina starih fosilnih nalaza valja uzeti s velikom 
dozom opreza budući da različiti evolucijski procesi (genetski odmak, se- 
lekcija itd.) svojim djelovanjem mogu zamutiti sliku i uvelike ograničiti uvid 
u prošlost. Zato su vrlo važne studije mtDNA anatomski modernih ljudi | 
gornjeg paleolitika, koji su vremenski živjeli mnogo bliže neandertalacima 
(vidi Caramelli i sur. 2003.; Serre i sur. 2004). Iako te analize također upu- 
ćuju na razlike od neandertalskih sekvenci Serre i suradnici (2004) prizna- 
ju da je broj fosilnih nalaza gornjopaleolitičkih ljudi jako malen te se zato 
ne može isključiti određen postotak neandertalskoga genetskog doprinosa 
prvim modernim došljacima na europsko tlo (prema tim autorima, trebalo 
bi najmanje 50 uzoraka modernih ljudi iz ranoga gornjeg paleolitika kako 
bi se isključila mogućnost od 10% neandertalskog udjela). 

Krajem 2006. godine zakoračili smo u novo doba genetičkih proučava- 
nja drevnih populacija. Studije genoma neandertalaca postavile su visok 
cilj - razumijevanje njihova cjelovitoga genoma. Vrijeme će pokazati oprav- 
danost velikog oduševljenja i obećanja konačnog odgovora o ulozi nean- 
dertalaca u genezi modernih populacija, no genetika i pristup proučavanja 
cjelovite genomske slike nedvojbeno će imati važnu ulogu u razumijevanju 
našega podrijetla. Uzorak nuklearne DNA izoliran iz fragmenta duge kosti 
(Vi 80, odnosno Vi 33.16) koja najvjerojatnije potječe iz kompleksa G špilje 
Vindije (Green i sur. 2006., 2008.; Noonan i sur. 2006.) prva je uspješna 
izolacije takve vrste fosilne DNA. Riječ je o fragmentu duge kosti (najvjero- 
jatnije goljenične) koju na temelju anatomskih odlika nije moguće pripisati 
neandertalcu, no budući da se izolirana mtDNA uklapala u ostale poznate 
sekvence izolirane iz neandertalskih kostiju (vidi Serre i sur. 2004.), zaklju- 
čeno je da je riječ o pripadniku te populacije. Sljedeći stupanj analize bio je 
sekvencioniranje nuklearnog dijela DNA tog nalaza, što je dalo zapanjuju- 
će dobre rezultate. Uzorak ima čak 30% polimorfizama jedne baze koji su 
zajednički sa suvremenim populacijama, što je moguće objasniti genetskim 
kontaktom dviju populacija. U tijeku su analize još nekoliko dodatnih fra- 

gmentiranih kostiju s tog nalazišta koje su, također određeno na temelju 
MtDNA, pripadale neandertalskoj populaciji. No, kao i u slučaju Vi 33.16, to 
su fragmenti kostiju koje nije moguće odrediti kao neandertalce na temelju 
njihovih anatomskih odlika. Dakle postoji mogućnost da je riječ i o pripad- 
niku populacije koja je rezultat miješanja dviju populacija — neandertalaca 
i anatomski modernijih pridošlica. Što god bio odgovor, novija genetička 
istraživanja imat će važan doprinos u paleoantropološkim analizama i ra- 


zumijevanju genoma neandertalaca. 


Fragment duge kosti Vi 80 (Vi 33.16) 


Kulture gornjeg paleolitika i globalizacija naše vrste 


Orinjasijen je, ako se izuzmu prijelazne kulture, najstarija gornjopaleoli- 
tička kultura koju većina znanstvenika pripisuje ranim modernim ljudima. 
Moguće je da je ta kultura bila povezana i s neandertalcima (vidi Churchi- 
Ili Smith 2000.) unatoč mišljenju da je njezino porijeklo izvaneuropsko, a 
širenje povezano s migracijama populacija ranoga modernog čovjeka (Ko- 
zlowski i Otte 2000). Ta kultura nazvana prema eponimnome nalazištu Auri- 

gnac u Francuskoj, datirana je približno između 40 000 i 20 000 godina prije 
sadašnjosti, a bila je proširena na područjima Europe i Bliskog istoka te možda 
i na području sjeverne Afrike. U Europi se orinjasijenska kultura djelomično 
vremenski poklapa s gravetijenskom kulturom, nazvanom prema nalazištu La 
Gravette u Francuskoj, koja počinje kasnije (prije približno 28 000 godina). 

U orinjasijenu, gravetijenu i drugim litičkim industrijama gornjega paleo- 
litika istaknuto mjesto zauzimaju sječiva premda se ona javljaju i mnogo pri- 
je. No, osnovna je razlika između srednjopaleolitičkih i gornjopaleolitičkih 
sječiva u postupku koji se primjenjuje za njihovu izradbu. Izravno odbijanje 
tvrdim čekićem najstariji je postupak proizvodnje sječiva, a pojavio se prije 
stotinjak tisuća godina, u srednjem paleolitiku. Za razliku od toga, u gor- 
njem se paleolitiku za to rabi mekani čekić.?* 


Sječiva iz Šandalje II, orinjasijen Jezgra za sječiva iz Šandalje II, 
epigravetijen 


Postupak izradbe sječiva mekanim čekićem ekonomičniji je od levaloaškog 
ili drugih postupaka lomljenja odbojaka pa čovjek od iste količine sirovine 
dobiva mnogo više rukotvorina nego prije. To je dovelo do veće neovisnos- 
ti o izvorima sirovina te izravno povećalo pokretljivost različitih skupina 
lovaca i skupljača. Čini se da se prije približno 25 000 godina u sibirskoj 
Span g jn e o) 
54 Kao mekani čekić mogla je poslužiti palica od roga, kosti ili tvrdoga drva. Izradba je sječiva 
osmišljen postupak lomljenja kamena čiji je cilj masovna proizvodnja sječiva iz jedne jezgre, 
koja za to mora biti posebno oblikovana (najčešće je stožasta ili prizmatična). Na taj se način od 


rožnjaka određene težine dobiva mnogo sječiva čija će ukupna duljina radnih rubova biti znatno 
veća nego, primjerice, kod odbojaka izrađenih levaloaškom metodom na rožnjaku iste težine. 

regiji Kine i Mongolije pojavila inovacija u postupku proizvodnje sječiva — 
pritisak, premda se mislilo da ta inovacija potječe iz Japana i razdoblja prije 
dvanaestak tisuća godina (Inizan i sur. 1992.). Osim odbojaka i sječiva, u 
gornjem paleolitiku proizvode se i pločice, to jest mala sječiva.? 

Veća složenost postupaka izradbe kamenih alatki očituje se i u listi tipova 
različitih litičkih proizvoda, koji su mnogobrojniji i raznolikiji u usporedbi 
sa srednjim paleolitikom. Naime, u određenim litičkim industrijama gorn- 
jeg paleolitika moguće je raspoznati gotovo trideset tipova koje je, kao i u 
srednjem paleolitiku, moguće svesti na pribavljanje materijala i tri osnov- 
ne proizvodne faze:** nulta faza (tip 0) — pribavljanje sirovine i ispitivanje 
kakvoće, prva faza (tipovi 1 — 6) — skidanje okorine i oblikovanje jezgri; 
druga faza — proizvodnja različitih okresaka, tj. odbojaka sječiva i/ili pločica 
(tipovi 7 — 9), nastanak jezgri i/ili njihovih ulomaka (tipovi 10 — 20) i po- 
sebnih tipova sječiva i/ili odbojaka (tipovi 21 — 23)" i treća faza — završno 
obrađivanje alatki (tipovi 24 i 25). Tipovi 26 do 28 označuju komadiće ne- 
pravilnog oblika nastale pucanjem materijala pri proizvodnom postupku 
ili zbog promjena temperature (smrzavanje ili gorenje). Ti su tipovi, kao i 
tip 29, mogli nastati u bilo kojoj fazi proizvodnje. ?* 


55 Duljina pločica obično je manja od 3 cm, ali ta metrička granica između sječiva i pločica ne 
mora uvijek biti ista. 

56 Uobičajena podjela obradbenog otpada, koju su primjerice L. G. Straus i G. Clark (1986.) 
rabili pri analizi gornjopaleolitičkog materijala s nalazišta La Riera u Španjolskoj, ovdje je 
nadopuna još nekim kategorijama (vidi Brćzillon 1983.; Inizan i sur. 1992.; Straus 1995.). 
Pri imenovanju kategorija pojavili su se problemi pri prevođenju s francuskoga i engleskog 
jezika na hrvatski jezik. Nazivi kategorija utvrđeni su prema savjetima T. Ladana. Prijevodi 
svih naziva nisu izravni, nego su prilagođeni hrvatskom jeziku. Navedeni tipovi ne moraju 
odgovarati materijalu svakoga gornjopaleolitičkog nalazišta pa tu listu valja mijenjati ovisno o 
značajkama materijala određenog nalazišta. Ona može biti znatno reducirana (vidi Karavanić 
2003.; Karavanić i Janković, u tisku), ali i proširena ako to zahtijevaju značajke litičkog 
materijala na nekom nalazištu. U određenom obliku može se rabiti i za analizu neolitičkoga 
cijepanog materijala (vidi Šošić i Karavanić 2004.). 

57 Dok krijestasta sječiva označuju početak proizvodnje sječiva od pripravljene jezgre (u procesu 
proizvodnje mogu se smjestiti ispred lomljenja standardnih sječiva (kategorija 8), dotjerujući 
odbojci jezgre upućuju na popravak udarne plohe i postizanje pogodnog kuta između udarne 
plohe i površine lomljenja jezgre radi nastavka uspješnog odbijanja. 

58 Proizvodnja alatki, kao i u ranijim razdobljima paleolitika, samo je dio cjelokupnog lanca 
operacija. Vidi bilješku 39. 

okekeh 


ma —— 
—_—————————————— 

blok, gomolj ili oblutak 
prvotni odbojak 
prvotno sječivo 
prvotna pločica 
drugotni odbojak 
drugotno sječivo: 
drugotna pločica 
odbojak 
sječivo 
pločica 
jezgra za odbojke 
prizmatska jezgra za sječiva 
prizmolika jezgra za sječiva 
stožasta jezgra za sječiva 
jezgra za sječiva s pravokutnim plohama 
prizmatska jezgra za pločice 
prizmolika jezgra za pločice 
stožasta jezgra za pločice 
jezgra za pločice s pravokutnim plohama 
višenamjenska jezgra 
ulomci jezgara 
jednostruko krestasto sječivo ili pločica 
dvostruko krestasto sječivo ili pločica 
dotjerivi odbojak jezgre 
odbojčić od obradbe 
iverak dubila 
krhotina s okorinom 
krhotina bez okorine 
okrhak 
neodredivi ulomak 


Proizvodni tipovi gornjeg paleolitika koji čine tri glavne faze (prema Karavanić 2008.). 

Specijalizacija se očituje i u povećanju broja tipova kamenih alatki. Li- 
sta koju su načinili D. de Sonneville-Bordes i J. Perrot (1953., 1954., 1955., 
1956a, b) sadržava čak 92 tipa. Utemeljena je na materijalu s francuskih 
nalazišta i često je služila za analizu materijala raznih zemalja, no za Fran- 
cusku se pokazala nedovoljnom te je nekoliko puta proširena novim tipovi- 
ma (primjerice Bordes 1978.). To je na neki način univerzalna lista gornjo- 
paleolitičkih alatki premda ju je za uporabu u analizi materijala određenih 
geografskih regija i nalazišta nužno prilagoditi (vidi primjerice Karavanić 
1999.) ili pojednostaviti (vidi Demars i Laurent 1992.). 


jednostavno grebalo 
grebalica 

dvostruko grebalo 
šiljasto grebalo 


grebalo na obrađenom sječivu ili 


odbojku 


grebalo na orinjasijenskom sječivu 


lepezno grebalo 

grebalo na odbojku 
kružno grebalo 

noktoliko grebalo 
kobilično grebalo 
kobiličasto grebalo 
njuškoliko grebalo 
njuškasto grebalo 
jezgroliko grebalo 

blanja 

grebalo-dubilo 
grebalo-zarubljeno sječivo 
dubilo-zarubljeno sječivo 
svrdlo-zarubljeno sječivo 


svrdlo-grebalo 


| svrdlo-dubilo 


23 
24 
25 
26 
27 
28 
29 
30 
31 
32 
33 
34 
35 


36 


37 
38 
39 


40 


41 


42 


svrdlo 

svrdlenica 

višestruko svrdlo 

svrdlić 

diedrično srednje dubilo 

diedrično koso dubilo 

diedrično kutno dubilo 

kutno dubilo na lomu 

višestruko diedrično dubilo 
kljunoliko dubilo 

dubilo u obliku papigina kljuna 
dubilo s ravno obrađenim zarupkom 
dubilo s koso obrađenim zarupkom 
dubilo s udubljeno obrađenim 
zarupkom 

dubilo s izbočeno obrađenim zarupkom 
poprečno dubilo s bočnim zarupkom 


poprečno dubilo s urezom 

višestruko dubilo s obrađenim 

zarupkom 

višestruko mješovito dubilo (diedrično 

dubilo+dubilo s obrađenim zarupkom) 
| noaješko dubilo 


43 
Aa 
45 
46 
47 
48 
49 
50 
51 
52 
53 
54 
95 
56 
57 
58 
59 
60 
61 


62 


63 


64 
65 


67 


jezgroliko dubilo 

plošno dubilo 

abriaudijski nož 

šatelperonski šiljak 

šatelperonski polušiljak 

gravetijenski šiljak 

gravetijenski polušiljak 

gravetica 

vašonski šiljak 

fontiveski šiljak 

grbav komadić s otupljenim rubom 
strijelica 

šiljak s produžetkom 

gravetijenski šiljak s usjekom 
komadić s usjekom 

sječivo s cjelovito zatupljenim rubom 
sječivo s djelomično zatupljenim rubom 
komadić s ravno obrađenim zarupkom 
komadić s koso obrađenim zarupkom 
komadić s udubljeno obrađenim 
zarupkom 

komadić s izbočeno obrađenim 
zarupkom 

dvostruko zarubljeni komadić 
komadić s obradbom na jednom rubu 
komadić s obradbom na dvama 
rubovima 

orinjasijensko sječivo 


69 
70 
71 
72 
73 
74 
75 
76 
77 
78 
79 
80 
81 
82 
83 
84 
85 
86 
87 
88 
89 
90 
91 
92 


EVOLUCIJA ČOVJEKA 


orinjasijensko sječivo s urezom ili 
sužetkom 

šiljak s ravnom stranom 
lovoriki šiljak 

vrboliki šiljak : 
solitrejenski šiljak s usjekom 
grubi šiljak 

komadić s urezom 
nazubljeni komadić 

iskrzani komadić 

strugalo 

strugalica 

trokut 

pravokutnik 

trapez 

romb 

kružni segment 

zarubljena pločica 

pločica s hrptom 

zarubljena pločica s hrptom 
nazubljena pločica s hrptom 
nazubljena pločica 

pločica s urezom 

duforska pločica 

azilijenski šiljak 


razno 


Standardna lista gornjopaleolitičkih tipova alatki prema taksonomiji D. De Sonneville-Bordes i J. 
Perrota (1953.) prevedena s francuskog i prilagođena hrvatskome jeziku prema savjetima T. Ladana 
(modificirano prema Karavanić 1994.). 

grebalo na obrađenom 
sječivu ili odbojku 


grebalo na 
orinjasijenskom sječivu 


74 


grebalo-zarubljeno sječivo 


dubilo-zarubljeno sječivo 


svrdlo-dubilo višestruko svrdlo 

o 


svrdlić 


diedrično kutno dubilo 


kutno dubilo na lomu višestruko diedrično 
dubilo 


% kljuna 
kljunoliko dubilo 


dubilo s ravno obrađenim dubilo s koso obrađenim dubilo s udubljeno dubilo s izbočeno 
zarupkom zarupkom obrađenim zarupkom obrađenim zarupkom 


poprečno dubilo s bočnim 
zarupkom 


višestruko dubilo s višestruko mješovito 
obrađenim zarupkom dubilo (diedrično 
dubilo+dubilo s 

obrađenim zarupkom) 


4 


| 


k 


sz" 


noaješko dubilo jezgroliko dubilo plošno dubilo abriaudijski nož 

grbav komadić s 
otupljenim rubom 


sječivo s cjelovito 
zatupljenim rubom 


komadić s koso komadić s udubljeno 
obrađenim zarupkom obrađenim zarupkom 


komadić s obradbom na komadić s obradbom na 


jednom rubu dvama rubovima 


gravetica 


sječivo s djelomično 
zatupljenim rubom af 

komadić s ravno 
obrađenim zarupkom 


komadić s izbočeno 
obrađenim zarupkom 


dvostruko zarubljeni 
komadić 


orinjasijensko sječivo orinjasijensko sječivo s 
urezom ili sužetkom 


- solitrejenski šiljak s 
usjekom 


EVOLUCIJA ČOVJEKA 


EE 


stranom 


trokut pravokutnik trapez 


L 


= 


nazubljena pločica 


zarubljena pločica s 
s hrptom 


pločica s hrptom hrptom 


azilijenski šiljak 


pločica s urezom duforska pločica 


nazubljena pločica 
Većina od 92 tipa srednjopaleolitičkih alatki prema tipologiji D. de Sonneville-Bordes i J. Perrota 
(1953., 1954., 1955., 1956. a,b; modificirano prema Pohar 1978.) 

Na listi se dobro očituju izrazite razlike u tipovima alatki između gornjo- 
paleolitičkih kultura. Primjerice za orinjasijensku kulturu vrlo su tipične slje- 
deće alatke: grebalo na orinjasijenskom sječivu (tip 6), kobilično grebalo (tip 
11), kobiličasto grebalo (tip 12), njuškoliko grebalo (tip 13), njuškasto grebalo 
(tip 14), kljunoliko dubilo (tip 32), orinjasijensko sječivo (tip 67) i duforska 
pločica (tip 90), te koštani šiljci s rascijepljenom i punom bazom. 


Njuškolika grebala s nalazišta Šandalja II, orinjasijen (modificirano prema 
Karavanić 2003., sl. 6) 


Šiljak s rascijepljenom bazom s nalazišta Les Cottćs, 
orinjasijen (prema Miiller-Karpe 1966., sl. 26/39), 1:2 


Za gravetijensku kulturu to su ponajprije gravetijenski šiljak (tip 48), 
gravetijenski polušiljak (tip 49) i gravetica (tip 50), a važni su i drugi 
tipovi šiljaka, pločice s hrptom i ostale alatke. U orinjasijenu su izrazito 
zastupljena grebala, a u gravetijenu su to obično dubila koja su služila za 
obradbu kostiju i roga.?? 

Na nekim gornjopaleolitičkim nalazištima na otvorenom, kao što su 
primjerice Dolni Vestonice u Republici Češkoj (Moravska) i Kostienki u 
Ukrajini, pronađeni su ostatci pomno izgrađenih kuća. U istočnoj Europi 


59 Za tzv. istočni srednjoeuropski gravetijen u literaturi se često rabi naziv pavlovijen po 
nalazištu Pavlov u Moravskoj (Češka Republika). Srednjoeuropski gravetijen dijeli se na 
rani pavlovijen, razvijeni pavlovijen i vilendorfijen-kostijenkijen (Svoboda i sur. 1996.). Za 
zapadnoeuropski gravetijen ponekad se rabi naziv perigordijen, no taj se naziv može odnositi 
i na druge kulture, ovisno o kojoj je fazi te kulture riječ. D. Peyrony (1933.) podijelio je 
Breuilov orinjasijen na orinjasijen i perigordijen. Perigordijen je pritom podijelo na pet 
osnovnih faza. Perigordijen I je šatelperonijen. Danas znamo da je perigordijen II orinjasijen, 
a perigordijen III odgovara poslije ustanovljenoj fazi VI. Perigordijan IV i V je gravetijen. 
Osim faze VI naknadno je ustanovljana i faza VII (protomagdalenijen). 

za konstrukciju kuća poslužile su velike kosti i 
kljove mamuta, vjerojatno zbog nedostatka 
drvene građe (Mellars 1994.). Nalazi iz Dolnih 
Včstonica svjedoče da je čovjek već u paleolitiku 
imao potrebno znanje za izradbu keramičkih 
predmeta. Nisu izrađivane posude nego figurice 
od kojih je najpoznatija tzv. crna Venera, o 
čemu će poslije biti više riječi. U to doba na 
nalazištima je također potvrđena proizvodnja 
tekstila, mrežica i košara za oblačenje, 

lov i kućanstvo (Soffer i sur. 2000.; za tu 
problematiku vidi također Valloch 2007.). 


Tijekom gornjeg paleolitika (stadij izotopa kisi- 
m... x, ka 2) izrazito je zahladilo, osobito prije približno 
Gravetijenski šiljak s nalazišta : : : Pa 
Srgeac (prema Demars i 18 000 godina, a to se razdoblje naziva zadnjim 
Laurent 1992, sl. 36/12) glacijalnim maksimumom. Tada je prosječna go- 
dišnja temperatura bila desetak stupnjeva niža od 
današnje, a razina mora također je bila znatno niža zbog širenja ledenih 
pokrova. Razina Jadranskog mora tada je bila čak stotinjak metara niža od 
današnje (Šegota 1968., 1982.). Ledeni su pokrovi prekrivali Skandinavi- 
ju, velik dio britanskog otočja i Irske, Alpe i Pirineje. Sjeverna Europa bila 
je ,polarna pustinja" s tundrom, nepogodna za život ljudi, a južnije su bili 
predjeli s parktundrom i stepom na istoku. Okoliš sa stepom i tundrom bio 
je vrlo pogodan za život raznolikih hladnodobnih biljojeda, poput soba, div- 
ljeg konja, stepskog bizona, vunastog nosoroga i mamuta (Mellars 1994). 
Vrhunac izradbe paleolitičkih kamenih artefakata mnogi vide u razdoblju 
solitrejenske kulture (eponimno nalazište Solutrć u Francuskoj) na tlu Fran- 
cuske, Španjolske i Portugala. Ta se kultura pojavila prije više od dvadeset 
tisuća godina i trajala je do približno osamnaest tisuća godina prije sadaš- 
njosti, a za nju su tipični solitrejenski šiljci (tipovi 69 — 72). Izradba lovo- 
rikih šiljaka (tip 70) vrlo je složen proces koji se sastoji od više faza. Riječ 
je zapravo o oblikovanju predmeta, slično izradbi ašelejenskih šačnika, tj. 
o najčešće obostranoj (bifacijalnoj) obradbi, ali mnogo finijoj i preciznijoj. 
Posljednja faza obuhvaća završnu obradbu, koja se obično provodi pritiskom 
što je inovacija solitrejena.** Tom se tehnikom dobiva usporedna obradba, 


60 Postoji mišljenje da je obradba pritiskom već mogla biti prisutna u musterijenu što nije 
dokazano. 

te se šiljak tako može znatno stanjiti. Smatra se da je izradba takvih šiljaka 
katkad bila povezana s toplinskom postupkom, koji se vjerojatno prvi put 
pojavio upravo u sklopu te kulture. Riječ je o grijanju poluproizvoda koji 
se, nakon hlađenja, nastavlja obrađivati. Tako se znatno poboljšava obra- 
divost određenih materijala, primjerice rožnjaka. Pri provođenju toga pos- 
tupka kamen se ne smije izravno izložiti vatri, nego grijati na temperaturi 
između 250 i 350*C, a zatim pustiti da se polako ohladi. Sam je postupak 
katkad moguće utvrditi na arheološkome materijalu po promjeni boje ako 
površina nalaza pokazuje tragove cijepanja prije grijanja i nakon njega. 
Izradba solitrejenskih šiljaka zahtijeva veliku vještinu cijepanja kamena. 
To podrazumijeva izrazitu i dugotrajnu specijalizaciju onih osoba koje su 
morale svladavati tu tehniku. Zanimljivo je pitanje 
kolika je gospodarska opravdanost proizvodnje 
takvih šiljaka. Dok se prosječna alatka gornjega 
paleolitika mogla izraditi relativno brzo uz manji 
stupanj specijalizacije, izradba solitrejenskih ši- 
ljaka trajala je više sati i zahtijevala je materijal 
visoke kakvoće. Štoviše, pri završavanju alatke 
koja je vrlo tanka, velika je opasnost od njezina 
pucanja. S obzirom na krhkost, upitna je i njezina 
uporabna vrijednost te učinkovitost. Moguće je da 
uopće nije riječ o predmetima za svagdašnju upo- 
rabu, nego o proizvodima sa simboličkom, kult- 
nom ili kakvom posebnom namjenom. 
Solitrejenu se pripisuje i uporaba palice s kukom, 
tzv. propulsera, to jest izbacivača koplja. Koplje leži 


Lovoriki šiljak dug 33 cm, s 
nalazišta Volgu, solitrejen 


Obrada pritiskom u solitrejenu 

na palici tako da se za njegov kraj zakvači kuka. U trenutku izbacivanja ko- 
plje se dodatno potiskuje palicom, čime se dobiva učinak ,produžene ruke" 
te brzina, a time i ubojitost koplja postaje velika. Ta je tehnika izbacivanja 
projektila utvrđena u Inuita, australskih urođenika i amazonskih Indijanaca, 
a u Francuskoj i u Belgiji danas se održavaju godišnja natjecanja u toj disci- 
plini. Tim izumom povećala se razdaljina između plijena i lovca, što je lov 
učinilo učinkovitijim i sigurnijim. S razdobljem solitrejena povezana je još 
jedna inovacija: koštana igla s ušicom.*! 


Bacanje koplja pomoću palice s kukom 


Magdalenijenska kultura vjerojatno je najpoznatija pojava gornjeg pale- 
olitika budući da se u sklopu nje javlja većina poznatih špiljskih slikarija 
te mnoge druge inovacije. Dobiva naziv prema eponimnom lokalitetu, ve- 
likom pripećku La Madeleine u Francuskoj. Prisutna je u zapadnoj Europi 
i u zapadnim dijelovima srednje Europe. Počinje otprilike 17 000 godina 
prije sadašnjosti, a traje do približno 10 000 godina prije sadašnjosti (epi- 
magdalenijen).“* Odlikuje se izraženom mikrolitizacijom kamenih alatki. 
U toj su kulturi česta dubila, grebala, mikroliti strme obradbe i geometrij- 


61 Luki strijela možda su također biti izumljeni već u solitrejenu, premda pouzdani dokazi 
njihova postojanja potječu tek iz mezolitika (Straus 1993.), 

62 Usporedno sa solitrejenom i magdalenijenom, u Sredozemlju i na kontinentalnim dijelovima 
srednje i istočne Europe traje epigravetijen - kulturni kompleks koji se nastavlja na gravetijen. 
Počinje prije dvadesetak tisuća godina i traje do kraja paleolitika, to jest pleistocena (približno 
10 000 godina prije sadašnjosti), a na nekim područjima prisutan je i tijekom ranog holocena. 
Česte su alatke šiljci s usjekom, kratka grebala, gravetice, pločice s hrptom i geometrijski 
mikroliti. Najpoznatija epigravetijenska nalazišta na istočnoj obali Jadranskoga mora su 
Šandalja II kod Pule, Kopačina na Braču i Vela spila na Korčuli u Hrvatskoj, Badanj kod Stolca 
u Bosni i Hercegovini, te Crvena stijena u Crnoj Gori. 

skih oblika. Koštana je proizvodnja dosegnula vrhunac 
u magdalenijenu izradbom sitnih figura, šiljaka, harpu- 
na, izbacivača kopalja, čak i udica. Na povećanje popu- 
lacije, relativno česte promjene okoliša i lokalne nepo- 
gode magdalenijenske skupine odgovorile su jačanjem 
socijalnih odnosa. Osim lokalnih izuma, služili su se i 
izumima do kojih su došli društvenim kontaktima među 
zajednicama, zajedničkim lovnim aktivnostima, razmje- 
nom informacija važnih za preživljavanje i međuplemen- 
skim odabirom partnera (vidi Straus 1992.). Izvanobitelj- 
ski odnosi i kontakti među različitim mikroskupinama 
vjerojatno su se najčešće uspostavljali unutar regionalne 
ili lingvističke) makroskupine (Straus 1992.). 

Jedna od važnih značajki gornjeg paleolitika zasi- Magdalenijenski 
gurno je lov usmjeren prema točno određenoj vrsti ili harpuns nalazišta 


vrstama plijena. U zapadnoj Europi s prevladavajućom Fontalčs (prema 
d Lei : dra gia baki diet kemi dja Miiller-Karpe 1966., 
tundrom lovljen je najčešće sob ili divlji konj, u središ- sl. 46/57), 1:2 


njoj Europi odabrane lovne životinje bile su one više pri- 

lagođene stepskom okolišu, poput stepskog bizona, divlje svinje i mamuta, 
a u šumovitim predjelima južne i mediteranske Europe selekcija je obično 
bila usmjerena prema jelenu, kozorogu i divokozi (Mellars 1994.). 

Nova klimatska promjena počela je približno prije 13 000 godina. Zbog 
zatopljenja, promijenio se okoliš. Tundru i stepu postupno su zamijenile šume 
pa se dio ljudi preselio u sjeverne predjele — od južne Britanije i sjeverne Fran- 
cuske do južne Skandinavije, gdje su i dalje najčešće lovili životinje poput 
soba i divljeg konja. Jedno od najpoznatijih nalazišta iz tog doba zasigurno je 
Pincevent u Pariškoj zavali (Leroi-Gourhan i Brezillon 1983.). Nalazi su bili 
zatrpani nanosima poplava i tako su iznimno dobro sačuvani. Pronađeni su 
mnogobrojni litički nalazi, ostatci faune, ognjišta. Voditelji istraživanja A. Le- 
roi-Gourhan i M. Brezillon (1983) tijekom iskopavanja ostavljali su nalaze na 
mjestu gdje su ih pronašli kako bi se otvorila što veća površina i dobila što 
cjelovitija rekonstrukcija stanišnih razina. Na taj je način utvrđena distribucija 
odbačena materijala (litika, kosti), položaji ognjišta i dr. te su rekonstruirana 
mjesta na kojima se pripremala hrana i spavalo, na kojima su se izrađivale 
alatke i sl. Načinjene su i rekonstrukcije šatora koje su dovedene u pitanje 


63 U hamburgijenu sjeverne Njemačke, koji je čvrsto povezan s magdalenijenom, dolaze 
specifični kameni šiljci zvani hamburgijenski šiljci. 

(Binford 1983.). Većina sobova čiji su ostatci pronađeni bila je ubijena i rasje- 
čena tijekom ljetnih mjeseci, što upućuje na sezonsko stanište magdalenijen- 
skih lovaca i nomada. 

One ljudske zajednice koje su ostale na svojim područjima prilagodile su 
se životu u šumskim uvjetima, što je vidljivo na nalazištima jugozapadne 
Francuske pri prijelazu magdalenijena u azilijen, približno 11 000 godina pri- 
je sadašnjosti. U kratkom razdoblju sob, kojega su intenzivno lovili u magda- 
lenijenu, zamijenjen je običnim jelenom, govedima, divljom svinjom i drugim 
vrstama tipičnim za šumski okoliš (Mellars 1994.). Azilijen (nazvan prema 
nalazištu Mas d'Azil u Francuskoj) prate noktolika i kružna grebala, azilijen- 
ski šiljci i geometrijski mikroliti te koštani harpuni. Prisutnost samo urezanih 
životinjskih figura i obojenih oblutaka uvelike ga razlikuje od raskošne umjet- 
nosti magdalenijena premda su azilijenske populacije jugozapadne Francuske 
vrlo vjerojatno potomci magdalenijenskih ljudi (Mellars 1994), 

Prema R. G. Kleinu (1999.) umjetnost i grobovi gornjopaleolitičkih ljudi 
najraniji su jasni pokazatelji ideološkog sustava, a samu umjetnost možemo 
podijeliti na zidnu umjetnost (slikarije i gravure na kamenim zidovima) i 
pokretnu ili kućnu umjetnost (nalazi pronađeni uz druge rukotvorine). Za 
umjetnost zapadnoga kruga rabi se naziv frankokantabrijska umjetnost bu- 
dući da većina lokaliteta potječe upravo s područja jugozapadne Francuske 
i sjeverne Španjolske (za pregled paleolitičke umjetnosti vidi Bahn i Vertut 
1997). Ponajviše je poznata po čuvenim ostvarenjima špiljskoga slikarstva, 
Poput onih iz francuskih špilja kao što su Lascaux, Font de Gaume, Rou- 
ifignac, Niaux i Les Trois-Frčres te španjolskih špilja kao što su Altamira, 
Monte Castillo, Tito Bustillo i Covalanas. 

Najranije otkriće paleolitičke zidne umjetnosti jest ono iz 1879. godine 
kada je M. Sanz de Sautuola otkrio slikarije u špilji Altamiri u Kantabriji u 
sjevernoj Španjolskoj. Paleolitička umjetnost sasvim je prihvaćena tek počet- 
kom 20. stoljeća, nakon važnih otkrića u jugozapadnoj Francuskoj, a stilske 
usporedbe s figuricama upućivale su na to da su vrhunska umjetnička djela 
(primjerice Lascaux, Les Trois-Frčres, Niaux, Altamira) načinjena krajem ple- 
istocena, tijekom magdalenijenske kulture (Klein 1999.). Tek s mogućnošću 
izravnog datiranja radiokarbonskom metodom s akceleratorom (crna boja 
uglavnom je bazirana na ugljenu), za što je dovoljan miligramski uzorak, po- 
tvrđena je kronološka pripadnost većine najpoznatijih ostvarenja u magda- 
lenijen, a neke su slikarije dale neočekivano rane rezultate (špilja Cougnac u 
jugozapadnoj Francuskoj, špilja Cosquer pod morem kod Marseillesa, špilja 

Prikazi životinja u špilji Lascaux 


Crtež bizona iz špilje Altamira 

Chauvet u dolini rijeke Ardčche). Naturalističke slikarije iz pećine Chauvet 
zasad su najranija pojava špiljske umjetnosti i datirane su na otprilike 31 000 
godina prije sadašnjosti. Najraniji umjetnici špilje Cosquer bili su ljudi ori- 
njasijena ili gravetijena, a poslije vjerojatno ljudi solitrejena. 

Zanimljivo je da u orinjasijenskoj umjetnosti dolaze različiti prikazi žen- 
skih spolnih organa (La Ferrassie, Francuska), rijetko muških (Abri Blan- 
chard, Francuska), prikazi životinja u obliku bačvastih figurica (Vogelherd, 
Njemačka), te urezane ili naslikane životinje na kamenim pločama više 
francuskih nalazišta. Dobro su poznate figurice mamuta i konja s nalazi- 
šta Vogelherd u blizini Heidenheima (Njemačka) te čovjekoliki prikaz od 
bjelokosti s mačjom (to jest lavljom) glavom iz Holenstein-Stadela u Nje- 
mačkoj (Hahn 1983.). 

Praktički od prvih otkrića pa do današnjih dana nametala su se mnoga 
pitanja o značenju i svrsi paleolitičke umjetnosti. Prvim otkrivenim ukraše- 
nim arheološkim nalazima (devetnaesto stoljeće) nije pridavano neko poseb- 
no simboličko značenje, a ukrašavanje oružja i oruđa tumačilo se estetikom. 
Tako je na neki način nastala teorija o umjetnosti zbog umjetnosti. Među 
ostalim, ta je teorija imala pozadinu militantnog antiklerikalizma Gabriela 
de Mortilleta, koji vjerojatno zato nije prihvaćao mogućnost religijskog izra- 
žavanja paleolitičkih lovaca i sakupljača (Clottes i Lewis-Williams 1998). 

Nakon otkrića špiljske umjetnosti početkom dvadesetog stoljeća teorija 
umjetnosti zbog umjetnosti uglavnom je napuštena (vidi Halverson 1987), 
a totemizam i magija lova postali su česta objašnjenja (Clottes i Lewis-Wi- 
lliams 1998.). Naglašena estetika, možda i perfekcionizam špiljske umjet- 
nosti ne negira njezino moguće religijsko značenje, nego suprotno, možda 
se vjerovalo da će savršeniji umjetnički prikazi poboljšati djelovanje magije 
(Clottes i Lewis-Williams 1998.). Prema Lorblanchetu (1995.), religijske ce- 
remonije u špiljama održavale su se zimi, kada je bilo životinja u izobilju, a 
ljeto je zbog odlaska sobova bilo razdoblje oskudice i ne može se povezati 
s ritualima. Totemizam kao moguće objašnjenje podrazumijeva povezanost 
ljudske skupine s određenom životinjskom ili biljnom vrstom, no čini se 
da ova teorija nije izdržala kritiku. Prikazi životinja ranjenih kopljima ne 
mogu biti totem koji se posebno štuje, nema ni prikaza jedne životinje koja 
bi bila totem oko kojega bi bile ostale životinje, a nije jasno ni zašto bi to- 
tem bile samo neke životinje, a ne, primjerice, primjerci biljnog svijeta i sl. 
(Clottes i Lewis-Williams 1988.). 

S. Reinach (1903.) potaknuo je oblikovanje teorije poznate kao magija 
lova, koju su razvili i popularizirali svećenik H. Breuil i H. B€goućn. Umjet- 
nost se povezuje s magijom i promatra na neki način kao utilitarna (Bćgo- 
učn 1924.) u smislu magijskih rituala nužnih za preživljavanje i opstanak 
u okrutnome ledenome dobu (Groenen 1994.). Crteži i slikarije nastajali su 
u mračnim, vjerojatno i tajnim špiljskim prostorijama, daleko od ulaza, na 
mjestima gdje se nije obitavalo, pa je i ta činjenica iskorištena u prilog teoriji 
magije lova, a svrha magijskih rituala mogla je biti uspješan lov, umnažanje 
životinja i destrukcija (Clottes i Lewis-Williams 1988.). Na lovnu magiju 
upućuju prikazi kopalja nalik na strijele ubodenih u životinje, a vrlo su za- 
nimljivi i prikazi vračeva odjevenih u životinjske kože. 

Vjerojatno je najpoznatiji znanstvenik koji je razvio strukturalističku 
teoriju prapovijesne umjetnosti francuski arheolog i etnolog Andre Leroi- 
Gourhan. On je prikaze u šezdesetak špilja proučavao statistički i zaključio 
je da su bizon, govedo, mamut i konj glavne životinje koje često zauzima- 
ju njihove središnje dijelove (Leroi-Gourhan 1965.; 1968.). Prema važnosti 
slijede kozorog i jelen, a opasne životinje poput nosoroga, medvjeda i lava 
smještene su u dubokim špiljskim prostorima. Osnovne parove čine bizon 
(ili govedo) i konj. Prema A. Leroi-Gourhanu (1968.) riječ je o spolnom sim- 
bolizmu u kojemu određene životinje i znakovi simboliziraju ženske (bizon 
i govedo) ili muške (konj) vrijednosti. Mnoge interpretacije strukturalista 
previše su utemeljene na subjektivnim mišljenjima, što nije promaknulo 
oštroj kritici. Štoviše, moguće je pretpostaviti da životinje nisu imale samo 
simboličko značenje jer ne bi bile oslikane toliko pažljivo i detaljno (Clottes 
i Lewis-Williams 1988.). 

M. Eliade, J. Campbell, W. La Barre, J. Halofax, A. Lommel, N. Smith, 
J. Clottes i D. Lewis-Williams i drugi predložili su šamanizam kao jedan 
od mogućih uzroka i pokretača paleolitičke umjetnosti. Prema J. Clottesu 
i D. Lewis-Williamsu (1998.; vidi također Lewis-Williams 2002.), dva su 
osnovna razloga koja postojanje šamanizma u gornjem paleolitiku čine vje- 
rojatnim: mogućnost haluciniranja vjerojatno nije svojstvena samo ljudima, 
nego i drugim sisavcima, te prisutnost šamanizma u lovačko-skupljačkim 
populacijama diljem svijeta. Zanimljivo je mišljenje da pojedini koštani 
predmeti od kojih neki mogu biti i umjetnička djela zapravo pohranjuju 
informacije i pomažu njihovu posvješćivanju (Mithen 1996.). Prema tom 
autoru, špiljske slikarije također su rabljene za pohranu informacija, to jest 

kao pomoć opozivu informacija o prirodnom svijetu i okolišu, koje su po- 
hranjene unutar svijesti. 

Područje Moravske bilo je u doba gravetijena središte umjetničke akti- 
vnosti koja se izražavala u različitim vidovima poput ukrašavanja oruđa i 
oružja, osobnog ukrašavanja i reprezentativne umjetnosti (Svoboda i sur. 
1996.).** Za ukrašavanje karakteristični su geometrijski motivi, a najčuvenija 
je najranija pojava keramike (pečene gline) u obliku figurica koje su katkad 
oštećene, deformirane i urezane vjerojatno u kontekstu rituala (Soffer i sur. 
1993.). Za gravetijen je posebno važna pojava figurica koje predstavljaju žene, 
često trudnice, naglašenih oblina i spolnih oznaka, za koje se rabi popularni 
naziv ,paleolitičke Venere". One su izrađene od kamena, kosti, bjelokosti ili 
pečene gline. Ta je pojava nadregionalna i možda se zato može tumačiti kao 
element jednoga raširenijega religioznog sustava ili zajedničkog ideološkog 


Paleolitičke Venere s nalazišta Willendorf (lijevo) i Dolni Včstonice (desno) 


64 Svoboda i suradnici (1996.) smatraju da je taj fenomen rezultat složenog razvoja i interakcija 
između tada već bivših kultura ranoga gornjeg paleolitika, komunikacije, natjecanja, potrebe 
simboličkog manifestiranja samosvjesnosti pojedinaca i grupa. 

sustava (Kozlowski 2004b., Janković 2006b.). Naime, te se figurice raspros- 
tiru na širokom području od Pirineja do Dona. Potpuno su gole ili djelomično 
odjevene, katkad ukrašene kapama, ogrlicama, narukvicama i tetoviranim 
leđima. Lice često nije izvedeno. Venera s austrijskog nalazišta Willendorf, 
načinjena od vapnenca, možda je bila obojena u crveno, a čuvena crna Venera 
s nalazišta Dolni Vestonice u Moravskoj izrađena je od pečene gline, to jest 
od keramike. Ti i mnogobrojni drugi nalazi ženskih figurica iz gravetijena 
tumačeni su kao dokazi matrijarhata, magije plodnosti, postojanja svećenica 
ili ,Božice životinja" (poput u nekih naroda Sibira), koja bi bila prethodnica 
antičke ,Božice Majke" (Kozlowski 2004b). 

Na nalazištu Pavlov I u Moravskoj također su pronađene antropomor- 
fne i zoomorfne keramičke figurice te mnogi dekorativni predmeti od 
bjelokosti, a vrlo je zanimljiv predmet sa složenim urezanim motivima 
na mamutovoj kljovi, vjerojatno simboličkog značenja, koji bi mogao 
predstavljati kartu (Klima 1988.). Koštani ulomci s nalazišta Blanchard, 
Lartet i Gorge d'Enfer u Francuskoj imaju ureze u nizu, što svjedoči 
o bilježenju (Kozlowski 2004b.), a 
možda i o nekoj vrsti lunarnog kal- 
endara (Marshack 1972). 

Premda u srednjoj Europi nema- 
mo evidentiranu špiljsku umjetnost 


Jedan od nalaza anatomski 
modernih ljudi s nalazišta 
Pavlov 


Ukrašena mamutova kljova s nalazišta Pavlov I koja je prema B. Klimi bila karta 

koju možemo povezati s ritualima unutar mračnih i dubokih špiljskih 
područja, pokretna srednjoeuropska predmetna umjetnost ne zaostaje za za- 
padnoeuropskom, nego upućuje na rituale koji su se održavali na nalazištima 
na otvorenome ili u svijetlim špiljama (Svoboda i sur. 1996.).9 
Izvanredna svjedočanstva o ritualima gornjeg paleolitika sadržavaju 
ukopi, a upravo su oni u Europi najbrojniji u Moravskoj između 30 000 i 
25 000 godina prije sadašnjosti s lokaliteta Dolni Včstonice I, Dolni Včstonice 
I, Predmosti, Pavlov, Brno II (Svoboda i sur. 2006.). Pokojnici su obično 
položeni na desni bok bez obzira na spol. U Dolnim Včstonicama pronađen 
je trojni ukop (Klima 1987.). Na lubanjama svih triju osoba i zdjelici sred- 


Lubanje anatomski modernih ljudi gornjeg paleolitika: Predmosti 3 (lijevo) i Predmosti 4 (desno) 


nje osobe bilo je mnogo crvenog okera. Ruke lijeve osobe bile su položene 
blizu zdjelice osobe u sredini. Lijeva i desna osoba bili su muškarci, a spol 
osobe u sredini, koja je mogla imati glavnu ulogu u posmrtnim ritualima 
(Svoboda 2006.), ne može se sa sigurnošću utvrditi (Brižek i sur. 2006.). 


65 Svoboda i suradnici (1996, 162) podupiru gledište M. W. Conkey (1987) koja 
naglašava društvene funkcije umjetnosti i rituala koji su se odvijali unutar životnih 
prostora i prostora sastajanja, jer gotovo svi moravski nalazi predmetne umjetnosti i 
mnogobrojni ukopi potječu s prostora koji su bili naseljeni. 

Izvrstan primjer gornjopaleolitičke ukopne simbolike i rituala pružaju 
grobovi špilja Grimaldi u blizini Ventimiglije na talijanskoj rivijeri (Mussi 
2001.), a prije više od 22 000 godina u zaleđenom tlu Sibira, na nalazištu 
Sungir, iskopano je više raka. Jedan od grobova sadržavao je dva dječja kos- 
tura, vjerojatno dječaka i djevojčice, koji su bili okrenuti jedan prema dru- 
gome (White 1993.). Vjerojatno muški grob bio je prekriven s 4903 ukrasna 
predmeta koji su, pretpostavlja se, bili dijelovi ,nošnje" pričvršćeni za odjeću, 
250 probušenih kanina sjeverne lisice koji su mogli biti pričvršćeni na pojas 
te više priloga među kojima je bila i poveća skulptura mamuta od bjelokosti 
ispod lijevog ramena te ispolirani ljudski femur s okerom (Klein 1999). Vje- 
rojatno ženski kostur prekrivala su 5274 ukrasa koji su, pretpostavlja se, bili 
sastavni dijelovi ,nošnje" uz nekoliko priloga. Eksperimentiranjem se došlo 
do vrlo zanimljive procjene o tome koliko je vremena bilo potrebno za proi- 
zvodnju ukrasa. Procjena je nekoliko tisuća sati (White 1993.). Toliko truda 
oko ukopa ne upućuje samo na veliko poštovanje pokojnika, koji su mogli 
imati poseban društveni položaj, nego, uz obilje simbolike, vjerojatno govori 
i o određenoj predodžbi zagrobnog života (Klein 1999.). 

Gornji je paleolitik razdoblje u kojem je čovjek potpuno razvio različi- 
te aspekte ,modernog" ponašanja. Obilježavaju ga velika tipološka razno- 
likost alatki, proizvodnja učinkovitijega lovačkog oružja, podjela poslova 
i specijalizacija, umjetnost i simbolika u špiljskome slikarstvu, skulpturi i 
ukopima pokojnika s mnogobrojnim prilozima, to jest posmrtnim darovi- 
ma. Tada je čovjek vjerojatno prvi put mogao jače utjecati na okoliš, a teh- 
nički i kulturni razvoj, koji je znatno brži nego u prijašnjim razdobljima, 
odredio je smjer njegova budućeg napretka. Premda paleolitičku umjetnost 
nije moguće precizno interpretirati, ona vjerojatno nije nastala isključivo 
iz umjetničkih pobuda, nego najčešće s religijskom svrhom. Trajnije zadr- 
žavanje na istome mjestu u organiziranim i planski izgrađenim naseljima 
pogodovalo je razvoju složenijega religijskog sustava te izrazitijoj specijali- 
zaciji u proizvodnji pojedinih predmeta (Kozlowski 2004b.). 

Za kraj paleolitika i početak mezolitika određena je granica od 10 000 
godina prije sadašnjosti. Mnogi aspekti paleolitičkoga ponašanja traju i da- 
lje pa početak mezolitika treba promatrati kao neprekidnu promjenu po- 
našanja umjesto traženja jasne granice između tih dvaju razdoblja (Mithen 
1994.). Lov i skupljanje događaju se u novom okolišu jer je prijašnji svijet 
ledenoga doba iščezao znatnim povećanjem temperature, a more je došlo 
na razinu sličnu današnjoj. 

Ljudi su od davnina postavljali pitanja o živome svijetu koji ih okružuje 
i svojemu mjestu u tom svijetu. Religija i filozofija često su se time bavile, 
no iako je još u antici više autora pokušalo pronaći egzaktniji način pro- 
Pitivanja prirodnih fenomena (primjerice Tales i Aristotel), a poslije više 
znanstvenika postavlja teze o promjenjivosti organizama, sve do Darwina i 
njegova mehanizma prirodne selekcije nije bio predložen znanstveno moguć 
mehanizam promjene. Od Darwina i tzv. evolucijske sinteze prve polovi- 
ce dvadesetog stoljeća sva razmišljanja o živome svijetu moraju uključivati 
evolucijsko gledište. 

Suvremena znanost pruža temelje proučavanju ljudske prošlosti. Kori- 
steći se znanstvenim spoznajama i tehničkim dostignućima, naše znanje o 
ljudskoj prošlosti znatno je bogatije. Sadašnjost ćemo bolje razumjeti ako 
znamo osnovna načela biologije, evolucije, rane tehnike i kulture, te proni- 
canjem u daleku prošlost, kada je naš davni predak bio tek jedna od mno- 
gih vrsta primata. Dok evolucija još nije bila prihvaćena činjenica, švedski 
znanstvenik Carl Linnaeus načinio je taksonomsku organizaciju živoga 
svijeta po kojoj čovjeka smješta u razred sisavaca i red primata. Velik dio 
naših anatomskih odlika odraz je upravo naše pripadnosti tome redu i pri- 
lagodbi koje su našim precima omogućile opstanak u specifičnom okolišu 
i životnim uvjetima. Još je bliže naše srodstvo s tzv. čovjekolikim majmu- 
nima, posebice živućim afričkim pripadnicima te grupe — rodovima Pan 
(čimpanza i bonobo) i Gorilla. No, osim velikih sličnosti tih vrsta s nama u 
građi tijela, vidljive su i mnoge razlike, a neke od njih ključne su za prou- 
čavanje evolucije našeg roda. 

Od predaka roda Pan (našega najbližeg srodnika) naši su se preci odvo- 
ili prije više od šest milijuna godina. Sve pripadnike naše evolucijske linije 
ubrajamo u pleme hominini i prva anatomska prilagodba na temelju koje ih 
možemo razlikovati vezana je za nov način kretanja — dvonožni hod. Naši 

davni preci bili su poput dvonožnih čovjekolikih majmuna. Između pri- 
bližno četiri i pol milijuna i milijun godina prije sadašnjosti na tlu Afrike 
obitavalo je više vrsta hominina. Većinu njih znanstvenici ubrajaju u rod 
Australopithecus, kojemu pripadaju vrste poput Australopithecus afarensis (ko- 
joj pripisujemo poznati nalaz Lucy), Australopithecus africanus (kojoj pripada 
prvi nalaz australopitecina, dijete iz rudnika Taung), Australopithecus garhi 
(kojoj dio znanstvenika pripisuje zasluge prvih izrađivača kamenih alatki 
iako to nije sasvim sigurno). Većina nalaza tih vrsta pronađena je na tlu 
istočne i južne Afrike, s izuzetkom vrsta Sahelanthropus tchadensis i Austra- 
lopithecus bahrelghazali, koje su pronađene u Čadu. Nije sigurno koja vrsta 
australopitecina predstavlja neposrednog pretka roda Homo (raspravlja se i 
o tome treba li vrste Homo habilis i Homo rudolfensis smatrati pripadnicima 
našeg roda). Prije otprilike dva i pol milijuna godina jedna od vrsta homi- 
nina pronašla je važan izum. Prvi put proizvedeno je kameno oruđe. Shva- 
tivši koliko je to važno, spoznaje o tome kako proizvesti oruđe na svoje su 
potomke prenijeli učenjem — što je kulturna, a ne biološka osobina. Nije 
poznato treba li tu prvu, tzv. oldovansku industriju pripisati prvim pripad- 
nicima roda Homo ili su za taj izum odgovorne neke vrste roda Australopi- 
thecus. U svakom slučaju, prije otprilike dva milijuna godina na evolucij- 
sku scenu stupa nova vrsta hominina koju s pravom valja smatrati prvim 
pravim čovjekom: Homo ergaster ili Homo erectus (ovisno o tome kojoj školi 
biološke sistematike pojedini znanstvenici pripadaju). No, uz njih još neko 
vrijeme obitavaju i kasni australopitecini, vrste koje su svojim kranijalnim 
i dentalnim odlikama zaslužile epitet ,robusni". Dio znanstvenika te vrste 
smatra zasebnim rodom (Paranthropus). 

Ubrzo nakon prve pojave na tlu Afrike Homo ergaster/erectus napušta 
afričku pradomovinu i širi se najprije na tlo Azije (prije otprilike 1,8 — 1,6 
milijuna godina), a zatim i u Europu (prije nešto više od milijun godina). 
Populacije vrste Homo erectus bile su vrlo prilagodljive zahtjevima raznolikog 
okoliša i njima možemo pripisati mnoge inovacije. Uz njih najčešće vežemo 
tzv. ašelejenski kulturni kompleks, koji se odlikuje vještije izrađenim alat- 
kama od prethodnog odlovana, a čovjek je na tom stupnju razvoja ovladao 
vatrom, bio lovac i katkad gradio nastambe na otvorenom. 

Na tlu Europe između 300 000 i 200 000 godina prije sadašnjosti ra- 
zvijaju se ljudi o kojima znamo više od bilo koje druge prapovijesnih sku- 
pine, sve do pojave anatomski modernih ljudi. To su neandertalci, svojim 
ponašanjem i dijelom anatomije toliko bliski nama da ih dio znanstvenika 

ubraja unutar naše vrste (kao Homo sapiens neanderthalensis). Prvi su u cje- 
lokupnoj ljudskoj prošlosti pokapali pokojnike, a njihova simbolička svijest 
vjerojatno je bila vrlo razvijena. Kulturu neandertalaca nazivamo muste- 
rijenom i odlikuje je više tipova oruđa od ašelejenske industrije. Oruđe je 
kvalitetnije izrađeno i pogodno za mnoge specifične radnje. Neandertalci su 
bili vješti lovci i uspješno su se prilagođavali okolišu i životnim uvjetima. 
Živjeli su na tlu Europe i zapadne Azije sve dok nisu nestali prije otprilike 
trideset tisuća godina, kada im se, barem u anatomskom smislu, gubi trag. 
Jedno od neriješenih pitanja suvremene antropološke znanosti vezano je 
upravo za njihovu sudbinu. 

Dok su se na tlu Europe neandertalci razvili iz svojih prethodnika (Homo 
heidelbergensis), u Africi je trajala evolucija anatomski modernih ljudi. U 
afričkim nalazima približne starosti 150 000 godina i mlađima većina 
znanstvenika prepoznaje anatomski moderne ljude — pripadnike iste vrste 
kojoj pripadaju suvremene populacije. Neko su vrijeme te rane moderne 
populacije živjele na tlu Afrike i Levanta (gdje prostor dijele sa skupinama 
neandertalaca), a prije otprilike četrdeset tisuća godina dio ih je došao i u 
Europu. Neki znanstvenici smatraju da su ti anatomski moderni došljaci 
potpuno i bez miješanja zamijenili neandertalske starosjedioce. Drugi pak 
smatraju da je prilikom njihovih susreta došlo do kulturnog i biološkog 
miješanja. Ako je to objašnjenje ispravno, neandertalci ne nestaju potpuno, 
nego se dio njihova genetskog naslijeđa asimilirao unutar brojnijih popula- 
cija anatomski modernih ljudi. Razvoj genetike i uspješna izolacija sekven- 
ci iz nekoliko neandertalskih kostiju znatno će pridonijeti razumijevanju 
složene slike te populacijske smjene. Iako su neandertalci bili vrlo sposob- 
ni i prilagodljivi te u njihovu ponašanju prepoznajemo toliko elemenata 
»modernog" ponašanja (primjerice razvijeni društveni odnosi, pokapanje 
mrtvih, simbolika i vjerojatno religijski obredi), tek se za vrijeme gornjeg 
paleolitika i kultura poput orinjasijena, a posebice gravetijena, solitrejena i 
magdalenijena javlja prava umjetnička djelatnost. Anatomski moderni ljudi 
su autori remek-djela poput poznatih špiljskih slika u Lascauxu i Altamiri te 
mnogobrojnih antropomorfnih i zoomorfnih figurica (nalazišta Willendorf, 
Dolni Včstonice, Vogelherd i dr.). U gornjem je paleolitiku i tehnički razvoj 
dostigao sasvim novu razinu. Izumi poput izbacivača koplja omogućili su 
bolji i sigurniji lov. Ljudske su skupine mnogo brojnije nego u ranijim raz- 
dobljima i katkad je moguće prepoznati ,kulturne krugove" i širenje ideja 
s jednog područja na drugo. Potkraj pleistocena neke skupine gornjopale- 

olitičkih ljudi prelaze Beringov tjesnac i naseljavaju Sjevernu Ameriku, a 
zatim i Južnu Ameriku. Čovjek postaje globalni fenomen i nepovratno po- 
činje mijenjati svoj okoliš, često beskrupulozno uništavajući mnoge vrste. 
Željeli bismo da ova knjiga pridonese jačanju svijesti o krhkoj ravnoteži 
prirode u kojoj su naši davni preci često bili korak od izumiranja. Homo 
sapiens samo je jedna od vrsta primata i jedini preživjeli pripadnik pleme- 
na hominini. Mi smo jedina vrsta koja svojim kulturno-tehničkim dosti- 
gnućima uistinu može bitno utjecati na svijet oko nas. Na nama je odabir 
u kojem ćemo smjeru ići. 


DODATAK 


GEOLOŠKA RAZDOBLJA Početak (u mil. godina) 


OSNOVE ANATOMSKOG NAZIVLJA 


Svi anatomski termini odnose se na tijelo u anatomskom položaju: uspra- 
van položaj s rukama uz tijelo. Dlanovi i lice okrenuti su prema naprijed. 


Tri su osnovne ravnine tijela: 

Središnja ili sagitalna koja dijeli tijelo na lijevu i desnu polovicu (i para- 
sagitalne ravnine koje su usporedne sa sagitalnom) (slika na str. 238: A) 
Čeona ili koronalna koja dijeli tijelo na prednju i stražnju stranu (slika 
na str. 238: B) 

Poprečna ili transverzalna koja dijeli tijelo na gornji i donji dio (na bilo 
kojoj visini) (slika na str. 238: C) 

Osnovni termini: 

Anteriorno (ventralno) = prema prednjem dijelu tijela 

Posteriorno (dorzalno) = prema stražnjem dijelu tijela (suprotno od 
anteriorno) 

Superiorno (kranijalno) = prema gore, to jest prema glavi 

Inferiorno = prema dolje (suprotno od superiorno); za četveronožne pri- 
mate = kaudalno (prema repu) 

Lateralno = udaljeno od središnje ravnine 

Medijalno = prema središnjoj ravnini (suprotno od lateralno) 
Proksimalno = bliže trupu (upotrebljava se za kosti udova) 

Distalno = dalje od trupa (suprotno od proksimalno i upotrebljava se 
za kosti udova) 

Palmarna površina = površina dlana šake (ventralna površina u ana- 
tomskom položaju); suprotno od palmarne je dorzalna površina 
Plantarna površina = donja površina stopala (taban); suprotno plantar- 
noj je dorzalno 


: : Superiorno 
Lj 
Medijalno Lateralno 
i -—_————— 
Proksimalno Posteriorno Anteriorno 
Inferiorno 
siki -=--C 


Distalno 


Anatomska orjentacija 

Dentalna terminologija: 

Zubi se sastoje od krune, vrata i korijena. Unutrašnjost zuba čini zub- 
na šupljina. Odrasla osoba ima četiri vrste trajnih zuba (32): sjekutiće ili 
incizive (8), očnjake ili kanine (4), pretkutnjake ili premolare (8) i kut- 
njake ili molare (12). 

Mliječnih zuba ima dvadeset (8 sjekutića, 4 očnjaka, 8 kutnjaka). U pa- 
leoantropološkoj literaturi rabe se kratice (redom): I, C, P, M (trajni zubi, 
pri čemu superskriptom i brojem zuba razlikujemo one donje i gornje če- 
ljusti; primjerice desni I' označava prvi desni maksilarni sjekutić, a desni I, 
označava prvi desni mandibularni sjekutić itd.), te di, dc, dm kod mliječnih 
zubi. Budući da je tijekom evolucije čovjek (i još neke vrste primata) izgubio 
prva dva pretkutnjaka (plesiomorfno stanje bilo je 4 pretkutnjaka) prvom 
pretkutnjaku dodijeljen je broj 3, a drugom broj 4 kako bi nam omogućio 
usporedbu sa zubima ostalih vrsta. 

Budući da se isti zubi ponavljaju u lijevoj i desnoj gornjoj i donjoj čelju- 
sti (dakle 4 puta), u antropologiji se često rabi tzv. dentalna formula. Za 
odraslog čovjeka onaje2-1-2-—3. 


Terminologija kojom označavamo odnose nešto se razlikuje od one 
za kosti tijela: 

Labijalno = prema usnama (rabi se za sjekutiće i očnjake) 

Bukalno = prema obrazu (rabi se za pretkutnjake i kutnjake) 
Lingualno = prema jeziku (suprotno od labijalno i bukalno) 
Mezijalno = prema središnjoj ravnini 

Distalno = od središnje ravnine (suprotno od mezijalno) 

Okluzalno = grizna površina zuba. 

Lubanja (sastoji se od kranija i mandibule) 


čeona kost tjemena kost 


nosna kost klinasta kost 


suzna kost sljepoočna kost 


raonik 


jagodična kost zatiljna kost 


gornja čeljust 


donja čeljust 


Kosti ljudske lubanje 


> Frontalna ili čeona kost > Nepčana kost (2) 

> Parietalna ili tjemena kosti (2) > Donja nosna školjka (2) 

> Temporalna ili sljepoočna kost (2) > Vomer ili raonik 

> Zigomatična ili jagodična kost (2) > Lakrimalna ili suzna kost (2) 


> Maksila ili gornja čeljust (2) > Kosti srednjeg uha (čekić, na- 


> Okcipitalna ili zatiljna kost kovarij i strane) 42) 


> Sfenoidna ili klinasta kost > Mandibula ili donja čeljust 


> Etmoidalna kost ili rešetnica (2) > Hioidna ili jezična kost 


> Nosna kost (2) 


lopatica 


nadlaktična kost 
grudni kralješci (12) 


slabinski kralješci (5) 
bočna kost 


križna kost 


preponska kost 
sjedna kost 


bedrena kost 


iver 


lisna kost 


goljenična kost 


kosti nožja (7) 
kosti donožja (5) 


Kosti prstiju 
stopala (14) 


Kostur čovjeka 

vratni kralješci (7) 
ključna kost 
rebra 


prsna kost 


palčana kost 


lakatna kost 


kosti pešća (8) 
kosti zapešća (5) 


kosti prstiju 
šake (14) 

Kosti tijela: 


> Vratni kralješci (7) 

> Grudni kralješci (12) 

> Slabinski kralješci (5) 

> Sakrum ili križna kost (čini je 5 križnih kralježaka) 

> Trtična kost (čini je 4 — 5 trtičnih kralježaka) 

> Klavikula ili ključna kost (2) 

> Rebra (12 pari) 

> Sternum ili prsna kost 

> Skapula ili lopatica (2) 

> Zdjelica koju čine tri kosti (ilium ili bočna kost; ischium ili sjedna 
kost, te pubis ili preponska, to jest pubična kost) (2) koje se tijekom 
puberteta spajaju u jednu cjelinu te zajedno sa sakrumom čine pelvis 
ili zdjelični obruč. 

> Humerus ili nadlaktična kost (2) 

> Radius ili palčana kost (2) 

> Ulna ili lakatna kost (2) 


> Karpalne kosti ili kosti pešća (čunasta, polumjesečasta, trokutasta, 
graškasta, trapezna, trapezoidna, glavičasta i kukasta kost) (2) 


> Metakarpalne kosti ili kosti zapešća (5 kostiju u svakoj šaci) (2) 


> Kosti prstiju šake koje čine po tri članka ili falange na svim prstima 
osim palca (dva reda) 


> Femur ili bedrena kost (2) 
> Patela ili iver (2) 

> Tibia ili goljenična kost (2) 
> Fibula ili lisna kost (2) 


> Tarzalne kosti ili kosti nožja (gležanjska, petna, kockasta, čunasta 
i tri klinaste kosti) (2) 


> Metatarzalne kosti ili kosti donožja (5 kostiju u svakom stopalu) (2) 


> Kosti prstiju stopala koje čine po tri članka ili falange na svim prsti- 
ma osim palca (dva) (2) 


P 
L 
E 
| 
S 
T 
O 
C 
E 
N 


RISS/ 
WURM 


RISS 


MINDEL/ 
RISS 


MINDEL 


GUNZ/ 
MINDEL 


Kronologija paleolitika 


x —3—-romr > 


DODATAK 

otpad “pe 

i uglavljena alatka 
UPORABA 
POPRAVAK 
| 2 dodo zd ko 
927% oća odbojci od oštrenja alatke 
ODBACIVANJE 


Lanac operacija, odnosno ,životni ciklus" materijala koji je oblikovan u obostrano obrađenu alatku 
(modificirano prema Rathje i Schiffer 1982., sl. 4/11) 

Opće značajke cijepane litičke alatke (modificirano prema Karavanić 1994., sl. 6) 


šatelperonijen 
ulucijen 
seletijen/ježmanovicijen 


Karta rasprostranjenosti prijelaznih kultura (modificirano prema Mellers 1996:13.10) 

